<header data-type="book">
<h1>方劑辭典</h1>
<dl class="元資料">
<div><dt>作者</dt><dd>水走嘉言</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1811">公元1811年</data></dd></div>
<div><dt>底本</dt><dd>出自《皇漢醫學叢書》第十一冊，1936年上海世界書局刊行（<a href="https://taiwanebook.ncl.edu.tw/zh-tw/book/NTL-9900015282">國家圖書館掃描本</a>）</dd></div>
</dl>
</header>

<h1>原序</h1>
<p>夫醫道之難為也久矣。古今名家。無不原於張祖。余奉職之暇。夙潛心於方術。竊採擇歷代成方。而歷試於四方有年於此矣。憾未能悉驗焉。向壬戌丁卯之歲。劦北再羅水災矣。病患夭殞不可勝計也。巡邑施藥之際。乞活之民。千百有餘人也。於是多試之。各奏其效。因集其驗者。名方苑。以告於同志云。此書也。取上自長沙。下逮明清。數十百家可為標誰。匯為小冊子。列以國韻四十八字母。以便於檢閱云。</p>
<p><u>文化戊辰孟夏</u></p>
<p><u>河陽平岡水走嘉言識</u></p>

<h1>一畫</h1>
<p>一切冷氣搶心切痛。發即欲死。久患心腹痛。時發者。此可絕根方。（衛生方）</p>
<p>蓬莪朮（二兩酢煮）　木香（一兩煨為末）</p>
<p>每服半錢。淡酢湯下。</p>
<p>一物瓜蒂湯　治諸黃。（金匱中暍）太陽中暍。身熱疼重。而脈微弱。此以夏日傷冷水。水行皮中所致也。（同上）</p>
<p>瓜蒂（二十個）</p>
<p>上銼。以水一升。煮取五合。去滓頓服。</p>

<h1>二畫</h1>
<p>二氣散　陰陽痞結。咽膈噎塞。狀如梅核。妨礙飲食。久而不愈。即成反胃。（楊氏方）</p>
<p>梔子　乾薑（炮二味各一兩）</p>
<p>上為粗末。每服二錢。水一盞。同煎至五分去滓。食後熱服。</p>
<p>二陳湯　治痰飲為患。或嘔吐噁心。或頭眩心悸。或中脘不快。或發為寒熱。或因食生冷。脾胃不和。（局方）</p>
<p>半夏（湯洗七次）　陳皮（各五兩）　茯苓（三兩）　甘草（炙一兩半）</p>
<p>上為㕮咀。每服四錢。用水一盞。生薑七片。烏梅一個。同煎六分。去滓熱服。不拘時候。</p>
<p>二勝散　治乾霍亂不吐不利。令人昏冒煩亂。氣短。上下膈塞。冷汗自出方。（聖濟方）</p>
<p>訶子　乾薑（成塊者各二兩）</p>
<p>上二味。不搗碎。同用水二升。於銚子內煎。水盡為度。取出重物細切。焙乾搗羅為散。每服二錢匕。陳米飲調下。</p>
<p>人參丸　療患久痛腹滿並痰飲。不下食。（外臺方）</p>
<p>人參　白朮　枳實（各六分）　茯苓（八分）　厚朴（六分）　青木香（六分）　橘皮（五分）　大黃（六分）　檳榔（六分）</p>
<p>上九味。搗篩蜜和丸。空腹煮生薑棗湯下。如梧子二十丸。日二服。漸加至三十丸。忌酢物。桃李。雀肉等。</p>
<p>人參湯　安食下氣。理胸脅。並治客熱。（千金方）虛勞人血氣微弱。陰陽俱虛。小勞則生熱。熱因勞。而故以名客熱。（病源）</p>
<p>人參　麥門冬　乾薑　當歸　茯苓　甘草　五味子　黃耆　芍藥　枳實（各二兩）　桂心（三兩）　半夏（一升）　大棗（十五枚）</p>
<p>上十三味。㕮咀。以水九升。煮取三升去滓。每服九合。從旦至晡。令盡。皆熱服。慎勿冷。</p>
<p>人參湯　療肺客熱。並肝心家氣方。（外臺方）</p>
<p>桂心　甘草（炙各三兩）　人參　乾薑　防風（各二兩）　白朮（一兩半）</p>
<p>上六味。切。以水八升。煮取三升。分三服。日三。宜溫服。忌桃李。雀肉。生蔥。海藻。菘菜。</p>
<p>人參湯　治厥逆。三焦不調。及脾胃氣攻。頭面虛腫。氣喘心急脹滿。（聖濟方）</p>
<p>人參　赤茯苓（去黑皮）　厚朴（去粗皮生薑汁炙透）　紫蘇子（炒）　大腹皮　桑根白皮（銼）　檳榔（各一兩）　陳橘皮（去白焙）　防風（各一兩半）</p>
<p>上九味。粗搗篩。每服五錢匕。水一盞。生薑一塊。拍破。蔥白三莖。切煎至八分。去滓空心溫服。</p>
<p>人參散　治邪熱客於經絡。肌熱痰嗽。五心煩躁。頭目昏痛。夜多盜汗。此藥補和真氣。解勞倦。婦人血熱虛勞。骨蒸。並皆治之。（本事方）</p>
<p>人參（去蘆）　白朮　白茯苓（去皮）　柴胡（去苗洗）　半夏曲　當歸（洗去蘆薄切焙乾秤）　赤芍藥　乾葛　甘草（各一兩炙）　子芩（半兩去皮）</p>
<p>上為細末。每服三錢。水一盞。生薑四片。棗二個。煎至八分。不拘時候。帶熱服。但是有勞熱症。皆可服。熱退即止。大抵透肌解熱。乾葛第一。柴胡次之。所以升麻葛根湯。為解肌之冠也。</p>
<p>人參煮散　治脾胃不和。中脘氣滯。心腹脹痛。不思飲食。宿寒留飲。停積不消。或因飲冷過度。內傷脾氣。嘔吐痰逆。寒熱往來。或時汗出。又治腸胃冷濕。泄瀉注下。水穀不分。腹中雷鳴。脅肋虛脹。兼療傷寒陰盛。四肢逆冷。（局方）</p>
<p>茯苓（去皮銼）　蒼朮（去皮各半斤）　人參（四兩）　甘草（炙十兩）　三稜（煨搗碎）　青皮（去白各十二兩）　乾薑（炮）　丁皮（各六兩）</p>
<p>上為末。每服二錢。水一盞。生薑五片。棗三枚。同煎。至七分。食前空心溫服。</p>
<p>人參飲子　治陽毒傷寒。四肢壯熱。心膈煩躁。嘔吐不止。</p>
<p>柴胡　黃芩　人參　甘草　麥門冬（各二兩）　半夏（半兩）</p>
<p>上為散。每四錢。水一中盞。入竹葉三十片。生薑半分。煎六分。溫服。（十便方○聖惠方無方名即小柴胡湯加竹葉麥門冬也）</p>
<p>人參敗毒散　治傷寒時氣。咽痛項強。壯熱惡寒。身體煩疼。及寒壅咳嗽。鼻塞聲重。風痰頭痛。嘔噦寒熱。並皆治之。（局方）</p>
<p>人參（去蘆洗焙）　茯苓（去皮）　甘草（炙）　前胡（去苗洗焙）　芎藭　羌活（去蘆）　桔梗　獨活（去苗）　柴胡（去苗洗焙）　枳殼（水浸去穰銼。麩炒黃色。各等分。）　</p>
<p>上十味。為細末。每服二錢。水一盞。入生薑薄荷各少許。同煎。七分。去滓溫服。不拘時候。寒多則熱服。熱多則溫服。活人三因。並同。聖濟總錄。名羌活湯。準繩。加蒼朮。陳倉米。名羌活散。治時行下痢赤白。本事方。去桔梗。加白朮。青皮。名清氣散。調榮衛。順三焦。治風壅。消痰涎。退煩熱。增損亦有理。用之良驗。</p>
<p>人參當歸湯　治產後煩悶不安。（千金方）</p>
<p>人參　當歸　麥門冬　乾地黃　桂心（各一兩）　大棗（七枚）　粳米（一升）　芍藥（四兩）　淡竹葉（三升）</p>
<p>上九味。㕮咀。以水一斗二升。先煮竹葉及米取八升。去滓內藥。煮取三升。去滓分三服。若煩悶不安者。當取豉一升。以水三斗。煮取一升。盡服之甚良。</p>
<p>人參養榮湯　按前證實為庸醫耽擱。及今投劑。補瀉不及。然大虛不補。虛何由以回。大實不瀉。邪何由以去。勉用參地以回虛。承氣以逐實。此補瀉兼施之法也。或遇此證。純用承氣。下證稍減。神思稍蘇。續得服。身體振戰。怔忡驚悸。心內如人將捕之狀。四肢反厥。眩暈鬱冒。項背強直。並前循衣摸床。撮空等證。此皆大虛之候。將危之證也。急用此湯。虛候少退。速可屏去。蓋傷寒溫疫。俱系客邪。為火熱燥證。人參固為益元氣之神品。偏於益陽。有助火固邪之弊。當此又非良品也。不得已而用之方。（溫疫論）</p>
<p>人參（八分）　麥門冬（七分）　遼五味（一錢）　地黃（五分）　歸身（八分）　白芍藥（一錢五分）　知母（七分）　陳皮（六分）　甘草（五分）</p>
<p>照常煎服。</p>
<p>人參養榮湯　治肺痿咳嗽有痰。午後熱。並聲嘶者。（聖濟方）</p>
<p>柴胡（二錢）　桑白皮　阿膠（蚧粉炒）　人參（去蘆）　桔梗　貝母　杏仁　枳實　茯苓（各一錢）　五味子（十二枚）</p>
<p>上水二升。生薑三片。棗二枚。煎至一鍾。食遠服。</p>
<p>人參養榮湯　治積勞虛損。四肢沉滯。骨肉痠疼。吸吸少氣。行動喘啜。小腹拘急。腰背強痛。心虛驚悸。咽乾唇燥。飲食無味。陰陽衰弱。悲憂慘慼。多臥少起。久者積年。急者百日。漸至瘦削。五藏氣竭。難可振復。又治肺與大腸俱虛。咳嗽下利。喘乏少氣。嘔吐痰涎。（局方）</p>
<p>白芍藥（三兩）　當歸　桂心（去粗皮）　甘草（炙）　陳橘皮　人參　白朮（煨）　黃耆（各一兩）　熟地黃（制）　五味子　茯苓（各七錢半）　遠志（炒去心半兩）</p>
<p>上銼。散。每服四錢。水一盞半。生薑三片。棗子一枚。煎至七分去滓。溫服。便精遺泄。加龍骨一兩。咳嗽加阿膠甚妙。</p>
<p>人參養胃湯　治外感風寒。內傷生冷。憎寒壯熱。頭目昏疼。體拘急不同。風寒二證。拘可治療。須令濈濈微汗。自然解散。若先有汗。則溫服。不須更汗。兼治飲食傷脾。或外感風寒濕氣。發為痎瘧。及山嵐瘴疫。常服尤佳。（得效方）</p>
<p>厚朴（去粗皮切薑汁拌炒乾）　蒼朮（米泔浸炒黃色）　半夏（湯洗七次各一兩）　白茯苓（去皮半兩）　甘草（二錢半）　人參（去蘆）　草果（煨去皮）　藿香（去土各半兩）　橘紅（去白七錢半）</p>
<p>上銼。散。每服三錢。水一杯半。生薑三片。經棗二枚。煎。空心熱服。寒加炮附子數片。體虛寒瘧。加肉桂。炮附子。各一錢。</p>
<p>人參荊芥散　治婦人血風勞氣。身體疼痛。頭昏目澀。心忪煩倦。寒熱盜汗。頰赤口乾。痰嗽胸滿。精神不爽。或月水不調。臍腹㽲痛。痃癖塊硬。疼痛發歇。或時嘔逆。飲食不進。或因產調理失節。淹延瘦瘁。乍起乍臥。甚即著床（婦人大全良方）</p>
<p>荊芥穗　人參（去蘆）　桂心　生地黃　柴胡　鱉甲（酢炙）　酸棗仁（炒）　枳殼（制）　羚羊角（別為末）　白朮（各七分半）　川芎　當歸　防風　甘草（各半兩）</p>
<p>上為細末。每服三錢。水一盞半。生薑三片。煎至八分。去滓熱服。無時候。日三服。常服除一切風虛勞冷宿疾。孕婦休服。（局方有牡丹皮芍藥）</p>
<p>人參紫菀散　虛勞唾血。痰涎上盛。咳嗽喘重。寒熱往來。肩背拘急。勞倦少力。盜汗發渴。面目浮腫。（事證方）</p>
<p>人參（去蘆頭）　紫菀（洗去蘆頭）　陳皮（去白各一兩）　桑白皮　五味子　貝母（去心以上各二兩）　紫蘇葉（四兩）　白茯苓（去皮）　杏仁（去皮尖麩炒）　甘草（炙以上各半兩）</p>
<p>上為細末。每服三錢。水一盞。生薑五片。煎至七分。溫服。不拘時候。</p>
<p>丁香散　治傷寒咳逆。（活人書方）</p>
<p>丁香　柿蒂（各一分）　甘草　良薑（各半錢）</p>
<p>上沸湯煮。作一服。乘熱猛吃。按。三因方同。大全良方。有人參。五味。治妊娠惡阻。又家寶方。丁香柿蒂二味。煎服治同。名順氣湯。濟生名柿蒂湯。易簡無方名。</p>
<p>七寶飲　治一切瘧疾。無問寒熱多少。先後連日間日。及不伏水土。山嵐瘴氣。寒熱如瘧等證。（簡易方）</p>
<p>厚朴（薑汁製）　陳皮　甘草（炙）　草果仁　常山（雞骨煮）　檳榔　青皮</p>
<p>上等分。㕮咀。每服五錢。水半盞。酒半盞。煎取一盞。去滓。露一宿。來早又燙溫。向東服了。睡片時。忌熱物。半日。寒多加酒退水。熱多退酒加水。須熳火煎。令熱。不吐不瀉。一服即效。</p>
<p>七成湯　溫疫愈後。脈細而弱。每至黎明。或夜半後。便作泄瀉。此命門真陽不足。宜此湯。或亦有雜證。屬實者。宜大黃丸。下之立愈。（溫疫）</p>
<p>破故紙（炒錘研三錢）　熟附子（一錢）　遼五味（八分）　白茯苓（一錢）　人參（一錢）　甘草（炙五分）</p>
<p>照常煎服。愈後更發者。宜八味丸。倍加附子。</p>
<p>七氣消聚散　有因積聚相攻。或疼或脹者。初用此湯。日久元氣虛。脾胃弱而脹者。參朮健脾湯。少助消導藥。（準繩方）</p>
<p>香附米（一錢半）　青皮　蓬朮　三稜（俱醋炒）　枳殼（熬炒）　木香　砂仁（各一錢）　厚朴（薑製）　陳皮（各一錢二分）　甘草（炙四分）</p>
<p>水二盅。姜三片。煎八分。食前服。</p>
<p>七氣湯　虛冷上氣勞氣方。（千金）痰涎積聚。心腹亦痛。不能飲食。（準繩）</p>
<p>半夏（一升）　人參　生薑　桂心　甘草（各一兩）</p>
<p>上五味。㕮咀。以水一斗。煮取三升。分三服。日三。</p>
<p>七味清脾湯　治胃瘧發作有時。先覺伸欠。乃作寒慄鼓振頤頷。中外皆寒。腰背俱痛。寒戰既已。內外皆熱。頭疼如破。渴欲飲冷。或痰聚胸中。煩滿欲嘔。或先熱後寒。先寒後熱。寒多熱少。寒少熱多。或寒熱相半。或但熱不寒。但寒不熱。或隔日一發。或三日五日一發者。（三因方）</p>
<p>厚朴（四兩薑製）　青皮　半夏　良薑　烏梅（各二兩）　草果（一兩）　甘草（炙半兩）</p>
<p>上每四錢。水二盞。姜三片。棗一枚。煎七分。未發前。並三服。</p>
<p>八正散　治大小兒。心經邪熱。一切蘊毒。咽乾口燥。大渴引飲。心忪面熱。煩躁不寧。目赤睛痛。唇焦血衄。口舌生瘡。咽喉腫痛。又治小便赤澀。或隆閉不通。及熱淋血淋。並宜服之。（局方）如酒後恣欲而得者。則小便將出而痛。既出而癢。以此藥主之。（回春）治肝經積熱。小便淋閉不通。及一切淋病俱效。（正宗）</p>
<p>車前子　瞿麥　滑石　大黃（曲裹煨去曲切焙）　山梔仁　萹蓄　木通　甘草（炙各一錢）</p>
<p>上為散。每服二錢。水一盞。入燈心。煎七分。去滓溫服。食後臨臥。小兒量力。少少與之。（潔古云因熱為腫者用此方）</p>
<p>八味腎氣丸　治腳氣上入小腹。不仁者。（金匱）男子消渴。小便反多。以飲一斗。小便一斗。（同上消渴）問曰。婦人病。飲食如故。煩熱不得臥。而反倚息者。何也。師曰。此名轉胞。不得溺也。以胞系了戾。故致此病。但利小便則愈。（同上婦人）治虛不足。大渴欲飲水。腰痛小腹拘急。小便不利。（千金方）</p>
<p>乾地黃（八兩）　桂枝　附子（各一兩炮）　山茱萸　薯蕷（各四兩）　澤瀉　茯苓　牡丹皮（各二兩）</p>
<p>上八味。末之。煉蜜和丸。梧子大。酒下十五丸。日再服。</p>
<p>八味順氣散　凡中風。若內因七情。而得之者。法當調氣。不當治風。外因六淫而得之者。亦先當調氣。然後依所感六氣。隨症治之。（濟生方）</p>
<p>白朮　茯苓　青皮　白芷　陳皮　烏藥　人參（各一兩）　甘草（炙半兩）</p>
<p>上為細末。每三錢。水一大盞。煎七分。溫服。仍以酒化。蘇合香丸間服。</p>
<p>八物湯　治大病後。血氣虛損者方。（正宗）</p>
<p>即於八珍湯中。去人參。加黃耆。</p>
<p>八珍湯　治肝脾傷損。血氣虛弱。惡寒發熱。或煩躁作渴。或寒熱昏憒。或胸膈不利。大便不實。或飲食少思。小腹脹痛等證。（薛己）治潰瘍諸症。調和榮衛。順理陰陽。滋養氣血。增進飲食。和表裡。退虛熱。為氣血俱虛之大藥也。（正宗）</p>
<p>人參　白朮　茯苓　當歸　川芎　白芍藥　熟地黃（各一錢）　甘草（炙五分）</p>
<p>水二鍾。姜三片。棗二枚。煎八分。食前服。（即四君四物湯合方）</p>
<p>八解散　治四時傷寒。頭痛壯熱。感風多汗。及療勞傷過度。骨節痠疼。飲食無味。四肢疼倦。行步喘乏。面色痿黃。怠惰少力。咳嗽寒熱。羸弱自汗。胸膈不快。嘔逆噁心。（局方）</p>
<p>人參（去蘆）　陳皮（去白）　半夏（湯洗七次）　甘草（炙）　藿香（去土）　白朮　茯苓（各一兩）　厚朴（去粗皮銼。生美汁浸炒紫色二兩）</p>
<p>上為細末。每服二錢。水一盞。生薑三片。棗子一枚。蔥白三寸。同煎至七分。溫服。不拘時候。</p>
<p>九痛丸　治九種心痛。兼治卒中惡。腹脹痛。口不能言。又治連年積冷。流注心胸痛。並冷腫上氣。落馬墜車。血疾等。皆主之。忌口如常法。（正宗）</p>
<p>生狼牙（一兩炙）　附子（三兩炮）　巴豆（一兩去皮心熬研如脂）　人參　乾薑　吳茱萸（各一兩）</p>
<p>上六味。末之。煉蜜丸。如梧子大。酒下。強人初服三丸。日三服。弱者二丸。</p>
<p>九味羌活湯　治春夏秋。非時感冒。暴寒頭痛。發熱無汗。脊強脈浮緊。此足太陽膀胱經受邪。宜此發散。（同上）</p>
<p>羌活（二錢）　防風（一錢半）　蒼朮（米泔浸一錢）　川芎（一錢）　細辛（三分）　白芷　生地黃　黃芩（各一錢）　甘草（三分）</p>
<p>上銼。生薑三片。蔥白三根。水煎熱服。</p>
<p>九味清脾湯　治癉瘧脈來弦數。但熱不寒。或熱多寒少。鬲滿能食。口苦舌乾。心煩渴小便黃赤。大便不利。（濟生方）</p>
<p>青皮（炒）　厚朴（薑製炒）　白朮　黃芩　半夏（湯泡七次）　柴胡（去蘆）　茯苓（去皮）　草果（各一錢）　甘草（二分）</p>
<p>上㕮咀。每四錢。水一盞。姜五片。煎至七分。去滓溫服。不拘時候。</p>
<p>九味當歸湯　療小兒宿食不消。發熱。（外臺方）</p>
<p>當歸　甘草（炙）　芍藥　人參　桂枝　乾薑（各一分）　大棗（五枚）　大黃（二分）</p>
<p>上藥。切。以水一升半。煮取六合。去滓。分服。</p>
<p>九寶湯　經年喘嗽通用。常服屢效。（仁齋直指方）</p>
<p>麻黃（去節）　橘紅　腦苛（各一兩）　辣桂　紫蘇　桑白皮　炒杏仁（去皮）　大腹子（連皮）　甘草（炙各半兩）</p>
<p>上細銼。每服三錢。姜五片。烏梅一個。水煎臨臥服。或入童子小便半盞。同煎尤妙。</p>
<p>十全大補湯　治男子婦人。諸虛不足。五勞七傷。不進飲食。久病虛損。時發潮熱。氣攻骨脊。拘急疼痛。夜夢遺精。面色痿黃。腳膝無力。一切病後。氣不如舊。憂愁思慮。傷動氣血。喘嗽中滿。脾腎氣弱。五心煩悶。並皆治之。此藥性溫不熱。平補有效。養氣育神。酲脾止渴。順正辟邪。溫暖脾胃。其效不可具述。（局方）治潰瘍發熱。或惡寒。或作痛。或膿多。或潰。或自汗盜汗。及偏身流注。瘰癧。便毒諸瘡。久不作膿。或膿。或不潰。潰而不斂。若氣血不足之人。結腫未成膿者。宜加陳皮。香附子。半夏。連翹。服之自消。（正宗）</p>
<p>白茯苓（焙）　白朮（焙）　人參（去蘆）　熟乾地黃（洗酒蒸焙）　白芍藥　粉草（炙）　黃耆（去蘆）　肉桂（去粗皮不見火）　川當歸（去蘆洗）　川芎（各等分）</p>
<p>上十味。銼為粗散。每服二大錢。水一盞。生薑三片。棗子二個。同煎至七分。不拘時候溫服。此藥補虛損。大有神效。（即八珍湯加黃耆肉桂也）</p>
<p>十全流氣飲　治憂鬱傷肝。思慮傷脾。致脾氣不行。逆於肉裡。乃生氣癭。肉瘤皮色不變。日久漸大。宜服此藥。（正宗）</p>
<p>陳皮　赤茯苓　烏藥　川芎　當歸　白芍（各一錢）　香附子（八分）　青皮（六分）　甘草（五分）　木香（三分）</p>
<p>姜三片。棗二枚。水二盅。煎八分。食遠服。</p>
<p>十六般哮嗽方。（本事方）</p>
<p>黃明膠（二兩銼）　馬兜鈴　甘草（炙）　半夏（薑汁浸三日）　杏仁（去皮尖以上各一兩）　人參（半兩）</p>
<p>上為末。每服一大錢。水一盞。隨病有湯使。煎至七分。臨睡食後服。湯使於後。心嗽。面赤或汗流。加乾葛煎服。（早吃脫飯）　肝嗽。眼中淚出。入烏梅一個。糯米三四粒。煎服。　脾嗽。不思飲食。或一兩時噁心。入生薑三片煎。胃嗽。吐逆。吐酸水。入蚌粉煎。膽嗽。令人臨睡。用藥半錢。茶清調下。肺嗽。上喘氣急。入桑白皮煎。膈嗽。咳出痰濁成塊。生薑自然汁。調藥嚥下。勞嗽。入秦艽末。同煎。冷嗽。天曉嗽甚。蔥白三寸。同煎。血嗽。連頓不住。當歸末棗子同煎。暴嗽。涕唾稠。入烏梅生薑煎。產嗽。背甲疼痛。甘草三寸。同煎。氣嗽。肚痛。脹滿。入青皮。去白同煎。熱嗽。夜甚。蜜一匕。蔥白。同煎。哮嗽。聲如拽鋸。入半夏二個。同煎。腎嗽。時復三兩聲。入黃耆。白飴糖。煎。上件十六般嗽疾。依法煎服。無不效驗。此方乃都下一家專貨此藥。治十餘口。余因中官。厚賂錢物。方始傳得。屢試有驗。</p>
<p>十珍散　治大病之後。氣不復常。乏力短氣。神情不樂。口舌無味。（續易簡方）</p>
<p>黃耆（蜜炙）　人參　白朮　茯苓　白扁豆（薑製）　山藥（各一兩）　宿砂　桔梗　五味子　甘草（炙各半兩）</p>
<p>上細末。每服三錢。水一盞。姜三片。棗一枚。煎至七分。食前服。</p>
<p>十神湯　治時令不正。瘟疫妄行。人多疾病。此藥不問陰陽兩感。或風寒濕痹。皆可服之。（局方）</p>
<p>陳橘皮（去白）　麻黃（去根節）　川芎　甘草（炙）　香附子（杵五枚）　紫蘇（去粗梗）　白芷　升麻　赤芍藥（各四兩）　乾薑（十四兩）</p>
<p>上為細末。每服三大錢。水一盞半。生薑五片。煎至七分。去滓熱服。不拘時候。如發熱頭痛。連須蔥白三莖。如中滿氣實。加枳殼數片。同煎服。雖產婦嬰兒老人。皆可服餌。如傷寒不分表裡證。以此導引經絡。不致變動。其功效非淺。</p>
<p>十味香薷飲　治脾胃不和。冒暑氣。心膨悶。飲食無味。嘔噦噁心。五心潮熱。力乏體倦。功能消暑。健脾。進飲食。（百一選方）</p>
<p>黃耆　人參　白朮　茯苓　陳皮　木瓜（各半兩）　香薷（一兩）　厚朴　藊豆　甘草（各半兩）</p>
<p>上粗末。每三錢。水一盞。棗一枚。煎七分服。衛生寶鑑。名消暑十全飲。局方。六和湯。加減方也。</p>
<p>十棗湯　太陽中風。下利嘔逆。表解者。乃可攻之。其人漐漐汗出。發作有時。頭痛心下痞硬。滿引脅下痛。乾嘔短氣。汗出不惡寒者。此表解里未和也。主之。（傷寒太陽）病懸飲者主之。（金匱）咳家。其脈弦為有水主之。（同上）夫有支飲家咳煩胸中痛者不卒死。至一百日一歲。宜此湯。（同上）</p>
<p>芫花（熬）　甘遂　大戟</p>
<p>上三味。等分。各別搗為散。以水一升半。洗煮大棗肥者。十枚。取八合。去滓。內藥末。強服一錢匕。羸人服半錢。溫服之。平旦服。若下少病不除者。明日更服。加半錢。得快下利。後糜粥白養。</p>

<h1>三畫</h1>
<p>三和散　治五藏不調。三焦不和。心腹痞悶。脅肋䐜脹。風氣壅滯。肢節煩疼。頭面虛浮。手足微腫。腸胃燥澀。大便秘難。雖年高氣弱。並可服之。又治脹痛脅痛。有妨飲食。及腳氣上攻。胸腹滿悶。大便不通方。（同上）</p>
<p>檳榔（麩裹煨熟去面）　甘草（炙）　木香　陳皮（去白）　芎藭（一本作三兩）　白朮（各三兩）　大腹皮（炙焦黃）　羌活（去蘆頭）　紫蘇（莖葉並用去粗梗）　宣州木瓜（薄切焙乾）　沉香（各一兩）</p>
<p>上為粗末。每服二大錢。水一盞。煎至六分。去滓溫服。不計時候。</p>
<p>三生飲　卒中。昏不知人。口眼喎斜。半身不遂。咽喉作聲。痰氣上壅。無問外感風寒。內傷喜怒。或六脈沉伏。或指下浮盛。並宜服之。兼治痰厥。氣厥。及氣虛眩暈。大有神效。（同上）</p>
<p>天南星（生用一兩）　烏頭（生去皮）　附子（生去皮各半兩）　木香（一分）</p>
<p>上㕮咀。每服半兩。水二大盞。姜十五片。煎至八分。去滓溫服。不拘時候。</p>
<p>三味飲子　療濕霍亂。吐利無限。宜合高良薑等服之方。（外臺）</p>
<p>高良薑（二兩）　豆蔻子（十二枚）　桂心（二兩）</p>
<p>上藥。切。以水四升。煮取一升。去滓細細啜之。亦有於此方。加乾薑。人參。二物。忌生蔥。</p>
<p>三消飲　溫疫舌上白胎者。邪在膜原也。舌根漸黃至中央。乃邪漸入胃。設有三陽現證。用達原飲。三陽加法。因有里證。復加大黃。名三消飲。三消者。消內。消外。消不內不外也。此治疫之全劑。以毒邪表裡分傳。膜原尚有餘結者宜之。（溫疫）</p>
<p>檳榔　草果　厚朴　白芍　甘草　知母　黃芩　大黃　葛根　羌活　柴胡</p>
<p>薑棗。水煎服。</p>
<p>三物備急丸　主心腹諸卒暴百病。若中惡客忤。心腹脹滿。卒痛如錐刺。氣急口禁。傳屍卒死者。以緩水若酒服大豆許。三四丸。或不下捧頭起灌令下咽。須臾當瘥。如未瘥。更與三丸。當腹中鳴。即吐下便瘥。若口禁。亦須折齒灌之。（金匱）</p>
<p>大黃（一兩）　乾薑（一兩）　巴豆（一兩去心皮熬外研如脂）</p>
<p>上藥各須精新。先搗大黃乾薑為末。研巴豆內中合治一千許。用為散。蜜和丸亦佳。密器中貯之。莫令泄氣。按此方通治乾霍亂。此即醫林所謂絞腸痧也。</p>
<p>三物黃芩湯　婦人在草蓐。自發露得風。四肢苦煩熱。頭痛者。與小柴胡湯。頭不痛。但煩者主之。（同上）</p>
<p>黃芩（一兩）　苦參（二兩）　乾地黃（四兩）</p>
<p>上三味。以水八升。煮取二升。溫服一升。多吐下蟲。</p>
<p>川芎散　治頭風。偏正頭痛。昏眩妙方。（準繩）</p>
<p>川芎　細辛　羌活　槐花　甘草（炙）　石膏　香附子（各半兩）　荊芥　薄荷　菊花　防風　茵陳（各一兩）</p>
<p>上為末。每服二錢。食後茶清調下。日三服。忌動風物。</p>
<p>川芎茶調散　治諸風上攻。頭目昏沉。偏正頭痛。鼻塞聲重。傷風壯熱。肢體痠疼。肌肉蠕動。膈熱痰盛。婦人血風。太陽冗痛。但是外感。風氣並效。（回春）</p>
<p>川芎　荊芥穗（各二兩）　薄荷　香附子（各四兩）　羌活　白芷　甘草（炙各一兩）　防風（七錢半）</p>
<p>上為細末。每服二錢。食後茶清調下。薑蔥煎服。亦可。一方加菊花一兩。細辛五錢。殭蠶。蟬退各二錢半。名菊花茶調散。</p>
<p>千金內托散　治癰疽。瘡癤未成者速散。已成者速潰。敗膿自出。無用手擠。惡肉自去。不用刀針。服藥後。疼痛頓減。此藥活血。勻氣調胃。補氣。祛風邪。闢穢氣。乃王道之劑。宜多服之大效。（回春）</p>
<p>黃耆（蜜炙）　當歸（酒洗）　人參（各二錢）　川芎　防風　桔梗　白芷（各一錢）　厚朴　肉桂　甘草（各五分）</p>
<p>上水二碗。煎八分。臨服入酒一小杯。食遠服。正宗。無厚朴。有天花粉。白芍。金銀花。乳香。沒藥。</p>
<p>千金風引湯　療兩腳疼痹腫。或不仁。拘急。屈不得行方。（外臺）</p>
<p>麻黃（二兩去節）　吳茱萸（一兩）　獨活（一兩）　石膏（二兩）　杏仁（六十枚）　白朮（三兩）　茯苓（二兩）　桂心（一兩）　人參　細辛　乾薑（碎）　防風　防己　芎藭　甘草（炙）　附子（各一兩炮）　秦艽（一兩）</p>
<p>上十七味。切。以水一斗六升。煮取三升。分三服。取汗佳。忌海藻。菘菜。生蔥。生菜。桃李。雀肉。醋等物。</p>
<p>千金小風引湯　主中風。腰腳疼痛。弱者方。（同上）</p>
<p>獨活　防風　當歸（各二兩）　茯苓（三兩）　大豆（一升）　人參（三兩）　乾薑（三兩胡洽作桂心）　附子（一枚炮）　石斛（二兩胡洽作黃耆）　甘草（二兩炙）</p>
<p>上十味。切。以水九升。酒三升。煮取三升。去滓分四服。服後如人行十里久。忌海藻。菘菜。豬肉。冷水。醋等。（一方無干姜石斛有桂心黃耆）</p>
<p>千金大鱉甲湯　療腳弱風毒。攣痹氣上。及傷寒惡風。溫毒及山水瘴氣。熱毒。四肢痹弱方。（同上）</p>
<p>鱉甲（二兩炙）　防風　麻黃（去節）　白朮（各一兩）　吳茱萸（五合）　知母　升麻（各一兩）　大棗（二十枚擘）　貝齒（七枚燒）　茯苓　橘皮　芎藭　杏仁（各一兩）　犀角（半兩屑）　生薑（三兩）　人參（一兩）　赤小豆（三合）　青木香（半兩）　麝香（三分研）　羚羊角（一分屑）　麥門冬（一兩去心）　大黃（一兩半）　薤白（十四枚）　烏頭（十枚炮）　石膏（一兩碎）　雄黃（二分碎）　半夏（一兩洗）　當歸　萎蕤　芍藥　甘草（各一兩炙）</p>
<p>上三十一味。切。水二斗。煮取四升。去滓分六服。相去十里。久得下止。一方用大黃二分。畏下可用一分也。一方用羚羊角二分。毒盛可用三分也。忌海藻。菘菜。莧菜。桃李。雀肉。酢物。羊肉。餳等。（一方有小茱萸。翼方。無知母。升麻。橘皮。芎藭。當歸。萎蕤。）</p>
<p>千金小鱉甲湯　療身體虛脹。如微腫。胸口痞滿。有氣壯熱。少腹厚重。兩腳弱方。（同上）</p>
<p>鱉甲（炙）　升麻　黃芩　麻黃（去節）　羚羊角（屑各三兩）　前胡（四兩）　桂心（三兩）　烏梅（二七枚擘）　杏仁（三兩）　薤白（二十一莖）</p>
<p>上十味切。以水一斗。煮取二升七合。去滓分三服。此常用。若體強壯。須利者。加大黃二兩。忌莧菜。生蔥。</p>
<p>千金甘草湯　療腳弱。全身洪腫胃反。食谷吐逆。胸中氣結不安。而寒熱。下利不止。小便難。服此湯即益。亦服女曲散利小便。腫消服大散摩膏有驗。（同上）</p>
<p>甘草（炙）　人參（各一兩）　半夏（一升洗）　桂心（三合）　小麥（八合完用）　大棗（二十枚擘）　生薑（八兩）　吳茱萸（二升）　蜀椒（各三兩出汁）</p>
<p>上九味。切。以水一斗三升。煮麥取一斗。去麥內諸藥。煮取四升。一服六合。作六服。忌海藻。菘菜。羊肉。餳。生蔥。</p>
<p>千金麻黃湯　療惡風毒氣。腳弱無力。頑痹四肢不仁。失音不能言。毒氣衝心。有人病者。但病相當。即服此湯。（同上）</p>
<p>麻黃（一兩去節）　防風　大棗（二十枚擘）　當歸（二兩）　茯苓（三兩）　升麻　芎藭　白朮　芍藥　麥門冬（去心）　黃芩　桂心（各二兩）　杏仁（三十枚去皮心）　甘草（二兩炙）</p>
<p>上十四味。切。以水九升。清酒二升。合煮取二升半。分四服。日三夜一。覆令小汗。粉之莫令見風。忌海藻。菘菜。生蔥。桃李。雀肉。酢物。</p>
<p>千金三黃湯　治中風。手足拘急。百節疼痛。煩熱心亂。惡寒。經日不欲飲食。（金匱方）</p>
<p>細辛（二分）　麻黃（五分）　獨活（四分）　黃耆（二分）　黃芩（三分）</p>
<p>上五味。以水六升。煮取二升。分三服。一服小汗。二服大汗。心熱加大黃二分。腹痛加枳實一枚。氣逆加人參三分。悸加牡蠣三分。渴加栝蔞根三分。先有寒加附子一枚。</p>
<p>千金當歸湯　留飲宿食不消。腹中積聚轉下方。（外臺方）</p>
<p>當歸　人參　桂心　甘草（炙）　芒硝　芍藥（各二兩）　大黃（四兩）　生薑　黃芩　澤瀉（各三兩）</p>
<p>上十味。切。以水一斗。煮取三升。分三服。空心食後服。忌生蔥。海藻。菘菜。</p>
<p>千金第一竹瀝湯　療兩腳痹弱。或轉筋。皮肉不仁。脹起如腫。按之不陷。心中惡不飲食。或患冷方。（同上）</p>
<p>甘草（三兩炙）　秦艽　葛根（各一兩）　附子（二枚炮）　黃芩（一兩）　麻黃（去節）　防己（各一兩）　杏仁（五十枚）　防風（一兩半）　生麻（一兩）　茯苓（三兩）　細辛（一兩）　竹瀝（五升）　桂心　乾薑（各一兩）</p>
<p>上十五味。切。以水七升。合竹瀝煮取三升。分三服。取汗。忌海藻。菘菜。豬肉。醋物。生菜。生蔥。（翼方無茯苓。杏仁。有白朮。）</p>
<p>千金第二大竹瀝湯　療卒中風。口噤不能語言。四肢緩縱。偏痹摩急痛。風經五藏恍惚。恚怒無常。手足不隨方。（同上）</p>
<p>竹瀝（一斗四升）　獨活　芍藥　桂心（各二兩）　麻黃（一兩去節）　防風　白朮　葛根（各二兩）　生薑（三兩）　茵芋　細辛（各二兩）　茯苓（三兩）　防己（一兩）　烏頭（一枚炮）　人參　石膏（各一兩）　黃芩　芎藭　甘草（各二兩炙）</p>
<p>上十九味。切。以竹瀝。煮取四升。分六服。先未汗者。取汗。一狀相當。即服。忌同。（翼方無白朮。）</p>
<p>千金第三竹瀝湯　療風毒入人五內。短氣。心下煩熱。手足煩疼。四肢不舉。皮肉不仁。口噤不能語方。（同上）</p>
<p>當歸（二兩）　防風（三兩）　生薑（八兩）　白朮（三兩）　人參　黃芩　芎藭　細辛　桂心（各二兩）　茯苓（三兩）　甘草（二兩炙）　附子（二枚炮）　秦艽（三兩）　葛根（五兩）　升麻　麻黃（二兩去節）　蜀椒（一兩汗）</p>
<p>上十七味。切。以甘竹汁一斗九升。煮取四升。分五服。忌同。（翼方。有芍藥。茯神。防己。通草。無茯苓。黃芩。芎藭。升麻。蜀椒。麻黃。生薑。）</p>
<p>千金獨活湯　服千金麻黃湯後服此湯。（同上）</p>
<p>獨活（四兩）　乾地黃（三兩）　芍藥　葛根（各二兩）　桂心　生薑（五兩）　麻黃（二兩去節）　甘草（二兩炙）</p>
<p>上八味。切。以水八升。清酒二升。合煮取二升五合。去滓分四服。日三夜一。犯之一世不愈。忌同腳弱。特忌食瓠子。蕺菜。</p>
<p>千金獨活湯　治腳痹方。（同上）</p>
<p>獨活（四兩）　當歸　防風　茯苓　芍藥　黃耆　葛根　人參　甘草（各二兩）　大豆（二升）　附子（一枚）　乾薑（二兩）</p>
<p>上十二味。㕮咀。以水一斗。清酒二升。合煮取三升。分三服。</p>
<p>千金七氣湯　治寒氣。熱氣。憂氣。勞氣。愁氣。或飲食膈氣。或勞氣。內傷五藏不調。氣衰少力方。（同上）</p>
<p>乾薑　黃芩　厚朴（深師作桂心）　半夏　甘草　乾地黃　芍藥　栝蔞根（各二兩深師作橘皮）蜀椒（深師作桔梗）　枳實（五枚）　人參（一兩）　吳茱萸（五合）</p>
<p>上十二味。㕮咀。以水一斗。煮取三升。分三服。日三。</p>
<p>千金翼破癖方。（外臺）</p>
<p>白朮（三兩）　枳實（三兩炙）　柴胡（三兩）</p>
<p>上三味。切。以水五升。煮取二升。分溫三服。服三十劑。永瘥。忌桃李雀肉。</p>
<p>千金人參湯　療毒冷霍亂。吐痢煩嘔。轉筋虛冷。汗出手足指浮腫。氣息垂死絕。語音聲不出。百方皆不效。脈不通者。服此湯取差乃止。隨吐者。續更服。勿住。（同上）</p>
<p>人參　附子（炮）　厚朴（炙）　茯苓　甘草（炙）　橘皮　當歸　葛根（各二兩）　乾薑（炮各三兩）</p>
<p>上十味。切。以水七升。煮取二升半。分溫三服。忌海藻。菘菜。生蔥。大酢。</p>
<p>千金通氣湯　療胸滿短氣。噎塞方。（同上）</p>
<p>半夏（八兩洗）　生薑（六兩）　桂心（二兩）　吳茱萸（四十枚）</p>
<p>上四味。切。以水八升。煮取三升。去滓分溫三服。忌羊肉。餳。生蔥。（一方無桂心。用橘皮。）</p>
<p>千金調經湯　治婦女經水不調。或曾經小產。或帶下二十六病。腹痛口乾。或發熱。小腹急痛。手足煩熱。大腑不調。時時泄血。經水不調。久不懷孕。（回春）</p>
<p>當歸　川芎　白芍（酒炒各二錢）　人參　阿膠（炒）　牡丹皮　肉桂（各一錢）　吳茱萸（炒一錢）　麥門冬（去心）　半夏（薑製各一錢半）　甘草（五分）</p>
<p>上銼一劑。生薑煎服。</p>
<p>千金療痰飲　飲食不消。乾嘔湯方。（外臺）</p>
<p>杏仁（去皮尖）　枳實（炙）　白朮（各三兩）　茯苓　柴胡　生薑　芍藥（各四兩）　旋覆花　人參　橘皮　細辛（各二兩）　半夏（四兩洗）　澤瀉（三兩）</p>
<p>上十三味。切。以水九升。煮取二升七合。分為三服。忌桃李。雀肉。大酢。生菜。羊肉。餳等物。</p>
<p>大柴胡湯　傷寒十餘日。熱結在裡。復往來寒熱者。與此湯。但結胸無大熱者。此為水結在胸脅也。但頭微汗出者。大陷胸湯主之。（傷寒太陽篇下）太陽病。過經十餘日。反二三下之。後四五日。柴胡證仍在者。先與小柴胡湯。嘔不止。心下急。鬱郁微煩者。為未解也。以此湯下之。則愈。（同上中篇）傷寒發熱。汗出不解。心下痞硬。嘔吐而下利者主之。（同上下篇）按之心下滿痛者。此為實也。當下之。此湯主之。（金匱腹滿）傷寒後脈沉。沉者內實也。下解之。</p>
<p>柴胡（半斤）　黃芩（三兩）　芍藥（三兩）　半夏（半升洗）　生薑（五兩切）　枳實（四枚炙）　大棗（十二枚擘）</p>
<p>上七味。以水一斗二升。煮取六升。去滓再煎。更一升。日三服。一方用大黃二兩。若不加。恐不名大柴胡湯。</p>
<p>大承氣湯　陽明病脈遲。雖汗出不惡寒者。其身必重。短氣腹滿。而喘。有潮熱者。此外欲解。可攻裡也。手足濈然汗出者。此大便已硬也。此湯主之。若汗多微發熱。惡寒者。外未解也。其熱不潮。未可與承氣湯。若腹大滿不通者。可與小承氣湯。微和胃氣。勿令大泄下。（傷寒陽明）　陽明病。潮熱大便微硬者。可與此湯。不硬者。不可與之。若不大便六七日。恐有燥屎。欲知之法。少與小承氣湯。湯入腹中。轉失氣者。此有燥屎也。乃可攻之。若不轉失氣者。此但初頭硬。後必溏。不可攻之。攻之必脹滿。不能食也。欲飲水者。與水則噦。其後發熱者。必大便復硬而少也。以小承氣湯和之。不轉失氣者。慎不可攻也。（同上）　傷寒若吐。若下後不解。不大便五六日。上至十餘日。日晡所發潮熱不惡寒。獨語如見鬼狀。若劇者。發則不識人。循衣摸床。惕而不安。微喘直視。脈弦者生。澀者死。微者但發熱讝語者。此主之。若一服利止後服。（同上）陽明病。讝語有潮熱。　反不能食者。胸中必有燥屎五六枚也。若能食者。但硬耳。宜此湯。（同上）汗出讝語者。以有燥屎在胃中。此為風也。須下者。過經乃可下之。下之若早。語言必亂。以表虛里實故也。下之則愈。宜此湯。（同上）二陽並病。太陽證罷。但發潮熱。手足漐漐汗出。大便難而讝語者。下之。則愈。宜此湯。（同上）陽明病。下之心中懊憹而煩。胃中有燥屎者。可攻。腹微滿。初頭硬。後必溏。不可攻之。若有燥屎者。宜此湯。（同上）病人不大便五六日。繞臍痛。煩躁發作有時者。此有燥屎。故使不大便也。（同上）病人煩熱。汗出則解。又如瘧狀。日晡所發熱者。屬陽明也。脈實者。宜下之。脈浮虛者。宜發汗下之。與此湯。發汗宜桂枝湯。（同上）大下後。六七日。不大便。煩不解。腹滿痛者。此有燥屎也。所以然者。本有宿食故也。宜此湯。（同上）病人小便不利。大便乍難乍易。時有微熱。喘息不能臥者。燥屎也。宜此湯。（同上）得病二三日。脈弱無太陽柴胡證。煩躁心下硬。至四五日。雖能食。以小承氣湯少少與。微和之。令小安。至六日。與承氣湯一升。若不大便六七日。小便少者。雖不受食。但初頭硬後必溏。未定不成硬。攻之必溏。須小便利。屎定硬。乃可攻之。宜此湯。（同上）傷寒六七日。目中不了了。睛不和。無表裡證。大便難身微熱者。此為實也。急下之。宜此湯。（同上）陽明病發熱汗多者。急下之。宜此湯。（同上）發汗不解。腹滿痛者。急下之。（同上）腹滿不減。減不足言。當宜下之。宜此湯。（同上）脈滑而數者。有宿食也。當下之。宜此湯。（同上）陽明少陽合病。必下利。其脈不負者為順也。負者失也。互相剋賊。名為負也。（同上）少陰病。自利清水。色純青。心下必痛。口乾燥者。可下之。宜此湯。（同上少陰）少陰病。得二三日。口燥咽乾者。可下之。宜此湯。（同上）少陰病。六七日。腹脹不大便者。急下之。宜此湯。（同上）痙為病。胸滿口噤。臥著席。腳攣急。必齘齒。可與此湯。（金匱痙病）問曰。人病有宿食。何以別之。師曰。寸口脈浮而大。按之反澀。尺中亦微。而澀。故知有宿食。此湯主之。（同上腹滿）　脈數而滑者實。此有宿食下之愈。宜此湯。（同上）下痢不欲食者。以宿食也。當下之愈。此湯主之。（同上）脈雙弦而遲者。必心下硬。脈大而緊者。陽中有陰也。可下之。宜此湯。（傷寒可下證）下利已差。至其年月日時復發者。以病不盡故也。當下之。宜此湯。（同上）下利三部脈皆平。按之心下堅者。急下之。（金匱嘔吐）下利脈遲而滑者實也。利未欲止。急下之。（同上）下利脈反滑者。當有所去。下乃愈。宜此湯。（同上）病解能食。七八日更發熱者。為胃實。宜此湯。（同上產後）產後七八日。無太陽證。少腹堅痛。此惡露不盡。不大便煩躁。發熱。切脈微實。再倍發熱。日晡時煩躁者。不食。食則譫語。至夜即愈。宜此湯。熱在裡。結在膀胱也。（同上）熱邪傳裡。腹中堅結而有燥屎者主之。（溫疫論）</p>
<p>大黃（四兩酒洗）　厚朴（半斤炙去皮）　枳實（五枚炙）　芒硝（三合）</p>
<p>上四味。以水一斗。先煮二物。取五升。去滓。內大黃煮取二升。去滓。內芒硝。更上火。微一兩沸。分溫。再服。得下。余勿服。</p>
<p>大陷胸湯　太陽病。脈浮而動數。浮則為風。數則為熱。動則為痛。數則為虛。頭痛發熱。微盜汗出。而反惡寒者。表未解也。醫反下之。動數變遲。膈內拒痛。胃中空虛。客氣動膈。短氣躁煩。心中懊憹。陽氣內陷。心下因硬。則為結胸主之。若不結胸。但頭汗出。余處無汗。劑頸而還。小便不利。身必發黃。此湯主之。（傷寒論太陽下）傷寒六七日。結胸熱實。脈沉而緊。心下痛。按之石硬者主之。（向上）傷寒十餘日。熱結在裡。復往來寒熱者。與大柴胡湯。但結胸無大熱者。此為水結。在胸脅也。但頭微汗出者主之。（同上）太陽病。重發汗。而復下之。不大便五六日。舌上燥而渴。日晡所小有潮熱。從心下至少腹硬滿而痛。不可近者主之。（同上）</p>
<p>大黃（六兩去皮）　芒硝（一升）　甘遂（一錢匕）</p>
<p>上三味。以水六升。先煮取大黃二升。去滓。內芒硝煮一兩沸。內甘遂末。溫服一升。得快利。止後服。</p>
<p>大陷胸丸　結胸者。項亦強。如柔痓狀。下之則和宜之。（傷寒）</p>
<p>大黃（半斤）　葶藶（半升熬）　芒硝（半升）　杏仁（半升去皮尖熬黑）</p>
<p>上四味。搗篩二味。內杏仁芒硝。含研如脂。和散取如彈丸一枚。別搗甘遂末一錢匕。白蜜二合。水二升。煮取一升。溫頓服之。一宿乃下。如不下。更服。取下為效。禁如藥法。</p>
<p>大青龍湯　太陽中風。脈浮緊。發熱惡寒。身疼痛。不出汗。而煩躁者主之。若脈微弱。汗出惡風者。不可服之。服之厥逆。筋惕肉瞤。此為逆也。（傷寒論太陽中）傷寒脈浮緩。身不疼。但重。乍有輕時。無少陰症者發之。（同上）病溢飲者。當發其汗主之。小青龍湯亦主之。（金匱痰飲）</p>
<p>麻黃（六兩去節）　桂枝（二兩去皮）　甘草（二兩炙）　杏仁（四十個去皮尖）　生薑（三兩擘）　大棗（十枚擘）　石膏（如雞子大碎）</p>
<p>上七味。以水九升。先煮麻黃減二升。去上沫。內諸藥。煎取三升。去滓溫服一升。取微似汗。汗出多者。溫粉撲之。一服汗者。停後服。若復服汗。多亡陽。遂逆虛。惡風煩躁。不得眠也。</p>
<p>大建中湯　心胸中大寒痛。嘔不能飲食。腹中寒。上衝皮起出見有頭足。上下痛而不可觸近者。宜此湯。（金匱寒疝）</p>
<p>蜀椒（二合去汗）　乾薑（四兩）　人參（二兩）</p>
<p>上三味。以水四升。煮取二升。去滓。內膠飴一升。微火煎取一升半。分溫再服。如一炊頃。可飲粥二升。後更服。當一日食糜溫覆之。</p>
<p>大建中湯　治虛勞。寒澼。飲在脅下。泱泱有聲。已如從一邊下。決決然有頭。並沖皮起引兩乳內痛。裡急。善夢。失精。氣短。目䀮䀮惚惚多忘方。（千金方）</p>
<p>蜀椒（二合）　半夏（一升）　甘草　生薑（二兩）　人參（三兩）　飴糖（八兩）</p>
<p>上六味。㕮咀。以水一斗。煮三升。去滓內糖。溫服七合。裡急拘引。加芍藥。桂心。各三兩。手足厥。腰背冷。加附子一枚。勞者加黃耆一兩。</p>
<p>大建中湯　治五勞七傷。小腹急。臍下彭亨。兩脅脹滿。腰脊相引。鼻口乾燥。目暗䀮䀮。憒憒不樂。胸中氣急。逆不下食飲。莖中策策痛。小便黃赤。尿有餘瀝。夢與鬼神交通。失精驚恐虛乏方。</p>
<p>飴糖（半斤）　黃耆　遠志　當歸（千金翼無）　澤瀉（各三兩）　芍藥　人參　龍骨　甘草（各二兩）　生薑（八兩）　大棗（十一枚）</p>
<p>上十一味。㕮咀。以水一斗。煮取二升半。湯成內糖。令烊。一服八合。消息。又一服。（深師無飴糖。遠志。澤瀉。龍骨。有桂心六兩。半夏一升。附子一枚。）</p>
<p>大半夏湯　胃反嘔吐者主之（金匱嘔吐）治胃反不受食。食已即嘔吐方。（千金）治嘔心下痞硬者。（外臺）</p>
<p>半夏（二升洗浣用）　人參（三兩）　白蜜（一升）</p>
<p>上三味。以水一斗二升。和蜜揚之。二百四十遍。煮取二升半。溫服一升。余分再服。（千金有白朮一升生薑三兩）</p>
<p>大半夏湯　肉極。虛寒脾咳。其狀右脅下痛。陰陰引肩背痛。不可以動。動則咳。腹脹滿。留飲痰癖。大小便不利。小腹切痛。膈上寒主之。（外臺）</p>
<p>半夏（一升洗）　白朮　茯苓　人參　甘草（炙）　附子（炮）　橘皮（各二兩）　生薑（八兩）　桂心（三兩）</p>
<p>上九味。以水一斗。煮三升。去滓分為四服。忌羊肉。餳。桃李。雀肉。生蔥。海藻。菘菜。豬肉。冷水。</p>
<p>大半夏湯　胃反不食。食已嘔吐。（同上）</p>
<p>人參（一兩）　茯苓（四兩）　青竹茹（五兩）　大黃（六兩）　橘皮　乾薑（各三兩）　澤瀉　甘草（炙）　桂心（各二兩）</p>
<p>上九味。切。以水八升。煮取三升。服七合。日三夜一。已利。去大黃。用泉水。東流水。尤佳。忌海藻。菘菜。生蔥。大酢。（千金。備急。張文仲同。方中無半夏。未詳其名。）</p>
<p>大半夏湯　治胃中虛冷。腹滿塞下氣方。（千金方）</p>
<p>半夏（一升）　大棗（二十枚）　甘草　附子　當歸　人參　厚朴　茯苓　枳實（各二兩）　桂心（五兩）　生薑（八兩）　蜀椒（二百粒）</p>
<p>上十二味。㕮咀。以水一斗。煮取三升。分二服。</p>
<p>大黃湯　療兩眼痛方。（外臺）</p>
<p>大黃（四兩）　芍藥（五兩）　細辛　甘草（炙各四兩）　黃芩（二兩）</p>
<p>上五味。切。以水七升。煮取二升半。溫分為三服甚妙。</p>
<p>大黃牡丹湯　腸癰者。少腹腫痞。按之即痛。如淋。小便自調。時時發熱。自汗出。復惡寒。其脈遲緊者。膿未成。可下之。當有血。脈洪數者。膿已成。不可下之。（金匱。按謂小便如淋。則當不自調。令見其病。小便澀數。此書小便自調。疑有脫字矣。）腸癰。其病之狀。小腹重而微強。抑之即痛。小便似淋。時時汗出。（病源候論）腸癰之病。少腹痞堅。或偏在膀胱左右。其色或白堅。大如掌熱。小便欲調時。自汗出。其脈遲堅者。未成膿。可下之。當有血。脈數膿成不可下。（千金方）</p>
<p>大黃（四兩）　牡丹（一兩）　桃仁（五十枚）　瓜子（半升）　芒硝（三兩）</p>
<p>上五味。以水六升。煮取一升。去滓內芒硝。再煎沸頓服之。有膿當下。如無膿當下血。（正宗不用瓜子。有白芥二錢。名大黃湯。）</p>
<p>大黃附子湯　脅下偏痛。發熱。其脈緊弦。此寒也。以溫藥下之。宜此湯。寒氣厥逆。赤丸主之。（金匱腹滿）</p>
<p>大黃（三兩）　附子（三枚）　細辛（二兩）</p>
<p>上三味。以水五升。煮取二升。分溫三服。若強人。煮取二升半。分溫三服。服如人行四五里。進一服。</p>
<p>大黃黃連瀉心湯　太陽病。醫發汗。遂發熱惡寒。因復下下之。心下痞。表裡俱虛。陰陽氣並竭。無陽則陰獨。復加燒針。因胸煩。面色青黃。膚瞤者。難治。今色微黃。手足溫者。易愈。（傷寒論太陽下）傷寒。心下痞。按之濡。其脈關上浮者主之。（同上）傷寒大下後發汗。心下痞惡寒者。表未解也。不可攻痞。當先解表。表解乃可攻痞。解表宜桂枝湯。攻痞宜此湯。（同上）</p>
<p>大黃（二兩）　黃連（一兩）</p>
<p>上二味。以麻沸湯二升漬之。須更絞去滓。分溫再服。（按臣億等。看詳大黃黃連瀉心湯。諸本皆二味。又後附子瀉心湯。用大黃。黃連。黃芩。附子。恐是前方中。亦有黃芩。後但加附子也。故後云附子瀉心湯。本方加附子也。）</p>
<p>大黃甘遂湯　婦人少腹滿。如敦狀。小便微難。而不渴。生後者。此為水與血俱結。在血室也。主之。（金匱婦人）</p>
<p>大黃（四兩）　甘遂（二兩）　阿膠（二兩）</p>
<p>上三味。以水三升。煮取一升。頓服之。其血當下。</p>
<p>大黃硝石湯　黃疸腹滿。小便不利。而赤。自汗出。此為表和裡實。當下之。宜此湯。（同上黃疸）</p>
<p>大黃　黃蘗　硝石（各四兩）　梔子（十五枚）</p>
<p>上四味。以水六升。煮取三升。去滓內硝石更煮。取一升頓服。</p>
<p>大黃甘草湯　食已即吐者。用此方。（金匱嘔吐）治吐水。（外臺）</p>
<p>大黃（四兩）　甘草（一兩）</p>
<p>上二味。以水三升。煮取一升。分溫再服。</p>
<p>大黃䗪蟲丸　五勞虛極。羸瘦腹滿。不能飲食。食傷。憂傷。飲傷。房室傷。飢傷。勞傷經絡。榮衛氣傷。內有乾血。肌膚甲錯。兩目黯黑。緩中補虛主之。（金匱血痹）</p>
<p>大黃（十分熬）　黃芩（二兩）　甘草（三兩）　桃仁（一升）　芍藥（四兩）　乾漆（一分）　乾地黃（十兩）　虻蟲（一升）　水蛭（百枚）　蠐螬（一升）　䗪蟲（半升）　杏仁（一升）</p>
<p>上十二味。末之。煉蜜和丸。小豆大。酒飲服五丸。日三服。</p>
<p>大連翹飲　治小兒傷風感冒。發熱痰塞。風熱丹毒腫痛。頸項有核腮赤。癰癤眼目赤腫。口舌生瘡。咽喉疼痛。小便淋瀝。胎毒痘疹餘毒。一切熱毒。並治之。（萬病回春）</p>
<p>連翹　藋麥　滑石　車前子　牛蒡子　赤芍（各八分）　梔子　木通　當歸　防風（各四分）柴胡　黃芩　荊芥（各一錢二分）　蟬退（五分）　甘草（一錢六分）</p>
<p>上銼。竹葉十個。燈心十莖。水煎。不拘時溫服。</p>
<p>大補中當歸湯　產後虛損不足。腹中拘急。或溺血。少腹苦痛。或從高墮下。犯內及金瘡血多內傷。男子亦宜服之。（千金方）</p>
<p>當歸　續斷　桂枝　川芎（各一兩）　乾薑　麥門冬（各三兩）　芍藥（四兩）　吳茱萸（一升）　乾地黃（六兩）　白芷（各二兩）　大棗（四十枚）　甘草（二兩）</p>
<p>上十二味。㕮咀。以酒一斗。漬藥一宿。明旦以水一斗合煮。取五升去滓。分五服。日三夜二。有入黃耆二兩益佳。</p>
<p>大竹葉湯　療虛勞客熱。百病後。虛勞煩擾。不得眠臥。骨間勞熱。面目青黃。口乾躁煩。不自安。短氣少食。不得味。縱食不生肌膚。胸中痰熱。煩滿潰悶主之。（外臺）</p>
<p>甘草（二兩炙）　小麥（五合完用）　黃耆（二兩）　人參（二兩）　知母（二兩）　大棗（二十枚擘）　半夏（三兩）　栝蔞（一兩）　粳米（一升）　黃芩（一兩）　桂心（二兩）　竹葉（切一兩）　當歸（二兩）　龍骨（三兩）　前胡　芍藥（各二兩）　麥門冬（六合去心）　生薑（四兩）</p>
<p>上十八味。切。用東流水一斗。煮取五升。去滓分服一升。日三夜二。不過兩劑。如湯沃雪效。忌海藻。菘菜。羊肉。餳。生蔥。</p>
<p>大定心湯　治心氣虛悸。恍惚多忘。或夢寤驚魘。志少不足。（千金方）</p>
<p>人參　茯苓　茯神　遠志　赤石脂　龍骨　乾薑　當歸　甘草　白朮　芍藥　桂心　紫菀　防風（各二兩）　大棗（三十枚）</p>
<p>上十五味。㕮咀。以水一斗二升。煮取三升半。分五服。日二夜二。</p>
<p>大防風湯　治三陰之氣不足。風邪乘之。兩膝作痛。久則膝愈大而腿愈細。因名曰鶴膝風。乃敗症也。非此方不能治。又治附骨疽。皮色不變。大腿通腫疼痛。無奈。及痢後腳痛。緩弱不能行。或腿膝腫痛。（外科正宗）</p>
<p>人參（二錢）　防風　白朮　附子　當歸　白芍　川芎　杜仲　黃耆　羌活　牛膝　甘草　熟地黃（各一錢）</p>
<p>水二鍾。姜三片。煎八分食前服。</p>
<p>大犀角湯　療腳氣。毒衝心。變成水。身體遍腫。悶絕死者。（外臺）</p>
<p>犀角（二兩）　旋覆花（二兩崔氏無）　白朮（二兩）　桂枝（二兩）　防己（二兩）　黃芩（三兩）　生薑（一兩）　香豉（一升）　橘皮（三兩）　茯苓（三兩）　前胡（四兩）　桑根白皮（四兩）　紫蘇莖（一握）　大棗（十枚擘）</p>
<p>上十四味。切。以水九升。浸一宿。煮取二升七合。或水一斗。煮取三升。分三服。服相去如人行十里久。以下氣。利小便為度。若得氣下小便利。腳腫即消。能食。若服湯訖。不下氣急不定。仍服後湯。忌桃李。雀肉。生蔥。醋物。</p>
<p>大溫脾湯　療脾胃中冷。不得食。又谷不消。向向脹滿。時若下痢方。（外臺）</p>
<p>黃芩　人參　芍藥　附子（炮各一兩）　甘草（炙）　乾薑　大黃　厚朴（炙各二兩）</p>
<p>上八味。切。以水八升。煮取二升八合。分為二服。亦可四服。得下佳。不下須更復服。甚良。忌豬肉。海藻。菘菜。</p>
<p>大青湯　治傷寒熱病不解。下利因篤。（聖劑）</p>
<p>大青　阿膠（銼炒燥各一兩）　山梔子　赤石脂　甘草（炙銼各半兩）</p>
<p>上五味。粗搗篩。每服五錢匕。水一錢半。豉一百粒。薤白五寸。切。同煎至八分。去滓溫服。不拘時候。</p>
<p>大七氣湯　治積聚癥瘕。隨氣上下。心腹㽲痛。上氣窒塞。小腹脹滿。大小便不利。（準繩）治六聚狀。如癥瘕。隨氣上下。發作有時。心腹㽲痛。攻刺腰脅上氣。窒塞喘咳滿悶。小腹䐜脹。大小便不通。或復泄瀉。淋瀝無度。（濟生方）</p>
<p>京三稜　蓬莪朮　青皮　陳皮（各去白）　桔梗　藿香葉　肉桂（不見火）　益知仁（各一兩半）　甘草（炙七錢半）　香附（炒去毛一兩半）</p>
<p>上㕮咀。為末。每服五錢。水二盞。煎至一盞。食前溫服。</p>
<p>大保元湯　治項陷。根窠雖紅而皮軟。且薄。血有餘而氣不足也。（保赤全書）</p>
<p>黃耆（三錢）　人參（一錢五分）　甘草（一錢）　川芎（一錢）　官桂（一分）　白朮（炒一錢）</p>
<p>上加薑棗。水煎服。如氣不行。去桂加木香。若不食。加人乳半鍾。又方加白何首烏。黑豆水煮。</p>
<p>大三五七湯　治頭風。口喎目斜。耳聾方。（千金方）</p>
<p>天雄　細辛（各三兩）　山茱萸　乾薑（各五兩）　薯蕷　防風（各七兩）</p>
<p>上六味。治下篩。清酒服五分匕。日再。不知稍加。千金翼云。又治面骨痛疼。</p>
<p>大豬膽汁方　陽明病。自汗出。若發汗。小便自利者。此為津液內竭。雖硬不可攻之。當須自欲大便。宜蜜煎而通之。若土瓜根。及此方皆可導。（傷寒）</p>
<p>大豬膽（一枚）</p>
<p>瀉汁和少許。法醋以灌穀道內。如一食頃。當大便出宿食惡物。甚效。</p>
<p>大便出血。及口鼻皆血出。血上心胸氣急。此勞熱所致之方。（千金方）</p>
<p>生地（八兩）　蒲黃（一升）　地骨（五兩）　黃芩　芍藥　生竹茹（各三兩）</p>
<p>上六味。㕮咀。以水八升。煮取二升七合。分溫三服。</p>
<p>大烏頭煎　腹痛脈弦而緊。弦則衛氣不行即惡寒。緊則不飲食。邪正相搏。即為寒疝。繞臍痛。若發則自汗出。手足厥冷。其脈沉弦者主之。（金匱寒疝）</p>
<p>烏頭（大者五枚熬去皮不㕮咀）</p>
<p>上以水三升。煮取一升。去滓內蜜二升煎。令水氣盡。取二升。強人服七合。弱人五合。不瘥明日更服。不可一日再服。</p>
<p>小柴胡湯　傷寒。五六日。中風往來寒熱。胸脅苦滿。嘿嘿不欲飲食。心煩喜嘔。或胸中煩而不嘔。或渴或腹中痛。或脅下痞硬。或心下悸。小便不利。或不渴。身有微熱。或咳者主之。（傷寒論太陽中）血弱氣盡。腠理開。邪氣因入之。與正氣相搏。結於胸下。正邪分爭。往來寒熱。休作有時。嘿嘿不欲飲食。臟腑相連。其痛心下。邪高痛下。故便嘔也。此湯主之。服此湯已。渴者。屬陽明以法治之。（同上）太陽病。十日以去。脈浮細而嗜臥。外已解也。設胸滿。脅痛者。與此湯。（同上）得病六七日。脈遲浮弱。惡風寒。手足溫。醫二三下之。不能食而脅下滿痛。面目及身黃。頸項強。小便黃者。與此湯。後必下重。本渴飲水而嘔。此湯不中與也。食谷者噦。（同上）傷寒四五日。身熱惡風。頸項強。脅下滿。手足溫而渴者主之。（同上）傷寒。陽脈澀。陰脈弦。法當腹中急痛。先與小建中湯。不瘥者。此湯主之。（同上）傷寒中風有柴胡證。但見一證。便是。不必悉具。凡服此湯病證而下之。若此湯證不罷者。復與此湯。蒸蒸而振。卻發熱。汗出而解。（同上）太陽病。過經必十餘日。反二三下之後。四五日。此湯證仍在者。先與此湯。嘔不止。心下急。鬱郁微煩者。為未解也。與大柴胡湯下之則愈。（同上）傷寒十三日不解。胸脅滿。而嘔。日晡所發潮熱。已而微利。此本此湯證。下之以不得利。今反利者。知醫以丸藥下之。此非其治也。潮熱者。實也。先宜服此湯以解外。後以柴胡加芒硝湯主之。（同上）婦人中風。七八日。續得寒熱。發作有時。經水適斷者。此為熱入血室。其血必結。故使如瘧狀。發作有時。此湯主之。（同太陽下）傷寒。五六日。頭汗出。微惡寒。手足冷。心下滿。口不欲食。大便硬。脈細者。此為陽微結。必有表復有里也。脈沉亦在裡也。汗出為陽微。假令純陰結。得復有外證。悉入在裡。此為半在裡。半在外也。脈雖沉緊。不得為少陰病。所以然者。陰不得有汗。今頭汗出。故知非少陰也。可與此湯。設不了了者。得屎而解。（同上）婦人中風。發熱惡寒。經水適來。得之七八日。熱除而脈遲。身涼胸脅下滿。如結胸狀。讝語者。此為熱入血室也。當刺期門。隨其實而瀉之。（同上）傷寒五六日。嘔而發熱者此湯證具。而以他藥下之。此湯證仍在者。復與此湯。此雖已下之不為逆。必蒸蒸而振。卻發熱汗出而解。若心下滿而硬痛者。此為結胸也。大陷胸湯主之。但滿而不痛者。此為痞。此湯不中與之。宜半夏瀉心湯。（同上）陽明病。大便溏。小便自可。胸脅滿不去者與此湯。（同上陽明）陽明病。脅下硬滿。不大便而嘔。舌上白胎者。可與此湯。上焦得通。津液得下。胃氣因和。身濈然而汗出解。（同上）陽明中風。脈弦浮大而短氣。腹部滿。脅下及心痛。久按之。氣不通。鼻乾不得汗。嗜臥。一身悉黃。小便難。有潮熱。時時噦。耳前後腫。刺之小瘥。外不解。病過十日。脈續浮者。與此湯。脈但浮。無餘證者。與麻黃湯。若不屎。腹滿加噦者。不治。（同上）本太陽病不解。轉入少陽者。脅下硬滿。乾嘔不能食。往來寒熱。尚未吐下。脈沉緊者。與此湯。（同上）嘔而發熱者主之。（同上厥陰）傷寒瘥以後。更發熱者主之。脈浮者。以汗解之。脈沉實者。以下解之。（同陰陽易）諸黃。腹痛而嘔者。宜此湯。（金匱）問曰。新產婦人。有三病。一者病痓。二者鬱冒。三者大便難。何謂也。師曰。新產血虛多汗出。喜中風。故令病痓。亡血復汗。寒多。故令鬱冒。亡津液。胃燥。故大便難。產婦鬱冒。其脈微弱。不能食。大便反堅。但頭汗出。所以然者。血虛而厥。厥而必冒。冒處欲解。必大汗出。以血虛下厥。孤陽上出。故頭汗出。所以產婦喜汗出者。亡陰血虛。陽氣獨盛。故當汗出。陰陽乃復。大便堅。嘔不能食者主之。（同上）治婦人。在草蓐。自發露。得風。四肢苦煩熱。頭痛者。與此湯。頭不痛。但煩者。三物黃芩湯主之。（同上）</p>
<p>柴胡（半斤）　黃芩　人參（各三兩）　甘草（炙）　生薑（各二兩切）　半夏（半斤洗）　大棗（十二枚擘）</p>
<p>上七味。以水一斗二升。煮取六升去滓。再煎取三升。溫服一升。日三服。若胸中煩而不嘔者。去半夏人參。加栝蔞實一枚。若渴。去半夏。加人參。合前成四兩半。栝蔞根四兩。若腹中痛者。去黃芩。加芍藥三兩。若脅下痞硬。去大棗。加牡蠣四兩。若心下悸。小便不利者。去黃芩。加茯苓四兩。若不渴。外有微熱者。去人參。加桂枝三兩。溫覆取微汗愈。若咳者。去人參。大棗。生薑。加五味子半升。乾薑二兩。（傷寒六書。加陳皮。芍藥。柴胡雙解散。又全生集方。加枳實。桔梗二味。）</p>
<p>小承氣湯　陽明病。脈遲。雖汗出。不惡寒者。其身必重。短氣腹滿。而喘。有潮熱者。此外欲解。可攻裡也。手足濈然而汗出者。此大便已硬也。大承氣湯主之。若汗多。微發熱惡寒者。外未解也。其熱不潮。未可與承氣湯。若腹大滿。不通者。可與此湯。微和胃氣。勿令之大泄下。（傷寒陽明）陽明病。潮熱大便微硬者。可與大承氣湯。不硬者。不可與之。若不大便。六七日。恐有燥屎。欲知之法。少與此湯。湯入腹中轉矢氣者。此有燥屎也。乃可攻之。若不轉矢氣者。此但初頭硬。後必溏。不可攻之。攻之必脹滿。不能食也。欲飲水者。與水則噦。其後發熱者。必大便復硬。而少也。以此湯和之。不轉矢氣者。慎不可攻也。（同上）陽明病。其人多汗。以津液外出。胃中燥。大便必硬。硬則讝語。此湯主之。若一服。讝語止者。更莫復服。（同上）陽明病。讝語發潮熱。脈滑而疾者。此湯主之。因與此湯一升。腹中轉矢氣者。更服一升。不轉氣者。勿更與之。明日又不便脈反微澀者。裡虛也。為難治。不可更與此湯也。（同上）太陽病。若吐。若下。若發汗後。微煩。小便數。大便因硬者。與此湯。和之愈。（同上太陽）得病二三日。脈弱無太陽柴胡證。煩躁心下硬。至四五日。雖能食。以此湯。少少與微和之。令小安。至六日。與此湯一升。若不大便。六七日。少者。雖不受食。（一云不大便）但初頭硬。後必溏。未定成硬。攻之必溏。須小便利。屎定硬。乃可攻之。宜大承氣湯。（同上）傷寒不大便。六七日。頭痛有熱者。與此湯。其小便清者。知不在裡。仍在表也。鬚髮汗也。（同太陽）下利讝語者。有燥屎也。宜此湯。（同上厥陰）治大便不通噦數讝語。（金匱）熱邪傳裡。但上焦痞滿者。宜此湯。（溫疫）</p>
<p>大黃（四兩酒洗）　厚朴（二兩炙去皮）　枳實（三枚大者炙）</p>
<p>上三味。以水四升。煮取一升二合。去滓分溫二服。初服湯當更衣。不爾者。盡飲之。若不更衣者。勿服之。</p>
<p>小青龍湯　傷寒表不解。心下有水氣。乾嘔發熱而咳。或渴。或利。或噎。或小便不利。少腹滿。或喘者主之。（傷寒太陽）傷寒心下有水氣。咳而微喘。發熱不渴。服湯已渴者。此寒去欲解也。主之。（同上）病溢飲者。當發其汗。大青龍湯主之。此湯亦主之。（金匱）肺癰。胸滿脹。一身面目浮腫。鼻塞。清涕出。不聞香臭。酸辛咳逆。上氣喘鳴。迫塞。葶藶大棗瀉肺湯主之。三日一劑。可至三四劑。此先服此湯一劑乃進。（同上）咳逆倚息。不得臥。此湯主之。此湯下已。多唾口燥。乍脈沉。尺脈微。手足厥逆。氣從少腹。上衝胸咽。手足痹。其面翕翕發熱。如醉狀。因腹下流陰股。小便難。時覆冒者。茯苓桂枝五味甘草湯。治其氣衝。沖氣即低。而反更咳。胸滿者。用桂枝茯苓五味甘草湯去桂。加乾薑。細辛。以治其咳滿。咳滿即止。而復渴。沖氣復發者。以細辛。乾薑。為熱藥也。服之當遂渴而渴反止者。為攴飲也。攴飲者。法當冒。冒者必嘔。嘔者復半夏以去其水。水去嘔止。其人形腫者。加杏仁主之。其證應內麻黃。以其人遂痹。故不內之。若逆而內之者。必厥。所以然者。以其人血虛。麻黃髮其陽故也。若面熱如醉。此為胃上衝熏其面。加大黃以利之。（金匱痰飲）婦人吐涎沫。醫反下之。心下即痞。當先治其吐涎沫。此湯主之。（同上婦人）</p>
<p>麻黃（去節）　芍藥（三兩）　乾薑（三兩）　五味子（半升）　甘草（三兩去皮）　半夏（半升洗）　細辛（三兩）　桂枝（三兩去皮）</p>
<p>上八味。以水一斗。先煮麻黃。減二升。去上沫。內諸藥。煮取三升。去滓溫服一升。若渴去半夏。加栝蔞根三兩。若微利。去麻黃。加芫花如一雞子。熬令赤色。若噎者。去麻黃。加附子一枚。炮。若小便不利。小腹滿者。去麻黃。加茯苓四兩。若喘去麻黃。加杏仁半斤。去皮尖。</p>
<p>小青龍加石膏湯　肺脹咳而上氣。煩躁而喘。脈浮者。心下有水。此湯主之。（千金證治同外臺如脅下痛引缺盆肺痿篇）</p>
<p>麻黃　芍藥　桂枝　細辛　甘草　乾薑（各三兩）　五味子　半夏（各半兩）　石膏（二兩）</p>
<p>上九味。以水一斗。先煮麻黃。去上沫。內諸藥。煮取三升。強人服一升。羸者減之。日三服。小兒服四合。</p>
<p>小建中湯　傷寒。陽脈澀。陰脈弦。法當腹中急痛者。先與此湯。不瘥者。與小柴胡湯主之。（傷寒太陽）傷寒二三日。心中悸而煩者主之。（同上）虛勞裡急。悸衄腹中痛。夢失精。四肢痠疼。手足煩熱。咽乾口燥者主之。（金匱）男子黃。小便自利。當與此湯。（同上）婦人腹中痛主之。（同上）凡男子因積勞虛損。或大病後不復。常苦四體沉滯。骨肉疼酸。吸吸少氣。行動喘息。或小腹拘急。腰背強痛。心中虛悸。咽乾唇燥。面體少色。或飲食無味。陰陽虛弱。悲憂慘慼。多臥少起。久者積年。輕者百日。漸致瘦削。王臟氣竭。則難可復振治之。（外臺）</p>
<p>桂枝（三兩去皮）　甘草（二兩炙）　大棗（十二枚擘）　芍藥（六兩）　生薑（三兩切）　膠飴（一升）</p>
<p>上六味。以水七升。煮取三升。去滓內飴。更上微火。消解溫服一升。日三服。嘔家不可用建中湯。以甜故也。</p>
<p>小陷胸湯　小結胸病。正在心下。按之則痛。脈浮滑者主之。（傷寒太陽）太陽病。二三日。不能臥。但欲起。心下必結。脈微弱者。此本有寒分也。反下之。若利止。必作結胸。未止者。四日復下之。此作協熱利也。（同上）</p>
<p>黃連（一兩）　半夏（半升洗）　栝蔞實（大者一枚）</p>
<p>上三味。以水六升。先煮栝蔞。取三升。去滓內諸藥。煮取二升。去滓分溫三服。</p>
<p>小半夏湯　嘔家本渴。渴者為欲解。今反不渴。心下有攴飲故也。此湯主之。（千金）黃疸病。小便色不變。欲自利。腹滿而喘。不可除熱。熱除必噦。噦者主之。（金匱）諸嘔吐谷不得下者主之。（同上）有人常積氣。結而死。其心上暖。以此湯少許。汁入口遂活。（千金）</p>
<p>半夏（一升）　生薑（半升）</p>
<p>上二味。以水七升。煮取一升半。分溫再服。</p>
<p>小半夏加茯苓湯　卒嘔吐。心下痞。膈間有水。眩悸者主之。（金匱）先渴後嘔。為水停心下。此屬飲家。此湯主之。（同上）</p>
<p>半夏（一升）　生薑（半斤）　茯苓（三兩一法曰四兩）</p>
<p>上三味。以水七升。煮取一升五合。分溫再服。</p>
<p>小品射干湯　主春冬傷寒。秋夏中冷。咳嗽曲拗不後。氣息喉鳴。音啞失聲。干嗽無唾。喉中如硬者方。（外臺）</p>
<p>半夏　麻黃　射干　杏仁　乾薑　甘草　紫菀　桂枝　吳萸　當歸　橘皮　獨活</p>
<p>若病久者。初服可大黃二兩。秋夏日暴冷。及天行暴寒。熱伏於內。宜生薑四兩。代乾薑除吳茱萸。用枳殼三兩。</p>
<p>小品葛根湯　療妊娠臨月。因發風痙。忽悶憒不識人。吐逆眩倒。小醒復發。名為子癇。主痓冒方。（外臺）</p>
<p>貝母（去心）　葛根　丹皮（去心）　木防己　防風　當歸　芎藭　肉桂　茯苓　澤瀉　甘草（炙各二兩）　獨活　石膏（碎）　人參（各三兩）</p>
<p>上十四味。切。以水九升。煮取三升。分二服。貝母令人易產。若未臨月者。升麻代之。忌海藻。菘菜。酢。</p>
<p>小品當歸湯　療心腹絞痛。諸虛冷氣滿方。（同上）</p>
<p>當歸（三兩）　乾薑（四兩）　甘草（三兩炙）　芍藥（二兩）　厚朴（三兩炙）　黃耆（二兩）　蜀椒（一兩）　半夏（二兩洗）　肉桂（二兩）　人參（三兩）</p>
<p>上十味。切。以水一斗。煮取三升二合。強人可一升。羸人服八合。大冷者。加附子一枚。炮。忌海藻。菘菜。羊肉。餳。生蔥。</p>
<p>小品地膚湯　療下焦諸結熱。小便赤黃。數起出少大痛。或便血。溫病後餘熱。及霍亂後當風取熱過度。飲酒房勞。及步行冒熱。冷飲逐熱。熱結下焦。及乳石熱動。關格。少腹堅。胞脹如斗大。諸淋服之。即通方。（同上）</p>
<p>地膚草（二兩）　知母　豬苓（去皮）　瞿麥　黃芩　升麻　通草（各二兩）　海藻（　一兩）　葵子（一升）　枳實（二兩炙）</p>
<p>上十味。切。以水九升。煮取三升。分為三服。大小便皆閉者。加大黃三兩。婦人房勞。腎中有熱。小便難不利。腹滿痛。脈沉細者。加豬腎一具。</p>
<p>小品黃耆湯　療虛勞少氣。小便過多者。（同上）</p>
<p>黃耆（二兩）　麥門冬（二兩去心）　大棗（三十枚擘）　芍藥（二兩）　乾地黃（二兩）　黃芩（一兩）　桂心（二兩）　生薑（二兩）　當歸（二兩）　甘草（一兩炙）</p>
<p>上十味。切。以水九升。煮取三升。去滓分三服。忌海藻。菘菜。生蔥。蕪荑。豬肉。冷水。（一方黃連有一兩）</p>
<p>小品黃耆湯　療虛勞。胸中客熱。冷癖痞滿。宿食不消。吐噫。脅間水氣。或流飲腸鳴。不生肌肉。頭痛上重下輕。目視䀮䀮惚惚。志損常躁熱。臥不得安。少腹急。小便赤。餘瀝。臨事不起。陰下濕。或小便白濁多方。（同上）</p>
<p>黃耆（三兩）　人參（一兩）　芍藥（二兩）　生薑（半斤）　桂肉（三兩）　大棗（十四枚）　當歸（一兩）　甘草（一兩炙）</p>
<p>上八味。切。以水一斗。煮取四升。分四服。有寒加厚朴二兩。忌生蔥。海藻。菘菜。</p>
<p>小續命湯　治卒中風欲死。身體緩急。口目不正。舌強不能語。奄奄忽忽。神情悶亂。諸風服之皆驗。不令人虛方。（千金）</p>
<p>麻黃　防己（崔氏外臺不用）　人參　黃芩　桂心　芍藥　甘草　芎藭　杏仁（各一兩）　防風（一兩半）　附子（一枚）　生薑（五兩）</p>
<p>上十二味。㕮咀。以水一斗二升。先煮麻黃三沸。去滓內諸藥。煮取三升。分三服。甚良。不瘥更合三四劑必隹。取汗。隨人風輕重虛實也。有人腳弱。服此方。至六七劑得差。有風疹家。天陰節變。輒合服之。可以防瘖。一本云。恍惚者。加茯神。遠志。如骨節煩疼。本有熱者。去附子。倍芍藥。（小品千金翼同。古今錄驗有白朮。不用杏仁。救急無芎藭杏仁。止十味。延年無防風。）</p>
<p>小烏沉湯　調中快氣。治心腹刺痛。（局方）</p>
<p>烏藥（一兩去心）　香附子（炒盆內淅去皮毛焙乾二兩）　甘草（一分一本烏藥十兩香附子二十兩甘草炒一兩）</p>
<p>上為細末。每服一錢。入鹽少許。或不著鹽。沸湯點服。不拘時。</p>
<p>小柴胡去半夏加栝蔞湯　治瘧病發渴者。（金匱）</p>
<p>柴胡（八兩）　黃芩（二兩）　人參（三兩）　大棗（十二枚擘）　甘草（三兩炙）　生薑（三兩）　栝蔞根（四兩）</p>
<p>上七味。切。以水一斗二升。煮六升。去滓。更煎取三升。溫服一升。日三。忌海藻。菘菜。（經心錄療勞瘧）</p>
<p>小兒疳蟲蝕齒方。（金匱）</p>
<p>雄黃　葶藶</p>
<p>上二味。末之。取臘日豬脂。熔。以槐枝綿裹。頭四五枚。點藥烙之。</p>
<p>土瓜根散　帶下經水不利。少腹滿痛。經一月再見者主之。陰㿗腫亦主之。（金匱婦人）</p>
<p>土瓜根　芍藥　桂枝　䗪蟲（各三分）</p>
<p>上四味。杵為散。酒服方寸匕。日三服。</p>
<p>己椒藶黃丸　腹滿口舌乾燥。此腸間有水氣主之。（金匱痰飲）</p>
<p>防己　椒目　葶藶（熬）　大黃（各一兩）</p>
<p>上四味。末之。蜜丸如梧子大。先食飲服一丸。日三服。稍增口中有津液。渴者。加芒硝半兩。</p>
<p>下瘀血湯　師曰。產婦腹痛。法當以枳實芍藥散。假令不愈者。此為腹中有乾血著臍。此湯主之。亦主經水不利。（金匱婦人）</p>
<p>大黃（二兩）　桃仁（六枚）　䗪蟲（二十枚熬去皮）</p>
<p>上三味。末之。煉蜜和為四丸。以酒一升。煎一丸。取八合。預服之。新血下。如豚肝。</p>
<p>女曲散　痢後虛腫。水腫者。服此藥。小便利得止。腫亦消。（千金方）</p>
<p>女曲（一升）　乾薑　細辛　椒目　附子　桂心（各半兩）</p>
<p>上六味。治下篩。酒服方寸匕。不知加二三匕。日三。產虛滿大良。</p>
<p>上焦熱膈傷。吐血。衄血。或下血。連日不止。欲絕並主之。（外臺）</p>
<p>艾葉　竹茹（各一升）　阿膠（如手掌大）　乾薑（二兩）</p>
<p>上四味。㕮咀。以水三升。煮取一升。去滓。內馬通汁半升。煮取一升頓服。</p>

<h1>四畫</h1>
<p>五味子湯　治小兒傷寒病。久不除。瘥後復劇。瘦瘠骨立方。（千金）</p>
<p>五味子（十銖）　大黃　黃連　黃芩　麥門冬　前胡（各六銖）　芒硝（五銖）　石膏（一兩）　甘草　當歸（各十二銖）</p>
<p>上十味。㕮咀。以水三升。煮取一升半。服二合。得下便止。計大小增損之。</p>
<p>五味子湯　肺氣不足。寒從背起。如含霜雪。語無聲音。劇者吐血方。（外臺）</p>
<p>五味子（三兩）　大棗（五十枚擘）　桑白根皮（一升）　藁本（二兩）　鍾乳（三兩）　款冬花（二兩）　雞蘇（二兩）</p>
<p>上七味。切。以水九升。煮取三升。分溫三服。每服如人行七八里。進一服。忌豬魚炙肉。熱面。陳臭等物。此方甚良。</p>
<p>五味子湯　小兒夜啼。此腹痛。故至夜輒劇。狀似鬼祟。（聖劑）</p>
<p>五味子　當歸　芍藥　白朮（各四分）　甘草（炙）　桂心（各二分）</p>
<p>上六味。切。以水一升。煎取五合。分服之。增減量之。</p>
<p>五味子湯　治唾中有膿血。胸脅痛方。（千金）</p>
<p>五味子　桔梗　紫菀　甘草　續斷（各二兩）　竹茹（三兩）　赤小豆（一升）　桑白　地黃（各五兩）</p>
<p>上九味。㕮咀。以水九升。煮取一升七合。分為三服。</p>
<p>五皮散　治脾受濕。面目四肢虛腫。通利小便。（百一選方）</p>
<p>大腹皮　茯苓皮　橘皮　生薑皮　桑白皮</p>
<p>上各等分。每服三錢。水一盞半。煎七分。一日三四服。局方五皮散。有五加皮。地骨皮。無桑白皮。橘皮。又大全良方。有木香。俱六味。引指迷方。</p>
<p>五痹湯　治風寒濕邪。客留肌體。手足緩弱。痹麻不仁。或氣血失順。痹滯不仁。並皆治之。（局方）</p>
<p>羌活　白朮　防己（各一兩）　片子薑黃（一兩洗去灰土）　甘草（微炙半兩）</p>
<p>上㕮咀。每服四錢。水一盞半。生薑十片。煎至八分去滓。病在上。食後服。病在下。食前服。</p>
<p>五靈湯　治膜外水氣。（聖劑）</p>
<p>木通（銼）　訶勒皮　防己（銼）　赤茯（去黑皮）　陳皮（一兩）</p>
<p>水煎五錢。覺熱吃好茶。</p>
<p>五瀉湯　治瞳人幹缺。肝火旺。及五藏虛火妄動。此藥能瀉火熱。甚加羚羊角。犀角。黃連。（銀海精微）</p>
<p>黃蘗　知母　木通　梔子　生地黃　甘草　玄參　桔梗　黃芩　防風</p>
<p>上㕮咀。每服六七錢。用水煎。食後服。</p>
<p>五積散　調中順氣。除風冷。化痰飲。治脾胃宿冷。腹脅脹痛。胸膈停痰。嘔逆噁心。或外感風寒。內傷生冷。心腹痞悶。頭目昏痛。肩背拘急。肢體怠惰。寒熱往來。飲食不進。及婦人氣血不調。心腹撮痛。經候不勻。或閉不通。並宜服之。（局方）治傷寒。脾胃不和。嘔逆寒熱。（聖惠方無生薑）</p>
<p>橘皮（去白）　枳殼（去穰銼炒）　麻黃（去根節六兩）　白芍藥　當歸（去蘆洗）　川芎　甘草（炙銼）　茯苓（去皮）　半夏（洗七次）　肉桂（去粗皮）　白芷（各三分）　厚朴（去粗皮薑製）　乾薑（炮各三兩）　桔梗（去蘆皮十二兩）　蒼朮（米泔浸淨洗去皮十四兩）</p>
<p>上除肉桂。枳殼。外別為粗末外。一十三味。同為粗末。熳火炒令色轉。攤冷。次入肉桂。枳殼末。令勻。每服三錢。水一盞半。入生薑三片。煎至一中盞。去滓。稍熱服。如冷氣奔沖。心腹脹滿。刺痛。反胃嘔吐。瀉痢清穀。及痃癖癥瘕。膀胱小腸氣痛。即入煨生薑三片。鹽少許同煎。如傷寒時疫。頭痛體疼。惡寒發熱。項背強痛。入蔥白三寸。豉七粒同煎。若但覺惡寒。或身不甚熱。肢體拘急。或手足厥冷。即入炒茱萸七粒。鹽少許同煎。如寒熱不調咳嗽喘滿。入棗煎服。婦人難產。入醋一合。同煎服之。並不拘時候。活人濟生並同。得效方。除麻黃。名異功散。又易簡方。十五味。並不炒。入生薑蔥煎服。名生料五積散。</p>
<p>五苓散　太陽病發汗後。大汗出。胃中干。煩躁不得眠。欲得飲水者。少少與飲之。令胃氣和則愈。若脈浮小便不利。微熱消渴者。此方主之。（傷寒太陽）傷寒汗出而渴者主之。（同上）發汗已。脈浮數煩渴者主之。（同上）中風發熱。六七日不解而煩。有表裡症。渴欲飲水。水入則吐者。名曰水逆主之。（同上）未持脈時病。人手叉自冒心。師因教試令咳。而不咳者。此必兩耳聾無聞也。所以然者。以重發汗。虛故如此。（同上）發汗後。飲水多必喘。以水灌之亦喘。（同上）病在陽。應以汗解之。反以冷水潠之。若灌之其熱被劫不得去。彌更益煩。肉上慄起。意欲飲水。反不渴者。服文蛤散。若不差者。與此湯。寒實結胸無熱者。與三物小陷胸湯。（同上）本以下之。故心下痞。與瀉心湯。痞不解。其人渴而口煩躁。小便不利者主之。（同上）太陽病。寸緩關浮尺弱。其人發熱。汗出復惡寒。不嘔。但心下痞者。此以醫下之也。如其不下者。病人不惡寒而渴者。此轉屬陽明也。小便數者。大便必硬。不更衣十日。無所苦也。渴欲飲水。少少與之。但以法救之。渴者宜此散。（同上陽明）霍亂頭痛。發熱身疼痛。熱多欲飲水者主之。（同上霍亂）假令瘦人臍下有悸。吐涎沫而癲眩者。此水也主之。（金匱痰飲）脈浮小便不利。微熱消渴者。宜利小便發汗主之。（同上消渴）</p>
<p>豬苓（十八銖去黑皮）　澤瀉（一兩六銖）　茯苓（十八銖）　桂枝（半兩去皮）　白朮（十八銖）</p>
<p>上五味。搗為散。以白飲和服。方寸匕。日三服。多飲暖水。汗出愈。如法將息。</p>
<p>六成湯　瘟疫愈後。大便數日不行。別無他症。是足三陰不足。以致大腸虛燥。此不可攻。飲食漸加。津液流通。自能潤下也。覺穀道塞悶。宜作蜜煎導。甚則宜此湯方。（溫疫論）</p>
<p>當歸（一錢五分）　白芍藥（一錢）　地黃（五錢）　天門冬（一錢）　肉蓯蓉（三錢）　麥門冬（一錢）</p>
<p>照常煎服。日後更燥者。宜六味丸。少減澤瀉。</p>
<p>六君子湯　治胸膈痞塞。脾寒不嗜食。服燥藥不得者宜此。（楊氏方）</p>
<p>半夏　白朮　枳殼　人參　茯苓</p>
<p>上等分。每五錢。水二盞。生薑五片。煎一盞溫服。易簡方。濟生方無茯苓。有甘草。得效。方無枳殼。有甘草。今人多用此方。</p>
<p>六和湯　治心脾不調。氣不升降。霍亂轉筋。嘔吐泄瀉。寒熱交作。痰喘咳嗽。胸膈痞滿。頭目昏痛。肢體浮腫。嗜臥倦怠。小便赤澀。並傷寒陰陽不分。冒暑伏熱煩悶。或成痢疾。中酒煩渴畏食。婦人胎前產後。並宜服之。</p>
<p>縮砂仁　半夏（湯泡七次）　杏仁（去皮尖）　人參　甘草（炙各一兩）　赤茯苓（去皮）　藿香葉（拂去塵）　白扁豆（薑汁略炒）　木瓜（各二兩）　香薷　厚朴（薑汁製各四兩）</p>
<p>上銼。每服四錢。水一盞半。生薑三片。棗子一枚。煎至八分。去滓。不拘時候服。（局方）</p>
<p>升麻和氣飲　治瘡疥發於四肢。臀脾痛癢不常。甚至憎寒發熱。攻刺疼痛。浸淫浮腫。及癩風入藏。陰下濕癢。耳鳴眼痛。並皆治之。（局方）</p>
<p>熟半夏　茯苓　白芷　當歸（各二錢）　熟蒼朮　乾葛　桔梗　升麻（各一兩）　熟枳殼　乾薑（各半錢）　大黃（蒸半兩）　芍藥（七錢半一本作六錢半）　陳橘皮　甘草（各一兩半）</p>
<p>上為銼散。每服四大錢。水一盞半。姜三片。燈心十五莖。煎至七分。去滓食前服。</p>
<p>升麻葛根湯　治大人小兒。時氣瘟疫。頭痛發熱。肢體煩疼。及瘡疹已發。及未發。疑似之間。並宜服之。（局方）治初熱壯盛。疑似未明。服此。或痘已出。而表熱甚者。（保赤全書）治傷寒頭痛。時疫。憎寒壯熱。肢體痛。惡寒。鼻乾不得睡。兼治寒暄不時。人多病疫。乍暖脫衣。及瘡疹已發。未發。疑似之間。宜服之。（活幼）</p>
<p>升麻　乾葛（一本作一十五兩）　白芍　甘草（炙各一十兩）</p>
<p>上為粗末。每服三錢。用水一盞半。煎取一中盞。（一本作一鍾盞）去滓稍熱服。不拘時候。日二三服。以病氣去。身清涼為度。小兒量歲數加減服。</p>
<p>升麻鱉甲湯　陽毒之為病。面赤斑斑如錦文。咽喉痛。唾膿血。五日可治。七日不可治。此湯主之。（金匱）陰毒之為病。面目青。身痛如被杖。咽喉痛。五日可治。七日不可治。此湯去雄黃。蜀椒。主之。（傷寒六書）</p>
<p>升麻（二兩）　當歸（一兩）　蜀椒（炒去汁一兩）　甘草（二兩）　鱉甲（手指大一片炙）　雄黃（半兩研）</p>
<p>上六味。以水四升。煮取一升。頓服之。老小再服取汗。（肘後千金方。陽毒升麻湯。無鱉甲。有桂陰毒用甘草湯。無雄黃。）</p>
<p>升陽散火湯　傷寒叉手抹胸。尋衣摸床。譫語昏沉。不醒人事。俗醫不識。見病便呼為風症。用風藥。誤人死者多矣。殊不知肝熱乘於肺金。元氣虛不持自主。特名曰撮空證。小便利者可治。小便不利者不可治。（傷寒六書）</p>
<p>人參　當歸　柴胡　芍藥　黃芩　甘草　白朮　麥門冬　陳皮　茯苓</p>
<p>水二鍾。姜三片。棗一枚。槌。法入金銀首飾。煎之熱服。有痰者加薑汁半夏。大便燥實譫語發渴。加大黃。泄漏。加升麻。炒白朮。</p>
<p>內疏黃連湯　癰疽腫硬。發熱作嘔。大便秘澀。煩躁飲冷。噦啘心煩。舌乾口苦。六脈沉實。有力。此邪毒在藏也。急宜服此。以內除之。使邪氣不得傳變經絡。（外科正宗）</p>
<p>木香　黃連　山梔　當歸　黃芩　白芍　薄荷　檳榔　桔梗　連翹（各一錢）　甘草（五分）　大黃（二錢）</p>
<p>水二茶鍾。煎八分。食前服。臨服加蜜二匙亦可。</p>
<p>內托黃耆湯　治濕熱腿內近膝股患癰。或附骨癰。初起腫痛。此太陰厥陰之分也。脈細而弦。按之洪緩有力。（同上）</p>
<p>黃耆（鹽水拌炒）　當歸　柴胡　木瓜　連翹（各一錢）　羌活　肉桂　生地黃　黃蘗（各五分）</p>
<p>水酒各一鍾。煎一半。空心熱服。</p>
<p>內補黃耆湯　治婦人七傷。身體疼痛。小腹急滿。面目黃黑。不能食飲。並諸虛乏不足。少氣心悸。不安方。（千金方）</p>
<p>黃耆　當歸　芍藥　乾地黃　半夏（各三分）　茯苓　人參　桂心　遠志　麥門冬　甘草　五味子　白朮　澤瀉（各二兩）　乾薑（四兩）　大棗（三十枚）</p>
<p>上十六味。㕮咀。以水一斗。半煮取三升。去滓。一服五合。日三夜一服。</p>
<p>牛膝湯　療筋虛極傷風。為風所傷。入筋縮攣。腰背不伸。強直。苦痛。或為腳氣方。（外臺）</p>
<p>牛膝　防風　甘李根皮　丹參　前胡（各四兩）　石斛（五兩）　杜仲　秦艽　續斷　鱉甲（炙各三兩）　陳橘皮（二兩）　大麻仁（二升熬研）</p>
<p>上十二味。切。以水一斗四升。煮取五升。去滓。下麻仁更煎。取二升。分三服。忌莧菜。</p>
<p>牛膝湯　治婦女逾年月水不通。臍下結塊方。（聖濟）</p>
<p>牛膝　牡丹皮　芍藥　當歸　川芎　鱉甲　羌活　薔薇　附子　三稜　桂枝</p>
<p>上十二味。切。以水一斗二升。煮取三升。分溫服。</p>
<p>牛蒡子散　治風熱成歷節。攻手指。作赤腫麻木。甚則攻肩背兩膝。遇暑熱。大便秘即作。（本事方）</p>
<p>牛蒡子（三兩）　黃耆（一兩半）　地黃（二兩半）　羌活（一兩）　豆豉（炒一兩）</p>
<p>細末。湯調二錢服。空心食前三服。此病多胸膈生痰。久則赤腫附著肢節。久不退。遂成厲風。此孫真人所預戒也。宜早治之。</p>
<p>牛蒡子湯　治風熱上壅。初發牙關緊急。已發咽喉腫痛。或生瘡癰。及愈後復攻胸脅。氣促身熱。不能言臥。（入門）</p>
<p>牛蒡子（二錢）　玄參　犀角　升麻　黃芩　木通　桔梗　甘草（各一錢）</p>
<p>食後水煎服。如有痰。加瓜蔞貝母。肝火加柴胡。吳茱。黃連。腎火加當歸。地黃。知母。倍玄參。畏下陷。加升麻。</p>
<p>牛蒡子湯　治乳癰。乳疽。結腫疼痛。無論新久。但未成膿服。（正宗）</p>
<p>陳皮　牛蒡子　山梔子　金銀花　甘草　黃芩　瓜蔞仁　天花粉　連翹　角針（各一錢）　柴胡　青皮（各五分）</p>
<p>上水二鍾。煎八分。入酒一杯。和勻食遠服。</p>
<p>木防己湯　胸間支飲。其人喘滿。心下痞堅。面色黧黑。其脈沉緊。得之數十日。醫吐下之。不愈。此湯主之。虛者即愈。實者三日復發。復與不愈者。宜木防己湯。去石膏。加茯苓芒硝湯主之。（金匱）</p>
<p>木防己（三兩）　石膏（十二枚雞子大）　桂枝（二兩）　人參（四兩）</p>
<p>上四味。以水六升。煮取二升。分溫再服。</p>
<p>木防己去石膏加茯苓芒硝湯。</p>
<p>木防己　桂枝（各二兩）　芒硝（三合）　人參　茯苓（各四兩）</p>
<p>上五味。以水六升。煮取二升。去滓。內芒硝再微煎。分溫再服。微利則愈。</p>
<p>木香流氣飲　治流注瘰癧。及鬱結為腫。或血氣凝滯。遍身走注作痛。或心胸痞悶。嗌咽不利。脅腹膨脹。嘔吐不食。上氣喘急。咳嗽痰盛。或四肢面目浮腫者並服之。（正宗）</p>
<p>川芎　當歸　紫蘇　桔梗　青皮　烏藥　黃耆　枳實　茯苓　防風　半夏　白芍（各一錢）　甘草節　大腹皮　木香　檳榔　澤瀉　枳殼（各五分）　牛膝（下部加一錢）</p>
<p>水二鍾。姜三片。棗一枚。煎八分。食遠服。</p>
<p>文蛤散　渴欲飲水不止者主之。（金匱消渴）病在陽。應以汗解之。反以冷水潠之。若灌之。其熱被卻不得去。彌更益煩。肉上慄起。意欲飲水。反不渴者。服此方。若不瘥者。與五苓散。寒實結胸。無熱證者。與三物小陷胸湯。（傷寒太陽）</p>
<p>文蛤（五兩金匱作四兩）</p>
<p>上一味。杵為散。以沸湯和方寸匕。湯用五合。</p>
<p>文蛤湯　吐後渴欲得水。而食飲者。主之。兼微風脈緊頭痛。（金匱嘔吐）</p>
<p>文蛤（五兩）　麻黃　甘草　生薑（各三兩）　石膏（五兩）　杏仁（五十枚）　大棗（十二枚）</p>
<p>上七味。以水六升。煮取二升。溫服一升。汗出即愈。</p>
<p>分心氣飲　治男子婦人。一切氣不和。多因憂愁思慮。怒氣傷神。或臨食憂戚。或事不隨意。使鬱抑之氣。留滯不散。停於胸膈之間。不能流暢。致心胸痞悶。脅肋虛脹。噎塞不通。噫氣吞酸。嘔噦噁心。頭目昏眩。四肢倦怠。面色萎黃。口苦舌乾。飲食減少。日漸羸瘦。或大腸虛秘。或因病之後。胸膈虛否。不思飲食。並皆治之。（局方）</p>
<p>木香（不見火）　丁香皮（一兩）　人參（去蘆銼）　厚朴（去粗皮薑汁製）　大腹子（炮）　大腹皮（炙）　桑白皮（炒）　草果仁　桔梗（去蘆炒）　麥門冬子（去心）　白朮（各半兩）　香附子（炒去毛）　紫蘇（去梗）　藿香（去土）　陳皮（去白各一兩半）　甘草（炙一兩）</p>
<p>上㕮咀。每服二錢。水一盞。生薑三片。燈心十莖。棗子一個。擘破去核。煎至七分。去滓溫服。不拘時候。</p>
<p>分心氣飲　治證與前方同。（同上）</p>
<p>大腹皮　赤芍藥　木通（去節）　半夏（湯洗七次）　桑白皮（微炒）　赤茯苓　肉桂（去粗皮）　甘草（炙）　陳橘皮（去穰）　青橘皮（去白）　羌活（各一兩）　紫蘇（去粗梗四兩）</p>
<p>上為粗末。每服三錢。水一盞。生薑三片。棗二枚。燈心五莖。同煎至七分。去滓溫服。不拘時候。常服消化滯氣。升降陰陽。調順三焦。和脾進食。</p>
<p>不換金正氣散　治四時傷寒。瘴疫時氣。頭疼壯熱。腰背拘急。五勞七傷。山嵐瘴氣。寒熱往來。五膈氣噎。咳嗽痰涎。行步喘乏。或霍亂吐瀉。藏腑虛寒。下利赤白。並宜服之。（同上）</p>
<p>厚朴（去皮）　藿香（去苗）　陳皮（去白）　半夏　蒼朮（米泔浸）　甘草（炙各等分）</p>
<p>上為銼散。每服三錢。水一盞半。生薑三片。棗子二枚。煎至八分去滓。食前稍熱服。忌生冷。油膩。毒物。若四方人。不伏水土。宜服之。常服能闢嵐氣。調和脾胃進飲食。　王宇泰曰。風寒暑濕。皆能中人。惟濕氣積久。留滯關節。故能中。非如風寒暑之有暴中也。中濕之症。關節沉重。而痛。浮腫喘滿。腹脹煩悶。不知人。其脈必沉而緩。或沉而微細。宜除濕湯。於本方加白朮茯苓。</p>
<p>丹參煮散　治筋實極。則兩腳下滿而痛。不得遠行。腳心如割。筋斷折痛。不可忍方。（外臺）</p>
<p>丹參（十二分）　川芎　杜仲　續斷　地骨皮（各八分）　通草　當歸　乾地黃　麥門冬（去心）禹餘糧（煉）　麻黃（去節七分）　甘草（炙）　桂枝（各五分）　牛膝（九分）　生薑（薄切炒取焦燥）　牡蠣（各十分熬）　升麻（六分）</p>
<p>上十七味。搗下篩為散。以絹袋子盛散。二方寸匕。以井華水二升煮。數動絹囊子。煮取一升為一服。日再煮。忌海藻。菘菜。生蔥。蕪荑。</p>
<p>勻氣散　此方前代曾服有效。風藥服之。十三日。安。可治腰腿疼。半身不遂。手足不能屈伸。口眼喎斜。風氣。中風。中氣。便用風藥治之。十無一愈。當以氣藥治之。氣順則風散。近有人。服之見效。（瑞竹堂方）</p>
<p>白朮（四兩）　沉香（五兩）　天麻（一兩）　烏藥（三兩）　青皮（五錢）　白芷　人參　甘草（各五錢）</p>
<p>上為㕮咀。每服三錢。水一錢半。生薑三片。紫蘇五葉。木瓜三片。棗子一枚。煎至七分去滓。空心溫服。</p>
<p>止熱極湯　療脈熱極。遇風為痹。痹感心。顏脫。面色白不澤。脈空虛。口唇色赤。乾燥。升麻潤色消痹方。（外臺）</p>
<p>升麻　射干　芎藭　人參（各三兩）　赤小豆（五合）　生薑　麥門冬（去心）　萎蕤（各四兩）　生地黃（切一升）　甘草（二兩炙）　竹葉（切一升）</p>
<p>上十一味。切。以水一斗。煮取二升。去滓分為三服。忌海藻。菘菜。蕪荑。</p>
<p>心腹急滿湯　治妊娠體腫有水氣。（千金方）</p>
<p>茯苓　白朮（各四兩崔氏無）　黃芩　杏仁（各五兩）　旋覆花（二兩）</p>
<p>上五味。㕮咀。以水六升。煮取二升半。分作三服。</p>
<p>化斑解毒湯　治三焦風熱上攻。致生火丹。延及遍身。癢痛者。（正宗）</p>
<p>玄參　知母　石膏　人中黃　黃連　升麻　連翹　牛蒡子（等分）　甘草（五分）</p>
<p>上水二鍾。淡竹葉二十片。煎八分。不拘時候服。</p>
<p>王不留行散　病金瘡主之。（金匱浸淫）</p>
<p>王不留行（十分八月八日採）　蒴藋細葉（十分七月十日採）　桑東南根（白皮十分二月二日採）　甘草（十分）　川椒（三分除目及閉口去汗）　黃芩（二分）　乾薑（二分）　厚朴（二分）　芍藥（二分）</p>
<p>上九味。桑根皮以上三味。燒灰存性。勿令灰過。各別杵篩。合治之為散。服方寸七。小瘡即粉之。大瘡但服之。產後亦可服。如風寒。桑東根。勿取之。前三物。皆陰乾百日。</p>
<p>反胃大驗方。（外臺）</p>
<p>前胡　生薑（各四兩）　阿膠（一兩炙）　大麻子仁（熬）　吳茱萸（各五合）　桂心（三寸）　甘草（五寸炙）　大棗（十枚）</p>
<p>上八物。切。以酒二升。水三升。煮取一升七合。分再服。忌生蔥。海藻。菘菜。酢物等。（一方用橘皮三兩）</p>

<h1>五畫</h1>
<p>甘草乾薑湯　傷寒脈浮自汗出。小便數。心煩微惡寒。腳攣急。反與桂枝湯。欲攻其表。此誤也。得之便厥。咽中干。煩躁吐逆者。作此湯與之。以復其陽。若厥愈足溫者。更作芍藥甘草湯與之。其腳即伸。若胃氣不和讝語者。少與調胃承氣湯。若重發汗。復加燒針者。四逆湯主之。（傷寒太陽）問曰。證象陽旦。按法治之而增劇。厥逆咽中干。兩脛拘急而讝語。師曰。言夜半手足當溫。兩腳當伸。後如師言。何以知此。答曰。寸口脈浮而大。浮為風。大為虛。風則生微熱。虛則兩脛攣。病形象桂枝。因加附子參其間。增桂令汗出。附子溫脛亡陽故也。厥逆咽中乾燥。陽明內結。讝語煩亂。更飲此湯。夜半陽氣還。兩足當熱。脛當微拘急。重與芍藥甘草湯。爾乃脛伸。以承氣湯微溏。則正其譫語。故知病可愈。（同上）肺痿吐涎沫。而不咳者。其人不渴。必遺尿小便數。所以然者。以上虛不能制下故也。此為肺中冷。必眩多涎唾。以此湯溫之。若服湯已渴者。屬消渴。（金匱肺痿）</p>
<p>甘草（四兩炙）　乾薑（二兩）</p>
<p>上二味。㕮咀。以水三升。煮取一升五合。去滓。分溫再服。</p>
<p>甘草瀉心湯　傷寒中風。醫反下之。其人下利。日數十行。穀不化。腹中雷鳴。心下痞硬而滿。乾嘔心煩。不得安。醫見心下痞。謂病不盡。復下之。其痞益甚。此非結熱。但以胃中虛。客氣上逆。故使硬也。主之。（傷寒論太陽下）狐惑之為病。狀如傷寒。默默欲眠。目不得閉。臥起不安。蝕於喉為惑。蝕於陰為狐。不欲飲食。惡聞食臭。其面目乍赤乍黑。乍白。蝕於上部則聲喝。此湯主之。（金匱百合）</p>
<p>甘草（四兩炙）　黃芩　乾薑（各三兩）　半夏（半斤洗）　黃連（一兩）　大棗（十二枚擘）</p>
<p>上六味。以水一斗。煮取六升。去滓再煎。取三升。溫服一升。日三服。（按千金。並外臺秘要。治傷寒䘌食。用此方。皆有人參。知脫落無疑。）</p>
<p>甘草粉蜜湯　蛔蟲之為病。令人吐涎心痛。發作有時。毒藥不止主之。（金匱蛔蟲）</p>
<p>甘草（二兩）　粉（一兩）　蜜（四兩）</p>
<p>上三味。以水二升。煮甘草。取二升。去滓。內蜜攪令和。煎如薄粥。溫服一升。瘥即止。（按本經逢原曰。金匱甘草粉蜜湯。治蛔蟲。吐涎心痛。專取胡粉殺蟲。甘草安胃。蜜以誘人蟲口也。）</p>
<p>甘草湯　少陰病。二三日。咽痛者主之。（傷寒少陰）</p>
<p>甘草（二兩）</p>
<p>上一味。以水三升。煮減半。分溫服七合。日二服。</p>
<p>甘草附子湯　風濕相搏。骨節疼煩掣痛。不得屈伸。近之則痛劇。汗出短氣。小便不利。惡風不欲去衣。或身微腫者主之。（傷寒太陽）</p>
<p>甘草（二兩炙）　附子（二枚炮去皮破）　術（二兩）　桂枝（四兩去皮）</p>
<p>上四味。以水六升。煮取三升。去滓。溫服一升。日三服。初服得微汗則解。能食汗止。復煩者。將服五合。恐一升多者。宜服六七合為始。</p>
<p>甘草麻黃湯　里水主之。（金匱水氣）</p>
<p>甘草（二兩）　麻黃（四兩）</p>
<p>上二味。以水五升。先煮麻黃。去上沫。內甘草煮。取三升。溫服一升。重覆令汗出。不汗再服。慎風寒。</p>
<p>甘草乾姜茯苓白朮湯　腎著之病。其人身體重。腰中冷。如坐水中。形如水狀。反不渴。小便自利。飲食如故。病屬下焦。身勞汗出。衣里冷濕。久久得之。腰以下冷痛。腰重如帶五千錢者。主之。（金匱風寒）</p>
<p>甘草　白朮（各二兩）　乾薑　茯苓（各西兩）</p>
<p>上四味。以水五升。煮取三升。分溫三服。腰中即溫。</p>
<p>甘桔湯　治麻疹咽痛。口舌生瘡。（醫通）</p>
<p>甘草　桔梗　山豆根　黑玄參　鼠黏子　荊芥（等分）　麥門冬（倍用）</p>
<p>上水煎。溫服。</p>
<p>甘連湯　小兒初生。先須此方（幼幼新書）</p>
<p>甘草（五分）　黃連（三分）　辰砂（少許）</p>
<p>上水煎。一方加茯苓。</p>
<p>甘麥大棗湯　婦人藏躁。喜悲傷哭。象如神靈所作。數欠伸。此湯主之。亦補脾氣。（金匱產後）</p>
<p>甘草（三兩）　小麥（一升）　大麥（十枚）</p>
<p>上三味。以水六升。煮取三升。分溫再服。</p>
<p>甘露飲　治丈夫。婦人。小兒胃中客熱。牙宣口氣。齒齦腫爛。時出膿血。目瞼垂重。常欲合閉。或即飢煩。不欲飲食。及赤目腫痛。不任涼藥。口舌生瘡。咽喉腫痛。瘡疹已發未發。皆可服之。又療脾胃受濕。瘀熱在裡。或醉飽房勞。濕熱相搏。致生疸病。身面皆黃。肢體微腫。胸滿氣短。大便不調。小便黃澀。或時身熱。並宜服之。（局方）</p>
<p>熟乾地黃　麥門冬（去心焙）　枳谷（去穰麩焙）　甘草（炙）　山茵陳（去梗）　枇杷葉（刷去毛淨）　石斛（去蘆）　黃芩　生乾地黃　天門冬（去心焙）</p>
<p>上等分為末。每服二錢。水一盞。煎七分。去滓。食後臨臥溫服。小兒一服。分兩服。仍量歲數。加減與之。</p>
<p>甘露丸　治大人小兒風壅痰熱。心膈煩躁。夜臥不安。譫語狂妄。目赤鼻衄。口燥咽乾。療中暑。解熱毒。（同上）</p>
<p>鉛白露　龍腦（各三分）　甘草（炙一兩）　牙硝（枯過三兩）　寒水石粉（三十二兩）</p>
<p>上為細末。用糯米糊丸。如彈子大。每服用生薑蜜水磨下半丸。新汲水亦得。小兒一丸分五服。食後服。</p>
<p>甘遂半夏湯　病者脈伏其人慾自利。利反快。雖利心下續堅滿。此為留飲。欲去故也。主之。（同上痰飲）</p>
<p>甘遂（大者三枚）　半夏（十二枚以水一升煮取半升去滓）　芍藥（五枚）　甘草（如指大一枚炙）</p>
<p>上四味。以水二升。煮。取半升。去滓。以蜜半升。和藥汁煎取八合。頓服之。</p>
<p>四物湯　調益榮衛。滋養氣血。治衝任虛損。月水不調。臍腹㽲痛。崩中漏下。血瘕。塊硬。發歇疼痛。妊娠宿冷。將理失宜。胎動不安。血下不止。及產後乘虛。風寒內搏。惡露不下。結生瘕聚。少腹堅痛。時作寒熱。（局方）</p>
<p>熟乾地黃（淨洗酒灑蒸焙）　白芍藥　當歸（去蘆酒浸微炒）　川芎（各等分）</p>
<p>上為粗末。每服三錢。水一盞半。煎至八分。去滓熱服。空心食前。若妊娠胎動不安。下血不止者。加艾十葉。阿膠一片。同煎如前方。或血藏虛冷。崩中去血過多。亦加膠艾煎。</p>
<p>四逆湯　傷寒。若重發汗。復加燒針者。此湯主之。（傷寒太陽上篇）　傷寒。醫下之。續得下利。清穀不止。身疼痛者。急當救里。後身疼痛。清便自調者。當救表。救里宜此湯。救表宜桂枝湯。（同上中篇）病發熱頭痛。脈反沉。若不差。身體疼痛。當救其里。宜此湯。（同上）脈浮而遲。表熱裡寒。下利清穀者。宜此湯。若胃中虛冷。不能食者。飲水噦。（同上陽明）自利不渴者。屬太陰。以其藏者寒故也。當溫之。宜服四逆輩。（同上太陽）少陰病。脈沉者。急溫之。溫之宜此湯。（同上少陰）少陰病。飲食入口則吐。心中溫溫欲吐。復不能吐。始得之手足寒。脈弦遲者。此胸中實。不可下也。當可吐之。若膈上有寒飲。乾嘔不可吐也。當溫之。宜此湯。（同上少陰）大汗出。熱不去。內拘急。四肢痛。又下利厥逆。而惡寒者。主之。（同上厥陰）大汗。若大下利。而厥冷者主之。（同上）夫六府氣絕於外者。手足寒。上氣腳縮。五藏氣絕於內者。利不禁。下甚者。手足不仁。（全匱嘔吐）嘔吐脈弱。小便複利。身有微熱。見厥者。難治。主之。（同上）下利。腹脹滿身體疼痛者。先溫其里。乃攻其表。溫里宜此湯。攻表宜桂枝湯。（傷寒厥陰）吐利汗出。發熱惡寒。四肢拘急。手足厥冷者。主之。（同上霍亂）既吐且利。小便複利。而大汗出。下利清穀內寒外熱。脈微欲絕者。主之。（同上）</p>
<p>甘草（二兩炙）　乾薑（一兩半）　附子（一枚生用去皮破八片）</p>
<p>上三味。以水三升。煮取一升二合。去滓分溫再服。強人可大附子一枚。乾薑三兩。</p>
<p>四逆加人參湯　惡寒脈微而複利。利止亡血也。主之。（傷寒霍亂）</p>
<p>附子（一枚生去皮破八片）　乾薑（一兩半）　人參（一兩）　甘草（三兩炙）</p>
<p>上四味。以水三升。煮取一升二合。去滓分溫再服。</p>
<p>四逆散　少陰病。四逆。其人或咳。或悸。或小便不利。或腹中痛。或泄利下重者。主之。（傷寒）</p>
<p>甘草（炙）　枳實（破水漬炙乾）　柴胡　芍藥</p>
<p>上四味。各十分。搗篩。白飲和服。方寸匕。日三服。咳者。加五味子。乾薑。各五分。並主下利。悸者。加桂枝五分。小便不利者。加茯苓五分。腹中痛者。加附子一枚。炮令折。泄利下重者。先以水五升。煮薤白三升。煮取三升。去滓以散三方寸匕。內湯中。煮取一升半。分溫再服。</p>
<p>四君子湯　治榮衛氣虛。藏腑怯弱。心腹脹滿。全不思食。腸鳴泄瀉。嘔噦吐逆。大宜服之。（局方）</p>
<p>人參（去蘆）　茯苓（去皮）　甘草（炙）　白朮（各等分）</p>
<p>上為細末。每服二錢。水一盞。煎至七分。通口服。不拘時。入鹽少許。白湯點服。亦得常服。溫和脾胃。進益飲食。闢寒邪。瘴氣。</p>
<p>四柱散　治丈夫元臟氣虛。真陽耗散。兩耳常鳴。臍腹冷痛。頭旋目暈。四肢怠倦。小便滑數。泄瀉不止。（同上）</p>
<p>人參　附子（炮去皮尖）　木香（濕紙羅曝）　茯苓（各一兩）</p>
<p>上為末。每服二錢。水一大盞。生薑二片。棗子一個。鹽少許。煎七分。空心食前服。凡臟氣虛弱者。悉宜服之。</p>
<p>四順清涼飲　治湯潑火燒。熱極逼毒入里。或外被涼水所濯。火毒內攻。致生煩躁。內熱口乾。大便秘實者服。（正宗）</p>
<p>連翹　赤芍　羌活　防風　當歸　山梔　甘草（各一錢）　大黃（炒二錢）</p>
<p>上水二鍾。燈心二十根。煎八分。食遠服。</p>
<p>四苓湯　溫疫煩渴思飲。酌量與之。若引飲過多。自覺水停心下。名停飲。宜此湯。若大渴思飲冰水者。無論四時。皆可量與。不欲飲冷。當易百滾湯與之。乃至不思飲。則知胃和。（溫疫）</p>
<p>茯苓（二錢）　澤瀉（一錢五分）　豬苓（一錢五分）　陳皮（一錢）</p>
<p>取長流水。煎服。今不用白朮者。疫邪傳胃而渴。白朮性壅。恐以實填實也。加陳皮者。和中利氣也。</p>
<p>半夏茯苓湯　療妊娠阻病。心中憒悶。空煩吐逆。惡聞食氣。頭眩重。四肢百節疼煩沉重。多臥少起。惡寒汗出。疲極黃瘦方。（外臺）</p>
<p>半夏（洗）　生薑（各五兩）　旋覆花（一兩）　橘皮（二兩）　茯苓（三兩）　細辛　芎藭　人參　桔梗　甘草（炙各二兩）　芍藥（二兩）　乾地黃（三兩）</p>
<p>上十二味。切。以水一斗。煮取三升。分三服。忌豬羊肉。餳。菘菜。海藻。生菜。蕪荑。</p>
<p>半夏茯苓湯　療胸膈心腹中痰水。冷氣。心下汪洋。嘈煩。或水鳴。多唾。口中清水自出。脅肋急脹。痛不欲食。此皆胃氣弱。受冷故也。其脈喜沉弦細遲。悉主之方。（同上）</p>
<p>半夏（五兩洗）　生薑（五兩）　茯苓（三兩）　陳橘皮　人參　桔梗　芍藥　甘草（炙各二兩）　桂心（一兩）　旋覆花（一兩）</p>
<p>上十味。切。以水九升。煮取三升。分三服。欲得利者。加大黃。須微調者。用乾地黃。病有先時喜水下者。加白朮三兩。除旋覆花。若大便不調。宜加大黃。及乾地黃。並用三兩。忌同前。</p>
<p>半夏瀉心湯　傷寒五六日。嘔而發熱者。柴胡湯證具。而以他藥下之。柴胡證仍在者。復與柴胡湯。此雖已下之。不為逆。必蒸蒸而振。卻發熱汗出。而解。若心下滿而硬痛者。此為結胸也。但滿而不痛。此為痞。柴胡不中與之。宜此湯。（傷寒太陽篇下）嘔而腸鳴。心下痞堅。（金匱嘔吐）上焦虛寒。腸鳴下利。心下痞堅。（外臺無大棗有桂心三兩）</p>
<p>半夏（半升洗）　黃芩（三兩擘）　人參　甘草（炙）　乾薑（各三兩）　黃連（一兩）　大棗（十二枚）</p>
<p>上七味。以水一斗。煮取六升。滓再煎三升。溫服一升。日三服。</p>
<p>半夏白朮天麻湯　治痰厥頭痛。眼黑頭旋。噁心煩悶。氣短促上喘無力。與言心神顛倒。目不敢開。如在風雲之中。頭苦痛如裂。身如山。四肢厥冷。不得安臥。此乃胃氣虛損。停痰而致也。（回春）</p>
<p>半夏（薑汁製）　白朮（米泔浸）　陳皮（去白）　麥芽（各七分半）　茯苓（去皮）　黃耆（炒）　人參　澤瀉　蒼朮　天麻（各三分半）　神麯（炒五分）　黃蘗（酒炒）　乾薑（炒各二分）</p>
<p>上銼一劑。生薑三片。水煎。食前熱服。</p>
<p>半夏乾薑散　乾嘔吐逆。吐涎沫方。（金匱反胃）</p>
<p>半夏　乾薑（各等分）</p>
<p>上二味。杵為散。取方寸匕。漿水一升半。煎取七合。頓服之。</p>
<p>半夏散及湯　少陰病。咽中痛者。主之。（傷寒）</p>
<p>半夏（洗）　桂枝（去皮）　甘草（炙）</p>
<p>上三味等分。各別搗篩。已合治之。白飲和服方寸匕。日三服。若不能散服者。以水一升。煎七沸。內散一兩。方寸匕。更煎三沸。下火令小冷。少少咽之。（半夏有毒。不當散服。）</p>
<p>半夏麻黃丸　心下悸者主之。（金匱）</p>
<p>半夏　麻黃（各等分）</p>
<p>上二味。末之。煉蜜和丸。小豆大。飲服三丸。日三服。</p>
<p>半夏厚朴湯　婦人咽中如有炙臠主之。（金匱）胸滿心下堅。咽中帖帖如有炙肉。吐之不出。吞之不下。（千金）</p>
<p>半夏（一斤）　厚朴（三兩）　茯苓（二兩）　生薑（五兩）　干蘇葉（二兩）</p>
<p>上五味。以水七升。煮取四升。分溫四服。日三夜一服。</p>
<p>半夏藿香湯　疫邪留於心胸。胃口熱甚。皆令嘔不止。下之。嘔當去。今反嘔者。此屬胃氣虛寒。主之。（溫疫論）</p>
<p>半夏（一錢五分）　真藿香（一錢）　乾薑（炒一錢）　白茯苓（一錢）　廣陳皮（一錢）　白朮（炒一錢）　甘草（五分）</p>
<p>水姜煎服。</p>
<p>半夏飲　治反胃不食。食即吐逆。羸瘦少力。（聖濟）</p>
<p>半夏（湯洗七遍去滑盡焙二兩）　厚朴（去粗皮生薑汁炙一兩半）　糯米（二合）　橘皮（湯洗去白焙一兩）　生薑（切片一兩半）</p>
<p>上五味。粗搗篩。每服三錢匕。棗二枚擘破。水一盞去滓。空腹溫服。如人行五里再服。</p>
<p>半夏湯　治胸中客熱。心中煩滿氣上。大小便難方。（千金）</p>
<p>半夏（一升）　生薑（八兩）　前胡（四兩）　茯苓　白朮（各五兩）　甘草（一兩）　黃芩　人參（各二兩）　杏仁　枳實（各二兩）</p>
<p>上十味。㕮咀。以水九升。煮取三升。分三服。胸中大熱者。沉冷服之。（一方用梔子仁二兩為十一味）</p>
<p>半夏湯　治脾勞實。四肢不用。五臟乖反。脹滿肩息。氣急不安。承氣泄實熱方。（同上）</p>
<p>半夏　宿姜（各八兩）　茯苓　白朮　杏仁（各三兩）　大棗（二十枚）　竹葉（切一升）　橘皮　芍藥（各四兩）</p>
<p>上九味。㕮咀。以水一斗。煮取三升。分四服。</p>
<p>半夏湯　治陰黃小便。色不清。欲自利。腹滿而喘者必噦。</p>
<p>半夏（湯洗七遍去滑一兩）　人參（二兩）　葛根（二兩）</p>
<p>上三味。銼如麻豆。每服四錢匕。以水一盞。入生薑半分切。煎取七分。去滓。不計時候溫服。（聖濟）</p>
<p>白虎湯　傷寒脈浮滑。此以表有熱。里有寒。主之。（傷寒太陽）三陽合病。腹滿身重。難以轉側。口不仁。面垢。讝語。遺尿。發汗則讝語。下之則額上生汗。手足逆冷。若自汗出者主之。（同上陽明）傷寒脈滑而厥者。里有熱也。（同上厥陰）瘟疫脈長洪而數。大渴復大汗。通身發熱者。宜此湯。（溫疫）</p>
<p>知母（六兩）　石膏（一斤碎）　甘草（二兩炙）　粳米（六合）</p>
<p>上四味。以水一斗煮米熟。湯成去滓。溫服一升。日三服。</p>
<p>白虎加人參湯　服桂枝湯。大汗出後。大煩渴不解。若脈洪大者主之。（寒傷太陽）傷寒若吐若下後。七八日不解。熱結在裡。表裡俱熱。時時惡風。大渴。舌上乾燥而煩。欲飲水數升者主之。（同上）傷寒無大熱。口燥渴。心煩。背微惡寒者主之。（同上）傷寒脈浮。發熱無汗。其表不解者。不可與此湯。渴欲飲水。無表證者。此湯主之。（同上）陽明病脈浮而緊。咽燥口苦。腹滿而喘。發熱汗出。不惡寒。反惡熱。身重。若發汗則躁。心憒憒反讝語。若加溫針。必怵惕煩躁不得眠。若下之。則胃中空虛。客氣動膈。心中懊憹。舌上胎者。梔子湯主之。若渴欲飲水。口乾舌燥者。此湯主之。若脈浮發熱。渴欲飲水。小便不利者。豬苓湯主之。（同上）陽明病汗出多而渴者。不可與豬苓湯。以汗多胃中燥。豬苓湯複利其小便故也。（同上）太陽中熱者。暍是也。汗出惡寒。身熱而渴者主之。（金匱）渴欲飲水。口乾舌燥者。主之。（同上）</p>
<p>知母（六兩）　石膏（一斤碎綿裹）　甘草（炙三兩）　粳米（六合）　人參（三兩）</p>
<p>上五味。以水一斗。煮米熟成湯。去滓。溫服一升。日三服。</p>
<p>白虎加桂枝湯　溫瘧者。其脈如平。身無寒熱。骨節疼煩。時嘔。主之。（金匱）</p>
<p>知母（六兩）　甘草（二兩炙）　石膏（一斤）　粳米（二合）　桂枝（去皮二兩）</p>
<p>上銼。每五錢。水一盞半。煎至八分。去滓。溫服。汗出。即愈。</p>
<p>白通湯　少陰病下利者。主之。（傷寒少陰）少陰病下利脈微者。與此湯。（同上）</p>
<p>蔥白（四莖）　乾薑（一兩）　附子（一枚生去皮破八片）</p>
<p>上三味。以水三升。煮取一升。去滓。分溫再服。</p>
<p>白通加豬膽汁湯　服白通。利不止。厥逆無脈。乾嘔煩者。此湯主之。服湯脈暴出者死。微續者生。（傷寒少陰）</p>
<p>蔥白（四莖）　乾薑（一兩）　附子（一枚生去皮破八片）　人屎（五合）　豬膽汁（一合）</p>
<p>上五味。以水三升。煮取一升。去滓。內膽汁。人尿。和令相得。分溫再服。若無膽。亦可用。</p>
<p>白朮散　妊娠養胎主之。（金匱）</p>
<p>白朮　川芎（各二兩）　蜀椒（三分去汁）　牡蠣（二分）</p>
<p>上四味。杵為散。酒服一錢匙。日三服。夜一服。若痛加芍藥。心下毒痛。倍加芎藭。心煩吐痛。不能食飲。加細辛一兩。半夏大者二十枚。服之後。更以酸漿水服之。</p>
<p>若嘔以酸漿水服之。復不解者。小麥汁服之。已後渴者。大麥粥服之。病雖愈服之勿置。</p>
<p>白薇湯　人平居無苦。疾忽如死人。身不動搖。默默不知人。目閉不能開。口噤不能言。或微知人。惡聞人聲。但如眩冒。移時方寤。此由發汗過多。血少氣並於血。陽獨上不下。氣壅塞而不行。故身如死。氣過血還。陰陽復通。故移時方寤。名曰鬱冒。亦名血厥。婦人多有之。（本事方）</p>
<p>白薇　當歸（洗去蘆薄切焙乾各一兩）　人參（去蘆半兩）　甘草（五分炙）</p>
<p>上粗末。每服五錢。水二盞。煎至一盞。去滓溫服。</p>
<p>白頭翁湯　熱利下重者。主之。（金匱）下欲利慾飲水者。以有熱故也。主之。（傷寒厥陰）</p>
<p>白頭翁（二兩）　黃連（三兩）　黃蘗（三兩）　秦皮（三兩）</p>
<p>上四味。以水七升。煮取二升。去滓。溫服一升。不愈更服一升。</p>
<p>白頭翁加甘草阿膠湯　產後下利虛極主之。（金匱婦人）</p>
<p>白頭翁　甘草　阿膠（各二兩）　秦皮　黃連　黃蘗（各三兩）</p>
<p>上六味。以水七升。煮取二升半。內膠令消盡。分溫三服。</p>
<p>白蘚皮湯　肺受風而色枯白。頰時赤。皮膚乾燥。鼻塞干痛。此為虛風主之。（準繩）</p>
<p>白蘚皮　麥門冬（去心）　茯苓（去皮）　杏仁（去皮尖雙人炒）　細辛（去苗）　桑白皮　白芷（各一兩半）　石膏（研各一兩）</p>
<p>每服三錢。水三盞。先煮大豆三合。取汁一盞。去豆下藥。煎至七分。去滓。不拘時服。</p>
<p>白蘚皮湯　治少小客魃挾實方。（千金方）</p>
<p>白蘚皮　大黃　甘草（各一兩）　芍藥　茯苓　細辛　桂心（各十八銖）</p>
<p>上七味。㕮咀。以水二升。煮取九合。分三服。</p>
<p>白扁豆散　治久嗽咯血成肺痿。多吐白涎。胸膈滿悶不食。（本事方）</p>
<p>白扁豆（飯上蒸）　生薑（各半兩）　枇杷葉（去毛）　半夏（湯洗七次）　人參（去蘆）　白朮（各一分）　白茅根（三分）</p>
<p>上細銼。水三升。煎至一升。去滓。下檳榔末一錢。和勻分四服。不拘時候。</p>
<p>生薑甘草湯　治肺痿咳唾。涎沫不止。咽燥而渴。（金匱）</p>
<p>生薑（五兩）　人參（三兩）　甘草（四兩）　大棗（十五枚）</p>
<p>上四味。以水七升。煮取三升。分溫三服。</p>
<p>生薑半夏湯　病人胸中似喘不喘。似嘔不嘔。似噦不噦。徹心中憒憒然。無奈何者。用此湯。（同上）</p>
<p>半夏（半斤）　生薑汁（一升）</p>
<p>上二味。以水三升。煮半夏取二升。內生薑汁。煮一升半。小冷分四服。日三夜一服。嘔止停後服。</p>
<p>生薑瀉心湯　傷寒汗出解之後。胃中不和。心下痞硬。乾噫食臭。脅下有水氣。腹中雷鳴下利者。主之。（傷寒太陽）</p>
<p>生薑（四兩切）　甘草（三兩炙）　人參（三兩）　乾薑（一兩）　黃芩（三兩）　半夏（半升洗）　黃連（一兩）　大棗（十二枚擘）</p>
<p>上八味。以水一斗。煮取六升。去滓。再煎取三升。溫服一升。日三服。</p>
<p>生薑湯　療吐逆乾嘔。（外臺）</p>
<p>生薑（四兩）　澤瀉（三兩）　桂心（二兩）　橘皮（三兩）　甘草（二兩）　茯苓（四兩）　人參（一兩）　大黃（四兩）</p>
<p>上八味。切。以水七升。煮取三升。服五合。日三。忌海藻。菘菜。醋物。生蔥。</p>
<p>生脈散　滋生精氣。培養真元。補心潤肺。（入門）</p>
<p>麥門冬　人參（各三錢）　五味子（十五粒）</p>
<p>水煎。不拘時服。渣再煎。則可充一日茶湯。</p>
<p>生蘆根五味飲　許仁則。療嘔吐病有兩種。一者積熱在胃。嘔逆不下食。一者積冷在胃。亦嘔逆不下食。二事正反。須細察之。必其食飲寢處將息傷熱。又素無冷病。壯年力強。膚肉充滿。此則是積熱在胃。生此嘔逆。如將息食飲。寢處不熱。又素有冷病。年衰力弱。膚肉瘦悴。此則積冷在胃。生此嘔逆。經久急須救之。不爾。甚成反胃病。積熱在胃。嘔逆不下食。宜此湯。（同上）</p>
<p>生蘆根（切一升）　生麥門冬（一升去心）　青竹茹（一升）　生薑汁（五合）　茯苓（五兩）</p>
<p>上藥切。以水八升。煮取二升半。去滓。加竹瀝六大合。攪調合三服。相去如人行十里久。始服一劑。忌醋物。</p>
<p>加味遺糧湯　治楊梅瘡初起。筋骨疼痛。及已成數月延綿不已。並楊梅風毒。誤服輕粉。癱瘓骨疼。不能動履。</p>
<p>川芎　當歸　防風　薏苡仁　木瓜　金銀花　木通　白蘚皮　蒼朮　威靈仙（各一錢）　甘草（五分）　皂莢子（五個切片微炒）　仙遺糧（二兩）　人參（瘡久氣虛者加）</p>
<p>水二碗。煎八分。量上下。食前後。腿腳之下。加牛膝一錢。病淺者一月可退。病深者百日可痊。忌牛肉。燒酒。海腥煎炒。此瘡發時。多先起於下疳。若以此方預服之。可以止其不發梅瘡也。</p>
<p>加味金沸草散　麻疹其症重者主之。（準繩）</p>
<p>旋覆花（去梗）　麻黃（去節水煮去沫曬乾）　前胡（去蘆各七錢）　荊芥穗（一兩）　甘草（炙）　半夏（湯泡七次薑汁拌炒）　赤芍藥（各五兩）　鼠黏子（炒）　浮萍（各七錢）</p>
<p>上為末。每服三錢。生薑二片。薄荷葉三五片煎。</p>
<p>加味茯苓湯　治痰迷心胞。健忘失事。言語如癡。（得效方）</p>
<p>人參（去蘆）　半夏（湯洗）　陳皮（去白兩半）　白茯苓（去皮一兩）　粉草（五錢）　益智（去殼）　香附子（炒去毛各一兩）</p>
<p>上銼散。每服四錢。水一盞半。生薑三片。烏梅半個。同煎。不拘時溫服。</p>
<p>加味香薷飲　治伏暑成瘧。煩悶多渴。微微振寒。寒罷大熱。小便黃赤。或背寒面垢。（濟生方）</p>
<p>香薷（半斤）　扁豆（四兩）　厚朴（薑製炒六兩）　檳榔（二兩）　黃連（去須三兩）</p>
<p>上㕮咀。每服四錢。水一盞。用酒半盞。煎至八分。去滓。沉冷服。不拘時候。</p>
<p>加味逍遙散　治便毒下疳。血疝。服疏導攻伐之劑。不能消散。虛熱不已。口無食味。及肚腹重墜。水道澀痛。或兩胯痛。足膝無力者。（薛己）治患顛疾。歌唱無時。逾牆上屋。乃榮血迷於心胞所致。加遠志去心。桃仁去皮尖。蘇木紅花。各一錢。水一杯半煎。（得效方）</p>
<p>當歸（去苗）　芍藥（白者）　白朮　柴胡　茯苓　牡丹皮　山梔子（各一兩）　甘草（炙半兩）</p>
<p>上為粗末。每服二錢。水一大盞。煅生薑一塊。切破。薄荷少許。同煎至七分。去滓熱服。不拘時候。</p>
<p>加減鼠黏子湯　痘疔證屬有餘。首尾俱宜此方為要。（正宗）</p>
<p>鼠黏子　天花粉　知母　荊芥　山梔子（各六分）　甘草（三分）</p>
<p>水二盞。淡竹葉。燈心各二十件煎服。身熱加柴胡。黃芩。有痰加麥冬。貝母。咽啞加玄參。桔梗。咬牙加薄荷。石膏。便秘加蜂蜜。玄胡粉。昏憒加黃連。硃砂。痂枯加當歸。地黃。戀疤加蟬蛻。川芎。</p>
<p>加減二陳湯　痰屬濕。乃津液所化。因風濕熱之感。或七情。飲食所傷。以致氣逆。液濁變為痰飲。故曰痰。因火動。降火為先。火因氣逆。順氣為要。（壽世）</p>
<p>陳皮（去白一錢）　半夏（制錢半）　茯苓（酒炒各一錢）　防風（去蘆五分）　貝母（一錢半）　枳實（一錢）　白朮（去蘆一錢二分）　連翹（五分）　黃芩（酒炒各一錢）　天花粉（七分）　香附子（炒一錢）　甘草（三分）</p>
<p>上銼。生薑三片。水煎溫服。</p>
<p>加減二陳湯　治痰飲屬寒者。（局方）</p>
<p>半夏（五錢）　陳皮　茯苓　乾薑　桂枝（各三錢）　甘草（一分）</p>
<p>上水煎溫服。按張氏醫通云。婦人月水及期。嘔吐煩悶。頭痛者。是心下寒飲也。宜此湯。</p>
<p>古今錄驗解五蒸湯。（外臺方）</p>
<p>甘草（一兩炙）　茯苓（三兩）　人參（二兩）　竹葉（二把）　葛根　乾地黃（各三兩）　知母　黃芩（各二兩）　石膏（五兩碎）　粳米（一合）</p>
<p>上十味。切。以水九升。煮取二升半。分為三服。亦可以水三升。煮小麥一升。乃煮藥。忌海藻。菘菜。蕪荑。火醋。（範汪同。一方無甘草。茯苓。人參。竹葉。止六味。）</p>
<p>古今錄驗療氣忽發滿胸急者方。（同上）</p>
<p>桑根白皮（切二升）　郁李仁（一升碎）　赤小豆（二升）　橘皮（三兩）　蘇葉（三兩）　茅根（切二升）</p>
<p>上六味。切。以水一斗。煮取三升。適冷暖稍稍飲之。</p>
<p>古今錄驗桂心湯　療人心痛懊憹。胸悶築築引兩乳。又或如刺困極方。（同上）</p>
<p>桂心（半兩）　芍藥　吳茱（二兩）　當歸（二兩）　生薑（半斤無代乾薑五兩）</p>
<p>上五味。切。以水一斗二升。煮取四升。服一升。晝三夜一。良有驗。忌生蔥。</p>
<p>古今錄驗白頭翁湯　療寒氣急下。及滯下方。（同上）</p>
<p>白頭翁　乾薑（各二兩）　甘草（一兩）　當歸（一兩）　黃連　秦皮（各一兩半）　石榴皮（一兩）</p>
<p>上七味。切。以水八升。煮取三升。分為四服。</p>
<p>古今錄驗羚羊角湯　療噎塞。氣不通。不下食方。（同上）</p>
<p>羚羊角（屑二兩）　厚朴（炙）　橘皮　通草　吳茱萸　乾薑（各三兩）　烏頭（十五枚炮）</p>
<p>上七味。切。以水九升。煮三升。分三服。日三。忌豬肉。冷水。</p>
<p>古今秘苑第二方　治瘧疾。</p>
<p>何首烏（生用三錢）　陳皮　茯苓　柴胡　黃芩（各八分）　白朮（一錢）　當歸（一錢）　威靈仙（一錢）　生薑（三片）</p>
<p>上井水河水各一碗。煎八分。加酒五分。再煎一滾。空心服二三煎。並治久瘧。加蓬朮一錢。此方妙在補瀉互用。虛實皆宜。不用參耆。並去常山。草果。平平無奇。卻有神效。即極弱之人。纏極重之病。十劑之後。立有起色。功奏萬全。所云加減一二。即不靈應者。正此一方也。切勿早用人參。如閉賊於重門之內。必搏擊害人。所傷者大矣。</p>
<p>正氣天香湯　治婦人一切諸氣作痛。上湊心胸。或攻築脅肋。腹中結塊。發渴刺痛。月水因之而不調。或眩暈嘔吐。往來寒熱。胎前產後。一切氣症方。（入門）</p>
<p>香附子（一錢半）　烏藥（六錢）　紫蘇　陳皮　乾薑（各六分）</p>
<p>水煎熱服。</p>
<p>正脾散　治大病之後。脾氣虛弱。中滿腹脹。四肢虛浮。狀如水氣。此藥主之。（楊氏方）</p>
<p>莪朮（炮切）　香附子（炒）　茴香（炒）　陳皮（去白）　甘草（炙）</p>
<p>等分為細末。每服二錢。煎燈心木瓜湯調下。</p>
<p>外臺茯苓飲　治心胸中有停痰宿水。自吐出水。後心胸間。虛氣滿。不能食。消痰氣令能食。（同上）</p>
<p>茯苓　人參　白朮（各三兩）　枳實　橘皮　生薑（四兩）</p>
<p>上六味。以水六升。煮取一升六合。分溫三服。如人行八九里進之。</p>
<p>外臺黃芩湯　治乾嘔下痢。（同上）</p>
<p>黃芩　人參　乾薑（各三兩）　桂枝（一兩）　大棗（十二枚）　半夏（半升）</p>
<p>上六味。以水七升。煮取三升。溫分三服。</p>
<p>必效療痢兼湯方。（外臺）</p>
<p>麥門冬（去心三兩）　烏梅（二大枚）</p>
<p>上二味。以水一大升。煮取強半。絞去滓。待冷細細嚥之。即定仍含之。</p>
<p>必勝湯　痧有因於血實者。此方主之。（生衡）</p>
<p>紅花　香附子（各四兩）　桃仁（去皮尖）　大黃　貝母　山楂　赤芍藥　青皮　五靈脂（各二錢）</p>
<p>水二鍾。煎七分。微溫服。</p>
<p>朮附湯　治風虛頭重眩。苦極不知食味。補中。益精氣。（金匱）</p>
<p>白朮（二兩）　附子（一枚半炮去皮）　甘草（炙一兩）</p>
<p>上三味。銼。每五錢匕。姜五片。棗一枚。水盞半。煎七分。去滓溫服。</p>
<p>瓜蒂散　病如桂枝證。頭不痛。項不強。寸脈微浮。胸中痞硬。氣上衝喉咽。不得息者。此為胸有寒也。當吐之。宜之。（傷害論太陽）下病人手足厥冷。脈乍緊者。邪結在胸中。心下滿而煩。飢不能食者。病在胸中當須吐之。宜此方。（同上厥陰）宿食在上脘。當吐之。宜此湯。（金匱腹滿）治諸黃（同上黃疸）</p>
<p>瓜蒂（一分熬黃）　赤小豆（一分）</p>
<p>上二味。各別搗篩為散。已合治之。取一錢匕。以香豉一合。用熱湯七合。煮作稀糜。去滓取汁和散。溫頓服之。不吐者。少少加得快吐。乃止。諸亡血虛家。不可與之此湯。</p>
<p>仙遺糧湯　治楊梅結毒。初起筋骨疼痛。已破肌肉潰爛者。（正宗）</p>
<p>仙遺糧（即稱土茯苓四兩）　防風　荊芥　川芎　當歸　天花粉　金銀花　白蒺藜　薏苡仁　威靈仙（各一錢）　山梔子　黃連　連翹　乾葛　白芷　甘草　黃芩（各六分）　牛膝（下部加之）</p>
<p>水三鍾。煎二碗。量病上下。食前後服。渣再煎一碗。服後飲酒一杯。忌牛肉。火酒。房事等件更妙。</p>
<p>平胃散　治脾胃不和。不思飲食。心腹脅肋脹滿刺痛。口苦無味。胸滿短氣。嘔噦噁心。噫氣吞酸。面色萎黃。肌體瘦弱。怠惰嗜臥。體重節痛。常多自利。或發霍亂。及五噎八痞。膈氣翻胃。並宜服之。（局方）</p>
<p>蒼朮（去粗皮米泔浸二日焙乾五斤炒）　厚朴（去粗皮水浸一宿銼生薑汁製焙乾五十兩）　陳皮（去白五十兩）　甘草（銼炒十兩）</p>
<p>上為細末。每服二錢。以水一盞。入生薑二片。干棗兩枚。同煎至七分。去棗姜帶熱服。食前入鹽一捻。沸湯點服。亦得。常服調氣。暖胃。化宿食。消痰飲。闢風寒冷濕。四時非節之氣。</p>
<p>石膏湯　治腳氣風毒。熱毒氣上衝頭面。面赤鼻塞。來時令人昏憒。心胸恍惚。或若驚悸。身體戰掉。手足緩縱。或酸痹。頭目眩重。眼反鼻辛。熱氣出口中。或患味甜。諸惡不可名狀者方。（千金）</p>
<p>石膏　龍膽　升麻　芍藥　貝齒　甘草　鱉甲　黃芩　羚羊角（各一兩）　橘皮　當歸（各二兩）</p>
<p>上十一味。㕮咀。以水八升。煮取三升。分為三服。</p>

<h1>六畫</h1>
<p>竹皮大丸　婦人乳中虛。煩亂嘔逆。安中益氣。（金匱產後）</p>
<p>桂枝（一分）　甘草（七分）　白薇（一分）　生竹茹（一分）　石膏（二分）</p>
<p>上五味。末之。棗肉和丸。彈子大。以飲服一丸。日三夜二。脈有熱者。倍白薇。煩喘者。加柏實一分。</p>
<p>竹茹溫膽湯　治傷寒日數過多。其熱不退。夢寐不寧。心驚恍惚。煩躁多痰。不得眠者。（回春）</p>
<p>柴胡（一錢）　竹茹　桔梗　枳實（麩炒各一錢）　黃連（錢半）　人參（五分）　陳皮　半夏　茯苓（各一錢）　香附（八分）　甘草（三分）</p>
<p>上銼一劑。生薑三片。棗一枚。水煎服。</p>
<p>竹茹湯　治吐血汗血。大小便下血方。（千金方）</p>
<p>竹茹（二升）　甘草　芎藭　黃芩　當歸（各六分）　芍藥　白朮　人參　桂心（各一兩）</p>
<p>上九味。㕮咀。以水一斗。煮取三升。分四服。日三夜一。</p>
<p>竹葉黃芩湯　治精極實熱。眼視無明。齒焦發落。形衰體痛。通身虛熱方。（千金方）</p>
<p>竹葉（切二升）　黃芩　茯苓（各三兩）　甘草　麥門冬（各二兩）　生薑（六兩）　芍藥（四兩）　大黃（二兩）　生地黃（切一升）</p>
<p>上九味。㕮咀。以水九升。煮取三升。去滓分三服。</p>
<p>竹葉石膏湯　治痘不惡寒。壯熱煩渴。小便赤澀。（保赤全書）</p>
<p>石膏　知母　甘草　麥門冬　淡竹葉</p>
<p>上水煎服。</p>
<p>竹葉石膏湯　傷寒解後。虛羸少氣。氣逆欲吐主之。（傷寒勞復）</p>
<p>竹葉（二把）　石膏（一斤）　麥門（一升去心）　半夏（半升洗）　人參（二兩）　甘草（二兩炙）　粳米（半升）</p>
<p>上七味。以水一斗。煮取六升。去滓內粳米。煮米熟湯成。去米溫服一升。日三服。病人脈已解。而日暮微煩。以病新瘥。人強與谷。脾胃氣消弱。不能消穀。故令微煩。損谷則愈。</p>
<p>竹葉湯　產後中風。發熱面正赤。喘而頭痛主之。（金匱產後）</p>
<p>竹葉（一把）　葛根（三兩）　防風　桔梗　桂枝　人參　甘草（各一兩）　附子（一枚泡）　大棗（十五枚）　生薑（五兩）</p>
<p>上十味。以水一斗。煮取二升半。分溫三服。溫覆使汗出。　頸項強。用大附子一枚破之。如豆大。煎藥揚出沫。嘔者。加半夏半升洗。</p>
<p>竹葉湯　治五心熱。手足煩痛。口乾唇燥。胸中熱方。（千金方）</p>
<p>竹葉　小麥（各一升）　知母　石膏（各三兩）　茯苓　黃芩　麥門冬（各二兩）　人參（一兩半）　栝蔞根　半夏　甘草（各一兩）　生薑（五兩）</p>
<p>上十二味。㕮咀。以水一斗二升。煮竹葉小麥。取八升。去滓內藥。煮取三升。分三服。老小分五服。</p>
<p>竹葉湯　療氣極傷熱。氣喘。甚則唾血。氣短乏。不欲食。口燥咽乾方。（外臺秘要）</p>
<p>竹葉（切一升）　麥門冬（去心）　小麥　生地黃（切各一升）　生薑（六兩）　干棗（十枚擘去核）　麻黃（三兩去節）　甘草（一兩炙）　石膏（六兩碎裹綿）</p>
<p>上九味。切。以水一斗。煮取三升。去滓分為三服。忌海藻。菘菜。蕪荑。</p>
<p>竹葉湯　療煩躁而渴不止。惡寒仍熱盛者。此湯常用亦佳。不徒療天行。凡虛羸久病。及瘧後。胸上痰熱者。服之妙方。（同上）</p>
<p>甘草（三兩炙）　大棗（十五枚擘）　半夏（一兩洗）　芍藥（三兩）　前胡（一兩）　黃芩（一兩）　小麥（五合）　人參（二兩）　粳米（一升）　知母（三兩）　麥門冬（四合去心）　栝蔞根（一兩）　生薑（四兩）　竹葉（一把須以竹條飲代水煮湯小用其葉）</p>
<p>上十四味。切。以竹條飲一斗五升。煮取五升。分三服。若非天行而虛羸久病。胸生痰熱。亦可服之。加黃耆二兩。除黃芩。減知母一兩。除栝蔞。用之效。忌羊肉。海藻。菘菜。餳。</p>
<p>竹葉湯　療霍亂吐利。已服理中。及四順湯。不解者。（同上）</p>
<p>竹葉（一虎口）　小麥（一升）　生薑（十兩）　甘草（一兩炙）　人參（一兩）　附子（一兩炮）　肉桂（二兩）　芍藥（一兩）　白朮（三兩）　橘皮（二兩）　當歸（二兩）</p>
<p>上十一味。以水一斗半。先煮小麥。竹葉。取八升汁。去滓。內諸藥。煮取二升半。分三服。吐利後。腹滿加厚朴二兩。炙上氣加吳茱萸半升差。理中四順則大熱。熱毒霍亂。宜竹葉湯。忌生蔥。海藻。菘菜。豬肉。桃李。麻雀肉等。</p>
<p>竹葉湯　治脾癉煩悶。口甘咽乾煩渴。（聖濟）</p>
<p>淡竹葉（切四兩）　柴胡（去苗二兩）　犀角（鎊屑）　芍藥（各一兩半）　黃芩（去黑心）　大黃（銼炒各半兩）　山梔子（七枚）</p>
<p>上七味。粗搗篩。每服五錢匕。水一盞半。煎至一盞。去滓。下朴硝半錢匕。溫服。</p>
<p>竹葉飲　療骨蒸。唇乾口燥。欲飲水止渴。（外臺秘要）</p>
<p>竹葉（一握）　麥門冬（一升去心）　大棗（二十枚擘）　甘草（三兩炙）　半夏（一升湯洗令滑盡）　粳米（五合）　生薑（三兩）</p>
<p>上七味。切。以水五升。煮取二升半。分溫服。忌羊肉。餳。海藻。菘菜。</p>
<p>竹瀝湯第一方　治四肢不收。心神恍惚。不知人。不能言。（千金方）</p>
<p>竹瀝（二升）　生葛汁（一升）　生薑汁（三合）</p>
<p>上三味。相和。溫暖。分三服。平旦日晡夜各一服。服訖。覺四體有異。似好。次進後湯方。</p>
<p>竹瀝湯第二方。（同上）</p>
<p>竹瀝（一升）　生葛汁（五合）　芎藭　防己　附子　人參　芍藥　黃芩　甘草　桂心（各一兩）　生薑（四兩）　羚羊角（三兩）　石膏（六兩）　杏仁（四十枚）　麻黃　防風（各一兩半）</p>
<p>上十六味。㕮咀。以水七升。煮減半。內瀝煮取二升五合。分三服取汗。間五日更服一劑。頻與三劑。漸覺少損。仍進後方。</p>
<p>竹瀝湯第三方。（同上）</p>
<p>竹瀝（三升）　防風　升麻　羚羊角　防己　桂心　芎藭（各二兩）　麻黃（三兩）</p>
<p>上八味。㕮咀。以水四升。合竹瀝。煮取二升半。分三服。兩日服一劑。常用加獨活三兩最佳。此方神良。頻進三劑。若手足冷者。加生薑五兩。白朮二兩。若未除。更進後方。</p>
<p>竹瀝湯第四方。（同上）</p>
<p>竹瀝（一升）　甘草（一本作根二兩）　人參　芎藭　獨活　升麻（各一兩）　防風　麻黃　芍藥（各一兩半）　生薑　羚羊角　石膏　防己　桂心　黃芩　附子（一作杏仁）　白朮（各二兩）</p>
<p>上十七味。㕮咀。以水八升。煮減半。內瀝煮。取二升半。分三服。相去如人行十里久。更服。若有氣者。加橘皮。牛膝。五加皮。各一兩。</p>
<p>百合知母湯　百合病。發汗後者。主之。（金匱）</p>
<p>百合（七枚擘）　知母（三兩切）</p>
<p>上先以水洗百合。漬一宿。當白沫出。去其水。更以泉水二升。煎取一升。去滓。別以泉水二升。煮知母取一升。去滓後合和。煎取一升五合。分溫服。</p>
<p>百合雞子湯　百合病。吐之後者主之。（同上）</p>
<p>百合（七枚擘）　雞子黃（一枚）</p>
<p>上先以水洗百合。漬一宿。當白沫出。去其水。更以泉水二升。煎取一升。去滓。內雞子黃。攪勻煎五分溫服。</p>
<p>百合地黃湯　百合病。不經吐下。發汗病形如初者。主之。（同上）</p>
<p>百合（七枚擘）　生地黃汁（一升）</p>
<p>上以水洗百合。漬一宿。當白沫出。去其水。更以泉水二升。煎取一升。去滓。內地黃汁。煎取一升五合。分溫再服。中病勿更服。大便當如漆。</p>
<p>百合洗方　百合病。一月不解。變成渴者。主之。（同上）</p>
<p>百合（一升）</p>
<p>上以水一斗漬之。一宿以洗身。洗已食。煮餅。勿以鹽豉也。</p>
<p>百合滑石湯　百合病。變發熱（一本作發寒熱）者。主之。（同上）</p>
<p>百合（一兩炙）　滑石（三兩）</p>
<p>上為散飲。服方寸匕。日三服。當微利者。止服。熱則除。</p>
<p>安中散　治遠年近日。脾疼翻胃。口吐酸水。寒邪之氣。留滯於內。停滯不消。胸膈脹滿。攻刺腹脅。噁心嘔逆。面黃肌瘦。四肢倦怠。又治婦人血氣刺痛。小腹連腰。攻注重痛。並能治之。（局方）</p>
<p>甘草（一十兩炒）　玄胡索（去皮）　良薑（炒）　乾薑（炮）　茴香（炒）　肉桂（各五錢）　牡蠣（四兩炒）</p>
<p>上為細末。每服二錢。熱酒調下。婦人淡醋湯調服。如不飲者。用鹽湯點下。並不拘時。</p>
<p>安心養血湯　若誤用承氣及寒涼剝削之劑。變證蜂起。卒至殞命。宜服此湯。（溫疫）</p>
<p>茯神　酸棗仁　當歸　遠志　桔梗　芍藥　地黃　陳皮　甘草</p>
<p>加龍眼肉。水煎服。</p>
<p>安石榴湯　廩丘公云。吾患痢三十餘年。諸療無效。唯服比方得愈也。療大疰痢。及白滯。困篤欲死。腸已滑。醫所不能療方。（外臺）</p>
<p>乾薑（二兩生薑倍之）　黃蘗（一兩細切）　石榴（一枚小者二枚）　阿膠（二兩別研漬之）</p>
<p>上四味。切。以水三升。煮取一升二合。去滓內膠。令烊頓服。不差復作。療老小亦良。人羸者。稍稍服之。不必頓盡。須臾復服。（石榴預取之肘後同一方無黃蘗用黃連）</p>
<p>安蟲散　蟲痛面皎白。心腹痛。口中吐沫及清水。發痛有時。此方主之。小兒本怯者。多此病。積痛。食痛。虛痛。大同小異。惟蟲痛者。當口淡而沫自出。治之隨其證用藥。（小兒真訣）</p>
<p>胡粉（炒）　檳榔　川楝子　鶴蝨（炒各二兩）　白礬（五錢）</p>
<p>上為細末。每一字大者半盞。溫米飲調下。痛時宜服。（按局方化蟲丹。幼幼新書化蟲丹同。）</p>
<p>托裡舉斑湯　邪留血分。裡氣壅閉。則伏邪不得外透而為斑。若下之。內壅一通。則衛氣亦從而疏暢。或出表為斑。則毒邪亦從而外解矣。若下後斑漸出。不可更大下。設有下證。少與承氣。緩緩下之。若復大下。中氣不振。斑毒內陷。則危。宜此湯方。（溫疫）</p>
<p>白芍　當歸（各一錢）　升麻（五分）　白芷　柴胡（各七分）　川山甲（二錢炙黃）</p>
<p>水姜煎服。下後斑漸出。復大下。斑毒後隱。反加循衣摸床。撮空理線。脈漸微者危。本方加人參一錢補。不及者死。若未下而先發斑者。設有下證。少與承氣。須從緩下。</p>
<p>托裡消毒飲　治癰疽已成。不得內消者。宜服此藥以托之。未成者可消。已成者即潰。腐肉易去。新肉易生。此時不可用泄氣。寒涼等藥。致傷脾胃為要。（正宗）</p>
<p>人參　川芎　白芍　黃耆　當歸　白朮　茯苓　金銀花（各一錢）　白芷　甘草　皂角針　桔梗（各五分）</p>
<p>水二鍾。煎八分。食遠服。脾弱者去白芷加人參。</p>
<p>行氣香蘇散　治內傷生冷。飲食厚味。堅硬之物。肚腹脹滿疼痛。外感風寒濕氣。頭痛。身痛。手痛。足痛。肩臂痛。遍身骨節痛。麻木。發七情。惱怒相沖。諸氣痞塞。飲食不下。心腹氣痛。（古今醫鑑）</p>
<p>紫蘇（一錢）　陳皮（八分）　香附（一錢）　蒼朮　川芎　羌活　枳殼（各八分）　麻黃（一錢）　甘草（三分）</p>
<p>上銼。生薑水煎。溫服。外感風寒。加蔥白三根。（回春無蒼朮）</p>
<p>西州續命湯　治中風痱。（一作入藏）身體不知自收。口不能言。冒昧不識人。拘急背痛。不得轉側方。（千金）</p>
<p>麻黃（六兩）　石膏（四兩）　桂心（二兩）　甘草　芎藭　乾薑　黃芩　當歸（各一兩）　杏仁（三十枚）</p>
<p>上九味。㕮咀。以水一斗二升。煮取麻黃再沸。去上沫。後下諸藥。煮取四升。初服一升。猶能自覺者。勿熟眠臥。可厚覆小汗出。已漸減衣。勿復大覆。可熟眠矣。前服不汗者。後復一升。汗後稍稍五合一服。安穩乃服。勿頓服也。汗出則愈。勿復服。飲食如常。無禁忌。勿見風。並治上氣咳逆。若面目大腫。但得臥。服之大善。凡服此湯不下者。當以人口噓其背。則下矣。病人先患冷汗者。不可服此湯。若虛羸人。當稍與五合為佳。間有輒行此湯。與產婦及羸人而有害者。皆為頓服。三升傷多。且湯濁不清故也。但得清澄而稍稍服。微取汗者。皆無害也。（胡洽方。古今錄驗。名大續命湯　按外臺有生薑。郁李仁。防風三味。療中風入臟。及四肢拘急不隨緩急風方云云。）</p>
<p>肉豆蔻散　治脾胃氣虛。腹脅脹滿。水穀不消。藏府滑瀉。腹內虛鳴。困倦少力。口苦舌乾。不思飲食。漸瘦弱。並宜服之。（局方）</p>
<p>訶子皮　川烏（炮去臍）　肉桂（去粗皮）　茴香（炒各二兩）　厚朴（去粗皮姜炒）　甘草（炙）　乾薑（炮）　橘皮（各一兩）　蒼朮（米泔浸一宿去皮焙八兩）</p>
<p>上為細末。每服二錢。水一盞。生薑二片。棗子一枚。煎至七分溫服。</p>
<p>回乳四物湯　治產婦無兒吃乳。致汁腫脹。堅硬疼痛難忍。（正宗）</p>
<p>川芎　當歸　白芍　熟地（各二錢）　茶芽（二兩炒粗末）</p>
<p>水二鍾。煎八分。食遠服。用腳布束緊兩乳。以手按揉。其腫自然消散。甚者。再用一服。</p>
<p>冰硼散　治咽喉口齒。新久腫痛。及久嗽痰火。咽喉作痛。（正宗）</p>
<p>冰片（五分）　硃砂（六分）　玄明粉　硼砂（各五錢）</p>
<p>共研極細末。吹搽患上。甚者。日搽五六次最效。</p>
<p>地膚大黃湯　妊娠患子淋。宜下之。（外臺）</p>
<p>地膚草　大黃（各三兩）　知母　黃芩　茯苓（一作豬苓）　芍藥　枳實（炙）　升麻　通草　甘草（炙各二兩）</p>
<p>上十味。切。以水八升。煮取三升。分三服。得下後。淋不好瘥。還飲地膚葵根汁。忌海藻。菘菜。酢物。</p>
<p>地龍湯　治瘀積太陽經中。腰脊痛。不可忍方。（醫通）</p>
<p>地龍（焙乾）　肉桂（各五分）　桃仁（十粒研）　羌活（二錢）　獨活　甘草（炙）　黃蘗（姜酒炒各一錢）　麻黃（六兩）　蘇木（八分）　當歸梢（錢半）</p>
<p>上水煎。食遠服。</p>

<h1>七畫</h1>
<p>防己茯苓湯　皮水為病。四肢腫。水氣在皮膚中。四肢聶聶動者主之。（金匱水氣）</p>
<p>防己（三兩）　黃耆（三兩）　桂枝（三兩）　茯苓（六兩）　甘草（二兩）</p>
<p>上五味。以水六升。煮取二升。分溫三服。</p>
<p>防己地黃湯　治病如狂狀。妄行獨語不休。無寒熱。其脈浮。（同上）</p>
<p>防己（一錢）　桂枝（三錢）　防風（三錢）　甘草（一錢）</p>
<p>上四味。以酒一杯。漬之一宿。絞取汁。生地黃二斤。㕮咀蒸之。如斗米飯久。以銅器盛其汁。更絞地黃汁和分再服。</p>
<p>防己黃耆湯　風濕脈浮身重。汗出惡風者主之。（金匱風濕）風水脈浮為在表。其人或頭汗出。表無他病。病者但下重。從腰以上為和。腰以下當腫及陰。難以屈伸。（同上水氣）</p>
<p>防己（一兩）　黃耆（一兩一分去蘆）　甘草（半兩炒）　白朮（七錢半炒）</p>
<p>上銼麻豆大。每抄五錢匕。生薑四片。大棗一枚。水盞半。煎八分。去滓溫服。良久再服。喘者加麻黃半兩。胃中不和者。加芍藥三分。氣上衝者。加桂枝三分。下有陳寒者。加細辛三分。服後當如蟲行皮中。從腰下如冰。後坐被上。又以一被繞腰以下。溫令微汗瘥。腹痛加芍藥。</p>
<p>防己湯　治病後氣虛。津液不通。皮膚虛滿方。（聖濟）</p>
<p>防己　黃耆（銼）　桂（去粗皮各一兩半）　赤茯苓（去黑皮三兩）　甘草（炙令赤銼一兩）</p>
<p>上五味。粗搗篩。每服五錢匕。水一盞半。煎取七分。去滓。溫服。日再服。</p>
<p>防風解毒湯　治風毒瘰癧。寒暑不調。勞傷湊襲。多致手足少陽分。耳項結腫。或外寒內熱。痰凝氣滯者並效。（正宗）</p>
<p>防風　荊芥　桔梗　牛蒡子　連翹　甘草　石膏　薄荷　枳殼　川芎　蒼朮　知母（各一錢）</p>
<p>水二鍾。燈心二十根。煎八分。食後服。</p>
<p>防風金勝湯　痧有因於食積血滯者主之。（玉衡）</p>
<p>防風　烏藥　延胡索　桔梗　枳殼（各七分）　蘿蔔　金銀花（各二錢）　檳榔　山楂　連翹　芍藥（各一錢）</p>
<p>水二鍾。煎七分。稍冷服。</p>
<p>防風散　治腳痹。並治毒氣上衝心胸。嘔逆。宿癖積氣。疝氣諸病服之方。（千金方）</p>
<p>防風　麻黃　川芎　人參　芍藥（各一兩）　赤小豆（一升）　當歸　茯苓　半夏　甘草　橘皮鱉甲　生薑　桂枝（各一兩）　杏仁（一兩半）　貝齒　烏梅（各五枚）　大棗（六枚）　吳茱萸（五合）　犀角　羚羊角（各半兩）　薤白（十四枚）</p>
<p>上二十二味。㕮咀。以水一斗。煮取三升。分三服。一日令盡。一方用水一斗二升。間食糜。（一方半夏二兩隨時用）</p>
<p>防風散痧湯　痧有挾風寒者主之。（玉衡）</p>
<p>防風　陳皮　細辛　金銀花　荊芥　枳殼（各等分）</p>
<p>水二鍾。煎七分。稍冷服。頭面腫加薄荷甘菊。腹脹加大腹皮厚朴。手足腫。加威靈仙。牛膝倍。金銀花。內熱加連翹知母。痰多加貝母瓜蔞仁。寒熱加柴胡獨活。吐不止加童便。小腹痛加青皮。血滯加茜草丹參。咽腫加山豆根射干。食積腹痛加山楂卜子。心痛加玄胡索蓬朮。赤白痢加檳榔。口渴加花粉。面黑血瘀也。加蘇木紅花。放痧不出。倍細辛蘇木桃仁荊芥。穢濁加藿香薄荷。</p>
<p>防風秦艽湯　治痔瘡。不論新久。肛門墜重。便血作疼者並效。（正宗）</p>
<p>防風　秦艽　當歸　川芎　生地　白芍藥　赤茯苓　連翹（各一錢）　檳榔　甘草　山梔子　地榆　枳殼　槐角　白芷　蒼朮（各六分）</p>
<p>水二鍾。煎八分。食前服。便秘者。加大黃二錢。</p>
<p>防風通聖散　治一切風熱。大便閉。小便澀。頭面生瘡。眼赤痛。或舌強口噤。或鼻生赤癮疹。或風熱腸風。而為痔漏。諸熱譫語驚狂方。（宣明方）治一切風毒。積熱瘡腫。脈弦洪實數浮緊者。（準繩）　治時毒。惡寒發熱。煩躁口乾。表裡脈症俱實者。（正宗）</p>
<p>防風　川芎　當歸　白芍　連翹　薄荷　麻黃　大黃　芒硝（各四分）　石膏　桔梗　黃芩（各八分）　梔子　荊芥（各四分）　滑石（二錢四分）　甘草（一錢）　白朮（二分）　生薑（正宗無）</p>
<p>水二鍾。煎八分。空心溫服。</p>
<p>芎黃丸　治風熱壅盛。頭昏目赤。大便艱難。（楊氏家藏方）</p>
<p>大黃（酒煮）　川芎（各等分）</p>
<p>上末蜜丸。如梧子大。每二十丸。溫熟水下。（本事方名川芎丸治膈上有痰皂角汁丸薑湯下）</p>
<p>芎蘇散　妊娠外感風寒。渾身壯熱。眼暈頭旋者。宜進此方。以發散表邪。其病自愈。（濟生方）</p>
<p>川芎　陳皮　芍藥　白朮　蘇葉　乾葛　麥門冬　甘草（炙各一兩）</p>
<p>上每四錢。水一盞半。生薑五片。蔥白二寸。煎八分。溫服。（醫學入門有黃芩前胡）</p>
<p>芎附散　治五種痹。腿並臂間發作不定。此脾胃虛。衛氣不溫分肉。為風寒濕所著。（本事方）</p>
<p>小川芎　附子（炮去皮臍）　黃耆（蜜炙）　白朮　防風　當歸（洗去蘆）　乾地黃　桂心　柴胡　甘草（炙各等分）</p>
<p>上為粗末。每服四錢。水一盞半。生薑三片。棗一個。同煎至七分。去滓。食前日三服。常服不生壅熱。兼消積冷。</p>
<p>芎歸膠艾湯　婦人有漏下者。有半產後。因續下血。都不絕者。妊娠下血者。假令妊娠腹中痛。為胞阻。主此方。（金匱）主男子傷絕。或從高墜下。傷五藏。微者唾血。甚者吐血。及金瘡傷經內絕者。並婦人產後。崩傷下血過多。虛喘欲死。腹中激痛下血。不止者。服之神良。（千金）</p>
<p>芎藭　阿膠　甘草（各二兩）　艾葉　當歸（各三兩）　芍藥（四兩）　乾地黃（六兩）</p>
<p>上七味。以水五升。清酒三升。合煮取三升。去滓。內膠。令消盡。溫服一升。日三服。不瘥更作。（千金翼有乾薑二兩胡氏治婦人胞動無干姜）</p>
<p>芎歸養榮湯　治瘰癧流注。及一切不足之症。不作膿。或不潰。或已潰。不斂。或身體發熱惡寒。肌肉消瘦。飲食少思睡。臥不寧。盜汗驚悸。恍惚。並皆治之。（正宗）</p>
<p>當歸身（二錢）　人參　黃耆　白朮　川芎　白芍　熟地（各一錢）　五味子　麥門冬　遠志　甘草　茯苓（各五分）　牡丹皮　砂仁（各三分）</p>
<p>水二鍾。姜三片。棗二枚。煎八分。食遠服。</p>
<p>芎歸湯　治一切去血過多。眩暈悶絕。不省人事。傷胎去血。產後去血。崩中去血。金瘡去血。拔牙去血。不止者。心煩眩暈。頭重目暗耳聾。舉頭欲倒。悉能主之。（易簡）</p>
<p>芎藭　當歸（各等分）</p>
<p>上㕮咀。每服四錢。水一盞半。煎七分。去滓。熱服。不以時候。若產後眩暈。宜加芍藥等分服之。</p>
<p>芎藭湯　療卒寒腹中拘急痛方。（外臺）</p>
<p>芎藭　當歸　桂心　芍芍　甘草（炙各一兩）　黃芩（半兩）　乾薑（半兩）　杏仁（三十枚去皮尖）</p>
<p>上八味。切。以水五升。煮取二升。分再服。忌海藻。菘菜。生蔥。</p>
<p>芎芷香蘇散　治外感傷風。鼻塞聲重。左脈浮緩。（濟生方）</p>
<p>川芎　白芷　香附子　陳皮　羌活（各一錢）　薄荷　紫蘇（各八分）　甘草（五分）</p>
<p>薑蔥白水煎。加荊芥防風。名荊防芎蘇散。</p>
<p>延年半夏湯　主腹內左肋痃癖。硬急。氣滿不能食。胸背痛者方。（外臺）</p>
<p>半夏（三兩洗）　生薑（四兩）　桔梗（二兩）　吳茱萸（二兩）　前胡（三兩）　鱉甲（三兩炙）　枳實（二兩炙）　人參（一兩）　檳榔子（十四枚）</p>
<p>上九味。切。以水九升。煮取二升七合。去滓。分溫三服。如人行八九里久。再服。忌豬羊肉。餳。莧菜等。</p>
<p>延年茯苓飲　主腳氣腫。氣急。上氣。心悶熱煩。嘔逆不下食方。（同上）</p>
<p>茯苓　紫蘇葉（各三兩）　杏仁　橘皮　升麻（各三兩）　生薑（四兩）　柴胡（三兩）　犀角（二兩屑）　檳榔（十二枚並皮子研）</p>
<p>上九味。切。以水八升。煮取二升五合。去滓。分溫三服。如人行八九里久。再服。忌酸物。</p>
<p>延年茯苓飲　主風痰。氣發即嘔吐。欠伸煩悶不安。或吐痰水者方。（同上）</p>
<p>茯苓（三兩）　人參　生薑　橘皮　白朮（各二兩）</p>
<p>上五味。切。以水五升。煮取一升五合。去滓。溫分三服。中間任食。忌大酢。桃李。雀肉等。</p>
<p>延年玄參湯　主惡核瘰癧風結方。（同上）</p>
<p>玄參　升麻　獨活　連翹（各二兩）　木防己　菊花（各一兩）</p>
<p>上六味。切。以水八升。煮取三升。分服一升。日三。</p>
<p>延年酸棗湯　主虛煩不得眠。並下氣方。（同上）</p>
<p>酸棗（二升）　茯苓（三兩）　生薑（一兩半）　人參（三兩）　麥門冬（一兩去心）　橘皮（陳者）　杏仁（去皮尖碎）　紫蘇（各二兩）</p>
<p>上八味。切。以水七升。煮取一升半。分再服。忌大酢。</p>
<p>延年前胡湯　主胸背氣滿。膈上熱。口乾痰飲氣。頭風旋方。（同上）</p>
<p>前胡（二兩）　枳實（炙）　細辛　杏仁（去皮尖碎）　芎藭　防風　澤瀉　麻黃（去節）　乾薑　芍藥（以上各三兩）　茯苓（一本茯神）　生薑（各四兩）　桂心　甘草（炙各二兩）</p>
<p>上十四味。切。以水九升。煮取一升六合。分三服微汗。忌生冷。油膩。豬牛肉。面。海藻。菘菜。生蔥。生菜。酢物。</p>
<p>延年療兩肋脹急。痃滿不能食。兼頭痛壯熱。身體痛方。</p>
<p>枳實（三兩炙）　桔梗　鱉甲（炙）　前胡　桂心（各二兩）　檳榔（七枚）　生薑（四兩）　人參（二兩）</p>
<p>上八味。切。以水九升。煮取二升五合。去滓。分溫三服。如人行七八里久。再服。禁生蔥莧菜。</p>
<p>延年人參丸　主痃癖氣。不能食。（同上）</p>
<p>人參（八分）　白朮　枳實（各六分炙）　橘皮（四分）　桂心（七分）　甘草（炙）　桔梗（各五分）</p>
<p>上七味。搗篩蜜和為丸。如梧子大。一服十五丸。酒下。二服加至二三十丸。</p>
<p>赤小豆湯　治水氣腫脹。（本綱赤小豆附方）</p>
<p>赤小豆（五合）　大蒜（一顆）　生薑（五錢）　商陸根（一條）</p>
<p>上並碎破。同水煮爛去藥。空心食豆。旋旋啜汁令盡。腫立消也。</p>
<p>赤小豆湯　治年少血氣俱熱。遂生瘡疥。變為腫滿。或煩或渴。小便不利。（濟生方）</p>
<p>赤小豆（炒）　當歸（炒）　商陸　牛膝　連翹　赤芍藥　漢防己　豬苓（去皮）　桑白皮（炙）　澤漆（以上各半兩）</p>
<p>上㕮咀。每服四錢。水一盞半。生薑五片。煎至八分。去滓溫服。不拘時候。熱甚者。加犀角二錢半。</p>
<p>赤小豆當歸散　病者脈數無熱。微煩但欲臥。汗出。初得之三四日。目赤如鳩眼。七八日。目四眥（一本有黃字）黑。若能食者。膿已成也。主之。（金匱）下血先血後便。此近血也主之。（同上）</p>
<p>赤小豆（三升浸令芽出曝乾）　當歸（十兩）</p>
<p>上二味。杵為散。漿水服方寸匕。</p>
<p>赤丸　腹中寒氣。雷鳴切痛。胸脅逆滿嘔吐。附子粳米湯主之。寒氣厥逆。此丸主之。（金匱）</p>
<p>茯苓（四兩）　半夏（四兩洗一方用桂）　烏頭（二兩炮）　細辛（一兩千金作人參）</p>
<p>上四味。末之。內真朱為色。煉蜜丸。如麻子大。先食酒飲下三丸。日再夜一服。不知稍增之。以知為度。</p>
<p>赤石脂禹餘糧湯　傷寒服湯藥。下利不止。心下痞硬。服瀉心湯已。復以他藥下之。利不止。醫以理中與之。利益甚。理中者。理中焦。此利在下焦。此湯主之。復不止者。當利其小便。（傷寒太陽下篇）</p>
<p>赤石脂（一升碎）　太一禹餘糧（一斤碎）</p>
<p>上二味。以水六升。煮取二升。去滓。分溫三服。</p>
<p>赤石脂湯　下焦熱。或痢下膿血。煩悶恍惚。（外臺）</p>
<p>赤石脂（八兩）　烏梅肉（二三枚）　梔子仁（十四枚）　白朮（三兩）　乾薑（二兩）　廩米（一升）　升麻（三兩）</p>
<p>上七味。切。以水一斗。煮米取熟去米。取七升。下諸藥。煮取二升五合。去滓。分三服。忌李季雀肉等。</p>
<p>赤茯苓湯　治膈間留飲。嘔逆頭眩。短氣多渴方。（聖濟）</p>
<p>赤茯苓（去黑皮）　柴胡（去苗）　枳殼（去穰麩炒）　白朮　檳榔（銼各一兩）　杏仁（湯浸去皮尖）　半夏（湯浸七遍去滑各三分）　人參　旋覆花（各半兩）</p>
<p>上九味。粗搗篩。每服五錢匕。以水一盞半。入生薑半分。拍碎。煎至一盞去滓。不計時候溫服。</p>
<p>牡丹散　治婦人虛羸瘦。血塊走疰。心腹痛。不思飲食。（良方）</p>
<p>牡丹皮　桂心　當歸　延胡索（各一兩）　莪朮　牛膝　赤芍藥（各二兩）　荊三稜（一兩半）</p>
<p>上為粗末。每服三錢。水一盞。酒半盞。煎七分溫服。</p>
<p>牡丹丸　治心疝心腹痛。（聖惠方）</p>
<p>牡丹　桂心　川烏　木香（各一兩）　吳茱（二兩）　檳榔（一兩）</p>
<p>上六味。為末。蜜丸綠豆大。每服溫酒服十丸。外臺牡丹丸。無木香。吳茱萸。檳榔子。</p>
<p>牡丹丸　治寒疝心腹刺痛。休作無時。及婦人月病。血刺痛疼。（三因方。直指方。百一選方。名消堅丸。酒糊丸。溫酒下。外臺秘要方。牡丹丸無桃仁。）</p>
<p>烏頭（炮）　牡丹（四兩）　桂心　桃仁（炒各五兩別研）</p>
<p>上末。蜜丸梧子大。每五十丸。溫酒下。婦人醋湯下。</p>
<p>牡丹五等散　療㿗疝。陰卵偏大。有氣上下脹大。行走腫大。服之良驗方。（外臺）</p>
<p>牡丹皮　防風　黃蘗（炙）　桂枝（各一分）　桃仁（二分去皮尖研）</p>
<p>上五味。搗為散。以酒服一刀圭。二十日愈。少小㿗疝最良。小兒以乳汁和。如一大豆與之。忌如常法。</p>
<p>牡蠣澤瀉散　大病瘥後。從腰以下有水氣者主之。（傷寒）</p>
<p>牡蠣（熬）　澤瀉　蜀漆（暖水洗去腥）　葶藶子（熬）　商陸根（熬）　海藻（洗去咸）　枯蔞根（各等分）</p>
<p>上七味異搗下篩為散。更於臼中治之。白飲和服方寸匕。日三服。小便利。止後服。</p>
<p>牡蠣湯　治牡瘧。（金匱）</p>
<p>牡蠣（四兩熬）　麻黃（四兩去節）　甘草（二兩）　蜀漆（三兩）</p>
<p>上四味。以水八升。先煮蜀漆麻黃。去上沫。得六升。內諸藥。煮取二升。溫服一升。若吐則勿更服。</p>
<p>芍藥湯　虛弱人初痢。宜清之。（回春）</p>
<p>芍藥（二錢）　木香（一錢）　當歸　枳殼（去穰）　檳榔（各一錢）　黃芩　黃連（各二錢）　甘草（五分）</p>
<p>上銼一劑。水煎溫服。</p>
<p>芍藥湯　戰汗後。復下後。越二三日。反腹痛不止者。欲作滯下也。無論已見積。未見積。此湯主之。（溫疫）</p>
<p>厚朴　芍藥　當歸（各一錢）　檳榔（二錢）　甘草（七分）</p>
<p>水姜煎服。裡急後重。加大黃三錢。紅積倍芍藥。白積倍檳榔煎服。</p>
<p>芍藥甘草湯　脛尚微拘急主之。（傷寒太陽）</p>
<p>白芍藥　甘草（各四兩炙）</p>
<p>上二味。以水三升。煮取一升五合。去滓。分溫再服。</p>
<p>芍藥甘草附子湯　發汗病不解。反惡寒者。虛故也。主之方。（同上）</p>
<p>芍藥　甘草（各三兩炙）　附子（一枚炮去皮破八片）</p>
<p>上三味。以水五升。煮取一升五合。去滓。分溫三服。</p>
<p>沉香降氣湯　治陰陽壅滯。氣不升降。胸膈痞塞。心腹脹滿。喘促短氣。乾噦煩滿。咳嗽痰涎。口中無味。嗜臥減食。又治胃痹留飲。噎醋聞酸。脅下支結。常覺妨悶。及中寒咳逆。脾濕洞泄。兩脅虛鳴。臍下撮痛。皆能治之。患腳氣人。毒氣上衝。心腸堅滿。肢體浮腫者。尤宜服之。常服開胃消痰。散壅思食。（局方）</p>
<p>香附子（二十五斤炒去鬚毛）　沉香（一斤二兩半一作十四兩半）　縮砂仁（三斤）　甘草（一斤半炙）</p>
<p>上為細末。每服一錢。入鹽少許。沸湯點服。空心服之。去邪惡氣。使無瘴疫。（一本香附子四百兩。沉香十八兩半。縮砂仁四十八兩。甘草一百二十兩。）</p>
<p>沉香天麻湯　治癇證。或小兒因恐懼發搐搦。痰涎有聲。吐沫嚼舌。目上視。項背強直者亦主之。（衛生寶鑑）</p>
<p>沉香　益智　川烏（各二錢）　天麻　防風　半夏　附子（各三錢）　獨活（四錢）　羌活（五錢）　當歸　殭蠶（各一錢半）　甘草（五分）</p>
<p>上水煎溫服。</p>
<p>利咽解毒湯　痘有咽喉腫痛者主之。（保赤全書）</p>
<p>山豆根（一錢）　麥門冬（一錢）　牛蒡子（炒七分）　玄參（七分）　桔梗（七分）　防風（五分）　甘草（二分）</p>
<p>上七味。加綠豆四十九粒。水煎服。</p>
<p>利膈湯　治虛煩上盛。脾肺有熱。咽喉生瘡。（本事方）</p>
<p>雞蘇　荊芥　桔梗（炒）　防風　牛蒡子（炒）　甘草（各一兩炙）　人參（半兩）</p>
<p>上細末。每一錢。沸湯點服。如咽痛口瘡甚者。加殭蠶一兩。</p>
<p>何首烏散　治婦人血風。皮膚瘙癢。心神煩悶。及血風遊走不定。並宜服之。（大全良方）</p>
<p>何首烏　防風　蒺藜　枳殼　天麻　殭蠶　胡麻　茺蔚子　蔓荊子</p>
<p>上為細末。每二錢。煎茵陳湯調下。</p>
<p>壯原湯　治下焦虛寒。中滿腫脹。小水不利。上氣喘急。陰囊兩腿皆腫。或面有浮氣。（赤水）</p>
<p>人參　白朮（各二錢）　茯苓　破故紙（各一錢）　桂心　附子　乾薑　砂仁（各五兩）　陳皮（七分）</p>
<p>水煎。食遠服。</p>
<p>杉木節湯　治腳氣入腹衝心。或心脅有塊。毒勝痰逆。痞滿喘急。汗流搐搦。昏悶上視。咬齒。甚至垂絕不知人。宜此藥以救急。（得效方）</p>
<p>杉木節（一大升）　橘葉（一升無葉用皮）　大腹子（十一個連皮銼碎）</p>
<p>上以童子小便三升。煎取一升半。分二服。若服得快利。停後服。</p>
<p>吳茱萸湯　食谷欲嘔。屬陽明也。此湯主之。得湯反劇者。屬上焦也。（傷寒陽明）少陰病吐利。手足逆冷。煩躁欲死者主之。（同上少陰）乾嘔吐涎沫。頭痛者主之。（同上厥陰）嘔吐胸滿者用此湯。（金匱嘔吐）</p>
<p>吳茱萸（一升洗）　人參（三兩）　生薑（六兩切）　大棗（十二枚擘）</p>
<p>上四味。以水七升。煮取二升。去滓。溫服七合。日三服。</p>
<p>貝母湯　治諸嗽久不瘥。（本事方）</p>
<p>貝母（一兩去心薑製半日焙）　黃芩　乾薑（生各一兩）　陳皮（去白）　五味子（各一兩揀）　桑白皮（洗淨蜜炙黃）　半夏（湯浸七次）　柴胡（淨洗）　桂心（不見火各半兩）　木香（一分）　甘草（一分）</p>
<p>上為粗末。每服五錢。水一盞半。杏仁七個。去皮尖碎之。生薑七片。同煎至七分。去滓溫服。黃師文云。戊申冬有姓蔣者。其妻積年嗽。制此方授之。一服瘥。以此治諸嗽悉皆愈。</p>
<p>沃雪湯　治傷寒溫疫。濕疫。熱疫。（本事方）</p>
<p>蒼朮　乾薑（炮）　甘草（炙各六兩）　防風　乾葛　厚朴　芍藥（各四兩）</p>
<p>上每三錢半。水二盞。煎七分。按百一選方。有當歸川芎橘皮。無干姜。俱九味。治同。家寶方。無干姜。有芒硝。治山嵐瘴氣。</p>
<p>皂莢丸　咳逆上氣。時時吐濁。但坐不得眠主之。（金匱）</p>
<p>皂莢（八兩刮去皮酥炙用）</p>
<p>上一味。末之蜜丸。梧子大。以棗膏。和湯三丸。日三夜一服。</p>
<p>吹喉散　治三焦大熱。口舌生瘡。咽喉腫塞。神思昏悶。並能治之。（局方）</p>
<p>蒲黃（一兩）　盆硝（八兩）　青黛（一兩半）</p>
<p>上用生薄荷汁一升。將盆硝。青黛。蒲黃。一處用瓷罐盛。慢火熬。令乾。研細。每用一字。或半錢。摻於口內。良久涎出。吞之不妨。或喉中腫痛。用管子入藥半錢許。用力吹之。無不立效。</p>
<p>抑肝散　治肝經虛熱。發搐。或發熱咬牙。或驚悸寒熱。或嘔吐痰涎。腹脹少食。睡臥不安者。（直指方）</p>
<p>當歸　白朮　茯苓　鉤藤（各一錢）　川芎（八分）　柴胡　甘草（各五分）</p>
<p>水煎。母子俱服。</p>
<p>走馬湯　治中惡痛腹脹。大便不通。通治飛屍鬼擊。（金匱）</p>
<p>杏仁（二枚）　巴豆（二枚熬去皮心）</p>
<p>上二味。以綿纏捶令碎。熱湯二合。捻取白汁飲之。當下。老少量之。</p>
<p>疔毒復生湯　治疔毒走黃。頭面發腫。毒氣內攻。煩悶欲死者。（正宗）</p>
<p>牡蠣　山梔　銀花　木通　連翹　牛蒡子　乳香　沒藥　角刺　花粉　大黃　地骨皮（各八分）</p>
<p>水酒各一茶鍾。煎一半。食遠服。不能飲者。水煎。臨服入酒一杯和服。亦效。脈實便秘者。加朴硝。</p>
<p>快氣湯　治一切氣疾。心腹脹滿。膈噎塞。噫氣吞酸。胃中痰逆嘔吐。及宿食不解。不思飲食。（局方）</p>
<p>縮砂仁（去皮殼八兩）　甘草（四兩爁）　香附子（炒去毛十二兩）</p>
<p>上為細末。每服一錢。用鹽湯點下。常服快氣。進食。溫養脾胃。或銼為粗末。入生薑同煎。名小降氣湯。</p>
<p>妊娠忽暴下血數升。胎燥不動方。（千金方）</p>
<p>榆白皮（三兩）　當歸　生薑（各二兩）　乾地黃（四兩）　葵子（一升）</p>
<p>上五味。以水五升。取二升半。分三服。不瘥更作服之。</p>
<p>妊娠惡阻嘔吐不下食方。（同上）</p>
<p>青竹茹　橘皮（各十八銖）　茯苓　生薑（各一兩）　半夏（三十銖）</p>
<p>上五味。㕮咀。以水六升。煮取二升半。分三服。不瘥頻作。</p>
<p>肘後療卒得漆瘡方。（外臺）</p>
<p>煮柳葉湯。適寒溫洗之。柳皮尤妙。</p>
<p>冷熱久癖。不能飲食。虛滿如水狀方。（同上）</p>
<p>前胡（四兩）　生薑（四兩）　枳實（三兩炙）　半夏（四兩洗）　白朮（三兩）　茯苓（四兩）　甘草（二兩半炙）　桂心（二兩）</p>
<p>上八味。以水八升。煮取三升。分三服。</p>

<h1>八畫</h1>
<p>治遊風行走無定。腫痛或如盤大。或如甌。或著腹背。或著臂。或著腳。悉主之方。（千金方）</p>
<p>海藻　獨活　茯苓　防風　附子　白朮（各三兩）　大黃（五兩）　當歸（一本作當陸）　鬼箭（各一兩）</p>
<p>上九味。㕮咀。以酒二斗。漬五日。初服二合。漸加以知為度。</p>
<p>治急黃熱氣骨蒸。兩目赤脈方。（同上）</p>
<p>芒硝（一兩）　大黃（一兩半）　生地黃汁（八合）</p>
<p>上三味。合和。一服五合。日二。以利為度。不須二服。</p>
<p>治三十年久痢不止方。（同上）</p>
<p>厚朴（炙）　乾薑　阿膠（炙各二兩）　黃連（五兩）　石榴皮　艾葉（各三兩）</p>
<p>上六味。切。以水七升。煮取二升。分再服。</p>
<p>治發黃。身面目悉黃。如金色。小便如濃煮蘗汁。眾醫不能療者方。（同上）</p>
<p>茵陳　梔子（各四兩）　黃芩　大黃　柴胡　升麻（各三兩）　龍膽（一兩）</p>
<p>上七味。㕮咀。以水八升。煮取二升七合。分三服。若身體羸。去大黃。加梔子仁五六兩。生地黃一升。（延年秘錄無茵陳有梔子四兩。栝蔞三兩。芒硝二兩。近效方。加枳實二兩。）</p>
<p>治胸膈心腹中。痰水冷氣。心下汪洋。嘈煩。或水鳴。多唾。口中清水自出。脅肋急脹。痛不欲食。此皆胃氣弱。受冷故也。其脈喜沉弦細遲。悉主之方。（同上）</p>
<p>半夏　生薑（各五兩）　芍藥（二兩）　茯苓（四兩）　旋覆花　細辛　橘皮　桂心　人參　桔梗　甘草（各二兩）</p>
<p>上十一味。㕮咀。以水一斗。煮取三升。分三服。病先有時喜水下者。用白朮三兩。去旋覆花。若欲得利者。加大黃二兩。須微調者。用乾地黃。</p>
<p>治下焦虛熱注脾胃。從脾注肺。好渴利方。（同上）</p>
<p>竹葉（切三升）　甘草（三兩炙）　生薑（五兩）　麥門冬　茯苓（各四兩）　大棗（七枚）　小麥（一升）　栝蔞根（五兩）　地骨皮（一升）</p>
<p>上九味。㕮咀。先以水三升。煮小麥。取一斗。去滓澄清。取八升。去上沫。取七升。煮藥取三升。分三服。平人夏月喜渴者。由心王也。心王便汗出。汗出則腎中虛燥。故令渴而小便少也。冬日不汗出。故小便多而數也。此皆是平人之候。名曰腎渴。但小便利而不飲水者。名腎實也。（外臺）</p>
<p>治一切氣疾。丈夫婦人。撞心冷氣並治之。（本事方）</p>
<p>香附子（一斤炒去毛）　陳皮（四兩去白）　甘草（一兩生）</p>
<p>上為細末。每服二錢。空心鹽湯點服。</p>
<p>治熱中能食。小便多。漸消瘦方。（外臺）</p>
<p>地骨皮（切一升）　麥門冬（三兩去心）　黃連（二兩）　小麥（八合）　人參（一兩）</p>
<p>上五味。切。以水九升。煮取三升八合。去滓。分為三服。間食服之。如不能多服。分作四五服。亦得。忌豬肉。</p>
<p>治卒吐血。及衄血主之方。（千金）</p>
<p>伏龍肝（半斤）　阿膠　黃芩　白朮　乾薑（仲景作地黃）　甘草（各三兩）</p>
<p>上六味。㕮咀。以水一斗。煮取三升。去滓。下膠分三服。（仲景有附子三兩）</p>
<p>治小兒口瘡方。（本綱天南星附方）</p>
<p>白屑如鵝口。不須服藥。以生天南星去皮臍研末醋調塗足心。男左女右。治小兒疳口瘡方。（外科精義）天南星一個去皮。上為末。好醋調攤紙上。男左女右。貼在腳心底。以帛系定。三日外取了。以溫水洗盡腳下藥。</p>
<p>附子理中丸　治脾胃冷弱。心腹絞痛。嘔吐泄利。霍亂轉筋。體冷微汗。手足厥寒。心下逆滿。腹中雷鳴。嘔噦不止。飲食不進。及一切沉寒痼冷。並皆主之。（局方）</p>
<p>人參（去蘆）　白朮　附子（炮去皮臍）　乾薑（炮）　甘草（炙各等分）</p>
<p>為銼散。每服四大錢。水一盞半。煎七分去滓。不以時服。口噤則斡開灌之。</p>
<p>附子粳米湯　治憂怒相乘。神志不守。思慮兼併擾亂。臟氣不主傳導。使諸陽不舒。反順為逆。中寒氣脹。腸鳴切痛。胸脅逆滿。嘔吐不食。（得效方）腹中寒氣。雷鳴切痛。胸脅逆滿。嘔吐。主之。（金匱腹滿）霍亂四逆。吐少嘔多者主之。（外臺一方有乾薑一兩）</p>
<p>附子（一兩炮）　半夏（半斤）　大棗（十枚）　粳米（半升）　甘草（一兩）</p>
<p>上五味。以水八升。煮米熟湯成。去滓。溫服一升。日服。</p>
<p>附子瀉心湯　心下痞。而復惡寒。汗出者主之。（傷寒太陽）</p>
<p>大黃（二兩）　黃連（一兩）　黃芩（一兩）　附子（一枚炮去皮破別煮取汁）</p>
<p>上四味。切。三味以麻沸湯二升漬之。須臾絞去滓。內附子汁。分溫再服。</p>
<p>附子六物湯　治四氣流注於足太陰經。骨節煩疼。四肢拘急。自汗短氣。小便不利。手足或時浮腫。並皆服之。（正宗）寒濕腳氣。疼痛不仁。兩尺脈來沉細者。此方主之。此痹證也。（三因方）</p>
<p>附子　甘草（各一錢）　防己　白朮　茯苓（各三兩）　桂心（五分）</p>
<p>水二鍾。姜三片。煎八分。食遠服。</p>
<p>附子湯　少陰病得之一二日。口中和。其背惡寒者。當灸之。（傷寒少陰）　少陰病身體痛。手足寒。骨節痛。脈沉者主之。（同上）</p>
<p>附子（二枚炮去皮破八片）　茯苓（三兩）　人參（二兩）　白朮（四兩）　芍藥（三兩）</p>
<p>上五味。以水八升。煮取三升。去滓。溫服一升。日三服。</p>
<p>按千金方。腳氣門。附子湯。有桂心。甘草。各三兩。俱七味。治濕痹。緩風。身體疼痛。如欲折。肉如錐刺刀割。</p>
<p>阿膠散　治膿血痢。繞臍疼痛。</p>
<p>阿膠（二兩炒）　當歸（炒）　黃連（炒）　芍藥　乾薑（炮各一兩）</p>
<p>上為細末。每服以粥飲調下二錢。（按千金駐車丸無芍藥赤石脂）</p>
<p>知母麻黃湯　治傷寒後。不了了。朝夕有熱。如瘧狀方。（千金方）　傷寒瘥後。或十數日。或半月。二十日。終不醒。醒常昏沉。似失精神。言語錯謬。又無寒熱。醫或作鬼祟。或作風疾。多般治不瘥。或朝夕潮熱頰赤。或有寒熱似瘧。都是發汗不盡。餘毒在心胞絡之間所致。（活人書）</p>
<p>知母（二兩）　麻黃　甘草　芍藥　黃芩　桂心（各一兩）</p>
<p>上六味。㕮咀。以水七升。煮取二升半。服五合。日三。溫覆令微汗。若少煩不得眠。其人慾飲水。當稍稍飲之。令胃中和則愈。</p>
<p>知母湯　療傷寒骨節痛。頭痛。眼睛疼。咳嗽方。（外臺）</p>
<p>乾葛（三兩）　知母（二兩）　芍藥（三兩）　石膏（四兩碎裹）　黃芩（三兩）　杏仁（一兩去皮尖及雙仁）　梔子仁（三兩擘）　貝母（三兩）</p>
<p>上八味。切。以水七升。煮取二升五合。去滓分為三服。如人行八九里再服。忌蒜面七日。</p>
<p>知母鱉甲湯　療溫瘧壯熱不能食方。（同上）</p>
<p>知母　鱉甲（炙）　地骨皮（各三兩）　常山（二兩）　竹葉（切一升）　石膏（四兩碎）</p>
<p>上六味。切。以水七升。煮取二升五合。去滓。分三服。忌蒜。豬肉。莧菜。生蔥。生菜。</p>
<p>知母茯苓湯　肺痿喘嗽。往來寒熱自汗。（聖濟）</p>
<p>知母　白朮（各八分）　茯苓（去皮）　五味子　人參　阿膠（各五分）　款冬花　桔梗　麥門冬（各七分）　半夏（湯泡七次）　柴胡　甘草（炙各一錢）　薄荷　川芎（各五分）</p>
<p>上十四味。粗搗篩。每服二錢匕。水一盞。入生薑五片。煎至七分。去滓食後服。</p>
<p>定志下氣方　治奄奄忽忽。朝瘥暮劇。驚悸心中憧憧。胸滿不下食。陰陽氣衰。脾胃不磨。不欲聞人聲。（千金方）</p>
<p>人參　茯苓　遠志　甘草　枳實　當歸　龍齒　桔梗（各二兩）　半夏　桂心（各五兩）　黃耆（四兩）　生薑（六兩）　茯神（二兩）　大棗（二十枚）</p>
<p>上十四味。㕮咀。以水一斗二升。先煮粳米五合。令熟去滓。次內藥煮取四升。一服八合。日三夜二。</p>
<p>定痛散　治蟲牙痛甚。（回春）</p>
<p>當歸　生地　細辛　乾薑　白芷　連翹　黃連　花椒　苦參　桔梗　烏梅　甘草（各等分）</p>
<p>上銼一劑。水煎。先噙漱。後嚥下。</p>
<p>定喘湯　治哮吼喘急。（同上）</p>
<p>麻黃（三錢）　杏仁（去皮尖二錢半）　片芩（去朽）　半夏（薑製）　桑皮（蜜炙）　蘇子（水洗去土）　款冬花蕊（各三錢）　甘草（一錢）　白果（二十一個去殼切碎）</p>
<p>上銼一劑。水煎服。</p>
<p>抵當湯　太陽病。六七日。表證仍在。而反下之。脈微而沉。反不結胸。其人發狂者。以熱在下焦。少腹當硬滿。小便自利者。下血乃愈。所以然者。以太陽隨經。瘀熱在裡故也。主之。（傷寒太陽）太陽病。身黃脈沉結。少腹硬。小便不利者。為無血也。小便自利。其人如狂者。血結證也。此湯主之。（同上）陽明證。其人喜忘者必有畜血。所以然者。本有久瘀血。故令喜忘。屎雖硬。大便反易。其色必黑者。宜此湯下之。（同上陽明）病人無表裡證。發熱七八日。雖脈浮數者。可下之。假令已下。脈數不解。合熱則消穀善飢。至六七日。不大便者。有瘀血。宜此湯。（同上）婦女經水不利下主之。亦治男子膀胱滿急。有瘀血者。（全匱婦人）</p>
<p>水蛭（熬）　虻蟲（三十個去翅足熬）　桃仁（二十個去皮尖）　大黃（三兩酒洗）</p>
<p>上四味。以水五升。煮取三升。去滓溫服一升。不下更服。</p>
<p>抵當丸　傷寒有熱。少腹滿。應小便不利。今反利者。為有血也。當下之。不可余藥。宜此丸。（傷寒太陽）</p>
<p>水蛭（二十個熬）　虻蟲（二十個去翅足熬）　桃仁（二十五個去皮尖）　大黃（三兩）</p>
<p>上四味。搗分四丸。以水一升。煮一丸取七合。服之晬時。當下血。若不下者更服。</p>
<p>奔氣湯　主大氣上奔。胸膈中諸病。每發時迫滿短氣。不得臥。劇者。便將欲死。腹中冷濕氣。腸鳴相逐。成結氣方。（千金）療卒厥逆上氣。氣支兩脅。心下痛滿。淹淹欲絕。此謂奔豚。病從卒驚怖。憂迫得之。氣從下上。上衝心胸臍間。築築發動。有時不療殺人。（外臺）</p>
<p>甘草（二兩炙）　人參（一兩）　吳茱萸（一升）　生薑（一斤）　半夏（一升）　桂心（三兩）</p>
<p>上六味。㕮咀。以水一斗。煮取三升。分四服。此藥須預畜。得病便急合服。</p>
<p>奔豚湯　奔豚氣。上衝胸腹痛。往來寒熱主之。（金匱）療手足逆冷。胸滿氣促。從臍左右起沖者。（外臺）</p>
<p>甘草　芎藭　當歸（各二兩）　半夏（四兩）　黃芩（二兩）　生葛（五兩）　芍藥（二兩）　生薑（四兩）　甘李根白皮（一斤）</p>
<p>上九味。以水二斗。煮取五升。溫服一升。日三夜一服。（外臺秘要方無芍藥當歸有桂心栝蔞各二兩）</p>
<p>固本養榮湯　治骨疽已成。骨不吐出。或既出不能收斂。由氣血之虛。脾弱也。宜服之。骨不出者。自出。不收斂者。自斂。（正宗）</p>
<p>川芎　當歸　白芍　熟地　白朮　山藥　人參　牡丹皮　黃耆　茱萸（各一錢）　甘草　肉桂　五味子（各五分）</p>
<p>水二鍾。姜三片。棗二枚。煎八分。食前服。</p>
<p>炙甘草湯　傷寒脈結代心動悸主之。（傷寒太陽）脈按之來緩時一止。復來者。名曰結。又脈來動而中止。更來小數。中有還者。反動。名曰結陰也。脈來動而中止。不能自還。因而復動者。名曰代陰也。得此脈者。必難治。（同上）治虛勞不足。汗出而悶。脈結悸行動如常。不出百日危急者。十一日死。（金匱）治肺痿涎唾多。心中溫溫液液者。（同上）</p>
<p>甘草（四兩）　生薑（三兩切）　人參（二兩）　阿膠（二兩）　生地黃（一斤）　桂枝（三兩去皮）　麥門冬（半斤去心）　麻子仁（半斤）　大棗（三十枚擘）</p>
<p>上九味。以清酒七升。水八升。先煮八味。取三升。去滓內膠。烊消盡。溫服一升。日三服。（一名復脈湯）</p>
<p>門冬甘露飲　治麻疹熱甚而渴。（醫通）</p>
<p>麥門冬（二錢去心）　黑玄參　黃芩　栝蔞根　連翹（各一錢）　生甘草（五分）　燈芯（廿莖）　竹葉（七片）</p>
<p>水煎。溫服。</p>
<p>來蘇散　治傷風。及陰陽二毒。傷寒。（魏氏家藏方）</p>
<p>蒼朮（八錢炒）　香附子（四錢）　甘草（一錢炙）　陳皮　紫蘇（各二錢）</p>
<p>上每二錢。水一盞半。姜三片。煎一盞。溫服。</p>
<p>和解湯　治血氣虛弱。外感寒邪。身體疼倦。壯熱惡寒。腹中㽲痛。鼻塞頭昏。痰多咳嗽。大便不調。（十便）</p>
<p>芍藥　桂（各二兩）　厚朴　甘草　乾薑　白朮　人參　茯苓（各一兩半）</p>
<p>上為粗末。二錢。水一盞。生薑三片。棗一個。煎六分溫服。（按楊氏方。十味和解散。比此方。則有桔梗。當歸。陳皮。枳殼。防風。無桂。乾薑。茯苓。冶頭痛發熱。肢體倦怠。又百一選方。和解湯。羌活。防風。川芎。人參。乾葛。升麻。甘草。各半兩。又魏氏方。無川芎。只六味。治小兒四時感冒寒邪。壯熱煩躁。鼻多涕。驚悸自汗。肢節疼痛。及麩瘡。豆瘡。已發未發者。皆可服。）</p>
<p>青蒿散　治虛勞骨蒸。咳嗽胸滿。皮毛乾枯。四肢怠墮。骨節疼痛。心中驚悸。咽燥唇焦。面赤煩躁。涕唾腥臭。困倦。夜多盜汗。肌體潮熱。飲食減少。日漸瘦弱。（事證方）</p>
<p>天仙藤（即青木香）　鱉甲（酢炙）　香附子（炒去毛）　桔梗（去蘆頭）　柴胡（去苗）　秦艽　青蒿（以上各一兩）　烏藥（半兩）　甘草（炙一兩半）　川芎（二錢半）</p>
<p>上十味。以水和服方寸匕。日三服。小便即利。陰頭微腫則愈矣。婦人病取男子褲襠燒服。</p>
<p>承氣養榮湯　溫疫熱渴未除。里症仍在者主之。（溫疫）</p>
<p>知母　當歸　芍藥　生地黃　大黃　枳實　厚朴（等分）</p>
<p>水姜煎服。痰涎湧甚。胸膈不清者。宜蔞貝養榮湯。</p>

<h1>九畫</h1>
<p>枳殼散　治五種積。膈氣三焦。痞塞。胸膈滿悶。背膂引疼。心腹膨脹。脅肋刺痛。食飲不下。噎塞不通。嘔吐痰逆。口苦吞酸。羸瘦少力。短氣煩悶。常服順氣。寬中消痃癖。積聚。散驚憂恚氣。宜服。（同上又局方名膈氣散）</p>
<p>枳殼（去穰銼麩炒）　荊三稜　橘皮　益智仁　蓬莪朮　檳榔　肉桂（不見火各一兩或各六錢）　乾薑（炮）　厚朴（去粗皮薑汁炙）　甘草（炙）　青皮　肉豆蔻　木香（各半兩或各三兩）</p>
<p>上為細末。每服二錢。水一盞。生薑五片。棗一個同煎。至七分。熱服鹽點亦得。不拘時候。</p>
<p>枳實散　治心下蓄積痞悶。或作痛。多噫敗卵氣。（本事方）</p>
<p>香附子（一兩麩炒舂去皮）　白朮（各半兩）　枳實（去穰銼麩炒）　檳榔（三錢）</p>
<p>上為細末。每服二錢。米飲調下。日三服。不拘時候。（龐老）</p>
<p>枳殼煮散　治悲哀煩惱。傷肝氣。至兩脅骨疼。筋脈緊急。腰腳重滯。兩股筋急。兩脅牽動。四肢不能舉。漸至脊膂攣急。此藥大治脅痛。（同上）</p>
<p>枳殼（去穰麩炒黃）　細辛（去葉）　桔梗（炒）　防風（去釵股）　川芎（各四兩）　葛根（一兩半）　甘草（二兩炙）</p>
<p>上粗末。每服四錢。水一盞半。姜三片。煎至七分。去滓空心食前溫服。</p>
<p>枳實梔子豉湯　大病差後。勞復者主之。（傷寒）</p>
<p>枳實（三枚炙）　梔子（十四個擘）　香豉（一分綿裹）</p>
<p>上三味。以清水七升。空煮取四升。內枳實梔子。煮取二升。下豉更煮五六沸。去滓分溫再服。覆令微似汗。若宿食者。內大黃如博棋子五六枚服之愈。</p>
<p>枳實芍藥散　產後腹痛。煩滿不得臥主之。（金匱）師曰產後腹痛。法當以此湯。假令不愈者。此為腹中有乾血。著臍下。宜下瘀血湯主之。亦主經水不利。（同上）</p>
<p>枳實（燒令黑勿太過）　芍藥（等分）</p>
<p>上二味。杵為散。服方寸匕。日三服。並主癰膿。以麥粥下之。</p>
<p>枳實白朮湯　心下堅大。如盤邊。如旋杯。水飲所作主之。（外臺）</p>
<p>枳實（七枚）　白朮（三兩）</p>
<p>上二味。切。以水一斗。煮取三升。分溫三服。腹中耎即當瘥也。此出姚大夫方。忌桃李雀肉等物。</p>
<p>枳實薤白桂枝湯　胸痹心下痞。留氣結在胸脅。滿脅下逆搶心主之。人參湯亦主之。（金匱）</p>
<p>枳實（四枚）　厚朴（四枚）　薤白（半斤）　桂枝（一兩）　栝蔞實（一枚搗）</p>
<p>上五味。以水五升。先煮枳實厚朴。取二升。去滓內諸藥。煮數沸。分溫三服。</p>
<p>枳實大黃湯　治痧毒結於大腸之劑。（玉衡）</p>
<p>赤芍藥　青皮　枳實　桃仁（去皮尖）　金銀花　槐花　黃芩（酒炒）　大麻仁　連翹（各一錢）　大黃（三錢）</p>
<p>水煎。微溫服。</p>
<p>枳實大黃湯　治胸腹有食積。大便不通者。（回春）</p>
<p>枳實　厚朴（去皮）　大黃　檳榔（各二錢）　甘草（三分）</p>
<p>上銼一劑。水煎空中溫服。以利為度。不可再服。腹痛甚加木香五分。</p>
<p>枳縮二陳湯　治涎在心膈上。攻走腰背。嘔噦大痛。（同上）</p>
<p>枳實（麩炒）　砂仁　半夏（薑汁炒）　陳皮　香附（各一錢）　木香　草蔻　乾薑（各五分）　厚朴（薑汁炒）　茴香（酒炒）　延胡（各八分）　甘草（二分）</p>
<p>上銼一劑。姜三片。入竹瀝磨木香。同服。</p>
<p>香附子湯　治血崩不止。永嘉陳旡擇用此方。妙甚。勿謂藥粗賤而輕之。合時當以斤計大劑服之。方見奇效。（事證方）</p>
<p>香附子（不拘多少去毛並黑皮炒深。色焦不妨）</p>
<p>上為細末。入鹽少許。沸湯點服。不拘時候。</p>
<p>香蘇散　治四時溫疫傷寒。（局方）</p>
<p>陳皮（二兩不去白）　香附子（炒香去毛）　紫蘇葉（各四兩）　甘草（炙一兩）</p>
<p>上為粗末。每服三錢。水一盞煎七分。去滓。熱服。不拘時候。日三服。若作細末。只服二錢。（一本作三錢）入鹽點服。　得效方。有蒼朮二兩。又云。加沉香。名沉香飲子。治四時傷寒。傷風。傷濕。傷食。大人小兒皆可服。又加川芎白芷各二兩。名芎芷香蘇散。引管見大全良方。</p>
<p>香薷散　治臟腑冷熱不調。飲食不節。或食腥膾生冷過度。或起居不節。或露臥濕地。或當風取涼。或風冷之氣。歸於三焦。傳於脾胃。得冷不能消化水穀。致令真邪相干。腸胃虛弱。因飲食變亂於腸胃之間。便致吐利。心腹疼痛。霍亂氣逆。有心痛而先吐者。有腹痛而先利者。有吐利俱發者。有發熱頭痛體疼而復吐利虛煩者。或但吐利心腹刺痛者。或轉筋拘急疼痛。或但嘔而無物出。或四肢逆冷。而脈欲絕。或煩悶昏塞而死者。此藥悉能主之。（同上）</p>
<p>香薷（去土一斤）　白豆蔻（微炒）　厚朴（去粗皮。薑汁塗炙。令黃。各半斤。）</p>
<p>上為粗末。每服三錢。水一盞入酒一分。至煎至七分去滓。水中沉冷。連吃二服。立有神效。隨病不拘時候。活人書方。不用白扁豆。加黃連四兩。銼碎以生薑汁同研勻炒。令黃色。名曰黃連香薷散。</p>
<p>香砂養胃湯　治脾胃不和。不思飲食。口不知味。痞悶不舒。（回春）</p>
<p>香附（炒）　砂仁　蒼朮（米泔制炒）　厚朴（薑汁炒）　陳皮（各八分）　人參（五分）　白朮　茯苓（去皮各八分）　木香（五分）　白豆蔻（去殼七分）　甘草（炙五分）</p>
<p>上銼。薑棗煎服。</p>
<p>香砂平胃散　治傷食。（同上）</p>
<p>香附（炒一錢）　砂仁（七分）　蒼朮（米泔制炒一錢）　陳皮（一錢）　甘草（五分）　枳實（麩炒八分）　木香（五分）　藿香（八分）</p>
<p>上銼一劑。姜一片。水煎服。</p>
<p>香砂六君子湯　治脾胃虛弱。噁心嘔吐。或飲食不思等症。（正宗）</p>
<p>人參　白朮　茯苓　陳皮　半夏（各一錢）　甘草　藿香　砂仁（各五分）</p>
<p>姜三片。棗二枚。水二鍾。煎八分。食遠服。</p>
<p>禹餘糧丸　治腸胃虛寒。滑泄不禁。（濟生方）</p>
<p>禹餘糧（煆）　赤石脂（煆）　龍骨　蓽茇　訶子（煆）　乾薑（炮）　肉豆蔻（煆）　附子（炮）</p>
<p>上等分。為細末。醋糊丸。梧子大。每七十丸。米飲送下。食前。</p>
<p>栝蔞桂枝湯　太陽症。其證備。身體強𠘧𠘧然。脈反沉遲。此為痙。主之。（金匱痙濕）</p>
<p>栝蔞根（二兩）　桂枝（三兩）　芍藥（三兩）　甘草（二兩）　生薑（三兩）　大棗（十二枚）</p>
<p>上六味。以水九升。煮取三升。分溫服。取微汗。汗不出。食頃。啜熱粥發之。</p>
<p>栝蔞薤白白酒湯　胸脾之病。喘息咳唾。胸背痛。短氣。寸口脈沉而遲。關上小緊數。主之。（金匱胸痹）</p>
<p>栝蔞實（一枚搗）　薤白（半斤）　白酒（六升）</p>
<p>上三味。同煎。煮取二升。分溫再服。</p>
<p>栝蔞薤白半夏湯　胸痹不得臥。心痛徹背者。主之。（同上）</p>
<p>薤白（去白）　半夏（半斤）　白酒（一升）　栝蔞根（一枚）</p>
<p>上四味。同煮取四升。溫服一升。日三服。</p>
<p>栝蔞瞿麥丸　小便不利者。有水氣。其人若渴。主之。（同上小便）</p>
<p>栝蔞根（二兩）　茯苓　薯蕷（各三兩）　附子（一枚炮之）　瞿麥（一兩）</p>
<p>上五味。末之。煉蜜丸。梧子大。飲服三丸。日三服。不知。增至七丸。以小便利。腹中溫為知。</p>
<p>栝蔞牡蠣散　百合病。渴不差者。主之。（同上百合）</p>
<p>栝蔞根　牡蠣（熬等分）</p>
<p>上為細末。飲方寸匕。日三服。</p>
<p>栝蔞枳實湯　治痰結。咯吐不出。胸膈作痛。不能轉側。或痰結。胸膈滿悶。作寒熱氣急。並痰逆心竅。不能言語者。並皆治之。（回春）</p>
<p>栝蔞（去殼）　枳實（麩炒）　桔梗（去蘆）　茯苓（去皮）　貝母（去心）　陳皮　片芩（去朽）　山梔（各一錢）　當歸（六分）　砂仁　木香（各五分）　甘草（三分）</p>
<p>上銼一劑。生薑煎。入竹瀝薑汁少許。同服。</p>
<p>前胡瀉肝除熱湯　療肝勞虛熱。面目為赤。閉塞不開。煩悶宛轉。熱勢竄胸。（同上）</p>
<p>前胡　乾薑　大青　細辛　秦皮　決明子　梔子仁　子芩（各一兩）　淡竹葉（切一升）　車前子（切一升）　石膏（八兩碎綿裹）</p>
<p>上十一味。切。以水一斗。煮取三升。去滓。平旦分為三服。須利加芒硝三兩。忌生菜。</p>
<p>前胡湯　療天行壯熱。咳嗽。頭痛。心悶方。（同上）</p>
<p>前胡　升麻（各八分）　貝母　紫菀（各六分）　石膏（十二分碎綿裹）　麥門冬（八分去心）　杏仁（三十枚去皮尖兩仁）　竹葉（切一升）　甘草（二分炙）</p>
<p>上九味。切。以水八升。煮取二升五合。絞去滓。分溫三服。相去如人行六七里。進一服。不吐利差。忌海藻。菘菜。油膩豬魚等。</p>
<p>前胡建中湯　治大勞虛弱。寒熱嘔逆。下焦虛熱。小便赤痛。客熱上熏頭目。及骨肉疼痛口乾方。（千金）</p>
<p>前胡（三兩）　黃耆　芍藥　當歸　茯苓　桂心（各二兩）　甘草（一兩）　生薑（八兩）　白糖（六兩）　人參　半夏（各六兩）</p>
<p>上十一味。㕮咀。以水一斗二升。煮取四升。去滓內糖。分四服。</p>
<p>前胡牡丹湯　治婦人盛實。有熱在腹。月經瘀閉不通。及勞熱。熱病後。或因月經未得。熱不通方。（同上）</p>
<p>前胡　牡丹　玄參　桃仁　黃芩　射干　甘草　旋覆花　栝蔞根（各二兩）　芍藥　茯苓　大黃　枳實（各三兩）</p>
<p>上十三味。㕮咀。以水一斗。煮取三升。分為三服。</p>
<p>風疹遍身主之方。（外臺）</p>
<p>麻黃（去節）　生薑（各三兩）　防風（二兩）　芎藭　芍藥　當歸　蒺藜子　甘草（炙）　獨活　烏喙　人參（各一兩）</p>
<p>上十一味。切。以水九升。煮取二升八合。絞去滓。分溫三分訖。進粥食三日。慎生冷。醋滑。豬肉。冷水。海藻。菘菜。</p>
<p>風痰飲氣逆滿。噁心不能食方。（同上）</p>
<p>人參（二兩）　枳實（炙）　白朮（各三兩）　生薑（四兩）　桂心（一兩半）</p>
<p>上五味。切。以水五升。煮取一升五合。分溫三分。忌桃李。雀肉。生蔥。</p>
<p>風引湯　治除熱癰癇。（金匱中風）　治大人風引。少小驚癇瘈瘲。日數十發。醫所不療。除熱方。巢氏云。腳氣宜風引湯。（同上）</p>
<p>大黃　乾薑　龍骨（各四兩）　桂枝（三兩）　甘草　牡蠣（各二兩）　寒水石　滑石　赤石脂　白石脂　紫英石　石膏（各六兩）</p>
<p>上十二味。杵粗篩。以葦囊盛之。取三指撮。井花水三升。煮三沸。溫服一升。</p>
<p>風引獨活方　治腳氣兼補方。（千金）</p>
<p>獨活（四兩）　茯苓（三兩）　甘草（炙三兩）　升麻（一兩半）　人參（二兩）　桂心（一兩）　防風（二兩）　芍藥（二兩）　當歸（二兩）　黃耆　乾薑（各二兩）　附子（一兩炮）　大豆（二升）</p>
<p>上十三味。㕮咀。以水九升。清酒三升。合煮取三升半。去滓分四服。相去二十里久。更進服。</p>
<p>風緩湯　治腳弱舉。體痹不仁。熱毒氣入藏。胸中滿塞不通。即嘔吐方。（千金方）</p>
<p>獨活　麻黃　犀角（各三兩一方用羚羊角）　半夏（一升）　大棗　烏梅（各十二枚）　桂心　鱉甲　升麻　橘皮　枳實　甘草　吳茱萸　大黃（各二兩）　生薑　石膏（各六兩）　貝母（七枚）</p>
<p>上十七味。㕮咀。以水一斗四升。煮取四升。分五服。日三夜二。不差。至三劑必差。</p>
<p>活血湯　治死血痛。並治血結痛。（回春）</p>
<p>歸尾　赤芍　桃仁（去皮）　烏藥　牡丹皮　玄胡索　香附子（別磨各五錢）　川芎（七分）　甘草（二分）</p>
<p>上銼一劑。姜一片。水煎服。</p>
<p>活血散瘀湯　治臀癰初起。紅赤腫痛。墜重如石。及大便秘澀。（正宗）</p>
<p>川芎　當歸　防風　芍藥　蘇木　連翹　天花粉　皂角針　紅花　黃芩　枳實（各一錢）　大黃（二錢）</p>
<p>水二鍾。煎八分。服食前。便通者。去大黃。加乳香。</p>
<p>活絡透毒飲　治痘收靨時。熱毒留連。愁容可掬。將來餘毒。在所不免。卻不易來者。主之。（急編瑣言）　治痧後熱毒流連。餘毒在所不免。卻不易來者。以此湯預治之。（玉衡）</p>
<p>羌活　紅花　荊芥　牛蒡子　木通　當歸　牛膝　蟬退　青皮　連翹　甘草</p>
<p>上水煎。溫服。</p>
<p>胃風湯　治大人小兒風冷乘虛。入客腸胃。水穀不化。泄瀉注下。腹脅虛滿。腸鳴㽲痛。及腸胃濕毒。下如豆汁。或下瘀血。日夜無度。並宜服之。（局方）</p>
<p>白芍藥　白朮　肉桂（去粗皮）　人參（去蘆）　當歸（去苗）　芎藭　茯苓（去皮各等分）</p>
<p>上為粗末。每服二錢。以水一大盞。入粟米百餘粒。同煎至七分去滓。稍熱服。空心下。小兒量力減之。</p>
<p>胃苓湯　治脾胃不和。腹痛泄瀉。水穀不化。陰陽不分。（回春）</p>
<p>蒼朮（米泔制）　厚朴（薑汁炒）　陳皮　豬苓　澤瀉　白朮（去蘆）　茯苓（去皮）　白芍（煆各一錢）　肉桂　甘草（炙各二分）</p>
<p>上銼一劑。生薑棗子煎。空心溫服。</p>
<p>苦酒湯　少陰病咽中傷。生瘡不能言語。聲不出者主之。（傷寒）</p>
<p>半夏（破如棗核十四枚洗）　雞子（一枚去黃內上苦酒著雞子殼中）</p>
<p>上二味。內半夏。著苦酒中。以雞子殼置刀環中。安火上。令三沸。去滓。少少含咽之。不差更作三劑。</p>
<p>苦參丸　治遍身瘙癢。癬疥瘡瘍方。（準繩）</p>
<p>苦參（四兩）　玄參　黃連（去須）　大黃（銼碎炒香）　獨活（去蘆）　枳實（去穰炒）　防風（各二兩）　黃芩（去黑心）　梔子仁　菊花（各一兩）</p>
<p>上為細末。煉蜜和。搗千餘下。丸如梧子大。每服三十丸。食後漿水下。日進三服。茶酒任下亦得。</p>
<p>範汪木防己湯　療腫患下水氣。四肢腫聶聶動。（外臺）</p>
<p>防己（三兩）　甘草（炙）　桂心（各二兩）　茯苓（六兩）　黃耆（三兩）　生薑（二兩）　白朮（三兩）　芍藥（二兩）</p>
<p>上八味。切。以水八升。煮取三升二合。分四服。有人患下是胃寒。加當歸三兩。人參二兩。龍骨二兩。水一斗。煮取三升二合。分四服。（金匱防己黃耆湯。防己茯苓湯。兩合方。加芍藥一味也。）</p>
<p>思仙續斷丸　治肝腎風虛。氣弱腳膝不可踐地。腰脊疼痛。風毒流疰。下脛行止艱難。小便餘瀝。此藥補五臟內傷。調中益精。涼血。堅強筋骨。益智輕身耐老。（本事方）</p>
<p>思仙術　五加皮　防風　薏苡仁　羌活　川續斷　牛膝（各三兩）　萆薢（四兩）　生乾地黃（五兩）</p>
<p>上細末。好酒三升。化青鹽三兩。用大木瓜半斤。去皮子。以鹽酒煮木瓜成膏。和杵丸如梧子大。每服五十丸。空心食前溫酒鹽湯下。膏子少益以酒糊。</p>
<p>俞山人降氣湯　治陽虛上攻。氣不升降。上盛下虛。膈壅痰實。喘滿咽乾不利。煩渴引飲。頭目昏眩。腰腳無力。四肢倦怠。咳嗽。兼治風濕腳氣。（局方）</p>
<p>蘇子（炒）　前胡　厚朴（炒）　半夏（炙）　甘草（炙）　橘皮　五加皮（姜炙）　當歸　桂心　黃耆（各一兩）　人參　附子（炮）　桔梗　羌活　乾薑（炮各半兩）</p>
<p>上每三錢。水一盞半。紫蘇三葉。姜三片。棗一枚。煎七分。食後服。</p>
<p>洗肝散　治風毒上攻。暴作赤目腫疾。難開隱澀。眵淚昏暗。羞明。或生翳膜。（局方）</p>
<p>山梔（取仁）　川芎　防風　薄荷（去梗）　當歸（去蘆）　大黃（炮）　羌活（去蘆）　甘草（炙各二兩）</p>
<p>上為末。每服二錢。冷水或熱水。食後調下。日三服見效。</p>
<p>扁豆湯　療霍亂吐痢方。</p>
<p>扁豆葉（一升）　香薷葉（一升）　木瓜（一枚）　乾薑（一兩）</p>
<p>上四味。以水六升。煮取二升五合。絞去滓。分溫三服。服別相去如人行六七里服。並無所忌。</p>
<p>保元湯　治痘癰出膿之後。脾胃虛弱。膿清不斂者。（正宗）</p>
<p>人參　黃耆　白朮（各一錢）　甘草（三分）</p>
<p>姜一片。棗二枚。水二鍾。煎八分。食遠服。（或加桂助參耆之力）</p>
<p>柏葉湯　吐血不止者主之。（金匱血病）</p>
<p>柏葉　乾薑（各三兩）　艾（三把）</p>
<p>上三味。以水五升。取馬通汁一升。合煮一升溫服。</p>
<p>紅藍花酒　婦人六十二種風。及腹中血氣刺痛主之。（金匱婦人）</p>
<p>紅藍花（一兩）</p>
<p>上一味。以酒一大升。煎減半。頓服一半。未止再服。</p>
<p>厚朴七物湯　病腹滿發熱十日。脈浮而數。飲食如故。主之。（金匱腹滿）主腹滿氣脹。（外臺）　腹滿發熱。以陽並陰。則陽實陰虛。陽盛生外熱。陰虛生內熱。脈必浮數。浮則為虛。數則為熱。陰虛不能宣導。飲食如故。故致脹滿者。為熱脹。（得效方）</p>
<p>厚朴（半斤）　甘草（三兩）　大黃（二兩）　大棗（十枚）　枳實（五枚）　桂枝（二兩）　生薑（五兩外臺作乾薑）</p>
<p>上七味。以水一斗。煮取四升。溫服八合。日三服。嘔者加半夏五合。千金一方加芒硝二兩。寒多者加生薑至半斤。</p>
<p>厚朴生薑半夏甘草人參湯　發汗後。脹脹滿者主之。（傷寒太陽）</p>
<p>厚朴（半斤炙去皮）　生薑（半斤切）　人參（一兩）　半夏（半斤洗）　甘草（一兩）</p>
<p>上五味。以水一斗。煮取三斤。去滓溫服一升。日三服。</p>
<p>厚朴三物湯　腹中寒氣雷鳴切痛。胃胸逆滿嘔吐。附子粳米湯主之。而痛閉者主之。（金匱寒疝）</p>
<p>厚朴（八兩）　大黃（四兩）　枳實（五枚）</p>
<p>上三味。以水一斗二升。先煮二味。取五升。內大黃。煮取三升。溫服一升。以利為度。（千金加芒硝二兩。治腹滿發熱。數十日脈浮而數。飲食如故。）</p>
<p>厚朴人參湯　療霍亂心腹痛煩。嘔不止。（外臺）</p>
<p>厚朴（四兩）　橘皮（二兩）　人參（二兩）　高良薑　當歸（各一兩）　藿香（一兩）</p>
<p>上六味。以水七升。煮取二升五合。絞去滓。分溫三服。服別相去如人行六七里再服。忌生冷。黏膩。</p>
<p>厚朴桂心湯　療霍亂後。渴。口乾。腹痛不止者。（同上）</p>
<p>厚朴（四兩炙）　桂心（二兩）</p>
<p>上二味。切。以水四升。煮取一升二合。絞去滓。內分六合。細細飲之。服了如其渴。欲得冷水。盡意飲之。</p>
<p>厚朴湯　療霍亂後。不飲食。胃弱。嘔吐不止。（同上）</p>
<p>厚朴（四兩炙）　干扁豆葉（二兩）　茯苓（三兩）　白朮（五兩）　人參（三兩）</p>
<p>上五味。切。以水七升。煮取二升。分三服。忌如法。</p>
<p>厚朴麻黃湯　咳而脈浮者主之。（金匱肺痿）</p>
<p>厚朴（五兩）　麻黃（四兩）　半夏（半斤）　石膏（雞子大）　杏仁（半升）　乾薑（二兩）　細辛（二兩）　小麥（一升）　五味子（半升）</p>
<p>上九味。以水一斗二升。先煮小麥。熟去滓。內諸藥。煮取三升。溫服一升。日三服。</p>
<p>厚朴大黃湯　支飲胸滿者主之。（同上支飲）</p>
<p>厚朴（一尺）　大黃（六兩）　枳實（四枚）</p>
<p>上三味。以水五升。煮取二升。分溫再服。</p>
<p>厚朴煮散　治胃風冷氣。攻心腹。脹滿疼痛。飲食不消。四肢羸瘦方。（聖濟）</p>
<p>厚朴（去粗皮炙薑汁）　訶梨勒（煨去株各一兩半）　木香　蒼朮（米泔漬一宿切焙）　枳殼（去瓤麩炒）　當歸（切焙）　桔梗（去蘆頭炒一兩）　陳橘皮（湯浸去白焙各二兩）</p>
<p>上八味。搗羅為散。每服三錢匕。水一盞。棗一枚。去核煎至七分。溫服不拘時。</p>
<p>厚朴湯　脾胃不和。化癖氣。調中藏。及下急懊。（同上）</p>
<p>厚朴（去粗皮四兩生薑二兩同杵陰一二日暴乾）　白朮（四兩）　陳橘皮（湯浸去白焙三兩）　烏藥（湯浸銼炒）　甘草（炙各二兩）</p>
<p>上五味。粗搗篩。每服二錢匕。水一盞。入生薑三片。大棗二枚擘破同煎。至七分。去滓溫服。</p>

<h1>十畫</h1>
<p>胸中痰飲。腹中水鳴。食不消。嘔吐水湯方。（外臺）</p>
<p>大腹檳榔（四十枚）　生薑（八兩）　半夏（半升洗）　杏仁（四兩去皮尖）　橘皮（三兩）　茯苓（五兩）　白朮（切四兩）</p>
<p>上七味。切。以水一斗。煮取三升。去滓分三服。忌羊肉。餳。大酢。桃李。雀肉等。古今錄驗同。</p>
<p>桂枝湯　太陽中風。陽浮而陰弱。陽浮者。熱自發。陰弱者。汗自出。嗇嗇惡寒。淅淅惡風。翕翕發熱。鼻鳴乾嘔者主之。（傷寒太陽）太陽病。頭痛發熱汗出。惡風主之。（同上）太陽病。下之後。其氣上衝者。可與此湯。用前方若不上衝者。不可與之。（同上）太陽病。三日已發汗。若吐若下若溫針仍不解者。此為壞病。桂枝不中與之也。觀其脈症。知犯何逆。隨證治之。（同上）桂枝本為解肌。若其人脈浮緊發熱汗不出者。不可與之也。常須識此。勿令誤也。（同上）若酒客病。不可與此湯。得之則嘔。酒客不喜甘故也。（同上）太陽病。初服此湯。反煩不解者。先刺風池風府。卻與此湯則愈。（同上）凡服此湯吐者。其後必吐膿血也。（同上）服此湯。大汗出。脈洪大者。與此湯。如前法。若形似瘧一日再發者。汗出必解。宜桂枝二麻黃一湯。（同上）太陽病。外證未解。脈浮弱者。當以汗解。宜此湯。（同上）太陽病。外證未解。不可下之也。下之為逆。欲解外者。宜此湯。（同上）太陽病。先發汗不解。而復下之。脈浮者不愈。浮為在外。而反下之。故令不愈。今脈浮。故知在外。當須解外則愈。宜此湯。（同上）病常自汗出者。此為榮氣和。榮氣和者。外不諧。以衛氣不共榮氣諧和故爾。以榮行脈中。衛行脈外。復發其汗。榮衛和則愈。宜此湯。（同上）病人藏無他病。時發熱自汗出而不愈者。此衛氣不和也。先其時發汗則愈。宜此湯。（同上）傷寒不大便六七日。頭痛有熱者。與承氣湯。其小便清者。知不在裡。仍在表也。當鬚髮汗。若頭痛者必衄。宜此湯。（同上）傷寒發汗已解。半日許。復煩脈浮數者。可更發汗。宜此湯。（同上）傷寒醫下之。續得下利清穀不止。身疼痛者。急當救里。後身疼痛清便自調者。急當救表。救里宜四逆湯。救表宜此湯。（同上）太陽病。發熱汗出者。此為榮弱衛強。故使汗出。欲救邪風者。宜此湯。（同上）傷寒大下後。復發汗心下痞。惡寒者。表未解也。不可攻痞。當先解表。表解乃可攻痞。解表宜此湯。攻痞宜大黃黃連瀉心湯。（同上）陽明病。脈遲汗出多。微惡寒者。表未解也。可發汗。宜此湯。（同上陽明）　病人煩熱。汗出則解。又如瘧狀。日晡所發熱者。屬陽明也。脈實者宜下之。脈浮虛者宜發汗。下之與大承氣湯。發汗宜此湯。（同上）太陰者。脈浮者。可發汗。宜此湯。（同上太陰）　太陽病不解。熱結膀胱。其人如狂。血自下。下者愈。其外未解者。尚未可攻。當先解其外。屬此湯症。（同上可發汗篇）　下利後。身疼痛。清便自調者。急當救表。宜此湯發汗。（同上）下利腹脹滿。身體疼痛者。先溫其里。乃攻其表。溫里宜四逆湯攻表宜此湯。（同上厥陰）　吐利止而身痛不休者。當消息和解其外。宜此湯小和之。（同上霍亂）　師曰。婦人得平脈。陰脈小弱。其人渴。不能食。無塞熱。名妊娠。主之。於法六十日。當有此症。設有醫治逆者。卻一月。加吐下者。則絕之。（金匱妊娠）　產後中風。續之數十日不解。頭微痛。惡寒。時時有熱。心下悶。乾嘔。汗出雖久陽。旦證續在耳。可陽旦湯。（同上雜篇）</p>
<p>桂枝（三兩去皮）　芍藥（三兩）　甘草（炙二兩）　生薑（三兩切）　大棗（十二枚擘）</p>
<p>上五味。㕮咀。三味以水七升。微火煮取三升。去滓適寒溫。服一升。服已須臾歠熱粥一升余。以助藥力。溫覆令一時許。遍身漐漐。微似有汗者益佳。不可令如水流離。病必不除。若一服汗出。病差停後服。不必盡劑。若不汗更服。依前法。又不汗。後服小促。其間半日許。令三服盡。若病重者。一日一夜服。周時觀之服一劑盡。病證猶在者。更作服。若汗不出。乃服之二三劑。禁生冷。黏滑。肉面。五辛。酒酪。臭惡等。</p>
<p>桂枝加桂枝湯　燒針令其汗。針處被寒。核起而赤者。必發奔豚。氣從少腹上衝心者。灸其核上各一壯。與此湯。更加桂二兩也。（傷寒太陽）</p>
<p>本曰桂枝湯。今加桂滿五兩。所以加桂者。以能泄奔豚氣也。</p>
<p>桂枝加芍藥湯　本太陽病。醫下之。因爾腹滿時痛者。屬太陰也。此湯主之。（同上太陰）　太陰為病。脈弱。其人續自便利。設當行大黃芍藥者。宜減之。以其人胃氣弱。易動故也。下利者。先煎芍藥三沸。（同上）</p>
<p>本曰桂枝湯。今加芍藥三兩。</p>
<p>桂枝去芍藥湯　太陽病。下之後脈促。胸滿者主之。（同上太陽）</p>
<p>本曰桂枝湯。今去芍藥。將息如前法。</p>
<p>桂枝去芍藥加附子湯　服前方。若微惡寒者。宜此湯。（同上）</p>
<p>本曰桂枝湯。今去芍藥。加附子一枚。將息如前法。</p>
<p>桂枝加附子湯　太陽病。發汗遂漏不止。其人惡風。小便難。四肢微急。難以屈伸者主之。（同上）</p>
<p>本曰桂枝湯。今加附子一枚。將息如前法。</p>
<p>桂枝附子湯　傷寒八九日。風濕相搏。身體疼煩。不能自轉側。不嘔不渴。脈浮虛而澀者。主之。（金匱）</p>
<p>桂枝（二兩去皮）　附子（三枚炮去皮破）　生薑（三兩切）　大棗（十二枚擘）　甘草（三兩炙）</p>
<p>上五味。以水六升。煮取二升。去滓。分溫三服。</p>
<p>桂枝加大黃湯　大實痛者主之。（傷寒太陽）</p>
<p>桂枝（三兩去皮）　大黃（二兩）　芍藥（六兩）　生薑（三兩切）　甘草（一兩炙）　大棗（十二枚擘）</p>
<p>上六味。以水七升。煮取三升。去滓。溫服一升。日三服。</p>
<p>桂枝加厚朴杏子湯　太陽病。下之微喘者。表未解故也。主之。（傷寒太陽）喘家。作桂枝湯。加厚朴杏子佳。（同上）</p>
<p>桂枝（三兩去皮）　甘草（二兩炙）　生薑（三兩切）　芍藥（三兩）　大棗（十二枚擘）　厚朴（二兩去皮）　杏仁（五十枚去皮尖）</p>
<p>上七味。以水七升。微火煮取三升。去滓溫服一升。覆取微似汗。</p>
<p>桂枝附子去桂加朮湯　若其人大便硬。小便自利者主之。（同上）</p>
<p>附子（三枚炮去皮破）　白朮（四兩）　生薑（三兩切）　甘草（二兩炙）　大棗（十二枚擘）</p>
<p>上五味。以水六升。煮取二升。去滓分溫三服。初一服其人身如痹。半日許。復服之。三服都盡。其人如冒狀。勿怪。此以附子術並走皮內。遂水氣未得除。故硬。小便自利。去桂也。以大便不硬。小便不利。當由附子三枚恐多也。虛弱家及產婦。宜減服之。</p>
<p>桂枝二麻黃一湯　服桂枝湯。大汗出。若脈洪大者。與桂枝湯。若形似瘧。一日再發者。汗出必解。此湯主之。（同上）</p>
<p>桂枝（一兩十七銖去皮）　芍藥（一兩六銖）　麻黃（十六銖去節）　生薑（一兩六銖切）　杏仁（十六個去皮尖）　甘草（一兩二銖）　大棗（五枚擘）</p>
<p>上七味。以水五升。先煮麻黃。一二沸。去上沫。內諸藥。煮取二升。去滓溫服一升。本曰桂枝湯二分。麻黃湯一分。合為二升。分再服。今合為一方。將息如前法。</p>
<p>桂枝二越婢一湯　太陽病。發熱惡寒。熱多寒少。脈微弱者。此無陽也。不可復發其汗。宜此湯。（同上）</p>
<p>桂枝（去皮）　芍藥　麻黃　甘草（炙各十八銖）　大棗（四枚擘）　生薑（一兩三銖切）　石膏（二十四銖碎綿裹）</p>
<p>上七味。以水五升。煮麻黃一二沸。去上沫內諸藥。煮二升去滓。溫服一升。本曰當裁為越婢湯桂枝湯。合之飲一升。今合為一方。桂枝湯二分。越婢湯一分。</p>
<p>桂枝麻黃各半湯　太陽病。得之八九日。如瘧狀。發熱惡寒。熱多寒少。其人不嘔。清便欲自下。一日二三度發。脈微緩者。為欲愈也。脈微而惡寒者。此陰陽俱虛。不可更發汗。更下更吐也。面色反有熱色者。未欲解也。以其不能得小汗出。身必癢。宜此湯。（同上）</p>
<p>桂枝（一兩十六銖去皮）　芍藥　生薑（切）　甘草（炙）　麻黃（各一兩去節）　大棗（四枚擘）　杏仁（二十四枚湯浸去皮尖兩仁者）</p>
<p>上七味。以水五升。先煮麻黃一二沸。去上沫內諸藥。煮取一升八合。去滓溫服六合。本曰桂枝湯二合。麻黃湯三合。併為六合。頓服。將息如上法。</p>
<p>桂枝加葛根湯　太陽病。項背𠘧𠘧反汗出。惡風者主之。（同上）</p>
<p>葛根（四兩）　麻黃（三兩去節）　芍藥（二兩）　生薑（三兩切）　甘草（二兩炙）　大棗（十二枚擘）　桂枝（二兩去皮）</p>
<p>上七味。以水一斗。先煮麻黃葛根減二升。去上沫內諸藥。煮取三升去滓。溫服一升。覆取微似汗。不須啜粥。如桂枝法將息及禁忌。（臣億等謹按仲景本論。太陽中風。自汗用桂枝。傷寒無汗用麻黃。今證云汗出也。第三卷有葛根湯。惡風而方中有麻黃。恐非本意。證云無汗惡風。正與此方同。是合麻黃也。此云桂枝加葛根湯。恐是桂枝中。但加葛根耳。）</p>
<p>桂枝甘草湯　發汗過多。其人叉手自冒心。心下悸。欲得按者主之。（同上）</p>
<p>桂枝（四兩去皮）　甘草（二兩炙）</p>
<p>上二味。以水三升。煮取一升。去滓頓服。</p>
<p>桂枝甘草龍骨牡蠣湯　火逆下之。因燒針煩躁者主之。（同上）</p>
<p>桂枝（一兩去皮）　甘草（二兩炙）　牡蠣（二兩熬）　龍骨（二兩）</p>
<p>上四味。以水五升。煮取二升半。去滓溫服八合。日三服。</p>
<p>桂枝去芍藥加蜀漆牡蠣龍骨救逆湯　太陽病。中風。以火劫發汗。邪風被火熱。血氣流溢。失其常度。兩陽相熏灼。其身發黃。陽盛則欲衄。陰虛小便難。陰陽俱虛竭。身體則枯燥。但頭汗出。劑頸而還。腹滿微喘。口乾咽爛。或不大便。久則讝語。甚者至噦。手足燥擾。捻衣摸床。小便利者。其人可治。（傷寒太陽）　形作傷寒。其脈不弦緊而弱。弱者必渴。被火必讝語。弱者發熱脈浮。解之當汗出愈。（同上）太陽病。以火熏之。不得汗。其人必躁。到經不解。必清血。名為火邪。（同上）脈浮而熱甚。而反灸之。此為實。實以虛治。因火而動。必咽燥吐血。（同上）微數脈。慎不可灸。因火為邪。則為煩逆。追虛逐實。血散。脈中。火氣雖微。內攻有力。焦骨傷筋。血難復也。（同上）脈浮宜似汗解。用火灸之。邪無從出。因火而盛。病從腰以下必重而痹。名火逆也。欲自解者。必當先煩。乃有汗而解。何以知之。脈浮故知汗出解。（同上）傷寒脈浮。醫以火迫卻之亡陽。必驚狂臥起不安者。主之。（同上）火邪者。此湯主之。（金匱胸滿）</p>
<p>桂枝（三兩去皮金作二兩）　龍骨（四兩）　大棗（十二枚擘）　生薑（三兩切金作六兩）　甘草（二兩炙金作三兩）　蜀漆（三兩洗去腥）　牡蠣（五兩熬）</p>
<p>上七味。以水一斗二升。先煮蜀漆。減二升。內諸藥。煮取三升。去滓溫服一升。</p>
<p>桂枝去桂加茯苓白朮湯　服桂枝湯。或下之。仍頭項強痛。翕翕發熱無汗。心下滿微痛。小便不利者主之。（傷寒太陽）</p>
<p>本曰桂枝湯。今去桂枝。加茯苓。白朮。各三兩。</p>
<p>桂枝加芍藥生薑各一兩人參三兩新加湯　發汗後。身疼痛。脈沉遲者主之。（同上）</p>
<p>本曰桂枝湯。今加芍藥。生薑。人參。</p>
<p>桂枝去芍藥加黃辛附子湯　氣分心下堅大。如盤邊。如旋杯。水飲所作主之。（金匱水氣）</p>
<p>桂枝（三兩）　生薑（三兩）　甘草（二兩）　大棗（十二枚）　麻黃（二兩）　細辛（二兩）　附子（一枚炮）</p>
<p>上七味。以水七升。煮麻黃。去上沫。內諸藥。煮取二升。分溫三服。當汗出。如蟲行皮中即愈。</p>
<p>桂枝人參湯　太陽病。外證未除。而數下之。遂協熱而利。利下不止。心下痞硬。表裡不解者主之。（傷寒太陽）太陽病。下之其脈促。不結胸者。此為欲解也。脈浮者。必結胸。脈緊者。必咽痛。脈弦者。必兩脅拘急。脈細數者。頭痛未止。脈沉緊者。必欲嘔。脈沉滑者協熱利。脈浮滑者。必下血。（同上）</p>
<p>桂枝（四兩別切）　甘草（四兩炙）　白朮（三兩）　人參（三兩）　乾薑（三兩）</p>
<p>上五味。以水九升。先煮四味。取五升。內桂更煮取三升。溫服一升。日再服。夜一服。</p>
<p>桂枝去芍藥加皂莢湯　治肺痿。吐涎沫。（金匱肺痿）</p>
<p>桂枝　生薑（各三兩）　甘草（二兩）　大棗（十枚）　皂莢（二枚去皮子炙焦）</p>
<p>上五味。以水七升。微微火煮。取三升。分溫三服。</p>
<p>桂枝加龍骨牡蠣湯　夫失精家。少腹弦急。陰頭寒。目眩發落。脈極虛芤遲。為清穀。亡血失精。脈得諸芤動微緊。男子失精。女子夢交主之。（金匱血痹）</p>
<p>桂枝　芍藥　生薑（各三兩）　甘草（二兩）　大棗（十二枚）　龍骨　牡蠣（各三兩）</p>
<p>上七味。以水七升。煮取三升。分溫三服。按小品。曰虛弱浮汗出者。除桂加白薇附子各二分。</p>
<p>桂枝芍藥知母湯　少陰脈。浮而弱。弱則血不足。浮則為風。風血相搏。即疼痛如掣。盛人脈澀小。短氣自汗出。歷節疼痛。不可屈伸。此皆飲灑。汗出當風所致。（金匱風濕）　諸肢節疼痛。身體尩羸。腳腫如脫。頭痃短氣。溫溫欲吐主之。（同上中風）</p>
<p>桂枝（四兩）　芍藥（二兩）　甘草（二兩）　麻黃（二兩）　生薑（五兩）　白朮（五兩）　知母（四兩）　防風（四兩）　附子（二兩炮）</p>
<p>上九味。以水七升。煮取二升。溫服七合。日三服。</p>
<p>桂枝茯苓丸　婦人宿有症病。經斷不及三月。而得漏下不止。胎動在臍上者。為症痼害。（金匱婦人）　妊娠六月動者。前三月。經水利時。胎下血者。後斷二月不血也。所以血不止者。其症不下去故也。當下其症主之。（同上）</p>
<p>桂枝　茯苓　牡丹（去心）　桃仁（去皮尖熬）　芍藥（各等分）</p>
<p>上五味。末之。煉蜜和丸。如兔屎大。每日食前。服一丸。不知。加至三丸。</p>
<p>桂枝枳實湯　心中痞。諸逆心懸痛主之。（同上胸痹）</p>
<p>桂枝　生薑（各三兩）　枳實（五枚）</p>
<p>上三味。以水六升。煮取三升。分溫三服。</p>
<p>桂枝加黃耆湯　黃汗之病。兩脛自冷。假令發熱。此屬歷節。食已汗出。又身常暮盜汗出者。此勞氣也。若汗出已。反發熱者。久久其身必甲錯。發熱不止者。必生惡瘡。若身重汗出已輒輕者。久久必身瞤。瞤即胸中痛。又從腰以上。必汗出。下無汗。腰髖弛痛。如有物在皮中狀。劇者不能食。身疼重煩躁。小便不利。此為黃汗主之。（金匱水氣）　諸病黃家。但利其小便。假令脈浮。當以汗解之。宜此湯。（同上黃疸）</p>
<p>桂枝　芍藥（各三兩）　甘草（二兩）　生薑（三兩）　大棗（十二枚擘）　黃耆（二兩）</p>
<p>上六味。以水八升。煮取三升。溫服一升。須臾飲熱稀粥一升余。以助藥力。溫覆取微汗。若不汗更服。</p>
<p>柴胡桂枝幹薑湯　傷寒五六日。已發汗而復下之。胸脅滿微結。小便不利。渴而不嘔。但頭汗出。往來寒熱心煩者。此為未解也。主之。（傷寒論太陽下）　治瘧寒多。微有熱。或但寒而不熱者。服一劑如神。（金匱瘧論）</p>
<p>柴胡（半斤）　桂技（三兩去皮）　乾薑（二兩）　栝蔞根（四兩）　黃芩（三兩）　牡蠣（二兩熬）　甘草（二兩炙）</p>
<p>上七味。以水一斗二升。煮六升去滓。再煎取三升。溫服一升。日三服。初服微煩。復服汗出便愈。</p>
<p>柴胡桂枝湯　婦人傷寒發熱。經水適來。晝日明瞭。暮則讝語。如見鬼神狀者。此為熱入血室。無犯胃氣及上二焦。必自愈。（同上太陽下）　傷寒六七日。發熱微惡寒。支節煩疼。微嘔心下支結。外證未去者主之。（同上）發汗多亡陽。讝語者。不可下。與此湯和其榮衛。以通津液。後自愈。（同上）治寒疝腹中痛者。（外臺）　治心腹卒中痛者主之。（金匱寒疝）</p>
<p>桂枝（去皮）　黃芩（各一兩半）　人參（一兩半）　甘草（一兩炙）　半夏（二合半洗）　柴胡（四兩）　芍藥（一兩半）　大棗（六枚擘）　生薑（一兩半切）</p>
<p>上九味。以水七升。煮取三升。去滓溫服一升。</p>
<p>柴胡加芒硝湯　傷寒十三日不解。胸滿而嘔。日晡所發潮熱。已而微利。此本柴胡證。下之而不得利。今反利者。知醫以丸藥下之。此非其治也。潮熱者實也。先宜服小柴胡湯以解外。後以此湯下之。（傷寒太陽）</p>
<p>柴胡（二兩十六銖）　黃芩（一兩）　人參（一兩）　甘草（一兩炙）　生薑（二兩切）　半夏（二十銖一本云五枚洗）　大棗（四枚擘）　芒硝（二兩）</p>
<p>上八味。以水四升。煮取二升。去滓內芒硝。更煮微沸。分溫再服。不解更作。</p>
<p>柴胡去半夏加栝蔞湯　治瘧病發渴者。亦治勞瘧。（金匱瘧論）</p>
<p>柴胡（八兩）　人參　黃芩　甘草（各三兩）　生薑（二兩）　栝蔞根（四兩）　大棗（十二枚）</p>
<p>上七味。以水一斗二升。煮取六升。去滓再煎取三升。溫服一升。日二服。</p>
<p>柴胡加龍骨牡蠣湯　傷寒八九日。下之胸滿煩驚。小便不利。讝語。一身盡重。不可轉側者主之。（傷寒太陽中）</p>
<p>半夏（二合半洗）　大棗（六枚擘）　柴胡（四兩）　生薑（一兩半）　桂技（去皮一兩半）　人參（一兩半）　龍骨（一兩半）　鉛丹（一兩半）　茯苓（一兩半）　大黃（三兩）　牡蠣（一兩半熬）　黃芩（一兩半）</p>
<p>上十二味。以水八升。煮取四升。內大黃切。如棋子。更煮一兩沸。去滓。溫服一升。</p>
<p>柴胡清燥湯　溫疫下後。或數下。膜原尚有餘邪未盡。傳胃。邪熱與衛氣相併。故熱不能頓除。當寬緩兩日。俟餘邪入胃。再下之。宜此湯。緩劑調理方。（溫疫）</p>
<p>柴胡　黃芩　陳皮　甘草　花粉　知母</p>
<p>薑棗煎服。</p>
<p>柴胡養榮湯　表有餘熱。宜此湯。（同上）</p>
<p>柴胡　黃芩　陳皮　甘草　當歸　白芍　生地黃　知母　天花粉</p>
<p>薑棗煎服。里證未盡。宜承氣養榮湯。</p>
<p>柴胡湯　溫疫下後。續得盜汗者。表有微邪也。若邪甚。竟作自汗。伏邪中潰。則作戰汗矣。凡人目張。則衛氣行於陽。目瞑則衛氣行於陰。行陽謂升發於表。行陰謂斂降於內。今內有伏熱。而又遇衛氣。兩陽相搏。熱蒸於外。腠理開而盜汗出矣。若內伏之邪。一盡則盜自止。設不止者。宜此湯。（同上）</p>
<p>柴胡（三錢）　黃芩（一錢）　陳皮（一錢）　甘草（一錢）　生薑（一錢）　大棗（二枚）</p>
<p>水煎溫服。古方用人參。半夏。今表裡實。故不用人參。無嘔吐。不加半夏。</p>
<p>柴胡丁香湯　治婦人年三十歲。臨經先腰臍痛甚。則腹中亦痛。經縮三兩日。（蘭室秘藏）</p>
<p>羌活　防風　當歸身（以上各一錢）　生地黃（二兩）　丁香（四兩）　柴胡（一錢五分）　全蠍（一個）</p>
<p>上件都作一服。水二盞。煎至一盞。去渣食前稍熱服。</p>
<p>柴胡勝濕湯　治外腎冷。兩髀陰汗。前陰痿。陰囊濕癢臊氣。（蘭室秘藏）</p>
<p>柴胡　生甘草　酒黃蘗（以上各二錢）　升麻　澤瀉（以上各一錢五分）　當歸梢　羌活　麻黃根　漢防己　龍膽草　茯苓（以上各一錢）　紅花（少許）　五味子（二個）</p>
<p>銼如麻豆大。分作二服。水二盞。煎至一盞。去渣。食前稍熱服。忌酒濕。面。房事。又名清魂湯。</p>
<p>柴胡通塞湯　治下焦熱。大小便不通方。（千金方）</p>
<p>柴胡　羚羊角　黃芩　橘皮　澤瀉（各三兩）　梔子仁（四兩）　石膏（六兩）　生地黃（一升）　芒硝（三兩）　香豉（一升）</p>
<p>上十味。切。以水一斗。煮九味。取三升。去滓。下芒硝。分三服。忌蕪荑。</p>
<p>柴胡厚朴湯　療心腹脹滿。（外臺）</p>
<p>柴胡　厚朴（炙各十分）　茯苓　橘皮　紫蘇（八分）　生薑（十二分）　檳榔（五分末）</p>
<p>上七味。切。以水七升。煮取二升五合。絞去滓。分溫三服。服別相去如人行六七里。進一服。微利。忌醋物。生冷。油膩。黏食。</p>
<p>柴胡清肝湯　治鬢疽初起未成者。毋論陰陽表裡。俱可服之。（正宗）</p>
<p>川芎　當歸　白芍　生地黃　柴胡　黃芩　山梔子　天花粉　防風　牛蒡子　連翹　甘草節（各一錢）</p>
<p>水二鍾。煎八分。食遠服。</p>
<p>柴胡鱉甲湯　治虛勞。夜多盜汗。面色痿黃。四肢無力。不思飲食。咳嗽不止方。（聖濟）</p>
<p>柴胡（去苗）　鱉甲（去裙襴酢炙令熱各一兩）　地骨皮（一兩半）　知母（一兩）</p>
<p>上四味。粗搗篩。每服三錢匕。水一盞。烏梅半個。青蒿少許。同煎至六分。去滓。溫服。食後臨臥服之。</p>
<p>柴胡抑肝湯　治寡居獨陰無陽。欲心萌。而多不遂。是以惡寒發熱。全類瘧者。（壽世）</p>
<p>柴胡　赤芍（各二錢半）　青皮（二錢）　牡丹皮（一錢半）　蒼朮　香附子　梔子　地骨皮（各一錢）　神麯　川芎（七分）　連翹　生地黃（各五分）</p>
<p>上銼。水煎服。</p>
<p>柴胡湯　治產後往來寒熱。惡露不盡方。（千金方）</p>
<p>柴胡　生薑（各八分）　桃仁（五十枚）　當歸　黃耆　芍藥（各三兩）　吳茱萸（二錢）</p>
<p>上七味。㕮咀。以水一斗三升。煮取三升。去滓。先食服一升。日三。（千金翼以清酒一斗煮）</p>
<p>柴胡湯　治勞羸瘦。榮衛不順。體熱盜汗。筋骨疼痛。多困少力。飲食進退方。（聖濟）</p>
<p>柴胡　鱉甲（去裙襴醋浸一宿各二兩）　甘草（炙一兩）　秦艽（一兩銼）　知母（焙一兩）</p>
<p>上五味。粗搗篩。每服二錢匕。水一盞。入棗二枚擘。煎取六分。去滓熱服。</p>
<p>柴胡湯　療天行後。乍寒乍熱。昏昏不省覺。脅下痛。百節骨痛。咳不能下食。兼口舌乾生瘡。（外臺）</p>
<p>柴胡（八分）　升麻（六分）　芍藥（六分）　黃芩（六分）　甘草（五分）　石膏（十二分碎綿裹）　生麥門冬（六分去心）　蔥白（半分）　香豉（六分綿裹）　生薑（六分）　竹葉（切一升洗）</p>
<p>上十一味。切。水九升。煮取二升五合。去滓分溫三服。服別相去如人行六七里。進一服。不吐不利差。忌海藻。菘菜。熱面。油膩。</p>
<p>柴胡湯　療胸膈間伏氣。不下食。臍下滿。（同上）</p>
<p>柴胡　枳實　生薑　白朮（各三兩）　甘草（炙一兩）　檳榔（七個）</p>
<p>上六味。切。以水六升。煮取二升。絞去滓。分溫二服。服別如人行六七里。進一服。小弱人微利。忌生冷。蒜腥。海藻。菘菜。桃李。雀肉等。</p>
<p>柴胡湯　療胸膈滿塞。心背撮痛。走注氣悶。宜此湯。（同上）</p>
<p>柴胡　當歸　青木香　犀角（屑各六分）　檳榔（十個）　甘草（二分）</p>
<p>上六味。切。以水七升。煮取二升半。絞去滓。內麝香末。分溫三服。服別如人行四五里。微利為度。忌海藻。菘菜。熱面。蕎麥。豬魚等。</p>
<p>柴胡湯　療兩脅下妨。吐逆不下食。（同上）</p>
<p>柴胡　茯苓　橘皮　人參（各六分）　厚朴（八分炙）　桔梗（六分）　紫蘇（五分）　生薑（十六分）　訶黎勒（七枚去核炙）　甘草（五分炙）</p>
<p>上十味。切。以水八升。煮取二升五合。絞去滓。分溫三服。服別相去如人行六七里。進一服。不吐利。忌海藻。菘菜。醋物。豬肉等。</p>
<p>柴胡散　治骨蒸勞。肺痿咳嗽。唾涎。心神煩熱。不欲飲食。宜服此方。（事證方）</p>
<p>柴胡（一兩去苗）　麥門冬（二兩去心焙）　黃芩（一兩）　陳皮（三分湯浸去白焙）　人參（一兩去蘆）　甘草（二分炙微赤銼）　半夏（半兩湯浸七遍去滑）　桔梗（半兩去蘆）　白茯苓（三分）</p>
<p>上件。搗羅為散。每服三錢。水一中盞。生薑半分。煎至六分。去滓。不計時候溫服。</p>
<p>柴胡散　治肝氣實熱。頭痛目眩。眼目赤痛。胸中煩悶。夢寐驚恐。肢節不利。（同上）</p>
<p>柴胡（去蘆）　地骨皮（去木）　玄參　羚羊角（鎊）　甘菊（去枝梗）　赤芍藥　黃芩（一兩）　甘草（炙半兩）</p>
<p>上㕮咀。每服四錢。水一盞半。姜五片。煎至八分。去滓溫服。不拘時候。</p>
<p>柴葛解肌湯　治足陽明胃經受症。目痛鼻乾不眠。眼眶痛。脈來微洪。宜解肌。屬陽明經病。其正陽明諸病。別有治法。（傷寒六書）</p>
<p>柴胡　葛根　黃芩　羌活　芍藥　白芷　桔梗　石膏（各等分）　甘草（減半）</p>
<p>上水二鍾。姜三片。棗二枚。水煎溫服。本經無汗惡寒。去黃芩。加麻黃。</p>
<p>茯苓甘草湯　傷寒。汗出而渴者。五苓散主之。不渴者此湯主之。（傷寒太陽）傷寒。厥而心下悸者。宜先治水。當服此湯。卻治其厥。不爾水漬入胃。必作利也。（同上厥陰）</p>
<p>茯苓（二兩）　桂皮（二兩去皮）　生薑（三兩切）　甘草（一兩炙）</p>
<p>上四味。以水四升。煮取二升。去滓分溫三服。</p>
<p>茯苓桂枝甘草大棗湯　發汗後。其人臍下悸者。欲作奔豚。此湯主之。（同上太陽）</p>
<p>上於前方中。去生薑。加大棗。以甘爛水煎服。</p>
<p>茯苓桂枝白朮甘草湯　傷寒。若吐若下後。心下逆滿。氣上衝胸。起則頭眩。脈沉緊。發汗則動經。身為振振搖者主之。（同上）心下有痰飲。胸脅支滿目眩者。用此方。（金匱痰飲）夫短氣有微飲。當從小便去之。此湯主之。腎氣丸主之。（同上）</p>
<p>茯苓（四兩）　桂枝（三兩去皮）　白朮　甘草（各二兩炙）</p>
<p>上四味。以水六升。煮取三升。去滓。分溫三服。</p>
<p>茯苓桂枝五味甘草湯　衛氣即低。而反更咳胸滿者。用此湯。去桂加乾薑。細辛。以治其咳滿。（金匱咳嗽）</p>
<p>茯苓（四兩）　桂枝（四兩去皮）　甘草（三兩）　五味子（半斤）</p>
<p>上四味。以水八升。煮取三升。去滓。分溫三服。</p>
<p>茯苓五味甘草去桂加姜辛夏湯　咳滿即止。而更復渴。衛氣復發者。以細辛乾薑為熱藥也。服之當遂渴。而渴止者。為支飲也。支飲者。法當冒。冒者必嘔。嘔者復內半夏。以去其水。（同上痰飲）</p>
<p>茯苓（四兩）　甘草　細辛　乾薑（各二兩）　五味　半夏（各半升）</p>
<p>上六味。以水八升。煮取三升。去滓溫服半升。日三。</p>
<p>茯苓甘草五味辛夏仁湯　水去嘔止。其人形腫者。加杏仁主之。其證應內麻黃。以其人遂痹。故不內之。若逆而內之者。必厥。所以然者。以其人血虛。麻黃髮其陽故也。（金匱咳嗽）</p>
<p>茯苓（四兩）　甘草（三兩）　五味子（半升）　乾薑（三兩）　細辛（三兩）　半夏（半升）　杏仁（半升去皮尖）</p>
<p>上七味。以水一斗。煮取三升。去滓溫服半升。日三服。</p>
<p>茯苓甘姜味辛夏仁黃湯　若面熱如醉。此為胃熱。上衝熏其面。加大黃以利之。（同上痰飲）</p>
<p>茯苓（四兩）　甘草（三兩）　五味子（半斤）　乾薑（三兩）　半夏（半升）　細辛（三兩）　杏仁（半升）　大黃（三兩）</p>
<p>上八味。以水一斗。煮取三升。去滓溫服半升。日三。</p>
<p>茯苓杏仁甘草湯　胸痹。胸中氣塞。短氣主之。橘枳薑湯亦主之。（同上胸痹）</p>
<p>茯苓（三兩）　甘草（一兩）　杏仁（五十個）</p>
<p>上三味。以水一斗。煮取五升。溫服一升。日三服。不差更服。</p>
<p>茯苓四逆湯　發汗若下之。病仍不解。煩躁者主之。（傷寒太陽）</p>
<p>茯苓（四兩）　人參（一兩）　甘草（二兩炙）　乾薑（一兩半）　附子（一枚去皮用生破八片）</p>
<p>上五味。以水五升。煮取三升。去滓溫服七合。日二服。</p>
<p>茯苓戎鹽湯　小便不利。蒲灰散主之。滑石白魚散主之。此湯亦主之。（金匱消渴）</p>
<p>茯苓（半斤）　白朮（二兩）　戎鹽（彈丸大一枚）</p>
<p>上三味。先將茯苓朮煎成。入鹽再煎。分溫三服。</p>
<p>茯苓澤瀉湯　胃反。吐而渴欲飲水者。用此湯。（同上反胃）</p>
<p>茯苓（半斤）　澤瀉（四兩）　甘草（一兩）　桂枝（二兩）　白朮（三兩）　生薑（四兩）</p>
<p>上六味。以水一斗。煮取三升。內澤瀉再煎。取二升半。溫服八合。日三服。</p>
<p>茯苓湯　胃腑實熱。引飲常渴。泄熱止渴方。（外臺）</p>
<p>茯苓（五兩一作茯神）　栝蔞（五兩）　知母（四兩）　小麥（二升）　麥門冬（五兩去皮）　大棗（二十枚去核）　生地黃（六兩）　淡竹葉（三升）　萎蕤（四兩）</p>
<p>上九味。切。以水三升。先煮小麥。竹葉。取九升。去滓內諸藥。煮取四升。分四服。不問早晚。隨渴隨進。非但正治胃渴。通治渴痛。熱即服之。忌蕪荑。酢物。</p>
<p>茯苓湯　心頭結氣。連胸背痛。及吐酸水。日夜不止。（同上）</p>
<p>茯苓（四兩）　厚朴（四兩炙）　橘皮（二兩）　白朮（二兩）　生薑（十兩）</p>
<p>上五味。切。以水九升。煮取二升七合。絞去滓。分溫三服。每服相去如人行七八里服。須利加檳榔末一兩半。湯欲熟時內之。甚安穩。三日服一劑。頻服六七劑。可則停。忌酢物。桃李。雀肉等。</p>
<p>茯苓湯　療常吐酸水。脾胃中冷。（同上）</p>
<p>茯苓　橘皮　生薑（各十二兩）　白朮　甘草（各八分炙）　人參　桂心（各六分）　紫蘇（十分）　檳榔（七分）</p>
<p>上九味。切。以水九升。煮取二升半。絞去滓。分溫三服。每服人行七八里。未好差。三兩日更服一劑。老小取微利。忌生蔥酢物。桃李。雀肉。海藻。菘菜。</p>
<p>茯苓安心湯　上焦虛寒。精神不守。泄下便利。語聲不出。（同上）</p>
<p>茯苓　人參　乾薑（各三兩）　桂心（一兩）　遠志皮（三兩）　甘草（二兩炙）</p>
<p>上六味。切。以水九升。煮取三升。去滓分三服。忌如上法。</p>
<p>茯苓理中湯　療霍亂。臍上築而悸。（同上）</p>
<p>木瓜　人參　甘草（各三兩）　茯苓（二兩）　乾薑（一兩泡）</p>
<p>上五味。㕮咀。以水六升。煮取三升。去滓。適寒溫。分為四服。忌海藻。菘菜。酢物。</p>
<p>茯苓補心湯　治心肝症。（回春）</p>
<p>茯苓　人參　白朮　當歸　生地黃　白芍　酸棗仁　麥門冬　陳皮　黃連（炒各等分）　甘草（三分）　辰砂（研末臨服調入五分）</p>
<p>上銼一劑。棗二枚。烏梅一個。小麥一撮。水煎。食遠服。</p>
<p>茯苓補心湯　婦人以血旺。氣衰為本。心主血。肝藏血。今血衰而氣盛者。由心氣虛耗。不能主血。又不能制乎肺金。使肺氣得以乘乎肝木。肝之虧損。則血不能藏。漸致枯涸。不榮經絡。故月事不調矣。此方專補心元之虛。抑其肺氣之乘。調和榮衛。滋養血脈。其疾自然平復矣。（大全良方）</p>
<p>即於參蘇飲方內。除木香。與四物湯對分勻和。以薑棗煎。每服四錢。食前溫服。</p>
<p>茯神湯　療渴利虛熱。引飲不止。消熱止渴。（外臺）</p>
<p>茯神　萎蕤　宿姜　知母（四兩）　地骨皮　生地黃（各一升）　石膏（八兩碎）　竹葉（二升）　麥門冬（二升去心）　栝蔞（五兩）</p>
<p>上十味。切。以水一斗二升。下大棗三十枚擘。並藥煮取四升。分為四服。忌蕪荑。</p>
<p>茯神散　治因驚語言顛錯。（本事方）</p>
<p>茯神（去木）　熟乾地黃（酒洗九蒸九曝焙乾秤）　白芍藥　川芎　當歸（洗去蘆薄切焙乾）　白茯苓（去皮）　桔梗（炒）　遠志（去心洗銼炒令黃色）　人參（去蘆以上各一兩）</p>
<p>上為細末。每服二錢。水一盞。燈心棗肉。同煎至七分。不拘時候。</p>
<p>烏藥順氣散　治男子婦人一切風氣。攻疰。四肢骨節疼痛。遍身頑麻。頭目旋暈。及療癱瘓。語言蹇澀。筋拘攣。又治腳氣。步履艱難。腳膝軟弱。婦人血風。老人冷氣上攻。胸臆兩脅刺痛。心腹膨脹。吐瀉腸鳴。（局方）</p>
<p>麻黃（去根節）　陳皮（去白）　烏藥（去木各二兩）　川芎　甘草（炒）　白殭蠶（去絲觜炒）　枳殼（去穰麩炒）　白芷　桔梗（各一兩）　乾薑（炒半兩）</p>
<p>上為細末。每服三錢。水一盞。生薑三片。棗一枚。煎至七分。如四時傷寒。憎寒壯熱。頭痛。肢體倦怠。加蔥白三寸。同煎並服。出汗差。如閃挫身體頭痛。溫酒服。遍身瘙癢。抓之成瘡。用薄荷參葉。煎服。常服。疏風順氣。孕婦不可服。按三因方。直指方並同。得效方。無干姜。殭蠶。有人參。白朮。名通氣驅風湯。</p>
<p>烏頭湯　治歷節。不可屈伸。疼痛者主之。（金匱中風）味酸則傷筋。筋傷則緩。名曰泄。咸則傷骨。骨傷則痿。名曰枯。枯泄相搏。名曰斷泄。榮氣不通。衛不獨行。榮衛俱微。三焦無所御。四屬斷絕。身體羸瘦。獨足腫大。黃汗出。脛冷。假令發熱。便為歷節。（同上）治寒疝。腹中絞痛。賊風入攻。五藏拘急。不得轉側。發作有時。使人陰縮。手足厥逆。（同上）治腳氣。疼痛不可屈伸。（同上）</p>
<p>麻黃　芍藥　黃耆（各三兩）　甘草（三兩炙）　川烏（五枚㕮咀以蜜二升煎取一升即出烏頭）</p>
<p>上五味。㕮咀。四味以水三升。煮取一升。去滓內蜜煎中。更煎之。服七合。不知。盡服之。</p>
<p>烏頭桂枝湯　寒疝腹中痛。逆冷手足不仁。若身疼痛炙刺。諸藥不能治。抵當用此湯。（金匱寒疝）</p>
<p>烏頭（五枚）</p>
<p>上一味。以蜜二斤。煎減半。去滓。以桂枝湯五合。解之得一升後。初服二合。不知。即服三合。又不知。復加至五合。其知者如醉狀。得吐者。為中病。</p>
<p>烏頭赤石脂丸　心頭徹背。背痛徹心。主之。（金匱胸痹）</p>
<p>蜀椒（一兩一法一分）　烏頭（一分炮）　附子（半兩炮一法二分）　乾薑（一兩一法一分）　赤石脂（一兩一法二分）</p>
<p>上五味。末之。蜜丸如梧子大。先食服一丸。日三服。不知。稍加服。</p>
<p>烏頭湯　治風冷腳痹。疼痛攣弱。不可屈伸方。（千金）</p>
<p>烏頭　細辛　蜀椒（各一兩）　甘草　秦艽　附子　桂心　芍藥（各二兩）　乾薑　茯苓　防風當歸（各三兩）　獨活（四兩）　大棗（二十枚）</p>
<p>上十四味。㕮咀。以水一斗二升。煮取四升。分五服。若熱毒多服亦佳。</p>
<p>烏梅丸　傷寒。脈微而厥至七八日。膚冷。其人躁。無暫安時者。此為藏厥。非蛔厥也。蛔厥者。其人當吐蛔。令病者靜而時煩者。此為藏寒。蛔上入胸膈。故煩。須臾復止。得食而嘔又煩者。蛔聞食臭出。其人當自吐蛔。蛔厥者主之。又主久利方。（傷寒論厥陰篇）</p>
<p>烏梅（三百枚）　細辛（六兩）　乾薑（十兩）　黃連（十六兩）　當歸（四兩）　附子（六兩炮去皮）　蜀椒（四兩出汁）　桂枝（去皮六兩）　人參（六兩）　黃蘗（六兩）</p>
<p>上十味。異搗篩。合治之。以苦酒漬烏梅一宿。去核蒸之五斗米下。飯熟搗成泥。和藥令相得。內臼中。與蜜杵二千下。丸如梧桐子大。先服飲服十丸。日三服。稍加至二十丸。禁生冷。滑物。臭食等。</p>
<p>烏沉湯　治一切氣。除一切冷。調中補五藏益精。壯陽道。暖腰膝。去邪氣。治吐瀉。轉筋。症癖疼痛。風水毒腫。冷風麻痹。又中惡。心腹痛。蟲毒。疰忤鬼氣。宿食不消。天行瘴疫。膀胱腎間冷氣。攻衝背膂。俯仰不利。及婦人血氣攻擊。心腹刺痛。並宜服之。（局方）</p>
<p>天台烏藥（一百兩）　人參（去蘆頭三兩）　沉香（五十兩）　甘草（爁四兩半）</p>
<p>上為末。每服半錢。入生薑三片。鹽少許。沸湯點服。空心食前下。</p>
<p>烏苓通氣散　治一切疝氣。無問遠近寒熱風濕寒氣。（回春）</p>
<p>烏藥　當歸　芍藥　香附　糖球　陳皮（各一錢）　白朮（去蘆）　茯苓　檳榔　玄胡　澤瀉（各五分）　木香　甘草（各三分）</p>
<p>上銼一劑。生薑三片。水煎服。</p>
<p>秦艽扶羸湯　治膽肺二經虛熱。及肺痿骨蒸已成勞咳。或寒。或熱。聲嗄不出。體虛自汗。四肢怠惰。（入門）</p>
<p>柴胡（二錢）　人參　鱉甲（醋炙）　秦艽　當歸　紫菀　半夏（各一錢）　地骨皮（一錢半）　甘草（五分）</p>
<p>上用水二鍾。姜三片。烏梅。大棗。各一枚。煎七分。食後服。如熱甚者。加青蒿。汗多者。加黃耆。去半夏生薑二味。</p>
<p>秦艽蒼朮湯　治痔疾若破。謂之痔漏。大便秘澀。必作大痛。此由風熱乘襲。食飽不通。氣逼大腸而作也。受病者。燥氣也。為病者。胃濕也。胃與大腸則化燥火。以乘燥熱之實。勝風附熱而來。是濕熱風燥。四氣而合。故大腸頭成塊者。濕也。作大痛者。風也。若大便燥結者。主病兼受火邪。熱結不通也。去此四者。其西方肺。主諸氣。其體收下。亦助病為邪。須當破氣藥兼之。治方全矣。以銼湯與之。其效如神。（蘭室秘藏）</p>
<p>秦艽（去蘆）　桃仁（湯浸去皮另研）　皂角仁（燒存性另研各一錢）　蒼朮（制）　防風（以上七分）　黃蘗（去皮酒洗五分）　當歸梢（酒洗）　澤瀉（以上各三分）　梭身檳榔（一分另研）　大黃（少許雖大便過澀亦不可多用）</p>
<p>上除檳榔。桃仁。皂角仁三味外。余藥㕮咀。如麻豆大。都作一服。水三盞。煎至一盞二分。去渣。入檳榔等三味末。再上火煎至一盞。空心熱服。待少時以進膳壓之。不犯胃氣也。服藥日。忌生冷。硬物。及酒濕面。大辛熱物乾姜之類。犯之。則其藥無效。如有白膿。加白葵花頭五朵。去萼心。青皮半錢。不去白。入正藥中。同煎。木香三分。為細末。同檳榔等三味。依前服餌。古人治此疾。多以歲月除之。此藥一服則愈。</p>
<p>秦艽防風湯　治痔漏。每日大便時。發疼痛。如無疼痛者。非痔漏也。此藥主之。（同上）</p>
<p>素艽　防風　當歸身　白朮（以上各一錢五分）　炙甘草　澤瀉（各六分）　黃蘗（五分）　大黃（煨）　橘皮（各五分）　柴胡　升麻（以上各二分）　桃仁（三十個）　紅花（少許）</p>
<p>上銼。如麻豆大。都作一服。水二盞。煎至一盞。去滓稍熱。空心服之。避風寒。忌房事。酒濕面。大辛熱物。</p>
<p>秦艽當歸湯　治痔漏。大便結燥疼痛。（同上）</p>
<p>大黃（煨四錢）　秦艽　枳實（以上各一錢）　澤瀉　當歸梢　皂角仁　白朮（以上各五分）　紅花（少許）　桃仁（二十個）</p>
<p>上都作一服。水三盞。煎至一盞。去滓食前熱服。忌同前。</p>
<p>秦艽鱉甲飲　治骨蒸壯熱。肌肉消瘦。唇紅頰赤。氣粗四肢倦。夜有盜汗。（衛生寶鑑）</p>
<p>柴胡　鱉甲（去裙醋炙九肋者）　地骨皮（各一兩）　秦艽　當歸　知母（各半兩）</p>
<p>上六味。為粗末。每服五錢。水一盞。青蒿五葉。烏梅一個。煎至七分。去滓溫服。空心臨臥。各一服。</p>
<p>秦艽湯　治陰黃不欲聞人言。小便不利。（聖濟）</p>
<p>秦艽（去苗土一兩）　旋覆花（半兩）　赤茯苓（去赤皮半兩）　甘草（炙銼半兩）</p>
<p>上四味。粗搗篩。每服四錢匕。以牛乳一盞。煎取六分。去滓溫服。不拘時候。</p>
<p>桃仁承氣湯　發黃一證。胃實失下。表裡壅閉。鬱而為黃。熱更不泄。搏血為瘀。凡熱經氣不郁。不致發黃。熱不幹血分。不致畜血。同受其邪。故發黃而兼畜血。非畜血而致發黃。但畜血一行。熱隨血泄。黃因隨減。嘗見發熱者。原無瘀血。有瘀血者。厚不發黃。所以發黃。當咎在經瘀熱。若專治瘀血誤也。胃移熱於下焦氣分。小便不利。熱結膀胱也。移熱於下焦血分。膀胱畜血也。小腹硬滿。疑其小便不利。今小便自利者。責之畜血也。小便不利。亦有畜血者。非小便自利。便為畜血也。胃實失下。至夜發熱者。熱留血分。更加失下。必致瘀血。初則晝夜發熱。日晡益甚。既投承氣。晝日熱減。至夜獨熱者。瘀血未行也。宜此湯。（溫疫論）</p>
<p>大黃　芒硝　桃仁　當歸　芍藥　牡丹皮</p>
<p>照常煎服。</p>
<p>桃仁湯　熱到膀胱。小便赤色。邪到膀胱。干於氣分。小便膠濁。干於血分。溺血畜血。留邪欲出。小便急數。膀胱不約。小便自遺。膀胱熱結。小便閉塞。（溫疫）邪於血分者。宜之。熱到膀胱者。其邪在胃。胃熱灼於下焦。在膀胱。但有熱而無邪。惟令小便赤色而已。其治在胃。（同上）</p>
<p>桃仁（三錢研如泥）　丹皮（一錢）　當歸（一錢）　赤芍（一錢）　阿膠（二錢）　滑石（五錢）</p>
<p>照常煎服。小腹痛。按之硬痛。小便自調。有畜血也。加大黃三錢。甚則抵當湯。藥分三等。隨其病輕重而施治。</p>
<p>桃核承氣湯　太陽病不解。熱結膀胱。其人如狂。血自下。下者愈。其外不解者。尚未可攻。當先解其外。外解已。但少腹急結者。乃可攻之。宜此方。（傷寒論太陽中）</p>
<p>桃仁（五十個去皮尖）　桂枝（二兩去皮）　大黃（四兩）　芒硝（二兩）　甘草（二兩炙）</p>
<p>上五味。以水七升。煮取二升半。去滓內芒硝。更上火。微沸下火。先食溫服五合。日三服。當微利。</p>
<p>桃花湯　少陰病。下利便膿血者。主之。（同上少陰）少陰病。二三日。至四五日。腹痛小便不利。下利不止。便膿血者。主之。（同上）不利便膿血者。主之。（金匱下利）</p>
<p>赤石脂（一斤一半生用一半篩末）　乾薑（一兩）　粳米（一升）</p>
<p>上三味。以水七升。煮米令熟去滓。溫服七合。內赤石脂末。方寸匕。日三服。若一服愈。余勿服。</p>
<p>桃花湯　療腳氣及腰腎膀胱。宿水。及痰飲。（外臺）</p>
<p>桃花（陰乾）</p>
<p>收量取一大升。但隨虛滿。不須按捺。搗為散。羅下之。溫清酒和一服。令盡通利為度。空腹服之。須臾當轉。可五六行。但宿食不消化等物。總瀉盡。若中間覺飢虛。進少許軟飯。及糜粥安穩。不似轉藥。虛人廢朝謁。但覺腰腳軟快。使人踴躍。食味倍佳。腳先腫者。一宿頓消。如囊中貯物傾卻相似。又無毒。易將息。唯忌胡蒜豬肉。三月內腹虛大。都消息。慎生冷。酸滑。五辛。酒面。及黏食。肥膩。四五日外。諸食復常。</p>
<p>茵陳蒿湯　陽明病。發熱汗出者。此為熱越。不能發黃也。但頭汗出。身無汗。劑頸而還。小便不利。渴引水漿者。此為瘀熱在裡。身必發黃主之。（傷寒陽明）傷寒。七八日。身黃如橘子色。小便不利。腹滿者主之。（同上）谷疸之為病。寒熱不食。食即頭眩。心胸不安。久久發黃。為谷疸主之。（金匱黃疸）　疫邪傳裡。遺熱下焦。小便不利。邪無輸泄。經氣鬱滯。其傳為疸。身目如金者。宜此湯。（溫疫論）</p>
<p>茵陳蒿（六兩）　梔子（十四枚擘）　大黃（二兩去皮）</p>
<p>上三味。以水一斗二升。先煮茵陳減六升。內二味。煮取三升去滓。分溫三服。小便當利。尿如皂莢汁狀。色正赤。一宿腹減。黃從小便去也。</p>
<p>茵陳五苓散　黃疸病主之。（金匱黃疸）　治陰黃。身如橘色。小便不利。（聖濟）　又曰。陰黃者。面色黃。頭痛不發熱。黃如橘。故謂之陰黃也。（同上）陰黃。陽氣伏。陰氣盛。熱毒加之。故但身面色黃。頭痛而不發熱。名陰黃也。（病源候論）</p>
<p>茵陳蒿末（十分）　五苓散（五分）</p>
<p>上二物和。先食方寸匕。日三服。</p>
<p>茵陳湯及丸　療一切黃。蔣九處得。其父遠使得黃。服此極效方。（外臺）</p>
<p>茵陳（四兩）　大黃（三兩）　黃芩（三兩）　梔子（三兩擘）</p>
<p>上四味。切。以水五升。煮取三升。分為三服。空肚服之。不然搗篩蜜和為丸。飲服廿丸。加至稍稍二十五丸。量病與之。重者作湯勝丸。日一服。忌羊肉。酒。面。熱物等。以差為限。小便黃色及身黃者。並主之。</p>
<p>茵陳湯　治黃疸目黃。小便如血。心躁悶。口苦頭痛。（聖濟）</p>
<p>茵陳蒿　山梔子仁（各三分）　甘草（炙半兩）　木通（銼）　栝蔞根　柴胡（去苗各一兩）　麥門冬（去心焙一兩半）</p>
<p>上七味。粗搗篩。每服五錢匕。水二盞。入竹葉三七片。同煎至一盞。去滓食後服。</p>
<p>茵陳散　治骨槽風。（醫通）</p>
<p>茵陳　連翹　荊芥　麻黃　升麻　羌活　薄荷　殭蠶（各五錢）　細辛（二錢半）　牽牛頭末（一兩）</p>
<p>為散。每服三錢。先以水一盞煎沸入藥攪之。急出。食後和滓熱服。</p>
<p>消風百解散　治四時傷寒。頭疼項強。壯熱惡寒。身體煩疼。四肢倦怠。行步喘乏。及寒壅咳嗽。鼻塞聲重。涕唾稠黏。痰涎壅盛。氣急滿悶。並宜服之。（局方）</p>
<p>荊芥　陳皮（洗去白）　白芷　蒼朮　麻黃（去節各四兩）　甘草（炙二兩）</p>
<p>上為細末。每服二大錢。水一大盞。姜三斤。烏梅一個。同煎七分。不拘時溫服。或用茶酒調下。仍欲發散風邪。入連發蔥白三寸同煎。</p>
<p>消風散　治風濕浸淫血脈。致生瘡疥。瘙癢不絕。及大人小兒。風熱癮疹。遍身云片。斑點乍有乍無。並效。（正宗）</p>
<p>當歸　生地　防風　蟬蛻　知母　苦參　胡麻　荊芥　蒼朮　牛蒡子　石膏（各一錢）　甘草　木通（各五分）</p>
<p>水二鍾。煎八分。食遠服。</p>
<p>消疳飲　治小兒疳疾。身熱面黃。肚大青筋。瘦弱者。通治諸疳。（濟生方）</p>
<p>人參　白朮　茯苓　黃連　胡黃連　神麯　青皮　砂仁　甘草（炙）</p>
<p>水煎。傷食加山楂。有蟲加使君子。</p>
<p>硝礬散　黃家。日晡所發熱。而反惡寒。此為女勞得之。膀胱急。少腹滿。身盡黃。額上黑。足下熱。因作黑疸。其腹脹如水狀。大便必黑時溏。此女勞之病。非水也。腹滿者。難治主之。（金匱）</p>
<p>硝石　礬石（燒等分）</p>
<p>上二味。為散。以大麥粥汁。和服寸匕。日三服。病隨大小便去。小便正黃。大便正黑是候也。</p>
<p>消毒飲　治便毒。單生腫硬。大作痛者。服此方。（黴瘡）</p>
<p>歸尾　粉草　熟大黃　黑醜（搗研各三錢）　殭蠶　貝母（各二錢）</p>
<p>用水酒各一大鐘。煎八分。空腹。滓煎七分服。</p>
<p>消渴口苦舌乾方。（外臺）</p>
<p>麥門冬（五兩去心）　茅根（一升）　栝蔞（三兩切）　烏梅（十顆去核）　小麥（三合）　竹茹（一升切）</p>
<p>上六味。以水九升。煮取三升。去滓細細含咽。分為四五服。忌面炙肉。</p>
<p>桔梗白散　病在陽。應以汗解之。反以冷水潠之。若灌之其熱被卻。不得去。彌更益煩。肉上粟起。意欲飲水。反不渴者。服文蛤散。若不差者。與五苓散。寒實結胸。無熱證者。與三物小白散。（傷寒太陽）治咳而胸滿。振寒脈數。咽乾不渴。時出濁唾腥臭。久久吐膿如米粥者。為肺癰。（金匱）</p>
<p>桔梗（三分）　巴豆（一分去皮熬黑碎如脂）　貝母（三分）</p>
<p>上三味。為散。內巴豆更於臼中杵之。以白飲和服。強人半錢匕。羸者減之。病在膈上必吐。在膈下必利。不利進熱粥一杯。利過不止。進冷粥一杯。身熱皮粟不解。欲引衣自覆。若以水潠之。洗之。益熱。卻不得出。當汗而不汗。則煩。假令汗已。腹中痛。與芍藥三兩。如上法。</p>
<p>桔梗湯　咳而胸滿。振寒脈數。咽乾不渴。時出濁唾腥臭。久久吐膜如粥者。為肺癰主之。亦治血痹。（金匱）少陰病。二三日。咽痛者。可與甘草湯。不差與此湯。（傷寒）</p>
<p>桔梗（一兩）　甘草（二兩）</p>
<p>上二味。以水三升。煮取一升。分溫再服。</p>
<p>桔梗散　療心腹中氣。時時痛。食冷物則不安穩。及惡水。（外臺）</p>
<p>桔梗　茯苓（各八分）　枳實（炙）　人參　厚朴（炙）　芍藥　橘皮（各六分）　桂心（五分）　檳榔（八分）　麥門冬（去心八分）</p>
<p>上十味。搗篩為散。空肚。煮薑棗飲服方寸匕。日三服。漸加至一匕半。熱以茶飲不利。忌豬肉。酢物。生蔥。生冷。油膩。小豆。黏食。面。炙肉等物。</p>
<p>荊防敗毒散　治時毒初起。頭眩惡寒。腮項腫痛。脈浮者服之。（正宗）癰疔腫。發背乳癰。憎寒壯熱。甚者。頭痛拘急。狀似傷寒者方。（仁齋直指）</p>
<p>羌活　獨活　前胡　柴胡　川芎　桔梗　荊芥　防風　茯苓　枳殼（各一錢）　甘草（五分）　人參（五分）</p>
<p>姜三片。水二鍾。煎八分。食遠服。寒甚加蔥白三枝。直指方無人參。有薄荷。</p>
<p>荊芥連翹湯　兩耳腫痛者。腎經有風熱也。（回春）</p>
<p>荊芥　連翹　防風　當歸　川芎　白芍　柴胡　枳殼　黃芩　山梔子　白芷　桔梗（各等分）　甘草（減半）</p>
<p>上銼一劑。水煎食後服。兩耳出膿者。腎經亦風熱也。</p>
<p>荊芥湯　痧有鬱氣不通者。此方主之。（玉衡）</p>
<p>荊芥　防風（各一錢）　川芎（三分）　陳皮　青皮　連翹（各八分）</p>
<p>水二鍾。煎七分。稍冷服。食不消。加山楂。卜子。心煩熱去川芎。加黑山梔。有積。加檳榔。痰多。加貝母。白芥子。氣壅。加烏藥。香附。血壅。加桃仁。紅花。鬱悶不舒。加細辛。食積。加三稜。蓬朮。大便不通。加枳實大黃。暑熱。加香薷。紫樸。小便不通。加木通。澤瀉。喉痛。去川芎。加薄荷。射干。大力子。咳嗽。加桑白皮。兜鈴。</p>
<p>桑白皮湯　治舌苦頭痛。欲嘔心悶方。（千金）</p>
<p>桑根白皮（半兩）　乾薑（二兩）　桂心（五寸）　大棗（十枚）</p>
<p>上四味。㕮咀。以水一斗。煮取三升。去滓分三服。適衣無令汗出。</p>
<p>桑白皮湯　治下痢後脾胃虛弱。不能制輸水氣。致身腫脹滿。（聖濟）</p>
<p>桑白皮　海藻　赤小豆　郁李仁　橘皮</p>
<p>上水煎。</p>
<p>射干麻黃湯　咳而上氣。喉中水雞聲主之。（金匱肺痿）</p>
<p>射干（十三枚一日三兩）　麻黃（四兩）　生薑（四兩）　細辛　紫菀　款冬花（各三兩）　五味子（半斤）　大棗（七枚）　半夏（大者洗八枚一法半斤）</p>
<p>上九味。以水一斗二升。先煮麻黃兩沸。去上沫。內諸藥。煮取三升。分溫三服。</p>
<p>射干兜鈴湯　治痧似傷風咳嗽者。（玉衡）</p>
<p>射干　桑白皮　兜鈴　桔梗　薄荷　玄參　天花粉　貝母　枳殼　甘菊　金銀花（各等分）</p>
<p>水二鍾。煎七合。稍冷服。咳甚加童便。</p>
<p>射干湯　療喉痹閉不通利而痛。不得飲食者。若閉喉並諸疾方。（外臺）</p>
<p>當歸（二兩）　甘草（一兩炙）　白芷（三兩）　升麻（一兩）　射干　犀角（屑）　杏仁（去皮尖各一兩）</p>
<p>上七味。切。以水八升。煮取一升半。分服神良。忌海藻。菘菜。</p>
<p>益氣養榮湯　治抑鬱。或勞傷氣血。或四肢頸項筋縮結。成瘰瘰如貫珠者。謂之筋癧。此患皆繇思慮太過。神氣受傷。乃勞中所得者也。其患或軟。或硬。或赤不赤。或痛不痛。或日晡發熱。或潰而不斂者是。（正宗）</p>
<p>人參　茯苓　陳皮　貝母　香附子　當歸　川芎　黃耆　熟地　白芍（各一錢）　甘草　桔梗（各五分）　白朮（二錢）</p>
<p>姜三片。棗二枚。水二鍾。煎八分。食遠服。</p>
<p>益元散　治身熱吐痢。泄瀉腸癖。下利赤白。癃閉淋痛。利小便。偏生石淋。腸胃中積聚。寒熱積氣。通九竅六府。生津液。去留結。消畜水。止渴寬中。除煩熱。心躁腹脹痛悶。補益五藏。大養脾腎之氣。理內傷陰痿。安魂定魄。補五藏七傷。一切虛損。主癇痙。驚悸。健忘。止煩滿。短氣。藏傷咳嗽。飲食不下。肌肉疼痛。並口瘡。牙齒疳蝕。明耳目。壯筋骨。通經脈。和血氣。消水穀。保元真。解百藥。　食邪毒。耐勞役。飢渴。闢中外諸邪所傷。久服強志輕身。駐顏延壽。及解中暑。傷寒疫病。飢飽勞損。憂愁思慮。恚怒驚恐。傳染。並汗後遺熱。勞復諸疾。並解兩感。傷寒。能令遍身結滯。通氣和而愈。及婦人下乳。催生。產後損血。血衰陰虛熱甚。一切熱證。兼吹奶。乳癰。此神驗之仙藥也。惟孕婦不宜服。滑胎也。（宣明論）</p>
<p>桂府膩白滑石（六兩）　甘草（一兩炙）</p>
<p>上為末。每服三錢。溫水調下。日三服。欲冷飲者。新汲水調下。解利傷寒發汗。煎湯調下四錢。並三服。效度。此藥是寒涼。解散鬱熱。若病甚不解。多服此藥。無害。但有益而無損。俗惡性寒兼易得之賤物。而不明素問造化之理。故不取本草神驗之言。而多不用焉。若以隨症驗之。此凡人之仙藥也。不可闕之。（又綱目附方名天水散。玉泉散。六一散。又救偏瑣言。加辰砂五錢。名硃砂六一散。治痘出炎天。煩渴不寧。或熾熱紫豔。心胸煩悶者。）</p>
<p>真武湯　少陰病二三日不已。至四五日。腹中小便不利。四肢沉重疼痛。自下利者。此為有水氣。其人或咳。或小便利。或嘔者主之。（傷寒少陰）太陽病發汗。汗出不解。其人仍發熱。心下悸。頭眩身瞤動。振振欲擗地者主之。（同上太陽）</p>
<p>茯苓　芍藥（各三兩）　白朮（二兩）　附子（一枚炮去皮破八斤）　生薑（三兩切）</p>
<p>上五味。以水八升。煮取三升。去滓溫服七合。日三服。若咳者加五味半升。細辛一兩。乾薑一兩。若小便利者去茯苓。若下利者。去芍藥。加乾薑二兩。若嘔者。去附子加生薑足前成半斤。（千金方作玄武湯）</p>
<p>真人養臟湯　治大人小兒腸胃虛弱。冷熱不調。藏府受寒。下痢赤白。或便膿血。有如魚腦。裡急後重。臍腹㽲痛。日夜無度。胸膈痞悶。脊肋脹滿。全不思食。及治脫肛墜下。酒毒便血。諸藥不效者。並皆治之。（局方）</p>
<p>白芍藥（一兩六錢）　當歸（去蘆洗焙）　人參（去蘆）　木香（不見火一兩四錢一本作一兩六錢）　白朮（焙各六錢）　肉豆蔻（麵裹煨半兩一本無肉豆蔻）　肉桂（去粗皮）　甘草（炙各三錢）　訶子皮（一兩二錢）　罌粟殼（去蒂蓋蜜炙三兩六錢）</p>
<p>上件銼為粗末。每服二大錢。水一盞半。煎至八分。去滓。食前溫服。老人。孕婦。小見暴瀉。宜急服之立愈。忌酒面。生冷魚腥油膩。如腸肺滑泄。夜起久不差者。可加炮附子三四片。煎服。此藥的有神效。不可具述。</p>
<p>流氣飲　治肝經不足。內受風熱上攻。眼目昏暗。視物不明。常見黑花。當風多淚。怕日羞明。堆眵赤腫。隱澀難開。或生翳障。倒睫拳毛赤爛。及婦人血風眼。及時行暴赤腫。眼胞紫黑。應有眼疾。並宜服。（局方）</p>
<p>荊芥（去梗）　木賊（去根節）　牛蒡子（炒）　細辛（去苗）　玄參（去蘆）　大黃（炮）　蔓荊子（去白皮）　白蒺藜（去尖炒）　決明子（一兩半）　黃芩（一作二兩）　防風（去蘆）　山梔子（去皮）　川芎（各一兩）　蒼朮（二兩米湯浸洗一本作湯浸一宿炒十二兩）　菊花（去枝）　甘草（炙）</p>
<p>上搗。羅為細末。每服二錢半。臨臥用冷酒調下。如牙兒（一作孩兒）有患。只令乳母服之。</p>
<p>流氣飲子　治臂痛。外連肌肉。牽引背胛。時發時止。此由榮衛之氣。循行失度。留滯經絡。與正氣相搏。其痛發則有癱瘓。（婦人大全良方）</p>
<p>紫蘇葉　青皮　桔梗　大黃（焙）　當歸　芍藥　烏藥　茯苓　川芎　黃耆　枳殼（去瓤麩炒）防風（各半兩）　甘草　橘皮（各三分）　木香　連翹　大腹（二兩銼薑汁炙）</p>
<p>上㕮咀。每服二錢。水二盞。姜二片。棗一枚。煎一盞。去滓服。</p>
<p>高良薑湯　治心腹絞痛如刺。兩脅支滿。煩悶不可忍方。（千金方）</p>
<p>高良薑（五兩）　厚朴（二兩）　當歸　桂心（各三兩）</p>
<p>上四味。㕮咀。以水八升。煮取一升八合。分二服。日二。若一服痛止。便停不須更服。強者為二服。劣者分三服。　仁齋直指。名當歸厚朴湯。治肝經受寒。面色青慘。厥而泄痢。</p>
<p>高良薑湯　療久心刺肋。冷氣結痛。不能食。（外臺）</p>
<p>高良薑（十分）　當歸（十分）　橘皮（八分）　厚朴（十分炙）　桔梗（八分）　桃仁（五十枚去尖皮）　吳茱萸（八分）　生薑（八分）　訶梨勒（五分）</p>
<p>上九味。切。以水八升。煮取二升八合。絞去滓。分溫三服。服別相去如人行六七里再服。忌豬肉。生冷。油膩。黏食。小豆等。</p>
<p>痃癖氣壯熱。兼咳。久為骨蒸驗方。（外臺）</p>
<p>柴胡（四兩）　茯苓　白朮　枳實（炙各二兩）</p>
<p>上四味。切。以水七升。煮取二升半。分為三服。積熱不歇。即加芒硝六分取利。熱除之後。每三日。服一劑瘥。後每日一劑。肥白。終身永除。忌桃李。雀肉。醋物。</p>
<p>痃癖胸背痛。時時咳嗽。不能食方。（同上）</p>
<p>桂心　細辛　鱉甲（炙各四分）　白朮（六分）　厚朴（三分炙）　附子　乾薑（各五分）　橘皮　防葵（三分炙）　吳茱萸（三分）</p>
<p>上十味。搗篩。蜜和為丸。如梧子大。服十五丸。酒下。日二服。加至二三十丸。忌莧菜。醋物。生蔥等。</p>
<p>候氏黑散　治大風四肢煩重。心中惡寒。不足者。（外臺）</p>
<p>菊花（四十分）　白朮　防風（各十分）　細辛　茯苓　牡蠣　人參　礬石　當歸　乾薑　芎藭　桂枝（各三分）　桔梗（八分）　黃芩（五分）</p>
<p>上十四味。杵為散。酒服方寸匕。日一服。初服二十日。酒溫調服。禁一切魚肉。大蒜。常宜冷食。六十日止。即藥積在腹中。不下也。熱食即下矣。冷食自能助藥力。</p>
<p>指迷七氣湯　治七情相干。陰陽不得升降。氣道壅滯。攻衝作疼。（直指）</p>
<p>青皮　陳皮　桔梗　莪朮　辣桂　藿香　益智（各一兩）　香附子（一兩半）　甘草　半夏（各三分）</p>
<p>上銼細。每服三錢。水一盞。姜四片。棗一枚。煎至七分。不拘時候。</p>
<p>秘傳降氣湯　治男子婦人。上熱下虛之疾。飲食過度。致傷脾胃。酒色無節。耗損腎元。水土交攻。陰陽關隔。遂使氣不升降。上熱則頭目昏眩。痰實嘔逆。胸膈不快。咽喉乾燥。飲食無味。下弱則腰腳無力。大便秘澀。裡急後重。臍腹冷痛。治以涼。則脾氣怯弱。腸鳴下利。治以溫。則上焦壅熱。口舌生瘡。及腳氣上攻。與久利不差。宜先服此藥。劫以所主藥。治之。（局方）</p>
<p>桑白皮（二兩炒）　枳殼（湯浸去瓤麩炒）　柴胡（去毛蘆洗）　陳皮（炒黃色）　甘草（炒一兩）　五加皮（酒浸半日炒黃）　骨碎補（燎去毛銼炒半兩）　地骨皮（炒黃）　草果（去皮膜淨洗炒黃）　訶子（炮取肉）　半夏（生薑汁和餅再碎炒以上各半兩）</p>
<p>上銼散和勻。以碗盛。飯甑上蒸一伏時。傾出攤令冷收之。每服二錢。紫蘇三葉。生薑三片。水一盞。同煎七分。食後通口服。痰咳加半夏曲。心肺虛每料加人參茯苓各一兩。上膈熱加北黃芩五錢。下部大段虛。加少許炮附子煎。如使附子多加生薑。婦人血虛。加當歸一兩。</p>
<p>神授散　治大便下血不止。（魏氏家藏方）趙八節使傳。壽皇御前。見一藥人。黃瘦。一日忽肥壯。呼來問之。乃云久患失血。因得此方。遂獲安差。壽皇面賜此方。吳嗣秀王。傳於大父。（同上）</p>
<p>白雞冠花　生薑（去皮）</p>
<p>上等分。同於沙盆內。爛研捻作餅子。焙乾為細末。白湯調下。不拘時候服。</p>
<p>唐侍中。療苦腳氣攻心。此方消散腫氣。極驗。（外臺）</p>
<p>大檳榔（七枚合子碎）　生薑（各二兩）　橘皮　吳茱萸　紫蘇　木瓜（各一兩）</p>
<p>上六味。切。以水三升。煮取一升三合。分再服。忌如藥法。</p>
<p>夏月暴冷。忽壯熱。泄痢引飲。熱湯斷變。通身浮腫。或成冷下結。脈沉細。小數方。（千金方）</p>
<p>澤瀉（一兩半）　吳茱萸　茯苓　白朮　當歸　桔梗　犀角　青木香　海藻　芍藥　大黃（各二兩）</p>
<p>上十一味。㕮咀。以水九升。煮取三升。分三服。下後消息。五六日許。可與女曲散。</p>
<p>羌活湯　治白虎風。痛甚如齧。（聖濟）</p>
<p>羌活（去蘆頭一分）　防風（去叉一兩）　秦艽（去苗土）　芎藭　當歸（焙各一兩半）　牛膝（去苗酒浸一兩）　附子（炮裂去皮臍三分）　大腹（連皮用三枚）　桃仁（湯浸去皮尖雙仁炒三十一枚）</p>
<p>上九味。銼。如麻豆。每服五錢匕。水二盞入。生薑一棗大。拍破煎至一盞。去滓溫服。日二夜一。</p>
<p>狼牙湯　少陰脈滑而數者。陰中即生瘡。陰中蝕瘡爛者。此湯洗之。（金匱婦人雜病）</p>
<p>狼牙（三兩）</p>
<p>上一味。以水四升。煮取半升。以綿纏箸如繭。浸湯瀝陰中。日四遍。</p>
<p>除熱清肺湯　治麻疹盡透而壯熱。咳嗽大便秘結。（醫通）</p>
<p>石膏（三錢）　黑玄參　生地黃　赤芍　栝蔞根　貝母（各二錢）　麥門冬（去心一錢半）　甘草（五分）</p>
<p>上水煎。溫服。</p>
<p>除濕湯　治寒濕所傷。身體重著。腰腳痠疼。大便溏泄。小便或澀。或利。（準繩）</p>
<p>半夏曲（炒）　厚朴（薑製）　蒼朮（米泔制各二兩）　藿香葉　陳皮（去白）　白茯苓（去皮各一兩）　甘草（炙七錢）　白朮（生用一兩）</p>
<p>上㕮咀。每服四錢。水一盞。姜七片。棗一枚。煎七分。食前溫服。</p>
<p>倉公當歸湯　治賊風口噤。角弓反張。身強直痙方。（千金）</p>
<p>當歸　防風（各十八銖）　獨活（一兩半）　附子（一枚）　細辛（半兩）　麻黃（五銖）</p>
<p>上六味。㕮咀。以酒五升。水三升。煮取三升。服一升。口不開者。格口內湯一服當蘇。二服小汗。三服大汗。</p>

<h1>十一畫</h1>
<p>清濕化痰湯　治遍身四肢。骨節。走注疼痛。牽引胸背。亦作寒熱。喘咳煩悶。或作腫塊。痛難轉側。或四肢麻痹不仁。或背心一點。如水冷。脈來沉滑。乃是濕痰流注經絡。關節不利故也。（壽世）</p>
<p>南星（炮）　半夏（制）　陳皮（去白）　茯苓（去皮）　蒼朮（米泔炒）　羌活　酒芩　白芷（各等分）　甘草（減半）</p>
<p>上銼。水煎。入竹瀝薑汁。磨木香溫服。骨體痛甚。及有腫塊作痛者。名痰塊。加乳香。沒藥。海石。朴硝。頭項痛加川芎。威靈仙。手臂膊痛。加薄桂。引南星等藥至痛處。</p>
<p>清燥養榮湯　夫疫乃熱病也。邪氣內郁。陽氣不得宣布。積陽為火。陰血每為熱搏。暴解之後。余焰尚在。陰血未復。大忌參耆白朮。得之反助其壅鬱。餘邪留伏。不惟目下淹纏。日後必變生異證。或周身痛痹。或四肢攣急。或流火結痰。或遍身瘡瘍。或兩腿攢痛。或勞嗽湧痰。或氣毒流注。或痰核穿漏。皆驟補之為害也。凡有陰枯血燥者。宜此湯。若素多痰。及少年平時肥盛者。投之恐有膩膈之弊。亦宜斟酌。大抵時疫愈後。調理之劑投之不當。莫如靜養。節飲食為第一。（溫疫）</p>
<p>知母　天花粉　當歸身　白芍　地黃汁　陳皮</p>
<p>加燈心煎服。表有餘熱。宜柴胡養榮湯。</p>
<p>清陽湯　治口喎斜。頰腮緊急。胃中火盛。汗不出而小便數也。（準繩）</p>
<p>紅花　黃蘗（酒製）　桂枝（已上各七錢）　生甘草　蘇木（各五分）　炙甘草（一錢）　葛根（一錢五分）　當歸　升麻　黃耆（各二錢）</p>
<p>㕮咀。作一服。酒三盞。煎至一盞三分。去滓稍熱。食前服訖。以火熨摩緊急處即愈。夫口喎筋急者。是筋脈血絡中大寒。此藥少代燔針。劫刺破惡血。以去凝結。內泄衝脈之火熾。</p>
<p>清暑益氣湯　治長夏濕熱大勝。蒸蒸。人感之。多四肢困倦。精神短少。懶於動作。胸滿氣促。肢節沉疼。或氣高而喘。身熱而煩。心下膨痞。小便黃而少。大便溏而頻。或利出黃糜。或如泔色。或渴。或不思飲食。自汗體重。或汗少者。血先病。而氣不通也。其脈中得洪緩。若濕氣相搏。必加之以遲。遲病雖互摸少差。其天暑濕令則一也。宜以清燥之劑治之。（辨惑論）</p>
<p>黃耆（汗少者減五分）　蒼朮（各一升半）　升麻（一錢）　人參（去蘆）　五味子　白朮　陳皮（各五分）　神麯　澤瀉（各五分）　甘草（炙三分）　黃蘗（酒焙）　當歸身　麥門冬（去心）　青皮（去白）　乾薑（各三分）</p>
<p>上㕮咀。作一服。水二盞。煎之一盞去渣。稍熱服。食遠服。</p>
<p>清涼甘露飲　治膏粱所釀。暴怒所結。遂致口唇高突堅硬。或損破流血。或虛熱生痰。或渴症久作。並治。（正宗）</p>
<p>犀角　銀柴胡　茵陳　石斛　枳殼　甘草　麥門冬　生地黃　黃芩　知母　枇杷葉（各一錢）</p>
<p>水二鍾。淡竹葉。燈心。各二十。煎八分。食後服。</p>
<p>清涼飲子　治小兒血脈壅實。腑藏生熱。頰赤多渴。五心煩躁。睡臥不寧。四肢驚掣。及因乳哺不時。寒溫失度。令兒血氣不理。腸胃不調。或溫熱連滯。欲成伏熱。或壯熱不歇。欲發驚癇。又治風熱結核。頭面瘡癤。目赤咽痛。瘡疹餘毒。一切壅滯。並宜服之。（局方）</p>
<p>赤芍藥　當歸（去蘆）　甘草（炙）　大黃（各等分）</p>
<p>上為粗末。每服一錢。水一中盞。煎至七分。去滓溫服。量兒大小虛實加減。微溏利為度。食後臨臥服。</p>
<p>清涼散　治一切實火。咽喉腫痛。（回春）</p>
<p>山梔　連翹　黃芩　防風　枳殼　黃連　當歸　生地　甘草（各等分）　桔梗（倍）　薄荷（減半）　白芷（或不可用）</p>
<p>上銼一劑。燈心一團。細茶一撮。水煎。磨山豆根調服。</p>
<p>清胃散　治胃經有熱。牙齒或牙齦作腫。出血不止。並效。（正宗）</p>
<p>黃芩　黃連　生地　丹皮　升麻　石膏（各一錢）</p>
<p>水二鍾。煎八分。食後服。</p>
<p>清中散　治胃經積熱。牙齒或牙根腫痛。或牽引頭腦作痛。或面熱耳紅。並皆治之。（同上）</p>
<p>當歸　黃連　生地黃　山梔子（各一錢半）　牡丹皮（六分）　升麻（八分）　甘草（五分）</p>
<p>上水二鍾。煎八分。食遠服。</p>
<p>清熱補血湯　治口舌生瘡。體倦少食。日晡益甚。或目澀熱痛。（準繩）</p>
<p>當歸（酒洗）　川芎　芍藥　熟地（酒洗各一錢）　玄參（七分）　知母　五味子　黃蘗　麥門冬（去心）　柴胡　牡丹皮（各五分）</p>
<p>上水煎服。如不應。用補中益氣湯。加五味治之。</p>
<p>清熱導痰湯　中風痰涎壅盛。不能言語。不省人事。牙關緊急。有火有痰有氣。或面赤。身熱。手足溫暖。脈緊盛。宜服此方。（壽世）</p>
<p>人參　白朮（去蘆）　茯苓（去皮）　陳皮（去皮）　半夏（薑製）　南星　桔梗　瓜蔞　枳實（麩炒）　黃芩　黃連（各等分）　甘草（減半）</p>
<p>上銼。生薑水煎。一方有防風。白附子。尤效。</p>
<p>清熱透肌湯　治麻疹未透。熱甚而咳。（醫通）</p>
<p>黑參　石膏　鼠黏子　荊芥　防風　前胡　葛根　杏仁（等分）　生甘草（減半）</p>
<p>水煎。熱服。</p>
<p>清熱消毒散　治癰疽。陽症。腫痛發寒熱。作渴等證。（入門）治熱實口舌生瘡。及一切瘡瘍。腫痛。形病俱實方。</p>
<p>金銀花（二錢）　芍藥　川芎　生地黃（各一錢半）　當歸　黃連　梔子　連翹　甘草（各一錢）</p>
<p>水煎服。</p>
<p>清魂散　治產後血暈不省人事。（續易簡方）</p>
<p>澤蘭葉　人參（各一分）　荊芥穗（一兩）　川芎（半兩）　甘草（二錢炙）</p>
<p>上細末。每服一錢。熱湯溫酒各小盞調勻。日灌下。過喉。即開眼氣定。省人事。</p>
<p>清肝解鬱湯　治一切憂鬱。氣滯乳結腫。硬不痛。不癢。久漸作疼。或胸膈不利。肢體倦怠。面色痿黃。飲食減少。（正宗）</p>
<p>陳皮　白芍　川芎　當歸　生地　半夏　香附子（各八分）　青皮　遠志　茯神　蘇葉　桔梗（各六分）　甘草　山梔子　木通（各四分）</p>
<p>水二鍾。姜三片。煎八分。食遠服。</p>
<p>清肝滲濕湯　治肝經鬱滯。邪火流行。致陰腫痛。或熱作癢。（同上）</p>
<p>川芎　當歸　白芍　生地　山梔　黃連　連翹　龍膽草（各一錢）　銀柴胡　澤瀉　木通（各六分）　滑石（一錢）　蘆薈（五分）　甘草（三分）　防風（八分）</p>
<p>水二鍾。淡竹葉。燈心。各二十件。煎八分。食前服。</p>
<p>清心蓮子飲　治心經蘊熱。小便赤澀。玉莖腫痛。或莖竅作疼。及上盛下虛。心火炎上。口苦咽乾。煩躁作渴。又治虛陽口乾。小便白濁。夜則安靜。晝則發熱者。（同上）</p>
<p>石蓮肉　黃耆　黃芩　赤茯苓　人參（各一錢）　炙甘草　澤瀉　麥門冬　地骨皮（各五分）</p>
<p>水二鍾。煎八分。空心並食前服。（赤水玄珠。去澤瀉。加車前。）</p>
<p>清心抑膽湯　平肝解鬱。清火化痰。除眩暈諸癇之疾。（回春）癇屬氣血虛。而兼痰火者。宜攻補兼施。（同上）</p>
<p>當歸（酒浸）　白芍（酒炒）　白朮（去蘆炒）　茯苓（去皮）　陳皮　半夏（薑汁炒）　枳實（麩炒）　竹茹　石菖蒲　黃連（薑汁炒）　香附（炒各一錢）　麥門冬（去心）　川芎　人參（去心）　遠志　甘草（四分）</p>
<p>上銼一劑。生薑三片。水煎溫服。</p>
<p>清咽滋肺湯　治麻疹出透。及沒後有餘熱。咳嗽聲喝者。（醫通）麻疹未出。先咳甚為佳兆。發透咳自己。若透徹。及收後咳仍不止者。屬肺熱。（同上）</p>
<p>玄參　牛蒡子　荊芥　葳蕤　貝母　栝蔞根　馬兜鈴　桔梗　麥門冬（各等分）　甘草（減半）</p>
<p>上十味。照常煎服。若多吐痰。去麥門冬。加橘皮。（按繆仲淳方。無馬兜鈴。有薄荷。）</p>
<p>清咽利膈湯　治積熱咽喉腫痛。痰涎壅盛。及乳蛾。喉痹。喉癰。重舌。木舌。或胸膈不利。煩躁飲冷。大便秘結等症。（正宗）</p>
<p>連翹　黃芩　甘草　桔梗　荊芥　防風　山梔　薄荷　金銀花　黃連　牛蒡子　玄參（各一錢）　大黃　朴硝（各二錢）</p>
<p>水二鍾。煎八分。食遠服。</p>
<p>清肺飲　治痘兒咽乾聲啞。（保赤）</p>
<p>麻黃（一錢五分）　麥門冬　桔梗（各二錢）　知母　荊芥穗　天花粉（各一錢）　石菖蒲　訶子肉（各八分）</p>
<p>上入竹瀝薑汁服。</p>
<p>清肺湯　治一切咳嗽。上焦痰盛。或久嗽不止。或勞怯。或久嗽聲啞。或喉生瘡者。是火傷肺金。並宜此湯。（回春）</p>
<p>桔梗（去蘆）　茯苓（去皮）　陳皮（去白）　桑白　貝母（去心各一錢）　杏仁（去皮）　當歸　山梔　天門（去心）　麥門冬（去心各七分）　五味子（七粒）　甘草（三分）　黃芩（去朽心一錢半）</p>
<p>上銼。薑棗子水煎。食後服。</p>
<p>清肺飲子　治渴而小便不利者。是熱邪在上焦。肺之分。故不利也。肺者金也。金合生水。若肺中有熱。不能生水。是絕其水源。治宜淡滲之劑。以清肺之氣。泄其火邪。滋水之上源也。（同上）</p>
<p>赤茯苓（去皮一錢半）　豬苓（二錢）　澤瀉（一錢）　通草（一錢）　燈草（一錢）　車前子（炒另研一錢）　琥珀（另研五分）　萹蓄（七分）　木通　瞿麥（各七分）</p>
<p>上銼一劑。水煎。空心稍熱服。</p>
<p>清上防風湯　清上焦火。治頭面生瘡癤。風熱毒等。（同上）</p>
<p>防風（一錢）　荊芥　薄荷　黃連（酒炒）　山梔子　枳殼（各五分）　黃芩（酒炒）　川芎（各七分）　連翹　白芷　桔梗（各八分）　甘草（二分）</p>
<p>上水煎。食後服。入竹瀝一匙。尤妙。</p>
<p>清神散　治氣壅頭目不清。耳常重聽。（準繩）</p>
<p>甘菊花　白殭蠶（炒各半兩）　羌活　荊芥穗　木通　川芎　防風（各四兩）　石菖蒲　甘草（各一錢）</p>
<p>上為細末。每服二錢。食後茶清調飲。</p>
<p>清解湯　治一切感冒。（同上）</p>
<p>蒼朮（炒）　荊芥（各二兩）　麻黃（一兩半）　甘草（一兩）</p>
<p>上四味。㕮咀。每服一兩。水二鍾。生薑三片。蔥白一莖。同煎七分。去滓微熱服。以被蓋覆。取汗為度。</p>
<p>清陽散火湯　治牙根盡處結腫。連及耳項作痛。名骨槽風也。（正宗）</p>
<p>升麻　白芷　黃芩　牛蒡子　連翹　防風　當歸　荊芥　白蒺藜（各一錢）　甘草（五分）</p>
<p>水二鍾。煎八分。食後服。</p>
<p>清地退火湯　治痘不退熱而出。名為火里苗。急用此方。以退其熱。則後無青黑干陷之患。（保赤）</p>
<p>地骨皮（一錢）　地膚子（九分）　牛蒡子（炒研七分）　柴胡（一錢五分）　紫草（八分用糯米撮制過）　乾葛（八分）　連翹（六分）　當歸（五分）　木通（三分）　蟬退（二分）</p>
<p>上用姜一片。水煎服。如熱不退。再服一劑。或制末藥燈心湯下。亦好。</p>
<p>麻黃湯　太陽病。頭痛發熱。身疼腰痛。骨節疼痛。惡風無汗而喘者主之。（傷寒太陽）太陽與陽明合病。喘而胸滿者。不可下宜此湯。（同上）太陽病十日已去。脈浮細而嗜臥者。外已解也。設胸滿脅痛者。與小柴胡湯。脈但浮者。與此湯。（同上）太陽病。脈浮緊無汗。發熱身疼痛。八九日不解。表證仍在。此當發其汗。服藥已微除。其人發煩。目瞑劇者必衄。衄乃解。所以然者。陽氣重故也。主此湯。（同上）脈浮者。病有表。可發汗。宜此湯。（同上）脈浮而數者。可發汗。宜此湯。（同上）傷寒脈浮緊。不發汗因致衄者。主之。（同上）陽明病脈浮無汗而喘者。發汗則愈。（同上陽明）　陽明中風。脈弦浮大而短氣。腹部滿。脅下及心痛。又按之。氣不通。鼻乾不得汗。嗜臥。一身及面悉黃。小便難。有潮熱。時時噦。耳前後腫。刺之小差。外不解。病過十日。脈續浮者。與小柴胡湯。脈但浮。無餘證者。與此湯。若不尿腹滿。加噦者不治。（同上）陽明病。脈浮無汗而喘者。發汗則愈。宜此方。（同上）脈浮而緊。浮則為風。緊則為寒。風則傷衛。寒則傷榮。榮衛俱病。骨節煩疼。可發其汗。（傷寒可發汗篇）</p>
<p>麻黃（三兩去節）　桂枝（二兩去皮）　甘草（一兩炙）　杏仁（七十個去皮尖）</p>
<p>上四味。以水九升。先煮麻黃。減二升。去上沫。內諸藥。煮取二升半。去滓溫服八合。覆取微似汗。不須啜。余如桂枝法將息。</p>
<p>麻黃附子甘草湯　水之為病。其脈沉小。屬少陰浮者為風無水。虛脹者為氣水。發其汗。即愈。脈沉者宜此湯。浮者宜杏子湯。（金匱水氣篇。又云。杏子湯未見。恐麻黃杏仁甘草石膏湯。）　少陰病。得之二三日。以此湯微發汗。以二三日。無里證。故微發汗也。（傷寒少陰）</p>
<p>麻黃（二兩去節）　甘草（二兩炙）　附子（一枚炮去皮破八片）</p>
<p>上三味。以水七升。先煮麻黃一兩沸。去上沫。內諸藥。煮取三升去滓。溫服一升。日三服。</p>
<p>麻黃杏仁薏苡甘草湯　病者一身盡疼。發熱日晡所劇者。名風濕。此病傷於汗出當風。或久傷取冷所致也。可與此湯。（金匱濕暍）</p>
<p>麻黃（半兩湯泡去節）　甘草（一兩炙）　薏苡（半兩）　杏仁（七個去皮尖炒）</p>
<p>上銼。麻豆大。每服四錢匕。水盞半。煮八分。去滓溫服。有微汗避風。</p>
<p>麻黃加朮湯　濕家身煩疼。可與此湯。發其汗為宜。慎不可以火攻之。（同上）</p>
<p>麻黃（三兩去節）　桂枝（二兩去皮）　甘草（二兩炙）　杏仁（七十個去皮尖）　白朮（四兩）</p>
<p>上五味。以水九升。先煮麻黃。減二升。去上沫。內諸藥。煮取二升半。去滓溫服八合。覆取微似汗。</p>
<p>麻黃杏仁甘草石膏湯　發汗後。不可更行桂枝湯。汗出而喘。無大熱者。可與此湯。（傷寒太陽）</p>
<p>麻黃（四兩去皮）　杏仁（五十個去皮尖）　甘草（二兩）　石膏（半斤碎綿裹）</p>
<p>上四味。以水七升。煮麻黃減二升。去上沫。內諸藥煮取二升。去滓溫服一升。</p>
<p>麻黃細辛附子湯　少陰病。始得之。反發熱脈沉者。（傷寒）</p>
<p>麻黃（二兩）　細辛（二兩）　附子（一枚）</p>
<p>上三味。以水一斗。先煮麻黃。減三升。去上沫。內諸藥。煮取三升。去滓溫服一升。日三服。</p>
<p>麻黃升麻湯　傷寒六七日大下後。寸脈沉而遲。手足厥逆。下部脈不至。咽喉不利。唾膿血。泄利不止者。為難治主之。（同上厥陰）</p>
<p>麻黃（二兩半去節）　升麻（一兩一分）　當歸（一兩一分）　知母　黃芩　萎蕤（各十八銖一作菖蒲）　石膏（碎綿裹）　白朮　乾薑　芍藥　天門冬（去心）　桂枝（去皮）　茯苓　甘草（各六銖炙）</p>
<p>上十四味。以水一升。先煮麻黃一兩沸。去上沫。內諸藥。煮取三升。去滓分溫三服。相去如炊三斗米頃。令盡汗出愈。</p>
<p>麻黃醇酒湯　治黃疸。（金匱）</p>
<p>麻黃（三兩）</p>
<p>上一味。以美酒五升。煮取二升半。頓服盡。冬月用酒。春月用水煮之。</p>
<p>麻黃連軺赤小豆湯　傷寒瘀熱在裡。身必黃。主之。（傷寒陽明）</p>
<p>麻黃（二兩去節）　連軺（二兩連翹梗也）　杏仁（四十個去皮尖）　赤小豆（一升）　大棗（十十枚擘）　生梓白皮（切一斤）　生薑（二兩切）　甘草（二兩炙）</p>
<p>上八味。以潦水一斗。先煮麻黃再沸。去上沫。內諸藥。煮取三升。去滓分溫三服。半日服盡。</p>
<p>麻黃湯　療風水。身體面目盡浮腫。腰背牽引髀股。不能食方。（外臺）</p>
<p>麻黃（五兩去節）　桂心（四兩）　生薑（三兩）　甘草（二兩炙）　附子（二枚炮）</p>
<p>上五味。切。以水一斗。先煮麻黃。減二升。內藥煎取三升。一服一升。日三。忌同前。</p>
<p>麻黃湯　治頭面風熱煩躁。皮肉如亂針刺痛。（聖濟）</p>
<p>麻黃（去根節）　杏仁（去皮尖雙仁炒研）　桔梗（去蘆頭）　秦艽（去苗葉）　薄荷葉　丹皮（去心）　防風（去皮）　芍藥　升麻　黃芩（去黑皮）　紫菀（去苗土各一分）　半夏（湯洗去滑半分）　羌活（去蘆頭半兩）</p>
<p>上十三味。粗搗篩。每服二錢匕。水一盞。入生薑三片。煎至七分去滓。食後臨臥熱服。</p>
<p>麻子湯　治大風周身。四肢攣急。皮膚勞強。服之。不虛人。又治精神矇昧者方。（千金）</p>
<p>秋麻子（三升淨擇水漬一宿）　防風　桂心　生薑　石膏（碎綿裹）　橘皮（各二兩）　麻黃（三兩）　竹葉　蔥白（各一握）　香豉（一合）</p>
<p>上十味。㕮咀。先以水二斗半煮麻子。令極熟。漉去滓。取九升。別煮麻黃兩沸。掠去沫。內諸藥汁中。煮取三升去滓。分三服。空腹服當微汗。汗出以粉塗身。極重者。不過三兩劑。輕者一兩劑瘥。有人患大風賊風刺風。加獨活三兩。比之小續命湯。准當六劑。</p>
<p>麻子湯　治肺氣不足。咳唾膿血氣短。不得臥方。（千金）</p>
<p>麻子（一升）　桑白皮　餳（各一斤）　桂心　人參（各二兩）　阿膠　紫菀（各一兩）　生薑（三兩）　乾地黃（四兩）</p>
<p>上九味。㕮咀。以水一斗五升。合煮取四升。分五服。</p>
<p>麻子仁丸　趺陽脈。浮而澀。浮則胃氣強。澀則小便數。浮澀相搏。大便則硬。其脾為約主之。（傷寒陽明）脈陽微而汗少者。為自和也。汗出多者為太過。陽脈實。因發其汗。出多者。亦為太過。太過者。為陽絕於里。亡津液。大便因硬也。（同上）脈浮而芤。浮為陽。芤為陰。浮芤相搏。胃氣生熱。其陽則絕。（同上）</p>
<p>麻子仁（二升）　芍藥（半斤）　枳實（半斤炙）　大黃（一斤去皮）　厚朴（一尺炙去皮）　杏仁（一升去皮尖熬別作脂）</p>
<p>上六味。蜜和丸。如梧桐子大。飲服十丸。日三服。漸加以知為度。</p>
<p>參附養榮湯　疫邪留於心胸。令人痞滿。下之。痞應去。今反痞者虛也。以其人或因他病先虧。或因新產後。氣血兩虛。或稟賦嬌怯。因下益虛。失其健運。邪氣留止。故令痞滿。今愈下而痞愈甚。若更用行氣破氣之劑。轉成壞證。宜此湯方。（溫疫）</p>
<p>當歸　白芍（一錢）　生地黃（三錢）　人參（一錢）　附子（炮七分）　乾薑（炒一錢）</p>
<p>照常煎服。果如前證。一服痞當如失。倘有下證。下後。脈實。病未除者。再下之。此有虛實之分。一者有下證。下後痞即減者為實。一者表雖微熱。脈不甚數。口不渴。下後痞反甚者為虛。若潮熱口渴。脈數而痞者。投之禍不旋踵。</p>
<p>參耆內托散　治痘不起發。根窠不紅。灰白色。咬牙寒戰等症。（保赤）氣虛癢塌及大便頻者。（同上）</p>
<p>人參　厚朴（去粗皮薑汁炒）　黃耆　川芎（去蘆）　當歸（酒洗）　防風（去蘆）　白芷　桔梗（去蘆頭）　木香（隨時磨服各隨意加減）　肉桂（去粗皮）　紫草　糯米（一撮）</p>
<p>上各等分。姜一片。棗一枚。水煎服。紅色紫者。去肉桂。木香。加紫草。蟬退。漿不滿。水酒各半煎。色淡白者。去防風。白芷。加糯米。弱。不食。加人乳和服。</p>
<p>參苓白朮湯　治脾胃虛弱。飲食不進。多困少力。中滿痞噎。心忪氣喘。嘔吐。泄瀉。及傷寒。咳嗽。此藥中和不熱。久服養氣育神。醒脾悅色。順正辟邪。（局方）</p>
<p>人參（去蘆）　山藥（各一斤）　蓮肉（去皮）　白扁豆（一斤半薑汁浸去皮微炒）　白朮　縮砂（取仁各一斤）　桔梗（炒令深黃色二兩）　薏苡仁　甘草（炒各一兩）</p>
<p>上為細末。每服二錢。棗湯下。小兒量歲數。加減服之。久瀉及大病後。痢後調理。消渴者。尤宜此方。</p>
<p>參蘇飲　治感冒發熱頭疼。或因痰飲凝節。兼以為熱。並宜服之。若因感冒發熱。亦如服養胃湯法。以被蓋臥。連進數服。微汗即愈。尚（一本作面）有餘熱。更宜徐徐服之。自然平治。因痰飲發熱。但連日頻進此藥。以熱退為期。不可預止。雖有前胡乾葛。但能解肌耳。既有枳殼橘紅輩。自能寬中快膈。不致傷脾。兼大治中脘痞滿。嘔逆噁心。開胃進食。無以逾此。毋以性涼為疑。一切發熱。皆能取效。不必拘其所因也。小兒室女。亦宜服之。（局方）治一切發熱。頭疼體痛。服之皆效。不必拘其所因。小兒室女。尤得其宜。用藥致和。而且平故也。痰飲停積。中脘閉塞。眩暈嘈煩。忪悸愪戄。嘔逆不食。有如氣隔。痰氣停滯。關節不利。手足嚲曳。筋脈攣急類中風。食已即吐。發熱頭痛。百節煩疼。狀似傷寒。但連日頻進此藥。以病退為期。不可預止。（得效方）</p>
<p>陳皮（去白）　枳殼（去穰麩炒）　桔梗（去蘆）　甘草（炙）　木香（各半兩）　半夏（湯洗七次薑製）　紫蘇（用葉）　乾葛（洗）　前胡（去苗）　人參（去蘆）　茯苓（去皮各三分）</p>
<p>上㕮咀。每服四錢。水一盞半。姜七片。棗一個。煎六分。去滓微熱服。不拘時候。易簡方不用木香。只十味。</p>
<p>參連湯　治下痢噤口。不食者。脾胃熱甚也。（回春）</p>
<p>人參（五錢）　黃連（一兩）</p>
<p>上銼水煎。終日時呷之。如吐再強飲。但得一口呷下咽喉。即好。加石蓮肉三錢尤效。外以田螺搗爛盫臍中。引熱下行故也。</p>
<p>參耆鹿茸湯　痘初無大熱。面色少赤或赤斑。皮膚中隱隱。而經四五日不起出。面色憔悴。似內攻非內攻。此稟受虛症之兒。毒氣盛實。不能發表危症也。不可下。宜此湯。若表氣兼陰寒者。宜溫中益氣湯。（活幼新法）</p>
<p>鹿茸（酒炙去毛三錢）　黃耆（蜜炙）　當歸（酒洗各一錢半）　人參（一錢二分）　附子（一枚）　龍眼肉（三個）　生薑（一片）　甘草（炙六分）</p>
<p>同煎。去滓。入好酒一杯溫服。</p>
<p>參麥清補湯　有一種出痘稠密。毒火既盛。然元氣虛。血氣弱。津液枯竭。不能制火。以致虛火炎蒸。或煩或渴。或咽喉痛。或鼻時出血。難任溫補。痘必不能成漿結痂。大凡年長之男女。嗜欲久開。血氣耗者。多有此症。最為難治。時醫見其熱候。率用清涼如犀角地黃湯之類。不知原因。血氣不能勝毒氣。而致有此證。今又純用寒涼。則血氣愈虧損。而毒氣愈肆行。豈復有可生之理。是以此等之症。時醫治之。十無一生。可哀憐。今制此湯調之。（同上）</p>
<p>大參（八分）　麥門冬（無心酒蒸曬乾一錢二分）　白花粉（酒蒸曬乾）　生黃耆（各一錢）　前胡　牛蒡（各五分）　炙甘草　生甘草（各三分）　酒炒白芍　生白芍（各四分）　當歸（酒洗八分）　紅花（酒洗三分）　大川芎　生地黃（酒洗各三分）　桔梗（三分）　山楂肉（五分）</p>
<p>生薑一片。龍眼肉三個。同煎溫服。遇此症者。此藥當頻服。</p>
<p>通脈四逆湯　少陰病。下利清穀。裡寒外熱。汗出而厥者。（金匱）手足厥逆。脈微欲絕。身反不惡寒。其人面色赤。或腹痛。或乾嘔。或咽痛。或利止脈不出者主之。（傷寒）</p>
<p>甘草（一兩炙）　附子（大者一枚生用去皮破八片）　乾薑（三兩強人可四兩）</p>
<p>上三味。以水三升。煮取一升二合。去滓分溫再服。其脈即出者愈。面色赤者。加蔥九莖。腹中痛者。去蔥加芍藥二兩。嘔者加生薑二兩。咽痛者。去芍藥加桔梗一兩。利止脈不出者。去桔梗加人參二兩。病皆與方相應者。乃服之。</p>
<p>通脈四逆加豬膽汁湯　吐已下斷。汗出而厥。四肢拘急不解。脈微欲絕者主之。（同上）</p>
<p>甘草（二兩炙）　乾薑（三兩強人可四兩）　附子（大者一枚生去皮破八片）　豬膽汁（半合）</p>
<p>上四味。以水三升。煮取一升二合。去滓內豬膽汁。分溫再服。其脈即來。無豬膽以羊膽代之。</p>
<p>通氣防風湯　治肩背痛。用風藥以散之。肩背痛不可回顧者。太陽氣鬱而不行也。（回春辨惑論羌活勝濕湯）</p>
<p>藁本（一錢）　防風　羌活（二錢）　川芎（一錢）　獨活（二錢）　蔓荊子（六分）　甘草（六分）</p>
<p>上銼一劑。水煎服。如身重腰沉。經中有寒濕。加酒浸防己一錢。輕者炮附子。重者炮川烏各五分。</p>
<p>通氣噎湯方。（外臺）</p>
<p>半夏（三兩洗）　桂心（三兩）　生薑（八兩）　羚羊角（三兩）　大棗（二十枚）</p>
<p>上四味。切。以水八升。煮取三升。分服半升。日再服。忌羊肉。生蔥。飴。</p>
<p>通經導滯湯　治婦人產後敗血。流注經絡。結成腫塊。疼痛者。（正宗）</p>
<p>香附　赤芍　川芎　當歸　熟地　陳皮　紫蘇　牡丹皮　紅花　牛膝　枳殼（各一錢）　甘草節　獨活（各五分）</p>
<p>水二鍾。煎八分。入酒一小杯。食前服。</p>
<p>通膈絕湯　療中焦實熱閉塞。上下不通。隔絕關格。不吐不下。腹滿彭彭喘急。大黃瀉熱開關格。（外臺）</p>
<p>大黃（三兩切引漬）　黃芩　澤瀉　升麻（各三兩）　羚羊角（四兩）　梔子仁（四兩）　生地黃汁（一升）　玄參（八兩）　芒硝（三兩）</p>
<p>上九味。切。以水七升。先煮七味。取二升三合。下大黃。更煎數沸。絞去渣。下消。分三服。忌蕪荑。</p>
<p>通膈湯　治肺氣喘急煩悶。或時咳嗽方。（聖濟）</p>
<p>射干　桑白（炙銼一兩）　麻黃（去根節洗去沫焙）　甘草（炙各一錢）　檳榔子（銼）　草豆蔻（各半兩）　郁李（麩炒去皮一兩）</p>
<p>上七味。粗搗篩。每服三盞匕。水一盞。入生薑一棗大。拍碎同煎。至七分去滓。食後溫服。</p>
<p>通氣飲　治橫痃初起。或兩髀俱腫作痛。肉未堅實。應服此方。（黴瘡）</p>
<p>木通　瓜蔞子（各五錢）　忍冬花　粉甘草（各三錢）　貝具　紫蘇葉（各二錢）</p>
<p>用水二大鐘。煎八分。空腹服。渣再煎。七分服。</p>
<p>通關散　治中風傷寒發熱。惡風頭痛。目眩鼻塞聲重。肩背拘急。身體痠疼。肌肉瞤動。牙關緊急。及久新頭風。攻疰眼暗。並宜服之。（局方）</p>
<p>川芎（一兩）　細辛（半兩）　甘草　川烏　白芷（一本以上三味各一兩半）　撫芎（各二兩）　龍腦　薄荷（一兩半）</p>
<p>上為細末。每服一大錢。蔥白茶清調下。薄荷湯調亦得。不拘時候。</p>
<p>通經丸　治婦人室女。月候不通。或成血瘕。（本事方）</p>
<p>桂心　青皮　大黃（炮）　乾薑（炮）　川椒　莪朮　川烏（炮）　乾漆（炒）　當歸　桃仁（炒各等分）</p>
<p>上細末。四分用米醋熬成膏和。餘六分未成劑曰中治之。丸梧子大。淡醋湯下。溫酒亦得。食前服。按大全良方。及濟生方。有紅花。無川烏。</p>
<p>梔子豉湯　發汗後。水藥不得入口為逆。若更發汗。必吐下不止。發汗吐下後。虛煩。不得眠。若劇者。必反復顛倒。心中懊憹主之。（傷寒太陽中篇）　傷寒五六日。大下之後。身熱不去。心中結痛者。未欲解也。此湯主之。（同上）發汗若下之。而煩熱胸中窒者主之。（同上）凡梔子豉湯。病人舊微溏者。不可與服之。（同上）陽明病。脈浮而緊。咽燥口苦。若腹滿而喘。發熱汗出。不惡寒。反惡熱。身重若發汗則躁。心潰潰反讝語。若加燒針必怵惕。煩躁不得眠。若下之。則胃中空虛。客氣動膈。心中懊憹。舌上胎者主之。（同上陽明）　陽明病。下之其外有熱。手足溫不結胸。心中懊憹。飢不能食。但頭汗出者主之。（同上）下利後更煩。按之心下濡者。為虛煩也。宜此湯。（同上厥陰）</p>
<p>梔子（十四個擘）　香豉（四合綿裹）</p>
<p>上二味。以水四升。先煮梔子。得二升半。內豉煮取一升半。去滓分為二服。溫進一服。得快吐者。止後服。</p>
<p>梔子甘草豉湯　前證若少氣者主之。（傷寒太陽）</p>
<p>梔子（十四個擘）　甘草（二兩炙）　香豉（四合綿裹）</p>
<p>上三味。以水四升。先煮梔子。甘草。取二升半。內豉煮取一升半。去滓分二服。溫進一服。得吐者。止後服。</p>
<p>梔子生薑豉湯　前證若嘔者主之。（同上）</p>
<p>梔子（十四個擘）　生薑（五兩）　香豉（四合綿裹）</p>
<p>上三味。以水四升。先煮梔子生薑。取二升半。內豉煮取一升半。去滓。分二服。溫進一服。得吐者。止後服。</p>
<p>梔子大黃湯　酒黃疸。心中懊憹。或熱痛者主之。（金匱）</p>
<p>梔子（十四枚）　大黃（一兩）　枳實（五枚）　豉（一升）</p>
<p>上四味。以水六升。煮取二升。分溫三服。</p>
<p>梔子乾薑湯　傷寒醫以丸藥大下之。身熱不去。微煩者主之。（傷寒太陽中篇）</p>
<p>梔子（十四個擘）　乾薑（二兩）</p>
<p>上二味。以水三升半。煮取一升半。去滓分溫。進一服。</p>
<p>梔子蘗皮湯　傷寒身黃髮熱者主之。（同上陽明）</p>
<p>梔子（十五個擘）　甘草（一兩炙）　黃蘗（二兩）</p>
<p>上三味。以水四升。煮取一升半。去滓分溫再服。</p>
<p>梔子厚朴湯　傷寒下後。心煩腹滿。臥起不安者主之。（同上太陽）</p>
<p>梔子（十四個擘）　厚朴（四兩炙去皮）　枳實（四枚水浸炙令黃）</p>
<p>上三味。以水三升半。煮取一升半。去滓分二服。溫服進一服。</p>
<p>深師石膏湯　療傷寒病。已八九日。三焦熱。其脈滑數。昏憒身體壯熱。沉重拘攣。急不差。直用汗藥。則因加劇。而方無表裡療者。意思以三黃湯以救其內。欲解其外。故宜石膏湯。（外臺方）</p>
<p>石膏　黃連　黃蘗　黃芩（各二兩）　香豉（一升綿裹）　梔子（十枚擘）　麻黃（三兩去節）</p>
<p>上七味。切。以水一斗。煮取三升。分為三服。一日並服出汗。初服一劑。少汗。其後更合一劑。分兩日服。常令微汗出。拘攣煩憒即差。得數行利。心開令語。毒折也。忌豬肉。冷水。</p>
<p>深師阿膠湯　療虛勞小便利而多。有人虛勞。服散又虛熱盛。當風取冷。患腳氣。喜發動。兼小便利。脈細弱。此方利即減。同上</p>
<p>阿膠（一兩）　乾薑（二兩）　麻子（一斤搗篩）　遠志（四兩去心）　附子（一枚炮）　人參（一兩）　甘草（一兩炙）　</p>
<p>上七味。切。以水七升。煮六味。取三升。去滓。內膠。烊銷。分三服。一方云小便利多。日夜數十行。一石五斗者良。忌豬肉。冷水。海藻。菘菜。</p>
<p>深師芍藥湯　療中毒風腫。心腹痛達背。迫氣前後。如疰痛方。（同上）　</p>
<p>芍藥　細辛　桂心　甘草（炙）　當歸　吳茱萸　獨活（各二兩）　乾地黃　生薑（五兩）　桃仁（四十枚去皮尖兩仁研）　</p>
<p>上十味。切。以水九升。煮取三升。分為四服。宜利者。加大黃二兩。忌海藻。菘菜。生蔥。芫荑。生菜。　</p>
<p>深師乾薑湯　療冷咳逆氣。（同上）　</p>
<p>乾薑（四兩）　紫苑（一兩）　杏仁（七十枚去皮尖兩人切）　麻黃（去節四兩）　桂心　甘草（炙各二兩）　五味子（一兩）　</p>
<p>上七味。切。水八升。煮取二升七合。分三服。平體人加射干一兩。代乾薑。忌海藻。菘菜。生蔥等。</p>
<p>深師酸棗湯　療傷寒及吐下後。心煩乏氣。晝夜不眠方。（同上）　</p>
<p>酸棗仁（四升）　麥門冬（一升去心）　甘草（二兩炙）　知母（一兩）　茯苓（二兩）　芎藭（二兩）　乾薑（三兩）　</p>
<p>上七味。切。以水一斗六升。煮棗取一斗。去棗內藥。煮取三升。去滓溫分三服。忌海藻。菘菜。大醋。（按金匱。無干姜。麥門冬。</p>
<p>豬苓湯　陽明病。脈浮而緊。咽燥口苦。腹滿而喘。發熱汗出。不惡寒。反惡熱。身重。若發汗則躁。心憒憒。反讝語。若加溫針。必怵惕煩躁。不得眠。若下之。則胃中空虛。客氣動膈。心中懊憹。舌上胎者。梔子豉湯主之。若竭欲飲水。口乾舌燥者。白虎加人參湯主之。若脈浮發渴。欲飲水。小便不利者。此湯主之。傷寒陽明脈浮發熱。渴欲飲水。小便不利者。此湯主之。（金匱消渴）夫諸病。在藏欲攻之。當隨其所得。而攻之。如渴者。與此湯。余皆效此。（同上）陽明病汗出多而渴者。不可與此湯。以汗多胃中燥。此湯複利小便故也。（傷寒陽明）少陰病。不利六七日。咳而嘔渴。心煩不得眠者主之。（傷寒少陰）</p>
<p>豬苓（去皮）　茯苓　阿膠　澤瀉　滑石（各一兩）　</p>
<p>上五味。以水四升。先煮四物。取二升去滓。內阿膠烊盡。溫服七合。日三服。。　豬苓散　嘔吐而病在膈上。後思水者解。急與之。思水者。用此湯。（金匱嘔吐）</p>
<p>豬苓　茯苓　術（各等分）</p>
<p>上三味。杵為散。服方寸匕。日三服。</p>
<p>豬苓湯　邪到膀胱者。乃疫邪分布下焦。膀胱實有之邪。不止於熱也。從胃家來。治在胃。兼治膀胱。若純治膀胱。胃氣乘勢。擁入膀胱。非其治矣。若腸胃無邪。獨小便急數。或白膏如馬遺。其治有膀胱。宜此湯。（溫疫論）</p>
<p>豬苓（二錢）　澤瀉（二錢）　滑石（五分）　甘草（八分）　木通（一錢）　車前子（二錢）</p>
<p>燈心煎服。</p>
<p>豬膏發煎　諸黃用此方（金匱黃疸）胃氣下泄。陰吹而正喧。此穀氣之實也。（同上婦人）</p>
<p>豬膏（半斤）　亂髮（雞子大三枚）</p>
<p>上二味。和膏中煎之。發消藥成。分再服。病從小便出。</p>
<p>豬膚湯　少陰病。下利咽痛。胸滿心煩主之。（傷寒少陰）</p>
<p>豬膚（一斤）</p>
<p>上一味。以水一斗。煮取五升去滓。加白蜜一升。白粉五合。熬香和相得。溫分六服。（湯液本草曰。方中用白粉。即白米粉。）</p>
<p>紫參湯　下利肺痛主之。（金匱方）</p>
<p>紫參（半斤）　甘草（三兩）</p>
<p>上二味。以水五升。先煮紫參。取二升。內甘草。煮取一升半。分溫三服。</p>
<p>紫石寒食散　治傷寒。愈後不復。（同上）</p>
<p>赤石脂　紫石英　白石英　鍾乳（雄煉）　栝蔞根　防風　桔梗　文蛤　鬼臼（各十分）　附子（炮去皮四分）　太一餘糧（十分燒）　乾薑　桂枝（去皮各四分）</p>
<p>上十三味。杵為散。服方寸匕。</p>
<p>紫菀湯　治妊娠咳嗽不止。胎不安。（婦人大全良方）</p>
<p>甘草　杏仁（各一兩）　紫菀（一兩）　桑白（一分）　桔梗（三分）　天門冬（一兩）</p>
<p>上㕮咀。每服三錢。水一盞。竹茹一塊。煎至七分去滓。入蜜半匙。更煎二沸溫服。</p>
<p>紫蘇飲　治妊娠胎氣不和。懷胎近上。脹滿疼痛。謂之子懸者。心胃脹痛也。兼治胎氣不和。心腹脹滿。疼痛及胎前諸疾。依此方加減。（壽世保元）</p>
<p>大腹皮　人參（去蘆）　川芎（洗）　陳橘皮（去白）　白芍藥（各半兩）　紫蘇莖葉（一兩）　當歸（洗去蘆薄切三錢）　甘草（一錢炙）</p>
<p>上各細銼。分作三服。每服用水一盞半。生薑四片。蔥白七寸。煎至七分。去滓空心服。濟生方。名紫蘇和氣飲。又百一選方。無川芎。</p>
<p>紫蘇煮散　膜外水氣。（聖濟）</p>
<p>紫蘇　防風　白朮　桑白皮（各等分）</p>
<p>共末。水煎覺熱。去白朮。加甘草。功效如五靈湯。</p>
<p>紫蘇湯　主通身體滿。小便澀。上氣不下。不能食。食囷脹者方。（外臺）</p>
<p>紫蘇莖（一兩）　甘草（炙）　橘皮（各一兩半）　生薑（三兩）　檳榔（三枚）</p>
<p>上五味。切。以水五升。煮取二升。分三服。相去十里久。若能長服之。永令氣消下。忌海藻。菘菜。（本事方。不用甘草。名檳榔湯。暴得疾。手足不舉。諸醫以為風。針灸臂腿不知痛。作腳氣。與此藥乃愈。）</p>
<p>麥門冬湯　大逆上氣。咽喉不利。止逆下氣者主之。（金匱咳嗽）病後勞復發熱者。（玉函）</p>
<p>麥門冬（七升）　半夏（一升）　人參（三兩）　甘草（二兩）　粳米（三合）　大棗（十二枚）</p>
<p>上六味。以水一斗二升。煮取六升。溫服一升。日三夜一服。千金三因並同。聖濟。治虛勞煩熱。口乾舌燥。欲得飲水方。無人參。有竹葉。生薑。本事方。治小兒嘔吐。脈數有力方。無粳米大棗。加茯苓三錢。姜三片。名麥門冬散。</p>
<p>麥門冬湯　治霍亂已愈。煩熱不解。多渴小便不利。（濟生）</p>
<p>麥冬　橘皮　半夏　白朮（各一兩）　人參　甘草（炙各半兩）　小麥（五合）</p>
<p>上每四錢。水一盞半。生薑五片。烏梅少許。煎八分溫服。　聖惠方。人參散。無小麥。烏梅。半夏。有葛根。治霍亂卒吐。下利不禁。脈數煩渴。宜服此方。</p>
<p>麥門冬湯　治脾癉發黃。口甘煩渴主之。（聖濟）</p>
<p>麥門冬（三兩）　芍藥　黃芩（兩半）　梔子仁（五枚）　烏犀角（一兩）　石膏（一兩）</p>
<p>水煎五錢。去滓入朴硝五分。三沸。溫服。日二。</p>
<p>麥門冬湯　治凡下血虛極方。（千金）</p>
<p>麥門冬　白朮（各四兩）　甘草（一兩）　牡蠣　芍藥　阿膠（各三兩）　大棗（二十枚）</p>
<p>上七味。㕮咀。以水八升。煮取二升。分再服。</p>
<p>排膿內托散　治癰疽。腦項諸發等瘡。已潰流膿時。宜服。（正宗）</p>
<p>當歸　白朮　人參（各二錢）　川芎　白芍　黃耆　陳皮　茯苓（各一錢）　香附　肉桂（各八分）　甘草（五分）　白芷（項之上加三分）　桔梗（胸之上加五分）　牛膝（下部加五分）</p>
<p>姜三片。水二茶鍾。煎八分。食遠服。</p>
<p>旋覆花湯　治其人常欲蹈其胸上。先未苦時。但欲飲熱主之。（金匱）寸口脈弦而大。弦則為減。大則為芤。減則為寒。芤則為虛。寒虛相搏。此名曰革。婦人則半產漏下。此湯主之。（同上）</p>
<p>旋覆花（三兩）　蔥（十四莖）　新絳（少許）</p>
<p>上三味。以水三升。煮取一升。頓服之。</p>
<p>旋覆花湯　療妊娠六七月。胎不安。常處方。（同上）</p>
<p>旋覆花（一兩）　厚朴（炙）　白朮　枳實（炙）　黃芩　茯苓（各三兩）　半夏（洗七遍）　芍藥（各二兩）</p>
<p>上九味。切。以水一斗。煮取二升半。先食分五服。日三夜二。忌羊肉。餳。醋。桃李。雀肉等。</p>
<p>旋覆代赭石湯　傷寒吐下後。發汗虛煩。脈甚微。八九日。心下痞硬。脅下痛。氣上衝咽喉。眩冒經脈。動惕者。久而成痿。（傷寒太陽）　傷寒發汗。若吐若下解後。心下痞硬。噫氣不除者主之。（同上）</p>
<p>旋覆花（三兩）　甘草（三兩炙）　大棗（十二枚擘）　人參（二兩）　生薑（五兩）　半夏（半斤洗）　代赭石（一兩）　甘草（三兩炙）</p>
<p>上七味。以水一斗。煮取六升。去滓再煎。取三升。溫服一升。日三服。</p>
<p>旋覆飲子　治腳氣𤸷痹不仁。兩腳緩弱。腳腫無力重者。少腹氣滿。胸中痞塞。見食即嘔。或兩手大拇指不遂。或兩腳大拇指不遂。或小便澀。第一療氣滿。嘔逆不下食。（外臺）</p>
<p>即犀角旋覆花湯。去犀角者。</p>
<p>旋覆花湯　治支飲。胸膈實痞。呼吸短氣方。（聖濟）</p>
<p>旋覆花　檳榔　紫胡（去苗）　桔梗（炒各一兩）　鱉甲　桑根白皮　大黃（銼炒各一兩半）　甘草（炙半兩）</p>
<p>上八味。銼。如麻豆大。每服五錢匕。水一盞半。煎至八分。去滓溫服。不拘時候。</p>
<p>羚羊角散　治大人小兒。一切風熱毒上衝。眼目暴發赤腫。或生瘡疼痛。隱澀羞明。（局方）</p>
<p>羚羊角（鎊）　車前子　甘草（微炙）　黃芩　川升麻（各十兩）　決明子（二十兩炙）　龍膽草（去蘆）　山梔子（取仁各五兩）</p>
<p>上為細末。每服一錢。食後溫熟水調下。日進三服。小兒可服半錢。</p>
<p>羚羊角湯　主肺熱胸背痛。時時乾咳。不能食方。（外臺）</p>
<p>羚羊角（屑二兩）　貝母　生薑　茯苓（各三兩）　橘皮　人參　芍藥（各二兩）</p>
<p>上七味。切。以水五升。煮取一升八合。去滓分溫三服。每服如人行八九里久。更服。禁生冷蒜面醋。</p>
<p>羚羊角豉湯　療喉痛腫結毒。氣衝心胸方。（同上）</p>
<p>豉（一升半）　犀角（一兩屑）　羚羊角（屑一兩）　芍藥（三兩）　升麻（四兩）　杏仁（一兩去皮尖）　梔子（七枚）　甘草（炙二兩）</p>
<p>上八味。切。以水七升。煮取一升半。分三服。忌海藻。菘菜。</p>
<p>羚羊角湯　治肝熱生風內障。（醫通）</p>
<p>羚羊角（鎊）　人參（各錢半）　黑玄參　地骨皮　羌活　車前子（各一錢二分）</p>
<p>水煎。食前熱服。</p>
<p>羚羊角湯　治眼見黑花。或頭旋目暗。欲變青盲。眼瞳微開方。（聖濟）</p>
<p>羚羊角（鎊）　決明子　人參　升麻　玄參　車前子（各一兩）　羌活　防風（去叉各一兩半）　細辛（半兩）</p>
<p>上九味。細銼如麻豆大。每服五錢匕。以水一盞半。煎至八分。去滓溫服。不拘時候。</p>
<p>理中丸（即人參湯）傷寒服湯藥。下利不止。心下痞硬。服瀉心湯已。復以他藥下之。利不止。醫以理中與之。利益甚。理中者。理中焦。此利在下焦。赤石脂禹餘糧湯主之。復不止者。當利其小便。（傷寒太陽）霍亂頭痛。發熱身疼痛。熱多欲飲水者。五苓散主之。寒多不用水者。此丸主之。（同上霍亂）大病差後。喜唾久不了了。胸上有寒。當以丸藥溫之。宜此丸。（同上陰陽易）胸痹心中痞。留氣結在胸。胸滿脅下逆搶心。枳實桂枝湯主之。人參湯又主之。（金匱胸痹）霍亂吐下。脹滿食不消化。心腹痛者主之。（同上霍亂。即局方理中湯。千金名治中湯。）</p>
<p>人參　乾薑　甘草（炙）　白朮（各三兩）</p>
<p>上四味。搗篩。蜜和為丸。如雞子黃許大。以沸湯數合和一丸。研碎溫服之。日三四。夜二服。腹中未熱。益至三四丸。然不及湯。湯法以四物依兩數切。用水八升。煮取三升。去滓溫服一升。日三服。若臍上築者。腎氣動也。去朮加桂四兩。吐多者。去朮加生薑三兩。下多者。還用術。悸者。加茯苓二兩。渴欲得水者。加朮足前成四兩半。腹中痛者。加人參。足前成四兩半。寒者加乾薑。足前成四兩半。腹滿者。去朮加附子一枚。服湯後。如食頃。飲熱粥一升許。微自溫。勿發揭衣被。</p>
<p>理中丸　療冷熱不調。霍亂吐痢。宿食不消。（外臺）</p>
<p>人參（八分）　白朮（八分）　甘草（八分炙）　高良薑（八分）　桂心（六分）</p>
<p>上五味。搗篩蜜丸。空腹以飲下。梧子大。服三十丸。日二服。漸加四十丸。老少以意減之。</p>
<p>理中安蛔湯　傷寒吐蛔者。手足冷。胃空虛也。（回春）</p>
<p>人參（七分）　白朮　茯苓（各一錢）　烏梅（三分）　乾薑（炒黑五分）</p>
<p>上銼劑。水煎服。治蛔不可用甘草甜物。蓋蛔得甘。則動於上。得酸則靜。見苦則安。得辛辣則頭於下。如合丸用烏梅。浸爛蒸熟搗如泥。入前末藥。再搗如泥。每服十丸。米湯吞下。</p>
<p>乾薑湯　治飲食。輒噎方。（千金方集驗名半夏湯）</p>
<p>乾薑　石膏（各四兩）　人參　桂心　栝蔞根（集驗作桔梗各二兩）　半夏　小麥（各一升）　甘草（一兩）　吳茱萸（二升）　赤小豆（三十粒）</p>
<p>上十味。㕮咀。以酒五升。水一斗。煮棗二十枚。去滓合煮。取三升。合三服。</p>
<p>乾薑附子湯　下之後。復發汗。晝日煩躁。不得眠。夜而安靜。不嘔不渴。無表證。脈沉微。身無大熱者主之。（傷寒）</p>
<p>乾薑（一兩）　附子（一枚生用去皮尖八片）</p>
<p>上二味。以水三升。煮取一升。去滓頓服。</p>
<p>乾薑人參半夏丸　妊娠嘔吐不止主之。（金匱妊娠）</p>
<p>乾薑　人參（各一兩）　半夏（二兩）</p>
<p>上三味。末之。以生薑汁糊為丸。如梧子大。飲服十丸。日三服。</p>
<p>乾薑黃連黃芩人參湯　傷寒。本自寒下。醫復吐下之。寒格更逆吐下。若食入口即吐者主之。（傷寒厥陰）傷寒四五日。腹中痛。若轉氣下趨少腹者。此欲自利也。（同上少陰）</p>
<p>乾薑　黃連　黃芩　人參（各三兩）</p>
<p>上四味。以水六升。煮取二升。去滓分溫再服。</p>
<p>連翹消毒飲　治熱毒瘰癧。過食炙煿。醇酒。膏粱。以致蘊熱腮項成核。或天行亢熱。濕痰作腫。不能轉側者效。（正宗）</p>
<p>連翹　陳皮　桔梗　玄參　黃芩　芍藥　當歸　山梔　葛根　射干　天花粉　紅花（各一錢）　甘草（五分）　大黃（初起便燥者加之）</p>
<p>水二鍾。煎八分。食後服。有痰者。加竹茹一錢。</p>
<p>連翹湯　治妒乳。乳癰方。（千金方）</p>
<p>連翹　芒硝（各二兩）　芍藥　射干　升麻　防己　杏仁　黃芩　大黃　柴胡　甘草（各三兩）</p>
<p>上十一味。㕮咀。以水九升。煮取二升五合。分三服。</p>
<p>連翹散　治積飲停痰。蘊熱膈上。以致咽喉腫痛。胸膈不利。咳吐痰涎。舌燥。無表裡症相兼者。服此。（正宗）</p>
<p>連翹　葛根　黃芩　赤芍　山梔　桔梗　升麻　麥門冬　牛蒡子　甘草　木通（各八分）</p>
<p>水二鍾。竹葉二十片。煎八分。食遠服。</p>
<p>涼膈散　治大人小兒。藏腑積熱。煩躁多渴。面熱頭昏。唇焦咽燥。舌腫喉閉。目赤鼻衄。頷頰結硬。口舌生瘡。痰實不利。涕稠黏。睡臥不寧。譫語狂忘。腸胃燥澀。便溺秘結。一切風壅。並宜服之。（局方）治三焦實火。煩渴舌生瘡。小水赤。大便結。一切有餘之火。（回春）</p>
<p>川大黃　朴硝　甘草（炙各二十兩）　連翹（去梗二斤半）　梔子　黃芩　薄荷（去土各十兩）</p>
<p>上粗末。每服二錢。水一盞。入竹葉七片。蜜少許。同煎至七分。食後溫服。小兒可服半錢。更隨歲數加減服之。得利下住服。（正宗有石膏）</p>
<p>涼榮瀉火湯　治婦人懷抱。憂鬱不清。致生內熱。小水澀滯。大便秘結。及陰中火鬱作痛。亦如澀淋。宜此瀉之。（正宗）</p>
<p>川芎　當歸　芍藥　生地　黃芩　黃連　山梔　木通　柴胡　茵陳　龍膽草　知母　麥門冬（各一錢）　甘草（五分）　大黃（酒炒二錢）</p>
<p>上粗末。水二鍾。煎八分。空心服。便利。去大黃。</p>
<p>崔氏療腳氣遍身腫方。（外臺）</p>
<p>大豆（二大升以水一斗煮取五升去豆）　桑白皮（一握切）　檳榔（七枚碎）　茯苓（二兩切）</p>
<p>上四物。將三物。以前豆汁。浸經宿。煮取二升。絞去滓。添酒二合。內藥中。隨多少服之。忌醋物。</p>
<p>崔氏療漆瘡方。（同上）</p>
<p>頻以鹽湯洗之。大良。</p>
<p>陳橘皮湯　治乾霍亂。腹脅脹滿。不吐利。心胸悶亂。不可忍方。（聖濟）</p>
<p>陳橘皮（湯浸去白焙三兩）　蜀椒（去目並開口炒出汗四十枚）</p>
<p>上二味。粗搗篩。每服五錢匕。水一盞半。生薑三片。煎至一盞。去滓溫服。不拘時。</p>
<p>牽牛子湯　此藥不獨療水病。凡肺氣腳氣奔豚氣。上築心胸。不可忍。皆治之。（聖濟）</p>
<p>牽牛子　檳榔（煨）　木香　赤茯苓　陳皮（各一兩）</p>
<p>上五味。粗搗篩。每服二錢匕。水一盞。煎三兩沸。去滓溫服。</p>
<p>啟脾丸　消食。止瀉止吐。消疳。消黃。消脹。定腹痛。益脾健胃。（回春）</p>
<p>人參　白朮（去蘆油炒）　白茯苓（去皮）　陳皮　蓮肉（各一兩去心）　山楂肉　山藥（炒）　澤瀉　甘草（炙各五錢）</p>
<p>上為末。煉蜜為丸。梧桐子大。每服二三十丸。空心米湯下。或米湯研化服。亦可。小兒常患傷食。服之立愈。</p>
<p>鹿肉湯　治產後虛羸。勞損補之方。（千金）</p>
<p>鹿肉（四斤）　乾地黃　甘草　芎藭　黃耆　芍藥　麥門冬　茯苓（各三兩）　人參　當歸　生薑（各一兩）　半夏（半斤）　大棗（二十枚）</p>
<p>上十三味。㕮咀。以水二斗五升。煮肉取一斗三升。去肉。內藥煎。取五升。去滓分四服。日三夜一。</p>
<p>陰毒甘草湯　治傷寒初病一二日。便結成陰毒。或服藥六七日以上。至十日。便成陰毒。身重背強。腹中絞痛。咽喉不利。毒氣攻心。心下堅強。短氣不得息。嘔逆唇面青黑。四肢厥冷。其數沉細緊數。仲景云。此陰毒之候。身如被打。五六日可治。至七日不可治也。（千金方）</p>
<p>甘草　升麻（各半兩）　當歸　蜀椒（各六銖）　鱉甲（一兩）</p>
<p>上五味。㕮咀。以水五升。煮取二升半。分三服。如人行五里。須臾進一服。溫服發汗。當從汗出。汗出則愈。若不汗。則不除。重作服。（仲景方去蜀椒）</p>
<p>陷胸湯　治胸中心下結積。飲食不消方。（千金方）</p>
<p>栝蔞實　大黃　黃連（各二兩）　甘草（一兩）</p>
<p>上四味。㕮咀。以水五升。煮取二升五合。分三服。</p>
<p>透膿散　治便毒有膿未破。作痛作脹。（黴瘡）</p>
<p>皂角刺　黃耆　牛膝（各三錢）　川芎（一錢）　當歸尾　川山甲　忍冬花　漢防己（各一錢五分）</p>
<p>用水二大鐘。煎八分。空腹服。渣再煎七分。若服前方不效者。感毒必重。正宗。透膿散。無牛膝。忍冬花。漢防己三味。而有入酒一杯。法曰。治癰疽諸毒。內膿已成。不穿破者。宜服之。即破。</p>
<p>偏風。膈上風熱。心藏恍惚。神情天陰。心中惛惛。如醉不醒方。（同上）</p>
<p>淡竹瀝（三升若熱多用竹瀝冷多則用荊瀝）　羚羊角（二分屑）　石膏（十分碎綿裹）　茯神（六分切）</p>
<p>上四味。以水一斗。合竹瀝煮取一升五合。去滓食後服。欲消分為三服。常能服之。永不畏風發。忌酢物。</p>
<p>豆附丸　治丈夫婦人。腸胃虛弱。內受風冷。水穀不化。泄瀉注下。腹痛腸鳴。手足厥冷。服諸藥不效者。（局方）</p>
<p>肉蔻（炮）　附子（炮）　茯苓（各四兩）　木香　肉桂　乾薑（炮各二兩）　丁香（一兩）</p>
<p>上細末。薑汁麵糊丸。梧子大。食前生薑下。</p>
<p>淨府湯　治小兒一切癖塊。發熱口乾。小便赤。成洞瀉。（回春）</p>
<p>柴胡　白茯苓（去皮）　豬苓　澤瀉　三稜（醋炒）　莪朮　山楂子（去核各一錢）　黃芩　白朮（去蘆）　半夏（薑製）　人參（各八分）　胡黃連　甘草（各三分）</p>
<p>上銼一劑。薑棗煎服。</p>
<p>產後下赤白。腹中絞痛湯方。（千金）</p>
<p>芍藥　乾地黃（各一兩一本作五兩）　甘草　阿膠　艾葉　當歸（各二兩）</p>
<p>上六味。㕮咀。以水七升。煮取二升半。去滓內膠令烊。分三服。</p>
<p>常山飲　治山嵐瘴瘧。寒熱往來。或二日三日一發。（聖濟）</p>
<p>常山（銼）　厚朴（去粗皮生薑汁炙熟各一兩）　草豆蔻（去皮）　肉豆蔻（去殼各兩枚）　烏梅（去核七枚）　檳榔（銼）　甘草（炙各半兩）</p>
<p>上七味。粗搗篩。每服二錢匕。水一盞。煎至六分。去滓候冷。未發前服。如熱吃即吐。</p>
<p>蛇床子散　溫陰中坐藥。（金匱）一本曰。婦人陰寒。溫中坐藥主之。（同上）</p>
<p>蛇床子仁</p>
<p>上一味。末之。以白粉少許。和令相得。如棗大。綿裹內之。自然溫。</p>
<p>逍遙散　治血虛勞倦。五心煩熱。肢體疼痛。頭目昏重。心忪頰赤。口燥咽乾。發熱盜汁。減食嗜臥。及血熱相搏。月水不調。臍腹脹痛。寒熱如瘧。又治室女血弱陰虛。榮衛不和。痰嗽潮熱。肌體羸瘦。漸成骨蒸。（局方）</p>
<p>柴胡（七分炒）　白朮（蜜蒸）　茯苓　當歸（各一錢）　白芍（錢半酒炒）　甘草（炙八分）　薄荷（五分）</p>
<p>上銼一劑。生薑七片。水煎溫服。痰盛加全蠍。炙二枚。仍先用通關散。搐鼻。若牙噤者。用烏梅肉擦。和南星細辛末。以中指蘸藥。擦牙自開。</p>

<h1>十二畫</h1>
<p>黃土湯　下血先便後血。此遠血也。主之。亦主吐血。（金匱吐衄）</p>
<p>甘草　乾地黃　阿膠　黃芩（各三兩）　白朮　附子（炮各三兩）　灶中黃土（半斤）</p>
<p>上七味。以水八升。煮取三升。分溫二服。</p>
<p>黃芩清肺飲　治肺風粉刺。皶鼻。初起紅色。久則肉匏發腫者。（正宗）</p>
<p>川芎　當歸　赤芍　防風　生地　乾葛　天花粉　連翹　紅花（各一錢）　黃芩（二錢）　薄荷（五分）</p>
<p>水二鍾。煎八分。食後服。用酒一杯過口。</p>
<p>黃芩湯　太陽與少陽合病。自下利者與之。若嘔者黃芩加半夏生薑湯主之。（傷寒太陽下）　傷寒脈遲六七日。而反與此湯。徹其熱。脈遲為寒。今與此湯。復除其熱。腹中應冷。當不能食。今反能食。此名除中必死。（同上厥陰）</p>
<p>黃芩（三兩）　甘草（二兩炙）　芍藥（二兩）　大棗（十二枚擘）</p>
<p>上四味。以水一斗。煮取三升。去滓溫服一升。日再夜一。</p>
<p>黃芩加半夏生薑湯　太陰與少陽合病。自下利者。與黃芩湯。若嘔者。此湯主之。（傷寒太陽下）　乾嘔而利者主之。（金匱）</p>
<p>黃芩（三兩）　芍藥（二兩）　甘草（二兩炙）　大棗（十二枚擘）　半夏（半斤洗）　生薑（一兩半一方三兩切）</p>
<p>上六味。以水一斗。煮取三升。去滓溫服一升。日再夜一服。外臺。用乾薑有桂枝人參。無甘草。芍藥。名黃芩湯。又治乾嘔下痢。</p>
<p>黃耆建中湯　治虛勞裡急。諸不足方。（千金）</p>
<p>黃耆　生薑　桂心（各三兩）　甘草（二兩）　芍藥（六兩）　大棗（十二枚）　飴糖（一斤）</p>
<p>上七味。㕮咀。以水一斗。煮取三升。去滓內飴。令消。溫服一升。日三。間日可作。嘔者。倍加生薑。腹滿者。去棗加茯苓四兩佳。（仲景。集驗古今錄驗。並同。深師。治虛勞腹滿食少。小便多者。無飴糖。有人參二兩。半夏一升。又治大虛不足。小腹裡急。勞寒拘引臍。氣上衝胸。短氣。言語謬誤。不能食。吸吸氣乏悶亂。必效方。治虛勞下焦虛冷。不甚渴。小便數多。有人參。當歸各一兩。若失精。加龍骨。白蘞各一兩。古今錄驗。治虛勞裡急。小腹急痛。氣引胸脅痛。或心痛短氣者。以乾薑。代生薑。加當歸四兩。）</p>
<p>黃耆建中湯　治虛勞有熱。胸中煩。手足熱。心怔忡。口苦咽乾。咳嗽潮熱等疾服之。能進飲食。陸彥安方。唐仲舉家屢效。（事證方）</p>
<p>黃耆（去蘆）　白朮　枳殼（湯浸去穰）　前胡（三分）　杏仁（去皮尖）　柴胡（銀州者）　人參　白茯苓　甘草　當歸　川芎　半夏（湯洗七遍）　黃芩　白芍藥　羚羊角　生乾地黃　麥門冬（去心各二分）</p>
<p>上十七味。為粗末。每服四錢。水一大盞半。生薑四片。煎至八分。去滓服。食後服。日二服。</p>
<p>黃耆桂枝五物湯　血痹。陰湯俱微。寸口關上微。尺中小緊。外證身體不仁。如風痹狀者。主之。（金匱血痹）</p>
<p>黃耆（三兩）　芍藥（三兩）　桂枝（三兩）　生薑（六兩）　大棗（十二枚一方有人參）</p>
<p>上五味。以水六升。煮取二升。溫服七合。日三服。</p>
<p>黃耆芍藥桂枝苦酒湯　問曰。黃汗之為病。身體腫。發熱。汗出而渴。狀如風水。汗沾衣。色正黃。如蘗汁。脈自沉。何從得之。師曰。以汗出入水中。浴水從汗孔入得之。</p>
<p>芍藥（三兩）　黃耆（五兩）　桂枝（三兩）</p>
<p>上三味。以苦酒一升。水七升。相和煮取三升。服一升。當心煩。服至六七日。乃解。若心煩不止者。以苦酒阻故也。（金匱水氣）</p>
<p>黃耆湯　筋實極。則好怒。口乾燥。好嗔。身躁不定。調筋止怒定氣方。（外臺）</p>
<p>黃耆　芎藭　白柘皮（無刺者各二兩）　通草　芍藥（各四兩）　甘草（炙）　桂心（各二兩）　大棗（四十枚去核）　石膏（八兩碎綿裹）　竹葉（切一升）</p>
<p>上十一味。切。以水九升。煮取三升。去滓分為三服。忌海藻。菘菜。生蔥。桃李。雀肉。</p>
<p>黃耆湯　療虛勞裡急。少腹痛。氣引胸脅痛。或心痛。短氣方。（同上）</p>
<p>芍藥（六兩）　黃耆（四兩）　甘草（二兩炙）　桂心（二兩）　乾薑（四兩）　當歸（四兩）　大東（十二枚）　飴糖（六兩）</p>
<p>上八味。切。以水一斗。煮取三升。去滓下飴糖令消。分三服。忌海藻。生蔥。菘菜。</p>
<p>黃耆湯　療消渴。（同上）</p>
<p>黃耆　茯苓　栝蔞　甘草（炙）　麥門冬（去心各三兩）　乾地黃（五兩）</p>
<p>上六味。切。以水八升。煮取二升半。分三服。忌蕪荑。酢物。海藻。菘菜。日進一劑。服十劑。托服丸藥。後腎消門中。宜補丸是。</p>
<p>黃耆湯　治咽喉中腫癢。微嗽聲不出方。（聖濟）</p>
<p>黃耆（一兩半）　人參（一兩）　赤茯苓（一兩半）　桂枝（半兩）　甘草（炙一兩）</p>
<p>上五味。粗搗篩。每服三錢匕。水一盞。生薑半分。拍破。棗二枚擘。煎至五分去滓。空腹。食前。各一服。</p>
<p>黃耆湯　自汗屬表虛。宜此湯。無有不止者。然溫疫證。屬實常多。屬虛常少。邪氣盛為實。正氣奪為虛。虛實之分。在乎有熱無熱。有熱為實。無熱為虛。若顛倒誤用。未免實實虛虛之誤。臨證當慎。（溫疫）</p>
<p>黃耆（三錢）　五味子（五分）　當歸（一錢）　白朮（一錢）　甘草（五分）</p>
<p>照常煎服。如汗未止。加麻黃淨根一錢五分。</p>
<p>黃耆理中湯　治上焦虛寒。短氣不續。語聲不出。（千金）</p>
<p>黃耆　桂心（各二兩）　五味子　桔梗　乾薑　茯苓　甘草　川芎（各三兩）　丹參　杏仁（各四兩）</p>
<p>上十味。㕮咀。以水九升。煮取三升。為三服。</p>
<p>黃耆內托散　治臀癰已成。服活血散瘀湯。勢定者。欲其潰膿。宜服之。（正宗）</p>
<p>黃耆（二錢）　當歸　川芎　金銀花　皂角刺　穿山甲　甘草節（各一錢）</p>
<p>水二鍾。煎八分。入酒一杯。食前服。</p>
<p>黃連湯　傷寒胸中有熱。胃中有邪氣。腹中痛欲嘔吐者。</p>
<p>黃連（三兩）　甘草（炙）　乾薑　桂枝（去皮各三兩）　人參（二兩）　半夏（半升洗）　大棗（十二枚擘）</p>
<p>上七味。以水一斗。煮取六升。去滓溫服一升。日三服。夜二。（傷寒太陽下）</p>
<p>黃連阿膠湯　少陰病得之二三日以上。心中煩。不得臥。主之。（傷寒少陰）</p>
<p>黃連（四兩）　黃芩（二兩）　芍藥（二兩）　雞子黃（二枚）　阿膠（三兩）</p>
<p>上五味。以水六升。先煮三物。取二升。去滓。內膠烊盡。小冷。內雞子黃。攪令相得。溫服七合。日三服。</p>
<p>黃連解毒湯　前軍劉車者。得時疾三日。已汗解。因飲酒復劇。苦煩悶。乾嘔口燥。呻吟錯語。不得臥。余思作此湯方。（外臺）</p>
<p>黃連（三兩）　黃芩　黃蘗（各二兩）　梔子（十四枚擘）</p>
<p>上四味。切。以水六升。煮取二升。分二服。一服目明。再服進粥。於此漸差。余以療凡大熱盛。煩嘔呻吟。錯語不得眠皆佳。傳語諸人。用之亦效。此直解熱毒。除酷熱。不必飲酒。劇者。此湯療五日中神效。忌豬肉。冷水。正宗有連蕘。牛蒡子。甘草各五分。治疔毒入心。內熱口乾。煩悶。恍惚。脈實者宜用。</p>
<p>黃連瀉心湯　治大人小兒。心火妄動。結成重舌。木舌。紫舌。脹腫堅硬。語言不利者。並宜服之。（正宗）</p>
<p>黃連　山梔子　荊芥　黃芩　連翹　木通　薄荷　牛蒡子（各一錢）　甘草（五分）</p>
<p>水二鍾。燈心二十根。煎八分。食後服。</p>
<p>黃連煎　治中焦寒。洞泄下痢。或因霍亂後。瀉黃白無度。腹中虛痛方。（千金方）</p>
<p>黃連　酸石榴皮　地榆　阿膠（各四兩）　當歸　厚朴　乾薑（各三兩）</p>
<p>上八味。㕮咀。以水九升。煮取二升。去滓下阿膠。更煎烊。分三服。</p>
<p>黃連竹茹湯　治胃熱。煩渴嘔吐。（回春）</p>
<p>黃連（薑汁炒）　山梔（炒黑）　竹茹（各一錢）　人參（五分）　白朮（去蘆）　茯苓（去皮）　陳皮　白芍（炒）　麥門冬（去心）　甘草（二分）</p>
<p>上銼一劑。烏梅一個。棗二枚。炒米一撮。水煎。徐徐溫服。發熱加柴胡。</p>
<p>黃連洗湯　療眼漠漠方。（外臺）</p>
<p>黃連（三兩）　秦皮（二兩）　蕤仁（半兩）</p>
<p>上三味。㕮咀。水三升。煮取一升半。絞去滓。適寒溫。以洗目。日四五度。又加升麻二兩。加水煎之。忌豬肉。</p>
<p>黃龍湯　溫疫證。本應下。耽擱失治。或為緩藥羈遲。火邪壅閉。耗氣搏血。精神殆盡。邪火獨存。以致循衣摸床。撮空理線。筋惕肉瞤。肢體振戰。目中不了了。皆緣應下失下之咎。邪熱一毫未除。元神將脫。補之則邪毒愈甚。攻之則幾微之氣。不勝其攻。攻不可。補不可。補瀉不及。兩無生理。不得已勉用此方。此證下亦死。不下亦死。與其坐以待斃。莫如含藥而亡。或有回生於萬一。宜此方。（溫疫論）</p>
<p>大黃　厚朴　枳實　芒硝　人參　地黃　當歸</p>
<p>照常煎服。</p>
<p>黃蘗黑散　療小兒臍中汁不差方。（外臺）</p>
<p>黃蘗（炙一兩）　釜底墨（四分）</p>
<p>上二味。搗和作散。以粉臍中即差。</p>
<p>犀角地黃湯　治傷寒及溫病。應發汗而不汗之。內畜血者。及鼻衄吐血不盡。內余瘀血。大便黑麵黃。消瘀血。（千金）</p>
<p>犀角（一兩）　生地黃（八兩）　芍藥（三兩）　牡丹皮（二兩）</p>
<p>上以水九升。煮取三升。分三服。喜忘如狂者。加大黃二兩。黃芩三兩。其人脈大來遲。腹不滿。自言滿者。為無熱。但依方不須有所增加。（又溫疫論云。服桃仁承氣湯。畜血盡。而熱亦盡。大勢已去。亡血過多。余焰尚存者。宜此湯。）</p>
<p>犀角地黃湯　治一切吐血。衄血。咳血。咯血。唾血。並皆治之。（回春）</p>
<p>犀角（一錢鎊）　牡丹皮（一錢半）　生地黃（二錢）　赤芍藥（一錢半）　當歸（一錢）　黃芩（一錢）</p>
<p>上銼一劑。水煎熟入茅根汁。磨京墨。調服。</p>
<p>犀角旋覆花湯　夫腳氣之疾。先起嶺南。稍來江東。得之無漸。或微覺疼痹。或兩脛腫滿。或行起澀弱。或上入腹不仁。或時冷熱。小便澀。喘息氣衝喉。氣急欲死。食嘔不下。氣上逆者。皆其候也。先覺此證。先與此湯。（千金方）</p>
<p>犀角　旋覆花（各二兩）　橘皮　茯苓（各二兩）　大棗（二七枚）　香豉（一升）　紫蘇莖葉（一握）</p>
<p>上八味。㕮咀。以水八升。煮取二升七合。分三服。相去十里久服之。以氣下小便利為度。（崔氏。名小犀角湯。如其不下。服後大犀角湯。）</p>
<p>犀角麻黃湯　服大犀角湯。竟不下。氣急不定。主之。（同上）</p>
<p>犀角　麻黃　防風　獨活（崔氏用茯苓）　防己　芎藭　白朮　羚羊角（崔氏用附子）　當歸　黃芩（各二兩）　石膏（四兩）　生薑　甘草　杏仁（崔氏用細辛）　桂心（各三兩）</p>
<p>上十五味。㕮咀。以水二斗。煮麻黃去沫。取汁八升。下藥煎。取三升。分三服。相去十里久服訖覆取汗。若不差。五日後。更一劑。取汗同前。</p>
<p>犀角散　治風毒壅熱。心胸痰滯。兩耳虛聾。頭重目眩。（準繩）</p>
<p>犀角（屑）　甘菊花　前胡　枳殼（麩炒黃）　羌活　石菖蒲　澤瀉　木通　生地黃（各半兩）　麥門冬（去心二兩）　甘草（炙二錢半）</p>
<p>上為末。每服三錢。水煎去滓。食後溫服。</p>
<p>犀角黑參湯　治發斑。毒盛咽痛。（傷寒緒論）</p>
<p>犀角　黑玄參（各一錢）　升麻　射干　黃芩　人參（各一錢）　甘草（生八分）</p>
<p>上水煎。溫服。</p>
<p>犀角大青湯　治斑出大盛。大熱心煩。狂言悶亂。（同上）</p>
<p>犀角（三錢）　大青（一錢五分）　黑玄參　升麻　黃連　黃芩　黃蘗　山梔（各一錢）　甘草（八分生）</p>
<p>上水煎。熱服無時。</p>
<p>犀角飲子　治風熱上壅。耳內聾閃。焮腫掣痛。膿血流出。（準繩）</p>
<p>犀角（鎊）　木通　石菖蒲　甘菊花（去根枝）　玄參　赤芍藥　赤小豆（炒各二錢）　甘草（炙一錢）</p>
<p>水二鍾。生薑五片。煎至一鍾。不拘時候。</p>
<p>犀角湯　治熱毒流入四肢。歷節腫痛方。（千金）</p>
<p>犀角（二兩）　羚羊角（一兩）　前胡　黃芩　梔子仁　射干（各三兩）　大黃　升麻（各四兩）　豉（一升）</p>
<p>上九味。㕮咀。以水九升。煮取三升。去滓分三服。</p>
<p>犀角湯　治風毒熱。頭面腫方。（同上）</p>
<p>犀角　生薑（各二兩）　苦參　栝蔞根　防風（各一兩）　石膏（六兩）　黃芩　青木香　升麻（各三兩）　防己（一兩半）　竹葉（二握）</p>
<p>上十一味。㕮咀。以水七升。煮取二升。分三服。相去十里久。內消不利。</p>
<p>犀角升麻湯　王檢正希皋。昔患鼻額間痛。或麻痹不仁。如是者數年。忽一日連口唇。頰車。髮際。皆痛不可開。口雖言語飲食亦相妨。左額與頰上常如糊急。手觸之則痛。予作足陽明經絡受風毒。傳入經絡。血凝滯而不行。故有此證。或者以排風小續命。透水丹之類與之。皆不效。予制此湯贈之。服數日而愈。（本事方）</p>
<p>上等犀角（鎊一兩二分）　真川升麻（一兩）　防風（去蘆）　羌活（各三分）　白芷（不見火）　黃芩（去皮）　川芎（洗）　白附子（焙各半兩）　甘草（炙一分）</p>
<p>上粗末。每服四大錢。水一盞半。煎至八分。去滓溫服。食後臨臥。日三四服。</p>
<p>犀角消毒飲　治大人。小兒。內蘊邪熱。咽膈不利。痰涎壅嗽。眼赤臉腫。腮項結核。癰腫毒聚。遍身風疹。癉毒赤瘦。及瘡疹已出未出。不能快透。並皆治療。小兒疹痘欲出及已出。熱未解。急進此藥。三四服。快透消毒。應神效。（局方）</p>
<p>鼠黏子（炒六十四兩）　荊芥穗　甘草（各十六兩）　防風（去苗八兩）</p>
<p>上為粗末。每服三錢。水一盞。煎至七分。去滓食後溫服。吳昆醫方考曰。此方名犀角。無犀角者。謂其功同乎犀角也。</p>
<p>溫中當歸湯　療暴冷。心腹刺痛。面目青。肉冷。汗出。欲霍亂吐下。脈沉細者。及傷寒毒冷。下清水變作青白滯下。及白滯後。還復下清水者。悉主之。此方可以調諸冷痛也。（外臺）</p>
<p>當歸　人參　乾薑　茯苓　厚朴（炙）　桂心　青木香　桔梗　芍藥　甘草（炙各二兩）</p>
<p>上十味。切。以水八升。煮取三升。分溫服。日三服。不耐青木香者。以犀角一兩代之。忌海藻。菘菜。豬肉。醋物。生蔥等。</p>
<p>溫中補脾湯　慢驚之後。多因吐瀉。或因久瀉。或因久瘧而得之。身冷。面或白或黃。不甚搐搦。目微微上視。口鼻中氣寒。大小便清。目昏睡露睛。筋脈拘攣。俗謂之天吊風。蓋因脾土極虛。中氣不足。故寒痰壅盛。而風動筋急也。此陰證也。又危證也。急宜溫中補脾。則風痰自退。蓋治本。即所以治標。全不必治風。治驚。彼用蜈蚣。全蠍。辰砂。牛黃等。皆誤也。（活幼心法）</p>
<p>白朮（用里白無油者去蘆去皮炒一錢二分）　製半夏（七分）　黃耆（蜜炙）　人參（各八分）　白茯苓　白豆蔻仁（研）　乾薑（炒）　砂仁（研各五分）　官桂　陳皮　甘草（炙）　白芍（酒炒各四分）　熟附子（若覺虛寒甚者加五分）　老生薑（一片）　大棗（一枚去核）</p>
<p>水二茶鍾。煎八分。溫服。兒小者分數次服。必得肢體溫和。風除神爽。方可止服。遇此症。服藥不於遲緩過時。其效如神。立起回生矣。而昔人謂慢驚。為九死一生之症。何也。得非調治錯慢而然乎。</p>
<p>溫中大黃湯　治小兒暴冷。水穀下或乳冷下。青結不消。或冷實。吐下乾嘔煩悶。及冷滯赤白下者良。若已服諸利者。去實。胃中虛冷。下如水。乾嘔目陷煩擾。不宜利者。可除大黃。若中乳。乳母洗浴水氣未消。飲兒遂為霍亂者。但用大黃。小兒諸霍亂宜利者。便用大黃。不須利。用溫和者。除之方。（千金方）</p>
<p>大黃（六分）　桂心　厚朴　甘草　乾薑（各一分）　人參　茯苓　白朮　當歸（各二分）　桔梗（三分）</p>
<p>上十味。以水二升半。煮取八合。凡兒三十日至六十日一服。二合。七十日至一百日一服。二合半。二百日已來。一服三合。</p>
<p>溫中湯　療寒下。食完出方。（外臺）</p>
<p>甘草（炙）　乾薑（各三兩）　蜀椒（八十枚去汁）　附子（一枚炮）</p>
<p>上四味。切。以水二升。煮取一升。分為再服。若嘔。內橘皮半兩。小與老皆取服之良。</p>
<p>溫經湯　問曰。婦人年五十。所病下利。數十日不止。暮即發熱。少腹裡急。腹滿。手掌煩熱。唇口乾燥。何也。師曰。此病屬滯下。何以故。曾經半產。瘀血在少腹不去。何以知之。其證唇口乾燥。故知之。當以此湯主之。（金匱婦人）亦主婦人少腹寒。久不受胎。兼治崩中去血。或月水來過多。及至期不來。（同上）治衝任虛損。月候不調。或來多不斷。或過期不來。或崩中去血過多不止。又治曾經損娠瘀血停留。少腹急痛。發熱下利。手掌煩熱。唇口燥。及治少腹有寒。久不受胎。（局方）</p>
<p>吳茱萸（三兩）　當歸　芎藭　芍藥　人參　桂枝　阿膠　牡丹皮（去心）　生薑　甘草（各二兩）　半夏（半斤）　麥門冬（一斤去心）</p>
<p>上十二味。以水一斗。煮取三升。分溫三服。</p>
<p>溫經湯　治婦人血海虛寒。月水不調方。（局方）若婦人經道不通。繞臍寒疝痛徹。其脈沉緊。此由寒客血室。血凝不行。結積。血為氣所沖。新血與故血相搏。所以發痛。譬如天寒地凍。水凝成冰。宜服此藥。（十便）</p>
<p>當歸　川芎　芍藥　桂枝　牡丹皮　莪朮（各半兩）　人參　甘草　牛膝（各一兩）</p>
<p>上九味。水二盞。煎一盞。溫服。按大全良方。同金匱溫經湯。加減方也。</p>
<p>溫脾湯　治下久。赤白連年不止。及霍亂脾胃冷實不消。（千金）</p>
<p>大黃（四兩）　人參　甘草　乾薑（各二兩）　附子（一枚大者）</p>
<p>上五味。㕮咀。以水八升。煮取二升半。分三服。臨熟下大黃。與後溫脾湯小異。須大轉瀉者。當用此方。神效。</p>
<p>溫膽湯　治大病後。虛煩不得眠。此膽寒故也。宜服此湯方。（千金方）</p>
<p>生薑（四兩）　半夏（二兩洗）　竹茹（二兩）　枳實（二兩）　橘皮（三兩）　甘草（一兩）</p>
<p>上六味。㕮咀。以水八升。煮取二升。分三服。按得效方。加茯苓二兩。人參一兩。治驚悸自汗。觸事易驚。又回春。有酸棗仁。茯苓。治心膽虛怯。觸事易驚。又加麥門冬。人參。柴胡。桔梗。</p>
<p>黑錫丹　治脾元久冷。上實下虛。胸中痰飲。或上攻頭目瞪昏眩。及奔豚氣上衝胸腹。連兩脅膨脹。刺痛不可忍。氣欲絕者。及陰陽氣。上下不升降。飲食不進。面黃羸瘦。肢體浮腫。五積水氣。腳氣上攻。及牙齦腫痛。滿口生瘡。齒欲落者。兼治脾寒。心痛。冷汗不止。或卒暴中風。痰潮上膈。言語艱澀。神昏氣亂。喉中痰響。狀似癱瘓。曾用風藥。吊吐不出者。宜用此藥百粒。煎薑棗湯灌之。壓下。風涎自利。或觸冒寒邪。霍亂吐瀉。手足逆冷。唇口青黑。及男子陽事痿怯。腳膝痠軟。行步乏力。臍腹虛鳴。大便久滑。及婦人血海久冷。白帶自下。歲久無子。血氣攻注。頭面四肢。兼療胸膈煩壅。痰飲虛喘。百藥不愈者。（局方）</p>
<p>金鈴子　胡蘆巴（酒炒）　木香　附子（炮）　肉蔻（煨）　破故紙（酒炒）　沉香（鎊）　茴香（舶上者）　陽起石（酒煮研各一兩）　肉桂（半兩）　黑錫　硫黃（各二兩）</p>
<p>上用黑盞或新鐵銚。內如常法。結黑錫硫黃。砂子地上。出火毒。研令極細。余藥併為細末。一處和勻。入研。自朝至暮。以黑光色為度。酒糊丸。梧子大。每三四粒。空心鹽湯或棗湯下。按家寶方直指方並同。本事方無陽起石。有巴戟天。俱十一味。三因方。有青皮。烏藥。俱十四味。楊氏方。無胡蘆巴。沉香。陽起。肉桂。俱八味。</p>
<p>疏鑿飲子　治水氣。通身洪腫。喘呼氣急。煩躁多渴。大小便不利。煮熱藥不得者。（濟生方）</p>
<p>澤瀉　赤豆（炒）　商陸　羌活（去蘆）　大腹皮　椒目　木通　秦艽（去蘆）　檳榔　茯苓皮</p>
<p>上等分。㕮咀。每服四錢。水一盞半。生薑五片。煎七分。去滓溫服。不拘時候。</p>
<p>疏肝飲　治左脅下痛。肝積屬血。或因怒氣所傷。或跌撲閃挫所致。或為痛。（回春）</p>
<p>黃連（吳茱萸煎汁炒二錢）　柴胡　當歸（各一錢半）　青皮　桃仁（研如泥）　枳殼（麩炒各一錢）　川芎　白芍（七分）　紅花（五分）</p>
<p>上銼一劑。水煎食遠服。</p>
<p>疏經活血湯　治遍身走痛如刺。左足痛尤甚。左屬血。多因酒色損傷。筋脈虛空。被風寒濕熱。感於內。熱包於寒。則痛傷筋絡。是以晝輕夜重。宜以疏經。活血。行濕。此非白虎。歷節風也。（同上）</p>
<p>當歸（酒洗一錢二分）　白芍（酒炒一錢半）　生地（酒洗）　蒼朮（米泔浸）　牛膝（去蘆酒洗）　陳皮（去白）　桃仁（去皮尖炒）　威靈仙（酒洗各一錢）　川芎　漢防己（酒洗）　羌活　防風（去蘆）　白芷（各六分）　龍膽草（八分酒洗）　茯苓（去皮七分）　甘草（四分）</p>
<p>上銼一劑。生薑三斤。水煎空心溫服。忌生冷溫物。</p>
<p>異功散　治婦人血冷氣痛。心胸煩悶。不思飲食。四肢無力。頭目昏疼。寒熱往來。狀似勞倦。並治之。（醫書大全）</p>
<p>牡丹　芍藥　白芷　乾薑（各三錢）　當歸　陳皮　官桂　玄胡　川芎　桔梗（各半兩）　烏藥（半兩）</p>
<p>上為末。每二錢。生薑三片。酒水各半盞。煎七分。溫服。初生時。宜服此藥。每日三服。七日後。漸減服。數至十日滿。永無疾病。服後些少。腹痛不妨。</p>
<p>異功散　溫中和氣。治吐瀉。不思食。凡治小兒虛冷病。先與數服。以正其氣。（直訣）</p>
<p>人參　茯苓　白朮　甘草（炙）　陳皮（各等分）</p>
<p>上每二錢。水一盞。生薑五片。棗二個。煎七分。食前溫熱服。</p>
<p>異功散　能除風寒熱濕痹。調和陰陽。滋養氣血。使痘瘡易出。易靨。不至癢塌。善救表虛。文中代代為醫。不敢妄處藥餌。思人身難得。因果非輕。（陳氏方）</p>
<p>木香　官桂　當歸　茯苓　人參　陳皮　厚朴　肉蔻（各一兩）　丁香　附子（炮）　半夏（各一兩半）　白朮（一兩）</p>
<p>上每三錢。水一大盞半。生薑五片。肥棗三枚。煎六分。空心溫服。</p>
<p>萎蕤湯　治風溫之病。脈陰陽俱浮。汗出體重。其息必喘。其形狀不仁。嘿嘿但欲眠。下之者。則小便難。發其汗者。必讝語。加燒針者。則耳聾難言。但吐下之。遺失便利如此者。宜服之方。（千金方無葛根）治冬溫。及春月中風傷寒。則發熱頭腦痛。咽喉干舌強。骨肉疼。心胸痞滿。腰背強。亦治風溫。（小品方）風溫者。脈尺寸俱浮。頭痛身熱。常自汗出。體重其必喘。四肢不收。嘿嘿但欲眠。治在少陰。厥陰。不可發汗。發即讝語。獨語。內煩躁。不得臥。若驚癇。目亂無精。如此死者。醫殺之耳。（準繩無白薇有白芷）治風溫咳嗽。及冬溫發熱。頭眩咽乾舌強。（醫通）</p>
<p>萎蕤（一錢五分）　石膏（二錢碎）　白薇　麻黃（去節）　川芎　葛根　羌活　甘草　杏仁（去皮尖碎）　青木香（各一錢）</p>
<p>上水煎。日三服。千金方。無葛根。用獨活。以上九味。㕮咀。以水八升。煮取三升。去滓分三服。取汗。若一寒一熱。加朴硝一分。及大黃三兩下之。如無木香。可用麝香一分。</p>
<p>雲林參苓白朮散　治氣虛泄瀉。凡虛瀉者。飲食入胃即瀉。水穀不化。脈微弱是也。（回春）治痘出裡寒。飲食少進。大便泄瀉。小便清白。神氣倦。口鼻氣冷。瘡不起發。（保赤全書）</p>
<p>人參　白朮（去蘆）　茯苓（去皮）　砂仁（炒）　山藥（炒）　藿香　陳皮　乾薑（炒）　蓮肉（去心皮）　訶子（煨）　肉蔻（煨去油）　甘草（炒各等分）</p>
<p>上銼一劑。生薑一片。燈心一圈。水煎服。嘔噦噁心。加半夏。烏梅。元氣虛脫。昏倦。加黃耆。升麻少許。去砂仁。藿香。飽悶。加厚朴。去內蔻。訶子。水小短澀。加木通。車前炒。去乾薑。瀉甚不止。加炒蒼朮。烏梅。熟附子少許。</p>
<p>越脾湯　風水惡風。一身悉腫。脈浮不渴。續自汗出無大熱主之。（金匱）</p>
<p>麻黃（六兩）　石膏（半斤）　生薑（一兩）　大棗（十五枚）　甘草（二兩）</p>
<p>上五味。以水六升。先煮麻黃去上沫。內諸藥。煮取三升。分溫三服。</p>
<p>越脾加朮湯　治內極熱。則身體津脫。腠理開。汗大泄。厲風氣下焦腳弱。（金匱）里水者。一身面目黃腫。其脈沉。小便不利。故令病水。假如小便自利。此亡津液。故令渴也。主之。（同上）</p>
<p>于越脾湯內加白朮四兩。惡風加附子一枚炮。</p>
<p>越脾加半夏湯　咳而上氣為肺脹。其人喘。目如脫狀。脈浮大者主之。（同上）</p>
<p>于越脾湯內。加半夏半斤。</p>
<p>提肛散　治氣虛肛門下墜及脫肛便血。脾胃虛弱等症。（正宗）</p>
<p>川芎　歸身　白朮　人參　黃耆　陳皮　甘草（各一錢）　升麻　柴胡　條芩　黃連　白芷（各五分）</p>
<p>水二鍾。煎八分。食遠服。渣再煎服。</p>
<p>提氣散　脫肛乃脾肺虛寒也。下脫肛門翻出也。宜此方。（壽世保元）蓋肺與大腸為表裡。肛者大腸門。肺實熱則閉結。虛寒則脫肛。腎主大腸。故肺腎虛者。多有此症。（同上）</p>
<p>黃耆（蜜炒）　人參　白朮（去蘆）　當歸（各一錢）　白芍（炒八分）　乾薑（炒）　柴胡　升麻　羌活（各五分）　甘草（炙二分）</p>
<p>上銼。水煎服。</p>
<p>鉤藤散　治肝厥頭昏。清頭目。（準繩）</p>
<p>鉤藤　陳皮　半夏　麥門冬　茯苓　茯神（各半兩）　石膏　人參　甘菊花　防風（各半兩）　甘草（一分炙）</p>
<p>上為粗末。每服四錢。水一鍾半。姜七片。煎八分溫服。</p>
<p>鉤藤飲　治吐利。脾胃虛。慢驚。（幼幼新書）</p>
<p>鉤藤（二分）　蟬殼　防風（焙）　人參（切去須焙）　麻黃（去節）　白殭蠶（炒）　天麻　蠍尾（去毒炒各半兩）　甘草（炙）　川芎（各一分）　麝香（一錢）</p>
<p>細末二錢。水一盞。煎六分。溫服。量與。寒多加附子半錢。無時。</p>
<p>舒筋湯　臂痛不能舉。有人常苦左臂痛。或以為風為濕。諸藥悉投。繼以針灸。俱不得效。用此方而愈。蓋是氣血凝滯。經絡不行所致。非風濕。腰以下食前服。腰以上食後服。（準繩）</p>
<p>薑黃（二錢如無則以嫩莪朮代之）　芍藥　當歸　海桐（去角皮）　白朮（以上各一錢半）　羌活　甘草（炙各一錢半）</p>
<p>上作一服。水二鍾。生薑三片。煎至一鍾。去滓。磨沉香汁少許。食前服。（大全良方。名舒經湯。直指增味五痹湯。無防己。）</p>
<p>惺惺散　治小兒風熱瘡疹。傷寒時氣。頭痛壯熱。目澀多睡。咳嗽喘粗。鼻塞清涕。（局方）治頭痛壯熱喘急。此攻毒散熱之劑。（保赤）</p>
<p>人參（去蘆）　甘草（炙）　細辛（去葉）　瓜蔞根　茯苓（去皮）　白朮　桔梗（各一兩半）</p>
<p>上件同杵。羅為末。每服一錢。水一小盞。入薄荷三葉。同煎至四分。溫服。要和氣。即入生薑煎服。不計時。一方無瓜蔞根。有川芎。</p>
<p>普濟消毒飲　治時毒疫癘。初覺憎寒發熱。肢體沉重。次傳頭面作腫。或咽喉不利。舌乾口燥。煩渴不寧者服。（正宗）</p>
<p>黃芩　黃連（各二錢）　人參（一錢）　陳皮（去白）　玄參　甘草　柴胡　桔梗（炒各一錢五分）　連翹　牛蒡子　馬勃　板藍根（一作大青）　升麻　殭蠶（各五分）</p>
<p>水二碗。煎八分。食後服。如大便燥。加煨大黃一錢。或二錢。以利為度。腫勢甚者。宜砭去惡血。</p>
<p>開結舒經湯　婦人手足麻痹者。七情六淫。鬱滯經絡也。（回春）</p>
<p>紫蘇　陳皮　香附　烏藥　川芎　蒼朮（米泔制）　羌活　南星　半夏（薑製）　當歸（各八分）桂枝　甘草（各四分）</p>
<p>上銼一劑。生薑三片。水煎。臨服入竹瀝薑汁少許同服。</p>
<p>訶梨勒散　氣利主之。（金匱嘔吐）</p>
<p>訶梨勒（十枚煨）</p>
<p>上一味。為散。粥飲和頓服。</p>
<p>順氣和中湯　治嘔吐翻胃。嘈雜吞酸。痞悶噫氣噎膈。心腹刺痛。噁心吐痰水。（回春）</p>
<p>陳皮（鹽水浸炒一錢）　半夏（薑汁炒七分）　白茯苓（去皮七分）　白朮（去蘆炒七八分）　枳殼（麩炒五分）　香附（薑汁炒黑一錢）　砂仁（炒三分）　黃連（六分薑汁和豬膽汁拌炒）　山梔（薑汁炒黑一錢）　神麯（炒六分）　甘草（炙三分）</p>
<p>上銼一劑。生薑三片。長流水。入嬌泥攪澄清。水一鍾。煎至七分。入竹瀝童便薑汁。不拘時。細細溫服。</p>
<p>萆薢湯　治結毒筋骨疼痛。頭脹欲破。及已潰腐爛。並效。（正宗）</p>
<p>川萆薢（二錢）　苦參　防風　何首烏（各一錢）　威靈仙　當歸　白芷　蒼朮　胡麻　石菖蒲　黃柏（各六分）　羌活　川椒（各四分）　龜板（一錢五分）　紅花（三分）　甘草（五分）</p>
<p>水二鍾。煎八分。臨服入酒一杯。量病上下服之。</p>
<p>雄黃熏　蝕於肛者熏之。（金匱）</p>
<p>雄黃</p>
<p>上一味。為末。筒瓦二枚。合之燒。向肛熏之。脈經云。病人或從呼吸。上蝕其咽。或從下焦蝕之肛陰。蝕上為惑。蝕下為狐。狐惑者。豬苓散主之。（百合病）</p>
<p>腎著湯　治妊娠腰腳腫痛。（三因方）</p>
<p>茯苓　白朮（各四兩）　乾薑（炮）　甘草（炙各二兩）　杏仁（炒三兩）</p>
<p>上每四錢。水一盞半。煎七分。食前服。（千金方。腎著湯。無杏仁。大全良方亦同。）</p>
<p>椒梅湯　治時痛時止。面白唇紅者。是蟲痛。（回春）</p>
<p>烏梅　蜀椒　枳實　木香（另研）　肉桂　砂仁　厚朴　乾薑　川楝子（去核）　檳榔子　香附子　甘草（各等分）</p>
<p>上十二味。生薑一片。水煎溫服。</p>
<p>痢聖散子　治丈夫婦人。遠年近日。赤白休息等痢。（局方）</p>
<p>黃蘗皮（去粗皮）　枳殼（去穰）　甘草（爁）　御米（即罌粟子）　罌粟花（去蒂蓋各四兩）　乾薑（炮）　當歸（去蘆各二兩）</p>
<p>上件為粗散。每服三錢。水一盞半。薤白二條。擘碎同煎至八分去滓。食前稍溫服。老人小兒。加減服。忌食生冷油膩之物。</p>
<p>華蓋散　治肺感寒邪。咳嗽上氣。胸膈煩滿。項背拘急。聲重鼻塞。頭昏目眩。痰氣不利。呀呷有聲。（同上）</p>
<p>麻黃（去根節）　紫蘇子（隔紙炒）　桑白皮（炙）　杏仁（去皮尖炒）　赤茯苓（去皮）　陳皮（去白一兩）　甘草（炙半兩）</p>
<p>上藥為末。每服二錢。水一盞。煎七分去滓。食後溫服。</p>

<h1>十三畫</h1>
<p>達原飲　溫疫初起。先憎寒。而後發熱。日後但熱而無憎寒也。初得之二三日。其脈不浮不沉而數。晝夜發熱。日晡益甚。頭痛身痛。其時在挾脊之前。腸胃之後雖有頭疼身痛。此邪熱浮越於經。不可認為傷寒表證。輒用麻黃桂枝之類。強發其汗。此邪不在經。汗之徒傷表氣。熱亦不減。又不可下。此邪不在裡。下之徒傷胃氣。其渴愈甚。宜此方。（溫疫）</p>
<p>檳榔（二錢）　草果仁（五分）　厚朴（一錢）　知母（一錢）　芍藥（一錢）　黃芩（二錢）　甘草（五分）</p>
<p>上用水二鍾。煎八分。午後溫服。</p>
<p>當歸建中湯　治婦人產後。虛羸不足。腹中刺痛不止。吸吸少氣。或苦少腹中急。掣痛引腰背。不能食飲。產後一月。日得四五劑為善。令人強壯。宜此方。（金匱婦人）</p>
<p>當歸（四兩）　桂枝（三兩）　芍藥（六兩）　生薑（三兩）　大棗（十二枚）　甘草（二兩）</p>
<p>上六味。以水一斗。煮取三升。分溫三服。一日令盡。若大虛加飴糖六兩。湯成內之。於火上暖令飴消。若去血過多。崩傷內衄不止。加地黃六兩。阿膠二兩。合八味。湯成內阿膠。若無當歸以芎藭代之。若無生薑。以乾薑代之。</p>
<p>當歸生薑羊肉湯　寒疝腹中痛。及脅痛裡急者。宜此方。（金匱寒疝）　產後腹㽲痛主之。並治腹中寒疝。虛勞不足。（同上產後）</p>
<p>當歸（三兩）　生薑（五兩）　羊肉（一斤）</p>
<p>上三味。以水八升。煮取三升。溫服七合。日三服。若寒多者加生薑。成一斤。痛多而嘔者。加橘皮二兩。白朮一兩。加生薑者。亦加水五升。煮取三升二合服之。</p>
<p>當歸芍藥散　婦人懷妊。腹中㽲痛主之。（同上）婦人腹中諸疾痛主之。（同上）</p>
<p>當歸（三兩）　芍藥（一斤）　白朮（四兩）　茯苓（四兩）　澤瀉（半斤）　芎藭（半斤）</p>
<p>上六味。杵為散。取方寸匕。酒和日三服。</p>
<p>當歸四逆湯　手足厥寒。脈細欲絕者主之。（傷寒厥陰）</p>
<p>當歸（三兩）　桂枝（三兩去皮）　芍藥（三兩）　細辛（三兩）　甘草（二兩炙）　通草（二兩）　大棗（十二枚擘）</p>
<p>上七味。以水八升。煮取三升。去滓。溫服一升。日三服。</p>
<p>當歸四逆加吳茱萸生薑湯　若其人內有久寒者。主之。（同上）</p>
<p>當歸　芍藥（各三兩）　甘草（二兩炙）　通草（二兩）　桂枝（二兩去皮）　細辛（三兩）　生薑（半斤切）　吳茱萸（二斤）　大棗（二十五枚擘）</p>
<p>上九味。水六升。清酒六升。和煮取五升。去滓溫分五服。一方水酒各四升。</p>
<p>當歸散　婦人妊娠。宜常服之。妊娠常服。即易產。胎無疾苦。產後百病。悉主之。（金匱妊娠）</p>
<p>當歸　黃芩　芍藥　芎藭（各一斤）　白朮（半斤）</p>
<p>上五味。杵為散。飲服方寸匕。日再服。</p>
<p>當歸鶴蝨散　九種心痛。蛔蟲冷氣。先從兩肋胸背撮痛。欲變吐方。（外臺）</p>
<p>當歸（八分）　鶴蝨（八分）　橘皮（六分）　人參（六分）　檳榔（十二分）　枳實（六分炙）　芍藥（六分）　桂心（五分）</p>
<p>上八味。搗篩為散。空腹煮薑棗飲服。方寸匕。日二服。漸漸加之。一匕半。不利。忌生蔥。生冷物。油膩。黏食。</p>
<p>當歸湯　療卒心腹痛。氣脹滿。不下食。欲得瀉三兩行佳。（同上）</p>
<p>當歸　茯苓　橘皮　桔梗　高良薑　檳榔（各八分）　生薑（八分）</p>
<p>上七味。細切。以水七升。煮取二升三合。絞去滓。分溫三服。服別相去。如人行六七里。服訖。利三兩行。宜停後服。忌豬肉。酢物。生冷。油膩。魚蒜。黏食。小豆。</p>
<p>當歸湯　療心痛冷痛。腹滿如錐刺。及蟲齧心痛方。（同上）</p>
<p>當歸（三兩）　桔梗（二兩）　吳茱萸（三兩）　桂心（三兩）　芍藥（二兩）　大黃（二兩）</p>
<p>上六味。切。以水六升。煮取三升三合。去滓內鶴蝨一兩。攪溫一沸。分三服。空腹服之。微利度。忌豬肉生蔥。</p>
<p>當歸湯　冷氣脅下往來。胸膈痛引背脅悶。（同上）</p>
<p>當歸　芍藥　吳茱萸　桂心　人參　大黃　甘草（各二兩）　茯苓　枳實（各一兩）　乾薑（三兩）</p>
<p>上十味。細切。以水八升。煎取二升半。一服八合。日三服。治屍疰亦佳。忌海藻。菘菜。生蔥。酢物等。</p>
<p>當歸湯　主心腹攪結痛不止。似有蛔蟲者。（同上）</p>
<p>當歸　橘皮　細辛　甘草（炙）　生薑（各四分）　大黃（八分別漬）　鶴蝨（二分）</p>
<p>上七味。切。以水六升。煮取二升。分溫三服。如人行四五里進一服。不利未差。三日更服之。忌海藻。菘菜。生菜。</p>
<p>當歸散　凡小兒夜啼者。藏寒而腹痛。面色青手冷。不吐乳是也。此方服之妙。（準繩）</p>
<p>當歸（去蘆頭）　芍藥　人參（各一錢）　甘草（炙）　桔梗　陳皮（各一錢）</p>
<p>上㕮咀。煎五合。時時少服愈。</p>
<p>當歸湯　療妊娠五月。舉動驚愕。動胎不安。下在少腹。痛引腰胳。（腋下）小便瘀。下血安胎方。（外臺）</p>
<p>當歸　阿膠（炙）　芎藭　人參（各一兩）　大棗（十二枚擘）　艾（一虎口）</p>
<p>上六味。以酒水各三升。合煮取三升。去滓內膠令烊。分三服。腹中當小。便緩差也。</p>
<p>當歸養血湯　年老之人。陰血枯槁。痰火氣結。升而不降。飲食不下者。及成膈噎之病也。（回春）</p>
<p>當歸　白芍（煨）　熟地黃　茯苓（去皮各一錢）　貝母（去心）　瓜蔞（去殼）　枳實（麩炒）　陳皮　厚朴（薑汁炙）　香附　撫芎　蘇子（炒各七分）　沉香（五分）　黃連（用吳茱萸同炒。去萸不用。用連八分。）</p>
<p>上銼一劑。姜一片。棗二枚。水煎。竹瀝磨沉香調服。</p>
<p>當歸飲子　治心血凝滯。內蘊風熱。發見皮膚。遍身瘡疥。或癢或膿水浸淫。或發赤疹㾦癗。（濟生方）</p>
<p>當歸（去蘆）　白芍　川芎　生地黃（洗）　白蒺藜（炒去尖）　防風（去蘆）　荊芥穗（各一兩）　何首烏（各一錢）　黃耆（去蘆）　甘草（半兩）</p>
<p>上㕮咀。每服四錢。水一盞半。姜五片。煎至八分。去滓溫服。不拘時候。</p>
<p>當歸六黃湯　主盜汗。聖藥也。（蘭室秘藏）</p>
<p>當歸　黃耆（各一錢）　黃蘗　黃芩　黃連　生熟地黃（各七分）</p>
<p>上為粗末。每服五錢。水二盞。煎至一盞。食前服。小兒減半服之。</p>
<p>當歸連翹湯　治痔漏。（回春）</p>
<p>當歸　連翹　防風　黃芩　荊芥　白芷　芍藥　生地黃　山梔　白朮　人參　阿膠　地榆（各等分）　甘草</p>
<p>上銼一劑。烏梅一個。棗一枚。同煎。食前服。</p>
<p>當歸郁李湯　治痔大便結燥。大腸下墜出血。苦痛不能忍者。（正宗）</p>
<p>當歸　郁李仁　澤瀉　生地黃　大黃　枳實　蒼朮　秦艽（各一錢）　麻子仁（研一錢五分）　皂角（一錢）</p>
<p>水二鍾。煎八分。空心服。</p>
<p>當歸拈痛湯　治濕熱下注。腿腳生瘡。赤腫作痛。或腰腳痠痛。或四肢遍身腫痛。或下部頑麻作癢。或成血風。（正宗）</p>
<p>羌活　當歸　防風　茵陳　蒼朮（各一錢）　苦參　升麻　白朮（各七分）　葛根　甘草　黃芩　知母　豬苓　人參（各五分）　黃蘗（三分準繩無）　澤瀉（五分）</p>
<p>水二鍾。煎八分。食前服。</p>
<p>當歸導氣湯　治膿血痢無度。小便不通。腹中痛。（準繩）</p>
<p>甘草（一錢半）　當歸　芍藥（各一錢）　木香　青皮　槐花（炒各七分）　澤瀉（五分）　生地黃（一錢半酒浸）　檳榔（三錢）</p>
<p>上共為末。用水煎。食前溫服。如小便利。去澤瀉。</p>
<p>當歸四逆湯　治十年患疝。形容枯槁。左脅有形。其大如臂。以熱手握之。瀝瀝有聲。甚至上攻於心。悶絕者久之。熱醋熏炙方蘇。（醫宗必讀）</p>
<p>當歸（七分）　附子（炮）　肉桂　茴香（炒各五分）　芍藥（四分）　延胡索　茯苓（三兩）　澤瀉（二分）　柴胡（五分）　川楝子（三分）</p>
<p>上藥研為粗末。都作一服。水煎空心服。（宣明方有山楂子無茴香）</p>
<p>當歸芍藥湯　治產後虛損。逆害飲食方。（千金方）</p>
<p>當歸（一兩半）　芍藥　人參　桂心　生薑　乾地黃　甘草（各一兩）　大棗（二十枚）</p>
<p>上八味。㕮咀。以水七升。煮取三升。去滓分三服。日三。</p>
<p>補中益氣湯　治中氣不足。或誤服克伐藥。四肢倦怠。口乾發熱。飲食無味。或飲食失節。勞倦身熱。脈洪大而無力。或頭痛惡寒自汗。或氣高而喘。身熱而煩。脈微細軟弱。自汗體倦。或中氣虛弱。而不能攝血。或飲食勞倦而患瘧痢等症。（回春）經云。勞者溫之。損者益之。又云。甘溫能除大熱。大忌苦寒藥。損其脾胃之氣。始得則熱中。今立治始得之證。（脾胃論）</p>
<p>當歸（一錢）　陳皮（五分）　升麻　柴胡（各二分）　黃耆　白朮　人參　甘草（炙各一錢半）</p>
<p>上件藥。㕮咀。作一服。水二盞。煎至一盞。量氣弱氣盛。臨病斟酌水盞大小。去楂。食遠稍熱服。如傷寒之重者。不過二服愈。若病久者。以權立加減法治之。正宗。有麥門冬六分。五味子五分。</p>
<p>補肝湯　治肝氣不足。兩脅下滿。筋急不得大息。四肢厥冷。發搶心腹痛。目不明瞭。及婦人心痛。乳癰膝熱。渴。爪甲枯。口面青者方。（千金）</p>
<p>山茱（翼作烏頭）　甘草　桂心（各三兩）　桃仁（翼作蕤人）　柏子仁　細辛　防風　茯苓（各二兩）　大棗（二十四枚）</p>
<p>上九味。㕮咀。以水九升。煮取五升。去滓分三服。</p>
<p>補肝散　治肝風內障。不痛不癢。眼見花。發黃白黑赤。或一物二形難辨方。（準繩）</p>
<p>羚羊角　防風（各三兩）　人參　茯苓（各二兩）　玄參　細辛　車前　黃芩（炒）　羌活（各一兩）</p>
<p>上為末。食後米飲調服一錢。</p>
<p>補肺湯　治肺氣不足。逆滿上氣。咽中悶塞。短氣。寒從背起。口中如含霜雪。言語失聲。甚者吐血方。（千金）</p>
<p>五味子（三兩）　乾薑　桂心　款冬花（各二兩）　麥門冬（一升）　大棗（一百枚）　粳米（二合）　桑根白皮（一升）</p>
<p>上八味。㕮咀。以水一斗。先煮桑白皮五沸。下藥煮取三升。分三服。</p>
<p>補肺湯　專治肺氣不足。咳嗽上氣。牽繩而坐。吐沫唾血。不能飲食方。（千金）</p>
<p>蘇子（一升）　桑白皮（五兩）　半夏（六兩）　紫菀　人參　甘草　五味子　杏仁（各二兩）　款冬花　射干（各半兩）　麻黃　乾薑　桂心（各三兩）　細辛（一兩半）</p>
<p>上十四味。㕮咀。以水一斗二升。煮取三升半。分五服。日三夜二。</p>
<p>補肺人參湯　治肺藏氣虛。咳嗽少力。言語聲嘶。吃食減少。日漸羸瘦方。（聖濟）</p>
<p>人參（一兩）　紫菀（去苗土半兩）　黃耆　鹿角膠（搗研炒黃）　桂皮（去粗皮各一兩）　白朮　紫蘇莖葉（各三分）　五味子　乾薑（炮各半兩）　乾地黃（一兩）　杏仁（湯浸去皮尖雙仁炒半兩）</p>
<p>上一十一味。粗搗篩。每服二錢匕。水一盞。棗三枚。擘破同煎。至六分。去滓。不計時候服。</p>
<p>葛根湯　太陽病。項背強𠘧𠘧。無汗。惡風者主之。（太陽中篇）太陽與陽明合病者。必自下利主之。（同上）太陽病。無汗而小便反少。氣上衝胸。口噤不得語。欲作剛痙者主之。（金匱痙病）</p>
<p>葛根（四兩）　麻黃（三兩去節）　桂枝（二兩去皮）　生薑（三兩切）　大棗（十二枚擘）　芍藥（二兩）　甘草（二兩炙）</p>
<p>上七味。㕮咀。以水一斗。先煮麻黃葛根。減二升去上沫。內諸藥。煮取三升。去滓溫服一升。覆取微似汗。不須啜粥。如桂枝法將息。及禁忌。諸湯皆仿此。</p>
<p>葛根加半夏湯　太陽與陽明合病。不下利。但嘔者主之。（傷寒太陽中篇）</p>
<p>葛根（四兩）　麻黃（二兩去節）　甘草（二兩炙）　芍藥（二兩）　桂枝（二兩去皮）　生薑（二兩切）　半夏（半斤洗）　大棗（十二枚擘）</p>
<p>上八味。以水一斗。先煮葛根麻黃。減二升。去白沫。內諸藥。煮取三升。去滓溫服一升。覆取微似汗。</p>
<p>葛根黃連黃芩湯　太陽病。桂枝證。醫反下之。利遂不止。脈促者表未解也。喘而汗出主之。（同上）</p>
<p>葛根（半斤）　甘草（二兩炙）　黃芩（二兩）　黃連（三兩）</p>
<p>上四味。以水八升。先煮葛根。減二升。內諸藥。煮取二升。去滓分溫再服。</p>
<p>葛根解肌湯　治麻疹初起。發熱咳嗽。或乍涼乍熱主之。（醫通）</p>
<p>葛根　前胡　荊芥　鼠黏子　連翹　赤芍　蟬脫　木通（各等分）　生甘草（減半）</p>
<p>水煎熱服。</p>
<p>葛花解酲湯　治飲酒太過。嘔吐痰逆。心神煩亂。膈痞塞手足戰搖。飲食減少。小便不利。（辨惑論）</p>
<p>白蔻　砂仁　葛花（各五錢）　木香（五分）　青皮（三分）</p>
<p>水煎溫服。或為極末。每服三錢匕。白湯調下。但微汗。酒病去。</p>
<p>解肌湯　治傷寒溫病方。（千金）</p>
<p>葛根（四兩）　麻黃（三兩）　黃芩　芍藥　甘草（各二兩）　大棗（十二枚）</p>
<p>上六味。㕮咀。以水一斗。煮取三升。飲一升。日三服。三四日不解。脈浮者宜重服發汗。脈沉實者。宜以駃豉丸下之。按局方。葛根解肌湯從延年方。有桂心一兩。作七味。又活人書同。</p>
<p>解毒湯　治下疳初起。（黴瘡秘錄）</p>
<p>連翹　荊芥　木通　黃連　生地黃　牛膝　滑石　忍冬花　何首烏　甘草（各等分）</p>
<p>用水二大鐘。煎八分服。渣再煎七分服。</p>
<p>解毒瀉心湯　治心經火旺。酷暑時臨。致生天泡。發及遍身者。（正宗）</p>
<p>黃連　防風　荊芥　山梔　黃芩　牛蒡子　滑石　玄參　知母　石膏（各一錢）　木通　甘草（各五分）</p>
<p>水二鍾。燈心二十根。煎八分。食遠服。</p>
<p>解急蜀椒湯　主寒疝氣。心痛如刺。繞臍腹中盡痛。白汗出。欲絕方。（外臺）</p>
<p>蜀椒（二百枚汗）　附子（一枚炮）　粳米（半斤）　乾薑（半兩）　半夏（十二枚洗）　大棗（十二枚）　甘草（一兩炙）</p>
<p>上七味。切。以水七升。煮取三升。澄清熱服一升。不差更服一升。數用療心腹痛。囷結欲死。解結逐寒上下痛良。忌豬羊肉。餳。海藻。菘菜。（肘後。古今錄驗。範汪方。無甘草。余同。經心錄同。）</p>
<p>滋腎明目湯　治勞神腎虛。血少眼痛。（回春）</p>
<p>當歸　川芎　生地黃　熟地黃　白芍（以上倍）　桔梗　人參　山梔　黃連　白芷　蔓荊子　菊花　甘草（以上減半）</p>
<p>上銼劑。細茶一撮。燈心一團。水煎食後服。熱甚加草龍膽。柴胡。腎虛加黃蘗。知母。風熱壅甚。加防風。荊芥。風熱紅腫。加連翹。黃芩。</p>
<p>滋陰降火湯　治陰虛火動。發熱咳嗽。吐痰喘急。盜汗口乾。此方與六味地黃丸。相兼服之。大補虛勞神效。（回春）</p>
<p>當歸（酒洗一錢二分）　白芍（酒炒一錢三分）　生地黃（八分）　熟地黃（薑汁炒）　天門冬（去心）　麥門冬（去心）　白朮（去蘆各一錢）　陳皮（七分）　黃蘗（去皮蜜水炒）　知母（各五分）　甘草（炙五分）</p>
<p>上銼一劑。生薑三片。大棗一枚。水煎。臨服入竹瀝。童便。薑汁少許。同服。</p>
<p>塌氣散　治腫。（幼幼新書）</p>
<p>中庸（樟柳根）　赤小豆　橘皮紅　蘿蔔子　檳榔　甘草（各半兩）　木香（一分）</p>
<p>上末二錢。水小盞。薑棗煎六分。通口服。量與。</p>
<p>塌氣散　瀉利差後。遍身腫主之。（同上）凡冷利日久。失醫治。遍身浮腫。卻如吹。脈洪是氣化為水。沉實還因積有之。氣順腫消為上法。氣平兩日。定多尿。莫交食。飽還憂滯。此疾元因積損脾。（同上）</p>
<p>茴香　白牽牛　甘草（炒）　木香（各一錢）</p>
<p>上末半錢。紫蘇湯下。</p>
<p>滑石代赭湯　百合病。下之後者主之。（金匱百合）</p>
<p>百合（七枚擘）　滑石（三兩碎綿裹）　代赭石（彈丸一枚綿裹）</p>
<p>上先以水洗百合。漬一宿。當沫出。去其水。更以泉二升。煎取一升。去滓。別以泉水二升。煎滑石代赭。取一升去滓。後和合重煎。取一升五合。溫服。</p>
<p>滑石白魚散　小便不利主之。（同上消渴）</p>
<p>滑石（二分）　亂髮（二分燒）　白魚（二分）</p>
<p>上三味。杵為散。飲服半錢匕。日三服。</p>
<p>鼠黏子湯　治鬢疽初起。熱多寒少。頭眩作痛。口燥咽乾。渴當飲冷。二便秘澀。六脈沉實有力。煩悶疼痛者。（外科正宗）</p>
<p>鼠黏子　桔梗　當歸　甘草梢　赤芍　連翹　玄參　地骨皮　防風　天花粉　木通（各一錢）　大黃（炒一錢）</p>
<p>水二鍾。煎八分。食前服。渣再煎服。</p>
<p>搜風解毒湯　治楊梅瘡。不犯輕粉。病深者月餘。淺者半月。即愈。服輕粉藥。筋骨攣痛。癱瘓不能動履者。服之亦效。（本草綱目入門名仙遺糧湯）</p>
<p>土茯苓（一兩）　薏苡仁　金銀花　防風　木瓜　木通　白蘚皮（各五分）　皂莢子（四分）　人參（氣虛加七分）　當歸（血虛加七分）</p>
<p>水二大碗。煎飲。一日三服。惟忌飲茶。及牛。羊。雞。鵝。魚肉。燒酒。麥面。房勞。蓋秘方也。</p>
<p>傷寒。頭痛壯熱。百節疼痛方。（千金方）</p>
<p>柴胡　梔子仁　芍藥　知母（各四兩）　升麻　黃芩　大青　杏仁（各三兩）　石膏（八兩）　香豉（一斤）</p>
<p>上十味。㕮咀。以水九升。煮取二升七合。分溫三服。若熱甚。加大黃四兩。</p>
<p>蜀漆散　瘧多寒者。名牡瘧主之。（金匱）</p>
<p>蜀漆（燒去腥）　雲母（燒二日夜）　龍骨（等分）</p>
<p>上三味。杵為散。未發前。以漿水半錢。溫瘧。加蜀漆半分。臨發時。服一錢匕。（一方。雲母作雲實。）</p>
<p>痰澼。心腹痛。兼冷方。（同上）</p>
<p>鱉甲（炙）　柴胡　赤芍藥（各八分）　甘草（炙）　枳實（炙）　生薑　白朮（各六分）　檳榔（七個）</p>
<p>上八味。切。以水六升。煮七味。取二升半。去滓內檳榔末。分服八合。當利。忌海藻。菘菜。莧菜。桃。李。雀肉等。</p>
<p>飲酒房勞。虛受熱積。日不食。四體中虛熱。飲食不已。入百脈。心氣虛。令人錯謬失常方。（外臺）</p>
<p>酸棗仁（半升）　人參　白薇　枳實（炙）　知母　栝蔞根　芍藥（各二兩）　茯苓（三兩一作茯神）甘草（炙一兩）　生地黃（八兩）</p>
<p>上十味。切。以水一斗。煮取三升。分三服。</p>
<p>葶藶大棗瀉肺湯　肺癰。喘不得臥。（金匱肺癰）療支飲不得息主之方。（千金）肺癰胸滿。一身面目浮腫。鼻塞清涕出。不聞香臭酸辛。咳逆上氣。喘鳴迫塞主之。（脈經）</p>
<p>葶藶（熬令黃色搗丸如彈丸大）　大棗（十二枚）</p>
<p>上先以水三升。煮棗取二升。去棗內葶藶。煮取一升頓服。</p>
<p>腰膝髀連腿腳疼酸者方。（外臺方）</p>
<p>杜仲（八兩）　獨活（四兩）　乾地黃（四兩）　當歸　川芎（各四兩）　丹參（五兩）</p>
<p>上六味。切。以絹袋盛。上清酒二斗。漬之五宿。初服二合。日再服。以知為度。忌蕪荑。</p>
<p>瑞金散　治婦人血氣撮痛。月經不行。預先嘔吐疼痛。及月信不通。（婦人大全良方又名薑黃散）</p>
<p>片子薑黃（四兩）　牡丹皮　莪朮　紅花　當歸　赤芍藥　川芎　桂心　延胡索（各兩半）</p>
<p>上為末。每服二錢。水一盞。酒三分。溫服日三。</p>
<p>腹中痃氣連心引痛緊急方。（外臺）</p>
<p>白朮（三兩）　枳實（三兩炙）　柴胡（四兩）　鱉甲（二兩炙）</p>
<p>上四味。切。以水七升。煮取二升五合。去滓。空肚分三服。相去七八里久。能連服三四劑。始知驗。禁生冷。豬肉。並毒魚。大須慎之。頻服有效。忌莧菜。生蔥。</p>
<p>葵子茯苓丸　妊娠有水氣。身重小便不利。灑淅惡寒。起即頭眩者主之。（金匱）</p>
<p>葵子（一斤）　茯苓（三兩）</p>
<p>上二味。杵為散。飲服方寸匕。日三服。小便利則愈。</p>

<h1>十四畫</h1>
<p>酸棗湯　虛勞虛煩。不得眠。（同上）療虛勞不得眠。煩不可寧者方。（外臺有生薑二兩一方加桂二兩）</p>
<p>酸棗仁（二升）　甘草（一兩）　知母（二兩）　茯苓（二兩）　芎藭（二兩）</p>
<p>上五味。以水八升。煮酸棗仁。得六升。內諸藥煮取三升。分溫三服。（深師有生薑二兩麥門冬一升）</p>
<p>酸棗湯　治虛勞煩擾。奔氣在胸中。不得眠方。（千金）</p>
<p>酸棗仁（五升）　人參　桂心　生薑（各二兩）　石膏（四兩）　茯苓　知母（各三兩）　甘草（一兩半）</p>
<p>上八味。㕮咀。以水一斗。先煮酸棗仁。取七升。去滓。下藥。煮取三升。分三服。日三。</p>
<p>酸棗仁湯　治風毒散攻下焦。冷注四肢。疼痛。腳膝𤸷痹。及風邪干藏。心神恍惚。筋脈拘急。（聖濟）</p>
<p>酸棗仁（炒一兩）　薏苡仁（炒一兩半）　人參（三分）　茯神（去木一兩）　麥門冬（去心焙半兩）</p>
<p>上五味。粗搗篩。每服四錢匕。水一盞。煎至七分。去滓熱服。不拘時。日三。</p>
<p>遠志散　治肝邪熱。出言反常。乍寬乍急方。（千金）</p>
<p>遠志　射干　杏仁　大青（各一兩半）　茯神　麥門冬　葛根　甘草（各一兩）　芍藥（一兩三分）　桂心（三分）　知母　升麻（各五分）　石膏（二兩）</p>
<p>上十三味。治下篩為粗散。以水二升五合。煮竹葉一升取汁。內藥一匕半。煎取八合。為一服。日一。以綿裹散煮之。</p>
<p>遠志丸　治因驚言語顛錯。不能服溫藥。宜此方。（本事方）</p>
<p>硃砂（半兩入麝香少許同研）　金箔（五片）　遠志　南星　白附子（炮微黃）　白茯苓　酸棗仁　人參（各八兩）</p>
<p>上八味。煉蜜丸。如梧子大。硃砂為衣。每服三十丸。薄荷湯下。食後臨臥服。濟生方無金箔。白附子。天南星。酸棗仁。有石菖。龍齒。茯神。俱七味。</p>
<p>遠志湯　治產後。忽苦心中衝悸不定。志意不安。言語錯誤。惚惚憒憒。情不自覺。（產後得此症。是心虛所致。若其人心胸逆氣。加半夏三兩。）</p>
<p>遠志　麥冬　人參　甘草　當歸　桂心（各二兩）　芍藥（一兩）　茯苓（五兩）　生薑（六兩）　大棗（二十枚）</p>
<p>上以水一斗。煮取三升。分三服。羸者分四服。（千金方）</p>
<p>蜜煎導方　陽明病。自汗出。若發汗。小便自利者。此為津液內竭。雖硬不可攻之。當須自欲大便。宜此導而通之。若土瓜根。及大豬膽汁。皆可為導。（傷寒）</p>
<p>食蜜（七合）</p>
<p>上一味。於銅器內。微火煎。當凝如飴狀。攪之勿令焦著。欲可丸。並手捻作挺。令頭銳大。如指長二寸許。當熱時急作。冷則硬。以內穀道中。以手急抱。欲大便時。乃去之。</p>
<p>蜜附湯　治心腹疼痛。或吐或泄。狀如霍亂。及療冒涉濕寒。賊風入腹。拘急切痛。（三因方）</p>
<p>附子（生去皮臍。切作四片。以白蜜煎。令附變色。以湯洗。去蜜。切半兩。）　桂　芍藥（各三兩）　甘草（炙四分）</p>
<p>上每四大錢。水一盞。姜五片。棗二枚。煎七分。食前服。大便秘結。入白蜜半匙煎。（按易簡方。附子建中湯方後云。治疝氣發作。加蜜一箸頭煎。名蜜附子湯。）</p>
<p>寧志丸　治心虛。血虛。多驚。（直指方）</p>
<p>人參　茯苓　茯神　柏子　琥珀　當歸　酸棗（炒）　遠志（酒浸半日焙各半兩）　乳香　硃砂（別研）　石菖（各一兩）</p>
<p>上末。蜜圓梧子大。每三十丸。食後棗湯下。按千金定志小丸。百一選方。產後寧志膏兩合。無當歸柏子。又比魏氏八物定志丸。則有紫石英。無柏子。茯苓。琥珀。當歸。</p>
<p>寧志膏　治心臟虧虛。神志不守。恐怖驚惕。常多恍惚。易於健忘。睡臥不寧。夢涉危險。一切心疾。皆治之。（局方）</p>
<p>酸棗仁（微炒去皮一本作二兩）　人參（去蘆各一兩）　辰砂（研細水飛半兩）　乳香（以乳缽坐水盞中細研一分）</p>
<p>上各研和勻。煉蜜丸。如彈子大。每服一粒。溫酒化下。棗湯亦得。空心臨臥服。按百一選方。寧志丸。有當歸。石菖。茯苓。</p>
<p>鼻中瘜肉不通利方。（外臺）</p>
<p>細辛　瓜蒂</p>
<p>各等分。末。以吹鼻中。須臾涕出。頻吹之差。（千金方。絮裹如棗大。塞鼻中。須臾通。張文仲亦治鼻癰。不聞香臭。）</p>
<p>榮衛返魂湯　流注癰疽。發者傷折。非此不能效。至於救壞病。活死肌。真仙妙劑。主之。（準繩）</p>
<p>何首烏（不犯鐵）　當歸　木通（去皮節）　赤芍藥（炒）　白芷（不見火）　茴香（炒）　土烏藥（炒）　陳皮殼（麵炒若噁心加薑汁炒）　甘草</p>
<p>上方止九味。各等分。水酒湯使。隨症用之。惟流注加獨活。每服四錢。病在上。食後服。病在下。食前服。（又名通順散或何首烏散）</p>
<p>漢防己散　治傷寒熱毒逼心。譫語見鬼神不安。宜服。（聖惠方）</p>
<p>漢防己（半兩）　桂心（三分）　防風（三分去蘆）　甘草（半兩炙微赤銼）　生地黃（二斤絞取汁）</p>
<p>上件藥。搗羅為末。入地黃汁。水一大盞。調令勻。入銀器中。盛甑中蒸半日。取去。每服三合。以溫水下之。不計時候服之。（即金匱防己地黃湯也）</p>
<p>駃豉丹　治傷寒留飲。宿食不消方。（同上）</p>
<p>豆豉（一升）　巴豆（去油三百枚今用二百枚）　杏仁（六十枚）　黃芩　黃連　大黃　麻黃（各四兩）芒硝　甘遂（各三兩）</p>
<p>上九味。為末。以酒和丸。如大豆。服二丸。不得下者增之。</p>
<p>葦莖湯　治咳有微熱。煩滿。胸中甲錯。是為肺癰。（金匱肺痿）</p>
<p>葦莖（二升）　薏苡仁（半升）　桃仁（五十枚）　瓜瓣（半升）</p>
<p>上四味。以水一斗。先煮葦莖。得五升去滓。內諸藥。煮取二升。服一升。再服當吐如膿。</p>
<p>蜘蛛散　陰孤疝氣者。偏有小大。時時上下主之。（金匱跌蹶）</p>
<p>蜘蛛（十四枚熬焦）　桂枝（半兩）</p>
<p>上二味。為散。取八分一匕。飲和服。日再服。蜜丸亦可。</p>
<p>蒲灰散　厥而皮水者主之。（金匱水氣）小便不利者主之。（同上）</p>
<p>蒲灰（七分）　滑石（三分）</p>
<p>上二味。為散。飲服方寸匕。日三服。</p>
<p>膈氣丸　治氣食憂勞思慮方。（事證方）</p>
<p>半夏（湯浸七次薄切焙）　桔梗（各二兩炒）　肉桂（不見火）　枳殼（去穰麩炒各一錢半）</p>
<p>上細末。薑汁糊丸。梧子大。薑湯下三十丸。臨臥服。</p>
<p>實脾散　治脾元虛腫。（本事方）</p>
<p>大附子（一個炮去皮臍）　草果子（去皮）　乾薑（炮各二兩）　甘草（一兩炙）　大腹（連皮六個）　木香（一個切片）</p>
<p>上用水於砂器內同煮一半以來。擘開乾薑心肉白為度。不得全令水乾。恐近底焦。取出銼焙為末。每服空心。日午用沸湯點服。一方。有厚朴。白朮。木香。茯苓。共十味。治遍身腫。不煩渴。大便自調。或溏泄。小便雖少而不赤澀。此屬陰水。此湯主之。</p>
<p>實脾飲　治水腫。（回春）治中滿或鼓脹。兼脾虛發腫飽悶。（同上）</p>
<p>蒼朮　白朮　厚朴　枳殼　陳皮　茯苓（各一錢）　砂仁（七分）　木香（三分）　香附　豬苓　澤瀉　大腹皮（各八分）</p>
<p>上銼作劑。燈心一團。水煎磨木香調服。（或枳殼代枳實名分消湯）</p>

<h1>十五畫</h1>
<p>調胃承氣湯　傷寒脈浮。自汗出。小便數。心煩微惡寒。腳攣急。反與桂枝湯。欲攻其表。此誤也。得之便厥。咽中干。煩躁吐逆者。作甘草乾薑湯與之。以復其陽。若厥愈。足溫者。更作芍藥甘草湯與之。其腳即伸。若胃氣不和。讝語者。少與此湯。若重發汗。復加燒針者。四逆湯主之。傷寒太陽。發汗後。惡寒者。虛故也。不惡寒。但熱者實也。當和胃氣。與此湯。（同上）太陽病未解。脈陰陽俱停。必先振慄。汗出而解。但陽脈微者。先汗出而解。但陰脈微者。下之而解。若欲下之。宜此湯。（同上）傷寒十三日。過經讝語者。以有熱也。當以湯下之。若小便利者。大便當硬而反下利。脈調和者。知醫以丸藥下之。非其治。若自下利者。脈當微厥。今反和者。此為內實也。此湯主之。（同上）太陽病。過經十餘日。心下溫溫欲吐。而胸中痛。大便反溏。腹微滿鬱郁微煩。先此時。自極吐下者。與此湯。若不爾者。不可與。但欲嘔。胸中痛。微溏者。此非柴胡證。以嘔故。知極吐下也。（同上）陽明病。不吐不下。心煩者。可與此湯。（同上陽明）太陽病。三日發汗不解。蒸蒸發熱者。屬胃也。宜此湯。（同上）傷寒吐後。腹脹滿者。與此湯。（同上）大便不通。胃氣不和者。（同上）邪熱傳裡。無痞滿。惟存宿結而有瘀熱者。主之。（溫疫論有生薑）</p>
<p>芒硝（半升）　甘草（二兩炙）　大黃（四兩去皮酒漬洗）</p>
<p>上三味。以水三升。煮取一升。去滓內芒硝。更煮兩沸頓服。</p>
<p>調中湯　療夏月及初秋忽有暴寒折於盛熱。熱結四肢。則壯熱頭痛。傷於胃。則下利。或血。或水。或赤帶下。壯熱且悶。脈微且數。宜下之方。（外臺）　又調中湯。去大黃。即治風溫證。兼治陽病。因下遂協利不止。及傷寒不因下自利。表不解。而脈浮數者。皆可去大黃煎之。殊驗也。（活人書）</p>
<p>大黃　葛根　黃芩　芍藥　桔梗　茯苓　藁本　白朮　甘草（炙各二兩）</p>
<p>上九味。以水九升。煮取三升。分三服。服別相去二食久。勿以食隔。須取快下。壯熱便歇。其下亦止也。凡秋夏。旱熱積日。忽有暴寒折之。熱無可散。喜搏著肌中。作壯熱氣也。胃為六腑之長。最易得傷。非忽暴寒傷之而下也。虛冷人則不壯熱。但下利。或霍亂也。少實人。有服五石人。喜壯熱。其適與藥吃斷下。則加熱鬱悶而死矣。亦有不止。便作壅熱毒。壯熱甚不歇則劇。是以宜此調中湯下之。和其胃氣。其表熱者。宜前胡大黃下之也。</p>
<p>調中湯　論曰。產後腹痛。及瀉利者何。答曰。產後腸胃虛怯。寒邪易侵。若未滿月。欲冷當風。乘虛襲留於原膜。散於腹脅。故腹痛作陣。或如錐刀所刺。流入大腸。水穀不化。洞泄腸鳴。或下赤白。胠脅䐜脹。或痛走不定。急服此湯立愈。若醫者。以為積滯取之。禍不旋踵。謹之謹之。（婦人大全良方）</p>
<p>高良薑　當歸　桂心　芍藥　附子（炮）　川芎（各一分）　甘草（半分）</p>
<p>上為粗末。每服三錢匕。水三盞。煎至一盞。去滓熱服。評曰。產後。下痢非止一證。當隨所因而調之。既云欲冷當風。何所不至。寒熱風濕。本屬外因。喜怒憂思。還從自性。況勞逸飢飽。皆能致病。若其洞泄。可服調中湯。赤白滯下。非此能愈。各隨門類。別有正方。</p>
<p>調經方　產後四肢浮腫者何。答曰。產後敗血乘虛。停積於五臟經。流入四肢。留淫日深。卻還不得。腐壞如水。故令四肢面目浮腫。醫人不識。便作水氣治之。凡治水氣。多用導水藥。極虛人。夫差後既虛之。是為重虛。往往因致夭枉。但服此散。行瘀腫消即愈。（三因方）</p>
<p>沒藥（別研）　琥珀　桂心　赤芍藥　當歸（各一兩）　細辛　麝香（各半錢別研）</p>
<p>上為末。每服半錢匕。生薑汁溫酒。各少許調勻服。</p>
<p>增損四物湯　產後乍寒乍熱者何。答曰。陰陽不和。敗血不散。能令乍寒乍熱。產後血氣虛損。陰陽不和。陰勝則乍寒。陽勝則乍熱。陰陽相乘。則或寒或熱。若因產勞。臟腑血弱。不得宣越。故令敗血不散。入於肺。則熱。入於脾。則寒。醫人若誤作瘧疾治之。則謬矣。陰陽不和。宜增損四物湯。敗血不散。奪命丹。又問二者何以別之。答曰。時有刺痛者。敗血。俱寒熱無他證者。陰陽不和。宜此方。（三因方）治婦人血氣不足。四肢惰怠。乏力少氣。兼治產後。下血過多。榮衛虛損。陽氣不和。乍寒乍熱。並宜服之。（易簡方）</p>
<p>當歸（去蘆）　甘草（炙）　芍藥　川芎（去蘆）　乾薑（炮）　人參（各等分）</p>
<p>上㕮咀。每服四錢。水一盞。煎至六分。去滓熱服。</p>
<p>樂令黃耆湯　療虛勞少氣。胸心痰冷。時驚惕。心中悸動。手足逆冷。體常自汗。補諸不足。五臟六腑虛損。腸鳴風濕。榮衛不調百病。又治風裡急方。（外臺）</p>
<p>黃耆（二兩）　當歸（三兩）　烏頭（三兩炮去皮尖破四片入蜜炙之金黃色）　桂心（三兩）　生薑（四兩）　蜀椒（二兩去汗）　人參（二兩）　芍藥（二兩）　大棗（七枚擘）　茯苓（二兩）　遠志（二兩去心）　半夏（四兩洗）</p>
<p>上十二味。㕮咀。切。以水一斗五升。煮取四升。分服八合。日三。夜再。忌生蔥。羊肉。餳。豬肉。冷水。大酢。（千金有橘皮。細辛。前胡。甘草。麥門冬。無烏頭。蜀椒。遠志。為十四味。）</p>
<p>潤腸湯　治大便閉結不通。（回春）</p>
<p>當歸　熟地　火麻仁（去殼）　桃仁（去皮）　杏仁（去皮）　枳殼　厚朴（去粗皮）　黃芩　大黃（各等分）　甘草</p>
<p>上銼一劑。水煎。空心熱服。大便通即止。藥不得多服。如修合潤腸丸將藥加減各為末。煉蜜為丸。如梧桐子大。每服五十丸。空心白湯吞下。切忌辛熱之物。</p>
<p>廣濟半夏湯　療胸脅不利。腹中脹。氣急妨悶。（外臺）腳氣心煩悶氣急不安方。（同上）</p>
<p>半夏（一升湯洗去滑）　生薑（八兩）　桂心（三兩）　檳榔（二兩半末）</p>
<p>上四味。切。以水八升。煮減半。內檳榔仁末。煎取二升八合。絞去滓。分溫三服。服別相去如人行五六里。進一服。微利為度。</p>
<p>蔓荊子散　治大焦熱。耳內生膿。或耳鳴而聾。（回春）</p>
<p>蔓荊子　升麻　木通　赤芍　麥門冬（去心）　炙甘草　生地　前胡　赤苓　桑白皮（蜜水炒）　甘菊花（各等分）</p>
<p>上銼一劑。生薑三片。棗二枚。水煎食後服。</p>
<p>蔞貝養榮湯　痰涎湧甚。胸膈不清者宜之。（溫疫）</p>
<p>知母　天花粉　貝母　瓜蔞實　橘紅　白芍　紫蘇子</p>
<p>水姜煎服。</p>
<p>潰堅湯　治五積六聚。諸般癥瘕。痃癖。血塊之總司也。（回春）</p>
<p>當歸　白朮（去蘆）　半夏（姜炒）　陳皮　枳實（麩炒）　砂仁　香附子　山楂肉　厚朴（姜炒）　木香（各等分）</p>
<p>上銼一劑。姜一片。水煎。磨木香調服。</p>

<h1>十六畫</h1>
<p>橘皮湯　乾嘔噦若手足厥者主之。（金匱）</p>
<p>橘皮（四兩）　生薑（半斤）</p>
<p>上二味。以水七升。煮取三升。溫服一升。下咽即愈。</p>
<p>橘皮湯　治肺熱氣上咳息奔喘方。（千金）</p>
<p>橘皮　麻黃（各三兩）　柴胡　乾紫蘇（刪繁作干藍各三兩）　宿姜　杏仁（各四兩）　石膏（八兩）</p>
<p>上七味。㕮咀。以水九升。煮麻黃兩沸。去沫下諸藥。煮取三升。去滓分三服。不差與兩劑。</p>
<p>橘皮湯　療妊娠嘔吐。不下食。（同上）</p>
<p>橘皮　竹茹　人參　白朮（各十八銖）　生薑（一兩）　厚朴（十二銖）</p>
<p>上六味。㕮咀。以水七升。煮取二升半。分三服。不差重作。</p>
<p>橘皮湯　治飲酒過度。酒毒積在腸胃。或嘔吐不食。渴多引飲。（聖濟）</p>
<p>陳橘皮（湯浸去白炒）　葛根（銼）　甘草（炙銼）　石膏（打碎各一兩）</p>
<p>上四味。粗搗篩。每服三錢匕。水一盞。煎至七分。去滓溫服。不拘時候。</p>
<p>橘皮大黃朴硝方　鱠食之。在心胸間不化。吐復不出。速下除之。久成症病。治之方。（金匱）</p>
<p>橘皮（一兩）　大黃（二兩）　朴硝（二兩）</p>
<p>上三味。以水一大升。煮至小升。頓服即消。</p>
<p>橘皮枳實生薑湯　胸痹。胸中氣塞。短氣。茯苓杏仁甘草湯主之。此湯亦主之。（同上）肘後千金曰。治胸痹。胸中愊愊如滿。噎食習習如癢。喉中澀。唾吐澡沫。（同上）</p>
<p>橘皮（一斤）　枳實（三兩）　生薑（半斤）</p>
<p>上三味。以水五升。煮取二升。分溫再服。</p>
<p>橘皮竹茹湯　噦逆者主之。（同上）</p>
<p>橘皮（二斤）　竹茹（二斤）　大棗（三十枚）　生薑汁（半斤）　甘草（五兩）　人參（一兩）</p>
<p>上六味。以水一升。煮取三升。溫服一升。日三服。濟生方。無大棗。有枇杷葉。麥門冬。半夏。茯苓。俱九味。治胃熱。多渴。嘔噦。不食。</p>
<p>霍亂轉筋洗方。（濟生方）</p>
<p>蓼一把。去兩頭。水三升。煮取二升。放溫重洗。</p>
<p>獨活湯　治風腰腳疼痛不可忍。足脛痛痹方。（聖濟）</p>
<p>獨活（去蘆頭一分）　黃耆（銼半兩）　防風（去叉）　茯神（去木）　桂（去粗皮）　白蘚皮　羚羊角（鎊各一錢）　酸棗仁（炒半兩）　桃仁（去皮尖雙仁炒一兩）</p>
<p>上九味。粗搗篩。每服五錢匕。水一盞半。煎至一盞。去滓溫服。空心日午夜臥各一。</p>
<p>獨參湯　治元氣虛弱。惡寒發熱。或作渴煩躁。痰喘氣促。或氣虛卒中不語口噤。或痰涎上湧。手足逆冷。或婦人難產。產後不醒。喘急等證。（薛氏）</p>
<p>人參（二兩）</p>
<p>上一味。水煎。人參性寒。故姜佐之。如不應。急用參附湯。　聖濟錄。治胃寒氣滿不能轉化。易飢不能食者方。人參末二錢。生附子末半錢。生薑二錢。水七合。煎二合。雞子清一枚。打轉空心服之。</p>
<p>獨活寄生湯　夫腰背痛者。皆由腎氣虛弱。臥冷濕地。當風得之。不以速治。能流入腳膝為偏枯。冷痹緩弱疼重。或腰痛攣。腳重痹。宜急服此方。（千金方）</p>
<p>獨活（三兩）　寄生（一作續斷）　杜仲　牛膝　細辛　秦艽　茯苓　桂心　防風　芎藭　乾地黃　人參　甘草　當歸　芍藥（各二兩）</p>
<p>上十五味。㕮咀。以水一斗。煮取三升。分二服。溫身勿冷風。虛下利者。除乾地黃服。復取蒴藋葉火燎。厚安席上。及熱眠上。冷復燎之。冬月取根。春取莖熬。臥之佳。其餘薄熨。不及蒴藋蒸為愈也。諸處風濕亦用此法。新產竟或患腹痛。不得轉動。及腳腰攣痛。不得屈伸痹弱者。宜服此湯。除風消血。（肘後。有附子一枚。無寄生。人參。甘草。當歸。）危氏得效方。去寄生。芍藥。用斷續。名萬金湯。治風補虛順榮衛。通血脈。並腰膝沉重。緩弱無力。及治手足風累效。血虛體弱。加鹿茸。肉蓯蓉。各半兩。</p>
<p>獨活散　治冷滯風氣攻刺腰胯疼痛。（聖惠方）</p>
<p>獨活（一兩）　牛膝（二兩）　附子（炮一兩）　川芎　桂心　芍藥　當歸（各三分）　桃仁（半兩）</p>
<p>上八味。每三錢。水一中盞。姜半分。煎六分。食前溫服。</p>
<p>澤漆湯　咳而脈浮者。厚朴麻黃湯主之。脈沉者。此方主之。（金匱咳嗽）</p>
<p>半夏（半升）　紫蘇（五兩一作紫菀）　澤漆（三斤以東流水五斗煮取一斗五升）　生薑（五兩）　白前（五兩）　甘草　黃芩　人參　桂枝（各三兩）</p>
<p>上九味。㕮咀。內澤漆汁中。煮取五升。溫服五合。至夜盡。</p>
<p>澤瀉湯　心下有支飲。其人若冒眩者主之。（金匱痰飲）</p>
<p>澤瀉（五兩）　術（二兩）</p>
<p>上二味。以水二升。煮取一升。分溫再服。</p>
<p>澤瀉散　治妊娠氣壅。身體腹脅浮腫。喘急大便不通。小便赤澀宜服。（準繩）</p>
<p>澤瀉　木通　桑白皮　赤茯苓　枳殼　檳榔（各一錢半）</p>
<p>上作一服。水二鍾。生薑五片。煎至一鍾。食前服。</p>
<p>龍膽湯　治嬰兒出腹血脈盛實。寒熱溫壯。四肢驚掣。發熱大吐哯者。若已能進哺。中食不消。壯熱及變蒸不解。中客人鬼氣。並諸驚癇方。悉主之。十歲已下小兒。皆服之。小兒龍膽湯第一。是新出腹嬰兒方。若日月長大者。以次依此為例。若必知客忤及有魃氣者。可加人參當歸。各加龍膽多少也。一百日兒。加三銖。二百日兒加六銖。一歲兒。加半兩。余藥准此。（千金）</p>
<p>龍膽　鉤藤　柴胡　黃芩　桔梗　芍藥　茯神　甘草（炙各六銖）　蜣螂（二枚）　大黃（一兩）</p>
<p>上十味。㕮咀。以水一升。煮取五合為劑也。服之如有節度。藥有虛實。虛藥宜足數合水也。兒生一日至七日。分一合為三服。兒生八日至十五日。分一合半為三服。兒生十六日至二十日。分二合為三服。兒生二十日至三十日。分三合為三服。兒生三十日至四十日。盡五合為三服。皆得下即止。勿再服也。</p>
<p>龍膽瀉肝湯　治肝經濕熱。玉莖患瘡或便毒。懸癰。小便赤澀。或久潰爛不愈。又治陰囊腫痛。紅熱甚者並效。（正宗）治婦人陰癃癢痛。（薛己）</p>
<p>龍膽草　連翹　生地黃　澤瀉（各一錢）　車前子　木通　歸尾　山梔　甘草　黃連　黃芩（各五分）　大黃（二錢便秘加）</p>
<p>水二鍾。煎八分。食前服。</p>
<p>導赤各半湯　治患傷寒後。心下不硬。腹中不滿。大小便如常。身無寒熱。漸變神昏不語。或睡中獨語一二句。目赤唇焦。舌乾不飲水。稀粥與之則咽。不與則不思。形如醉人。庸醫不識而誤人者多。不知熱傳手少陰心經。心火上而逼肺金。所以神昏。名越經證。無人知之。（六書）</p>
<p>黃連　山梔　黃芩　滑石　甘草　知母　犀角　茯神　麥門冬　人參</p>
<p>水二鍾。薑棗煎之。槌法。加燈心一握。龍眼肉十枚。煎沸熱服。（壽世保元名瀉心導赤散。無龍眼肉。生用地黃汁。三匕。）</p>
<p>導痰湯　治一切痰厥。頭目旋運。或痰飲留積不散。胸膈痞塞。脅肋脹滿。頭痛吐逆喘急。痰嗽涕唾稠黏。坐臥不安。飲食不思。（濟生方）</p>
<p>半夏（湯洗七次四兩）　天南星（炮去皮）　枳實（去瓤麩炒）　赤茯苓（去皮）　橘紅（各一兩）　甘草（炙半兩）</p>
<p>上㕮咀。每服四錢。水二盞。姜十片。煎八合。溫服食後。按百一選方。無南星。有桂。又入門。加香附子。烏藥。木香。名順氣導痰湯。又加黃芩黃連。名清熱導痰湯。又加羌活。防風。白朮。名祛風導痰湯。又加遠志。菖蒲。黃芩。黃連。硃砂。名寧心導痰湯。皆後世方名也。</p>
<p>頭風神方。（廣筆記）</p>
<p>土茯苓（忌鐵四兩）　金銀花（三錢）　蔓荊子（一錢）　玄參（八分）　防風（一錢）　明天麻（一錢）　辛荑　川芎（各五分）　黑豆（四十九粒）　燈心（二十撮）　芽茶（五錢）</p>
<p>河水井水各一鍾半。煎一鍾服。</p>
<p>頭風摩散。（金匱）</p>
<p>大附子（一枚炮）　鹽（等分）</p>
<p>上二味。為散。沐了以方寸匕。已摩疾上。令藥力行。</p>
<p>樺皮散　治肺藏風毒。遍身瘡疥。及癮疹瘙癢。瘙之成瘡。又治頭上風刺。及婦人粉刺。（局方）</p>
<p>荊芥　杏仁（去皮尖用水二碗於銅鍋內熬候減水一半急取出放令乾各二兩）　甘草（炙半兩）　枳實（去穰用炭火燒存性取出於濕紙上令冷）　樺皮（燒灰秤各四兩）</p>
<p>上藥除杏仁外。並搗羅為末。卻將杏仁別研。令極細。次用諸藥末。旋旋入研令勻。每服二錢。食後調下。溫酒服。日進三服。瘡疥甚者。每日頻服。</p>
<p>歷節諸風方　療歷節諸風。百節痠痛。不可忍。（外臺）</p>
<p>松脂（卅斤煉五十遍不能三十遍亦可用）</p>
<p>上一味。以煉酥三升。溫和脂三升。熟攪令極調。且空腹酒服方寸匕。日三。數食麵粥為佳。慎魚腥。生冷。酢物。果子。一百日瘥。</p>
<p>積年患氣。發作有時。心腹絞痛。忽然氣絕。腹中堅實。醫所不治。復謂之蠱方。（千金方）</p>
<p>檳榔（大者四十枚）　附子（一枚）　半夏（一升）　柴胡（三兩）　生薑（八兩）　橘皮　甘草　桂心　當歸　枳實（各二兩）</p>
<p>上十味。㕮咀。以水一斗。煮取三升。分三服。五日一劑。服三劑。永除根本。</p>
<p>錢氏白朮散　治小兒脾胃久虛。嘔吐泄瀉。頻並不止。津液枯竭。煩渴多燥。但欲飲水。乳食不進。羸困少力。　因而失治。變成風癇。不問陰陽虛實。並宜服之。（同上）</p>
<p>白茯苓（去皮）　人參（去蘆）　白朮（不見火）　藿香（去土梗）　木香（不見火）　甘草（炙各一兩）　乾薑（銼二兩）</p>
<p>上為粗末。每服一錢。水一小盞。煎至半盞。去滓通口服。不拘時。更量兒大小加減。渴甚者並煎。任意飲之。</p>
<p>燒褌散　傷寒陰陽易之為病。其人身體重。少氣。少腹裡急。或引陰中。拘攣。熱上衝胸。頭重不欲舉。眼中生花。膝脛拘急者主之。（傷寒）</p>
<p>取婦人中褌近陰處火燒作灰</p>
<p>上姜水煎。又小兒骨蒸。勞熱肌瘦。減食者。每服一錢。加小麥。</p>

<h1>十七畫</h1>
<p>療冷氣。兩肋脹滿。痃氣不能食方。（外臺）</p>
<p>白朮　枳實（炙）　生薑　茯苓（各三兩）　人參　桔梗（各二兩）　桂心（一兩半）</p>
<p>上七味。切。以水八升。煮取二升五合。去滓分溫三服。如人行七八里久服。</p>
<p>療患氣兼水。身面腫垂死。長壽公姚僧垣處二方。應手即差。先服湯方。（同上）</p>
<p>桑白皮（四兩）　橘皮（二兩）　海藻（三兩洗去咸）　郁李仁（碎各四兩）　赤小豆（一升）</p>
<p>上五味。以水八升。煮取二升半。分三服甚效。</p>
<p>療水病方。（同上）</p>
<p>烏豆（一大升粒小者）　桑白皮（五升細切）</p>
<p>上二味。以水五斗和。煮可一斗汁。濾去滓。於銅器中重湯煎如餳。可作丸即成。所患人每服取利小便為度。其小便復舊色。身上腫除。候體中熱煩即服之。禁房勞及食死牛馬肉。油膩麴酒等。經數日得食羊頭肉。兔肉。（水病忌食羊頭蹄此云得食恐誤也。）</p>
<p>療水病身腫方。</p>
<p>鯉魚一頭（極大者去頭尾及骨惟取肉）</p>
<p>上一味。以水二斗。赤小豆一升。和魚肉者可取二升。以上汁生布絞去滓。頓服盡。如不能盡。分為二服。後服溫暖。服訖下利。利盡即差。忌牛肉白酒生冷麵豬魚油酪。藥滓埋之。勿令人食。</p>
<p>療腳氣滿小便少者方。</p>
<p>檳榔（四十枚切）　大豆（三升）　桑根白皮（切二升）</p>
<p>上三味。以水二斗。煮取六升。分六服。間粥亦得。若冷脹加吳茱萸二升。生薑二兩。用亦良。</p>
<p>療漆瘡方。（同上）</p>
<p>煮椒湯洗。頻四五度。又嚼糯米敷上。干即易之。頻四五度即差。忌熱面肉飲酒。</p>
<p>薏苡附子敗醬散　腸癰之為病。其身甲錯。腹皮急按之濡。如腫狀。腹無積聚。身無熱。脈數。此為腸內有癰膿主之。（金匱腸癰）</p>
<p>薏苡（十分）　附子（二分）　敗醬（五分）</p>
<p>上三味。杵為末。取方寸匕。以水二升。煎減半頓服。小便當下。</p>
<p>薏苡附子散　胸痹緩急者主之。（同上胸痹）</p>
<p>薏苡（十五兩）　大附子（十枚焙）</p>
<p>上二味。杵為末。服方寸匕。日三服。</p>
<p>薏苡仁散　治腳氣。痹攣煩疼掣痛。行步不得。氣滿心胸塞悶。不得眠臥宜服。（聖惠方）</p>
<p>薏苡仁（二兩）　地骨皮（一兩）　五加皮（二兩半制）　木通（二兩）　木香（三兩）　羚羊角節（一兩）　牛膝（一兩去苗）</p>
<p>上藥搗篩為散。每服四錢。以水一中盞。煎至六分去滓。不計時候溫服。</p>
<p>薏苡仁散　治濕傷腎。腎不養肝。肝自生風。遂成風濕。流注四肢筋骨。或入在肩髃。肌肉疼痛。漸入在指中。（本事方）</p>
<p>薏苡仁（一兩）　當歸　小川芎　乾薑　甘草（各半兩）　官桂　川烏　茵芋　人參　羌活　白朮　麻黃　獨活（各半兩）</p>
<p>上為細末。每服二錢。空心臨臥。酒調下。日三服。</p>
<p>姜椒湯　主胸中積聚。痰飲。飲食減少。胃氣不足。咳逆吐哯方。（外臺）</p>
<p>半夏（三兩洗）　生薑（汁七合）　桂心　附子（炮）　甘草（炙）　茯苓　桔梗（各一兩）　蜀椒（二合）　橘皮（二兩切）</p>
<p>上九味。切。以水七升。煮取二升半。去滓內薑汁。煎取四升半。分三服。服三劑佳。若欲服大散。並諸五石丸。必先服此方及進黃耆丸。輩必佳。忌海藻。菘菜。羊肉。餳。生蔥。豬肉。冷水。酢物。</p>
<p>薯蕷湯　治中心驚悸。而四肢緩。頭面熱。心胸痰滿。頭目眩冒。如欲搖動者。（千金）</p>
<p>薯蕷　麥門冬　人參（各四兩）　生地黃　前胡　芍藥（各八分）　枳實　遠志　生薑（各三分）茯苓　茯神（各六分）　半夏（五分）　甘草　黃芩　竹葉（各二分）　秫米（三合）</p>
<p>上十六味。㕮咀。取江水。高舉手揚三百九十下。量取三斗。煮米減一斗。內半夏復減九升。去滓下藥。煮取四升。分四服。無江水處。以千里東流水代之。揚手令上頭也。秦中無江水。涇渭水可用。</p>
<p>薄荷湯　痧有於暑者。此方主之。（玉衡）</p>
<p>薄荷　香薷　連翹（各一錢）　紫樸　金銀花　木通（各七分）</p>
<p>水二鍾。煎七分冷服。</p>

<h1>十八畫</h1>
<p>瀉心湯　本以下之故。心下痞。與此湯。痞不解。其人渴而口燥煩。小便不利者。五苓散主之。（傷寒太陽篇下）心氣不足。吐血衄血。用此湯。亦治霍亂。（金匱）婦人吐涎沫。醫反下之。心下即痞。當先治其吐涎沫。小青龍湯主之。涎沫止。乃治痞。此湯主之。（同上）傷寒服湯藥。下利不止。心下痞硬。服此湯已。復以他藥下之。利不止。醫以理中與之。利益甚。理中者。理中焦。此利在下焦。赤石脂禹餘糧湯主之。復不止者。當利其小便。（傷寒太陽）治丈夫。婦人。三焦積熱。上焦有熱。攻衝眼目赤腫。頭項腫痛。口舌生瘡。中焦有熱。心膈煩躁。不美飲食。下焦有熱。小便赤澀。大便秘結。五藏俱熱。即生㾬癤瘡痍。及治五般痔疾。糞門腫痛。或下鮮血方。（局方）心氣不足。吐血衄血。胸脅刺脹。同苓連煎服。亦單為散。水煎服。（本草百病主治大黃條下）</p>
<p>大黃（二兩）　黃連　黃芩（各一兩）</p>
<p>上三味。以水三升。煮取一升。頓服之。</p>
<p>瀉肝湯　治眼赤漠漠。不見物。息肉生方。（千金）</p>
<p>柴胡　芍藥　大黃（各四兩）　決明子　澤瀉　黃芩　杏仁（各三兩）　升麻　枳實　梔子仁　竹葉（各二兩）</p>
<p>上十一味。㕮咀。水九升。煮取一升七合。分三服。熱多體壯加大黃一兩。羸老去大黃。加梔子仁五兩。</p>
<p>瀉白散　治肺癰。（準繩）治嗽喘脅痛滿。氣促。肺經溫熱等症。肺火咳嗽之要方也。（玉機）</p>
<p>桑白皮（炒二錢）　地骨皮　甘草（炙）　貝母（去心）　紫菀　桔梗（炒）　當歸（酒拌各半錢）　瓜蔞仁（一錢半）</p>
<p>作一劑。水一鍾。姜三片。煎八分。食遠服。</p>
<p>瀉白消毒飲　痘疹發熱之初。多似傷寒。惟麻疹則咳嗽。噴嚏。鼻流清涕。眼泡腫。其淚汪汪。面浮腮赤。或嘔惡。或泄利。或手掐眉目鼻面。此為異耳。輕者主之。（幼科準繩）</p>
<p>桑白皮　地骨皮（二味自採鮮者各三錢）　牛蒡子（炒研）　荊芥穗（各一錢半）　桔梗　甘草（各一錢）　浮萍（曬乾二錢）</p>
<p>上為粗末。每服三五錢。水一盞。煎六分。濾清服。</p>
<p>瀉胃湯　治牙痛如神。（回春）</p>
<p>當歸　川芎　芍藥　生地黃　黃連　牡丹皮　山梔子　荊芥　薄荷　防風　甘草</p>
<p>上銼一劑。水煎。食遠頻服。</p>
<p>歸母苦參丸　妊娠小便難。飲食如故主之。（金匱）</p>
<p>當歸　貝母　苦參（各四兩）</p>
<p>上三味。末之。煉蜜丸如小豆大。飲服三丸。加至十丸。男子加滑石半兩。</p>
<p>歸脾湯　治脾經失血。少寐發熱盜汗。或思慮傷脾。不能攝血。以致妄行。或健忘怔忡。驚悸不寐。或心脾傷痛。嗜臥少食。或憂思傷脾。血虛發熱。或肢體作痛。大便不調。或婦人經候不準。晡熱。或瘰癧流注。不能消散潰斂。（濟生方）</p>
<p>黃蓍　人參　白朮　茯苓　酸棗（炒）　龍眼（各二錢）　當歸　遠志（各一錢）　甘草（炙）　木香（各五分）</p>
<p>上㕮咀。每服四錢。水一盞半。生薑五片。棗子一枚。煎至七分。去滓溫服。不拘時候。本方無當歸遠志。薛立齋加之。又加柴胡。梔子仁。名加味歸脾湯。前症兼熱者主之。</p>
<p>歸靈湯　治楊梅瘡。不問新久。但元氣虛弱者。宜此藥。（正宗）</p>
<p>川芎　當歸　白芍　熟地　米仁　木瓜　防己　天花粉　金銀花　白蘚皮　人參　白朮（各一錢）　甘草（五分）　威靈仙（六分）　土茯苓（二兩）　牛膝（下部加五分）</p>
<p>水三鍾。煎二鍾。二次。量病上下。食前後服之。渣再煎八分服。</p>
<p>雞舌香散　治男子女人。陰陽不和。藏府虛弱。中膈氣滯。宿寒留飲。停積不消。胸膈脹滿。心脾引痛。攻刺腹脅。有妨飲食。又治中酒。吐酒。停飲。浸漬。嘔逆噁心。噫氣吞酸。並皆治之。（局方）</p>
<p>天台烏（去木）　肉桂（去粗皮不見火）　香附子（炮去毛）　赤芍藥　高良薑（去蘆頭用麻油炒各四兩一本作一兩）　甘草（炙半兩）</p>
<p>上為細末。每服二錢。入鹽少許。用沸湯點服。不拘時候。按此方。諸書考之少丁香耳。此無丁香。雞舌者。恐其諸功用同於丁香。仍如犀角消毒之例也。</p>
<p>雞屎白散　轉筋之為病。其人臂腳直。脈上下行。微弦。轉筋入腹者主之。（金匱）</p>
<p>雞屎白</p>
<p>上一味。為散。取方寸匕。以水六合。和溫服。</p>
<p>藍葉散　治小兒月內，發一切丹。（聖惠方）</p>
<p>藍葉（一兩）　黃芩　犀角　大黃（炒）　柴胡　柏子（各一兩）　升麻　石膏（各一分半）　甘草（半分炙）</p>
<p>上每一錢。水一小盞。煎五分。去滓。下竹瀝半合。更煎三四沸。溫服。</p>
<p>轉胞不得小便主之方。（外臺）</p>
<p>雀矢（半合）　車前子　滑石（各四兩）　通草　芍藥（各二兩）</p>
<p>上五味。切。以水七升。煮取三升。服五合。日三。先食服。立愈。</p>
<p>斷利湯　治心胸下伏水方。（千金）</p>
<p>半夏（一升）　生薑（五兩）　茯苓　甘草　龍骨（各二兩）　附子（一兩）　人參　黃連（各三兩）　大棗（十二枚）</p>
<p>上九味。㕮咀。以水八升。煮取三升。分三服。</p>
<p>鯉魚湯　治妊娠腹大。胎間有水氣方。（千金）</p>
<p>鯉魚（一頭二斤）　白朮　生薑（各五兩）　芍藥　當歸（各三兩）　茯苓（四兩）</p>
<p>上六味。㕮咀。以水一斗二升。先煮鯉魚澄清。取八升。內藥煎取三升。分五服。</p>
<p>檳芍順氣湯　下痢膿血。更加發熱而渴。心腹痞滿。嘔而不食。此疫痢兼證。最為危急。夫疫者。胃家事也。蓋疫邪傳胃。十常八九。既傳入胃。必從下解。疫邪不能自出。必借大腸之氣傳送而下。而疫方愈。夫痢者。大腸內事也。大腸既病。失其傳送之職。故正糞不行。純乎下痢膿血而已。所以向來穀食。停積在胃。直須大腸邪氣退而胃氣通行。正糞自此而下。今大腸失職。正糞尚不自行。又何能與胃載毒而出。毒既不前。羈留在胃。最能敗壞真氣。在胃一日。有一日之害。一時有一時之害。耗氣搏血。神脫氣盡而死。凡遇疫痢兼證者。在痢尤為吃緊。疫痢俱急者。宜此方。誠為一舉兩得。此方專治下痢頻數。裡急後重。兼舌胎黃。得疫之重症者。</p>
<p>檳榔　芍藥　枳實　厚朴　大黃</p>
<p>生薑煎服。</p>
<p>檳榔散　治脾寒飲食不消。勞倦氣脹。噫滿憂恚不樂方。（千金方）</p>
<p>檳榔（八枚皮子兼用）　人參　茯苓　神麯　厚朴　麥蘗　吳茱萸　白朮（各二兩）</p>
<p>上八味。治下篩。食後酒服方寸匕。日再。一方用橘皮一兩半。</p>
<p>檳榔湯　治肝虛寒。脅下痛。脹滿氣急。目昏濁。視目不明。（同上）</p>
<p>檳榔（十四枚）　附子（七枚）　母姜（七兩）　茯苓　橘皮　桂心（各三兩）　桔梗　白朮（各四兩）　吳茱萸（五兩）</p>
<p>上九味。㕮咀。以水九升。煮取三升。去滓溫服。每服一升。若氣喘者。加芎藭三兩。半夏四兩。甘草二兩。</p>
<p>檳榔散　治水腫。（準繩）</p>
<p>檳榔（半兩另研末）　商陸　生薑（各一兩）　桑白皮（一兩半）　甘草（炙二錢半）</p>
<p>上除檳榔外。水二大盞。煎至一大盞。去滓。五更初作二服。每服調檳榔二錢半服。至平明當利。如未利再服。</p>
<p>檳榔湯　治一切腳痛。順氣防壅。（濟生方）</p>
<p>檳榔　香附　橘皮　紫蘇　木瓜　甘草（炙各一兩）</p>
<p>上每四錢。水一盞半。姜五片。煎八分。溫服。婦人腳氣。多由血虛。加當歸半兩。室女腳氣多由血實。加芍藥一兩半。如大便結。虛弱者。加枳實。壯盛者。加大黃。</p>
<p>永類鈐方。無五加皮。俱六味。名檳蘇散。同治。</p>
<p>檳榔湯　療心頭冷哽。結痛下氣。（外臺）</p>
<p>檳榔（十顆）　生薑　青木香（各三兩）　橘皮　枳實（炙）　甘草（炙）　大黃（各二兩）</p>
<p>上七味。切。以水六升。煮取二升半。絞去滓。分溫三服。服別人行四五里。進一服。取微利。忌生菜。熱面。炙肉。海藻。菘菜等。</p>

<h1>十九畫</h1>
<p>獺肝散　肘後獺肝散。冷勞又主鬼疰。一門相染。（金匱）</p>
<p>獺肝（一具）</p>
<p>上炙乾末之。水服方寸匕。日三服。</p>
<p>麗澤通氣湯　治久風鼻塞。（醫通）</p>
<p>羌活　獨活　防風　蒼朮（去皮切麻油拌炒）　升麻　葛根（各八分）　麻黃（連節四分）　川椒（五分）　白芷（錢半）　甘草（炙七分）　生薑（三片）　大蔥（二枚擘）　蔥白（三寸）</p>
<p>水煎。食遠服。冬月倍麻黃。加細辛三分。夏月去獨活。加石膏三錢。忌一切冷物。及風涼處坐臥。</p>

<h1>二十畫</h1>
<p>藿香正氣散　治傷寒。頭疼。憎寒。壯熱。上喘咳嗽。五勞。七傷。八般風痰。五般膈氣。心腹冷痛。反胃嘔惡吐瀉。霍亂。藏腑虛鳴。山嵐瘴瘧。遍身虛腫。婦人產前產後。血氣刺痛。小兒疳傷。並皆治之。（局方）</p>
<p>大腹皮　茯苓（去皮）　白芷　紫蘇（去土各一兩）　陳橘皮（去白）　桔梗　白朮　厚朴（去粗皮薑汁製）　半夏曲　甘草（炙各二兩一本作二兩半）　藿香（去土三兩）</p>
<p>上藥細末。每服二錢。水一盞。姜三片。棗一枚。同煎至七分。熱服。如要出汗。衣被蓋。再煎並服。</p>
<p>藿香半夏散　治胃虛。中寒。停痰留飲。噦逆。嘔吐胸滿。噎痞。短氣。倦怠不入飲食。（同上）</p>
<p>藿香葉（一兩）　丁香皮（半兩）　半夏（湯浸洗七次炒令微黃二兩）</p>
<p>上為散。每服二錢。水一盞。生薑七片。同煎至六分。（一本作七分）去滓。食前溫服。</p>
<p>藿仁養胃湯　治胃虛不食。四肢痿弱。行立不能。皆由陽明虛。宗筋無所養。遂成痿躄。（入門）</p>
<p>藿香　烏藥　白朮　人參　茯神　茯苓　半夏曲　砂仁　薏苡仁（各一錢半）　蓽澄茄　甘草（各一錢）</p>
<p>薑棗煎服。</p>
<p>蘇子降氣湯　治中脘不快。心腹脹滿。陰陽壅滯。氣不升降。胸膈噎塞。喘促短氣。乾噦煩滿。咳嗽痰涎。口中無味。嗜臥減食。宿寒留飲。停積不消。脅下支結。常覺妨悶。專治腳氣上衝。心腹堅滿。肢體浮腫。有妨飲食。（局方）治虛陽上攻。氣不升降。上盛下虛。痰涎壅盛。喘促短氣咳嗽。（回春）治腳弱上氣。昔宋湘東王在南洲。患腳氣困篤。服此湯。大得力方。（千金方本名紫蘇子湯）</p>
<p>紫蘇子　半夏（各一升）　前胡　厚朴　甘草　當歸（各一兩）　橘皮（三兩）　大棗（二十枚）　桂心（四兩）　生薑（一兩）</p>
<p>上十味。㕮咀。以水一斗三升。煮取三升半。分為五服。日三夜一。</p>
<p>蘇解散　治痘初。壯熱頭痛。或腰痛腹痛作脹。一切熱毒甚者。（保赤全書）</p>
<p>紫蘇　乾葛　防風　荊芥　白芷　蟬退　紫草　升麻　牛蒡子　木通　甘草</p>
<p>上各等分。加燈心七根。蔥白七莖。水煎熱服。</p>
<p>蘇恭防己湯　主通身體滿。小便澀。上氣。下痰水。不能食。食則脹者方。（外臺）</p>
<p>桑白皮（五兩）　大豆（五升以水二斗並桑白皮煮取一斗去滓）　防己　橘皮　赤茯苓　麻黃（去節各三兩）　生薑（五兩）　旋覆花（一兩）　杏仁（八十枚）　紫蘇莖葉（二兩切）</p>
<p>上十味。切。以前件藥汁。煮取三升去滓。分為三服。力弱者。分為五服。相去六七里久。微覆當汗。小便利。腫氣消。下冷多加茱萸四兩。熱多加玄參四兩。忌酢物。</p>
<p>礬石湯　治腳氣衝心。（金匱中風）</p>
<p>礬石（二兩）</p>
<p>上一味。以漿水一斗五升。煎三五沸。浸腳良。</p>
<p>礬石丸　婦人經水閉不利。藏堅癖不止。中有乾血。下白物主之。（金匱雜病）</p>
<p>礬石（一分燒）　杏仁（一分）</p>
<p>上二味。末之。煉蜜和丸。棗核大。內藏中。劇者再內之。</p>
<p>嚴氏玄胡索湯　治婦人室女。七情傷感。遂使血與氣並。心腹作痛。或連腰脅。或引背膂上下。攻刺甚作搐搦。經候不調。但是一切血氣疼痛。並可服之。（濟生方）</p>
<p>當歸（炒）　玄胡（炒）　芍藥　蒲黃（炒）　桂枝（各半兩）　薑黃　乳香　沒藥　木香（各半兩）　甘草（各二錢半）</p>
<p>上每四錢。水一盞半。姜七片。煎七分。食前溫服。吐逆嘔。加半夏陳皮各半兩。</p>
<p>蘆根湯　風毒腳氣。昏煩壯熱。頭疼嘔吐口乾。（外臺）</p>
<p>蘆根（生半兩）　赤茯苓　葛根　知母　淡竹葉　麥門冬（三錢）　炙甘草（五錢）</p>
<p>上七味。粗搗篩。每服五錢匕。用水一盞半。煎至八分。去滓。食後溫服。近晚再服。</p>

<h1>二十一畫</h1>
<p>攝生飲　治一切卒中。不論中風。中寒。中暑。中濕。及痰厥。氣厥之類。不省人事。初作即用此方。無熱者用此。（回春）</p>
<p>南星（濕紙裹煨）　半夏（薑湯洗）　木香（各一錢半）　蒼朮（生）　細辛　石菖蒲　甘草（生各一錢）</p>
<p>上以水二升。煎取一升。去渣。溫服。</p>
<p>鐵刷湯　治男子脾積。心氣痛。婦人血氣刺痛。及治中酒惡心。一切瘧痢。氣疾腸風。下血。臟毒滑泄瀉。（局方）</p>
<p>蒼朮（八兩米浸一宿）　良薑（六兩油炒）　茴香（炒二兩）　甘草（炙八兩半）</p>
<p>上為細末。每服二錢。生薑三片。鹽一捻。水一盞。煎至七分。溫服。或用熱酒調下。亦得。如脾寒。用酒一盞煎。臨發時。連進三服。兼治四方之人。不伏水土。小兒臟寒脫肛。並用姜三片。棗子一枚。煎服。如冒狀。暑熱。擦生薑冷水調下。若行路早起。棗子一個去核。包藥少許。同生姜三片。嚼下。能闢四時非節。疫癘瘴氣等疾。</p>
<p>續斷丸　治風濕。四肢浮腫。肌肉麻痹。甚則手足無力。筋脈緩急。（本事方）</p>
<p>續斷　萆薢　當歸（炒）　附子（炮）　防風　天麻（各一兩）　乳香（研）　沒藥（各半兩）　川芎（三分）</p>
<p>上為細末。蜜丸梧子大。酒或飲下。食前服。</p>

<h1>二十二畫（缺）</h1>

<h1>二十三畫</h1>
<p>驚悸丸　治驚憂積氣。心受風邪。發則牙關緊急。涎潮昏塞。醒則精神若癡。（本事方）</p>
<p>附子（炮去皮臍）　南木香　白殭蠶（去絲嘴炒）　花蛇（酒浸去皮骨炒）　橘紅　天麻（去蘆）　麻黃（去根節各半兩）　乾蠍（一兩去毒）　紫蘇子（一兩淘洗）　天南星（洗浸薄切生薑汁浸一夕半兩）　硃砂（水飛一分留少許作衣）</p>
<p>上為末。入研腦麝少許。同研極勻。煉蜜杵丸如龍眼大。每服一粒。金銀薄荷湯化下。溫酒亦得。</p>
<p>蠲痹湯　治身體煩重。背項拘急。或痛或重。舉動艱難。及手足冷痹。腳腿沉重。筋脈無力。（濟生方）</p>
<p>當歸（去蘆酒浸）　赤芍藥　黃耆（去苗）　片子薑黃　羌活（各一兩半）　甘草（炙半兩）</p>
<p>上㕮咀。每服四錢。水一盞半。生薑五片。棗子一枚。煎至八分。去滓溫服。不拘時候。</p>

<h1>二十四畫</h1>
<p>鱉甲煎丸　病瘧以月一日發。當以十五日愈。設不差。當月盡解。如其不差。當云何。師曰。此結為癥瘕。名為瘧母。急治之。（金匱瘧）</p>
<p>鱉甲（十二分炙）　烏扇（三分燒）　黃芩（三分）　柴胡（六分）　鼠婦（三分熬）　乾薑（三分）　大黃（三分）　芍藥（五分）　桂枝（三分）　葶藶（一分熬）　石葦（三分去毛）　厚朴（三分）　牡丹（五分去心）　瞿麥（二分）　阿膠（三分炙）　紫葳（三分）　半夏（三分）　人參（一分）　䗪蟲（五分熬）　蜂窠（四分炙）　赤硝（十二分）　蜣螂（六分熬）　桃仁（二分）</p>
<p>上二十三味。為末。取鍛灶下灰一斗。清酒一斛五升。浸灰。候酒盡一半。著鱉甲於中煮。令泛爛。如膠漆。絞取汁。內諸藥。煎為丸。如梧子大。空心服七丸。日三服。</p>
<p>鱉甲散　治勞黃手足煩熱。肢節疼痛。小腹拘急。時有虛汗。（聖惠方）</p>
<p>鱉甲（一兩半酢炙）　柴胡　茵陳　地骨皮　赤芍藥　黃耆　梔子　麥門冬（各三兩）</p>
<p>上八味。每三錢。以水一中盞。煎六分。溫服。</p>
